(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΑ΄

Τρίτη 5 Ιουνίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Πετρούπολης, το Δημοτικό Σχολείο Αμπελακίων Σαλαμίνας, το 1ο και 3ο Δημοτικό Σχηματαρίου Βοιωτίας, το 55ο Δημοτικό Σχολείο Πάτρας, το 12ο Δημοτικό Σχολείο Λάρισας, το Δημοτικό Σχολείο Βαρυπέτρων Χανίων, το 6ο Δημοτικό Σχολείο Πειραιά, παιδιά και συνοδοί εκπαιδευτικοί από τον Σύλλογο Γονιών, Παιδιών με Νεοπλασματική Ασθένεια «Φλόγα», σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Ενσωμάτωση στην ελληνική νομοθεσία της Οδηγίας 2014/89/ΕΕ "περί θεσπίσεως πλαισίου για το θαλάσσιο χωροταξικό σχεδιασμό" και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΓΕΩΡΓΙΑΔΗΣ Μ. , σελ.  
ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΑΡΒΑΝΙΤΙΔΗΣ Γ. , σελ.

ΒΑΡΕΜΕΝΟΣ Γ. , σελ.

ΓΕΩΡΓΙΑΔΗΣ Μ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΡΡΑΣ Γ. , σελ.  
ΣΑΧΙΝΙΔΗΣ Ι. , σελ.  
ΤΖΑΒΑΡΑΣ Κ. , σελ.  
  
Β. Επί του του σχεδίου νόμου του Υπουργείου Περιβάλλοντος και Ενέργειας:  
ΑΜΥΡΑΣ Γ. , σελ.  
ΑΡΑΜΠΑΤΖΗ Φ. , σελ.  
ΑΡΑΧΩΒΙΤΗΣ Σ. , σελ.  
ΑΡΒΑΝΙΤΙΔΗΣ Γ. , σελ.  
ΒΑΓΙΩΝΑΚΗ Ε. , σελ.  
ΒΡΑΝΤΖΑ Π. , σελ.  
ΓΚΙΟΛΑΣ Ι. , σελ.  
ΔΑΝΕΛΛΗΣ Σ. , σελ.  
ΘΕΟΠΕΦΤΑΤΟΥ Α. , σελ.  
ΚΑΜΑΤΕΡΟΣ Η. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.  
ΚΑΤΣΑΦΑΔΟΣ Κ. , σελ.  
ΚΑΦΑΝΤΑΡΗ Χ. , σελ.  
ΜΑΝΩΛΑΚΟΥ Δ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΠΑΛΑΦΑΣ Ι. , σελ.  
ΜΠΟΥΚΩΡΟΣ Χ. , σελ.  
ΞΥΔΑΚΗΣ Ν. , σελ.  
ΠΑΝΑΓΙΩΤΑΡΟΣ Η. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΤΑΘΑΚΗΣ Γ. , σελ.  
ΣΤΥΛΙΟΣ Γ. , σελ.  
ΤΖΑΒΑΡΑΣ Κ. , σελ.  
ΤΖΕΛΕΠΗΣ Μ. , σελ.  
ΤΡΙΑΝΤΑΦΥΛΛΟΥ Μ. , σελ.  
ΦΑΜΕΛΛΟΣ Σ. , σελ.  
  
ΠΑΡΕΜΒΑΣΕΙΣ:  
ΑΡΑΧΩΒΙΤΗΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΑ΄

Τρίτη 5 Ιουνίου 2018

Αθήνα, σήμερα στις 5 Ιουνίου 2018, ημέρα Τρίτη και ώρα 11.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξης της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Ενσωμάτωση στην ελληνική νομοθεσία της Οδηγίας 2014/89/ΕΕ "περί θεσπίσεως πλαισίου για το θαλάσσιο χωροταξικό σχεδιασμό" και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 29 Μαΐου 2018 τη συζήτηση του νομοσχεδίου σε μία συνεδρίαση, ενιαία επί της αρχής, των άρθρων και των τροπολογιών.

Νομίζω διαδικαστικά δεν υπάρχει κανένα πρόβλημα. Συμφωνούμε με την εισήγηση της Διάσκεψης των Προέδρων, ομοφώνως, απ’ ό,τι καταλαβαίνω.

Ενημερωτικά σας λέω ότι στην επιτροπή μίλησαν επτά συνάδελφοι. Λογικά θα είναι λίγοι παραπάνω σήμερα εδώ. Έχουν κατατεθεί ήδη δύο υπουργικές τροπολογίες, τις οποίες τις ξέρετε. Ενημερώθηκα από τον Γραμματέα του Υπουργικού Συμβουλίου, τον κ. Καλογήρου, ότι θα έρθει συντόμως άλλη μία τροπολογία, που αφορά, όμως, το Υπουργείο του κ. Σταθάκη. Άρα, θα την παρουσιάσει και θα την υποστηρίξει ο κ. Σταθάκης.

Την τροπολογία του Υπουργείου Εσωτερικών θα έρθει να την παρουσιάσει κατά τις 12.00΄ με 12.30΄ ο αρμόδιος Υφυπουργός κ. Μπαλάφας.

Εάν πάμε όπως πρέπει, νομίζω ότι νωρίς το απόγευμα θα έχουμε ολοκληρώσει.

Ξεκινάμε, λοιπόν, με τον εισηγητή του ΣΥΡΙΖΑ, τον συνάδελφο κ. Ηλία Καματερό.

Ορίστε, κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Κυρίες και κύριοι, συζητάμε σήμερα με την κανονική διαδικασία -προηγήθηκαν δηλαδή οι συνεδριάσεις της αρμόδιας επιτροπής- ένα νομοσχέδιο το οποίο ουσιαστικά πραγματεύεται τρία ζητήματα, κύρια τον θαλάσσιο χωροταξικό σχεδιασμό, αλλά και το θέμα των βιοκαυσίμων στα πλαίσια των υποχρεώσεων που έχουμε για μείωση των αέριων ρύπων και ένα ολόκληρο κεφάλαιο με τροποποιήσεις στον νόμο που είχαμε ψηφίσει για τη δόμηση.

**ΠΡΟΕΔΡΕΥΩΝ (Νικήτας Κακλαμάνης):** Μπορείτε να εγγράφεστε, όσοι θέλετε. Έχει ανοίξει το σύστημα.

**ΗΛΙΑΣ ΚΑΜΑΤΕΡΟΣ:** Επειδή στην προμετωπίδα του νομοσχεδίου αναφέρεται πάλι ότι γίνεται στα πλαίσια προσαρμογής στην ευρωπαϊκή νομοθεσία, επιτρέψτε μου να κάνω μια παρατήρηση σε αυτό το σημείο. Αυτό είναι απαραίτητο και γίνεται σε όλες τις χώρες της Ευρωπαϊκής Ένωσης, προκειμένου να υπάρχει η προσαρμογή της εκάστοτε νομοθεσίας σε ένα ενιαίο πλαίσιο, που πρέπει να διέπει τους κανόνες λειτουργίας της Ευρωπαϊκής Ένωσης.

Η χώρα, όμως, έχει τη θλιβερή πρωτιά να προσαρμόζεται σε αυτήν τη νομοθεσία νομοθετώντας πρώτη φορά σχεδόν κάθε φορά. Τι θέλω να πω με αυτό; Περιμένουμε πάντα οδηγίες της Ευρωπαϊκής Ένωσης για να νομοθετήσουμε σε πράγματα τα οποία θα έπρεπε να είχαμε κάνει εδώ και δεκαετίες. Έτσι, λοιπόν, και τώρα για πρώτη φορά χωροθετούμε τις θαλάσσιες και παράκτιες περιοχές, ενώ αυτό θα έπρεπε να είχε γίνει από πάρα πολλά χρόνια πριν.

Τι είναι η θαλάσσια χωροταξία; Ο θαλάσσιος χωροταξικός σχεδιασμός προσδιορίζει την κατανομή σχετικών υφιστάμενων και μελλοντικών δραστηριοτήτων και χρήσεων στις θαλάσσιες περιοχές και στις παράκτιες ζώνες. Αναλύει και οργανώνει τις ανθρώπινες δραστηριότητες στις θαλάσσιες και παράκτιες περιοχές, προκειμένου να επιτευχθεί η σύνθεση οικολογικών, περιβαλλοντικών, οικονομικών, κοινωνικών και πολιτιστικών στόχων.

Στο πλαίσιο αυτό πρέπει να λαμβάνονται υπόψη οι αλληλεπιδράσεις των δραστηριοτήτων και των χρήσεων, οι οποίες δύναται μεταξύ άλλων να περιλαμβάνουν τις υδατοκαλλιέργειες, τις περιοχές αλιείας, τις εγκαταστάσεις και τις υποδομές για την έρευνα, τις οδούς της θαλάσσιας μεταφοράς, τις περιοχές διεξαγωγής στρατιωτικών ασκήσεων, τις προστατευόμενες περιοχές εξόρυξης πρώτων υλών κ.λπ..

Ο θαλάσσιος χωροταξικός σχεδιασμός περιλαμβάνει, πρώτον, την εθνική χωροταξική στρατηγική για τον θαλάσσιο χώρο και τα θαλάσσια χωροταξικά σχέδια. Στην Ευρωπαϊκή Ένωση έχει σχεδιαστεί η ολοκληρωμένη θαλάσσια πολιτική, που είναι σαν ομπρέλα σε αυτά που σχεδιάζουμε τώρα, και ακολουθεί ο θαλάσσιος χωροταξικός σχεδιασμός σύμφωνα με συμφωνίες και πρωτόκολλα που έχουν υπογραφεί, το δίκαιο της θάλασσας κ.λπ., ας μην αναφέρω ονόματα και αριθμούς λόγω χρόνου.

Εμείς έχουμε μία εθνική χωρική στρατηγική για τον θαλάσσιο χώρο -αυτό πάμε να σχεδιάσουμε- που προσδιορίζει τις στρατηγικές κατευθύνσεις για τις θαλάσσιες περιοχές και τις παράκτιες ζώνες που στοχεύουν στη βιώσιμη ανάπτυξη και υποδεικνύει την αναγκαιότητα ή μη της εκπόνησης θαλάσσιων χωροταξικών σχεδίων σε επιμέρους χωρικές ενότητες τα οποία θα ακολουθήσουν.

Με άλλα λόγια, δηλαδή, για να το ξεκαθαρίσουμε, σήμερα ψηφίζουμε το πλαίσιο του θαλάσσιου χωροταξικού σχεδιασμού, με βάση το οποίο θα ακολουθήσουν περιφερειακά χωροταξικά σχέδια.

Η θαλάσσια χωροταξία έχει μεγάλη σημασία για τη χώρα μας. Θα ξεχώριζα τρεις λόγους: Πρώτον, έχει γεωπολιτική και γεωστρατηγική σημασία, γιατί τα θαλάσσια σύνορα της χώρας, τα οποία εκτείνονται ξέρουμε προς τα πού, να μην αναφέρω τις περιοχές, προσδίδουν την εικόνα ενός πραγματικά νησιωτικού και θαλάσσιου κράτους. Δεύτερος λόγος είναι η οικονομική και αναπτυξιακή σημασία, η εκμετάλλευση πόρων, όπως είναι η ρύθμιση για τη ναυσιπλοΐα, για τον θαλάσσιο τουρισμό, για την αλιεία, την εξόρυξη υδρογονανθράκων, τη θαλάσσια επιστημονική έρευνα και άλλα.

Επιτρέψτε μου, πάλι, εδώ μια παρατήρηση: Έχουμε συνηθίσει να θεωρούμε ότι η χωροταξία και στη στεριά, αλλά και στη θάλασσα και στις παράκτιες ζώνες είναι ένα εργαλείο το οποίο προστατεύει το περιβάλλον και ρυθμίζει κάποιες χρήσεις. Θα πρέπει να κατανοήσουμε τη γενικότερη αναπτυξιακή σημασία που έχει σαν εργαλείο. Δεν είναι τυχαίο που και συνταγματικά είναι κατοχυρωμένη η χωροταξία.

Ως τώρα, όμως, δεν υπάρχουν χωροταξικά σχέδια και κατά τη γνώμη μου αυτό γινόταν σκόπιμα και όχι από αδυναμία, γιατί άφηνε ένα τοπίο αρρύθμιστο μέσα στο οποίο μπορούσαν να κινούνται ελεύθερα αυτοί που ήθελαν να εξυπηρετήσουν κάποια συμφέροντα και λειτουργούσαν με βάση τις πελατειακές σχέσεις. Αυτός ήταν ο λόγος και η ανάγκη που δημιουργήθηκαν διάφορες έννοιες χωροταξίας κατά καιρούς. Ενώ η ανάπτυξη θα έπρεπε να είναι μία και να έχει έναν ανθρωποκεντρικό χαρακτήρα έτσι και αλλιώς, λόγω των στρεβλώσεων που έγιναν άρχισε να καθιερώνεται η πράσινη ανάπτυξη, η γαλάζια ανάπτυξη, η αειφόρος ανάπτυξη, λες και θα έπρεπε να υπάρχει άλλη πλην της αειφόρου ανάπτυξης.

Εμείς, λοιπόν, προσδώσαμε πέρα από αυτά την τελευταία περίοδο και στο εθνικό αναπτυξιακό σχέδιο, το οποίο συζητήσαμε και την περασμένη φορά στη Βουλή, έναν ανθρωποκεντρικό, έναν κοινωνικό χαρακτήρα και την είπαμε «δίκαιη ανάπτυξη», ακριβώς για να δώσουμε το στίγμα του κοινωνικού προσήμου. Αυτή, λοιπόν, η ανάπτυξη δεν μπορεί να γίνει αν δεν υπάρχουν αυτά τα εργαλεία, αν δεν υπάρχει ο χωροταξικός σχεδιασμός, αν δεν υπάρχει δασολόγιο, αν δεν υπάρχει κτηματολόγιο, αν δεν υπάρχουν πολεοδομικές και άλλες ρυθμίσεις. Αυτά είναι απαραίτητα εργαλεία, αν θέλει κάποιος να σχεδιάσει πραγματικά μια δίκαιη ανάπτυξη.

Ένα τρίτο στοιχείο που έχει σημασία για τη χώρα μας είναι η περιβαλλοντική και οικολογική σημασία, γιατί η ολοκληρωμένη ρύθμιση και η διευθέτηση, οργάνωση των χρήσεων της θάλασσας έχει ως αποτέλεσμα την προστασία του πολύτιμου για τη ζωή θαλάσσιου περιβάλλοντος και ταυτόχρονα την προστασία των ίδιων των πλουτοπαραγωγικών πόρων για την αειφορική διαχείριση.

Στόχος είναι να αποφευχθούν κατά το δυνατόν οι συγκρούσεις χρήσεων αλλά και να υπάρχουν συνέργειες για πολλαπλασιαστικά οφέλη. Ανέφερα χαρακτηριστικά κατά τη συζήτηση στην επιτροπή ότι έχουμε παραδείγματα λόγω της έλλειψης αυτών εδώ των σχεδίων, όπως να χωροθετούνται ιχθυοκαλλιέργειες εκεί που προγραμματίζονταν να γίνουν υποθαλάσσια πάρκα, καταδυτικά πάρκα ή συνεχίζουν να αυξάνονται οι τουριστικές κλίνες σε περιοχές που όχι μόνο δεν βοηθούν, αλλά δημιουργούν παραπέρα προβλήματα αποεπένδυσης.

Για να τελειώσω με το θέμα του χωροταξικού, της θαλάσσιας αστικής χωροταξίας, επιτρέψτε μου να πω για το μεταβατικό στάδιο που είναι πάρα πολύ σημαντικό. Το νομοσχέδιο προβλέπει στο άρθρο για τις μεταβατικές διατάξεις κάτι που εγώ τουλάχιστον δεν το βλέπω συχνά σε νομοσχέδιο. Πέρα από αυτά που προβλέπουν κάθε φορά για το τι διατάγματα θα ισχύουν ως τότε ή ποια καταργούνται κ.λπ., αναφέρεται και στο διάστημα αυτό μέχρι να εκπονηθούν αυτά εδώ τα σχέδια, γιατί είναι μέχρι τις 31 Μαρτίου 2021. Ως τότε βέβαια η ζωή προχωράει, γίνονται επενδύσεις, με βάση ποια σχέδια θα γίνονται κ.λπ.

Αυτό το άρθρο προβλέπει ότι είναι υποχρεωμένες όλες οι υπηρεσίες, όλα τα Υπουργεία, τα οποία εκπονούν κάποιο σχέδιο σχετικό με αυτό το αντικείμενο ή παίρνουν κάποιες αποφάσεις, να ενημερώνουν τη Γενική Γραμματεία του Υπουργείου Περιβάλλοντος, η οποία είναι υπεύθυνη και δεν θα μπορούσε να είναι αλλιώς, γιατί θα πρέπει τη χωροταξία να τη βλέπουμε ενιαία και έτσι πρέπει να έχει την εποπτεία και τον σχεδιασμό το Υπουργείο Περιβάλλοντος με τη Γενική Γραμματεία, βέβαια, μέσα από κάποιες διεργασίες, οι οποίες προβλέπονται, μέσα από κάποιες συλλογικές, δημοκρατικές διαδικασίες και με την εμπλοκή όλων των αρμόδιων φορέων.

Αυτό, λοιπόν, είναι πάρα πολύ σημαντικό και νομίζω ότι στην πορεία η Γενική Γραμματεία θα πρέπει να βρει, και απ’ ό,τι φάνηκε και από τη συζήτηση στις επιτροπές γίνεται, γιατί ακούστηκαν προτάσεις και από τους φορείς για το τι εργαλεία μπορούμε να έχουμε ή έχουμε ή να φτιάξουμε, ούτως ώστε μέχρι να ολοκληρωθεί ο χωροταξικός σχεδιασμός να μην έχουμε τέτοιες στρεβλώσεις, οι οποίες θα μας δημιουργούν προβλήματα στην εφαρμογή του. Για παράδειγμα, αναφέρθηκαν οι περιβαλλοντικές μελέτες και άλλα.

Το νομοσχέδιο πραγματεύεται στο δεύτερο του μέρος το θέμα των βιοκαυσίμων, για την υποχρέωση που έχουμε σαν χώρα να μειώσουμε τους ρύπους αερίων, όπως είπα και στην αρχή. Βάζουμε σαν μέγιστο το 7% των βιοκαυσίμων, στα καύσιμα βιοκαυσίμων. Γι’ αυτό πάλι έγινε μια σχετική συζήτηση στις επιτροπές. Είναι εύλογο γιατί πρέπει να μπει και ταβάνι, γιατί πρέπει οι χρήσεις γης, οι καλλιεργήσιμες γαίες ιδιαίτερα, να προσεχθούν, διότι έτσι κι αλλιώς μειώνονται είτε με τα φωτοβολταϊκά είτε με άλλες καλλιέργειες και είναι κάτι που για τη χώρα μας είναι πολύτιμο και πρέπει να το διαφυλάξουμε. Εγώ θα πρόσθετα και μια παράμετρο, ότι είναι καλά τα βιοκαύσιμα για να μειώνονται οι ρύποι και εμείς συμμετέχουμε σαν χώρα στις διεθνείς συμβάσεις, αλλά υπάρχουν και όρια, αν θέλετε, λόγω του κόστους.

Στο τελευταίο κεφάλαιο για τις πολεοδομικές ρυθμίσεις, που γίνονται τροποποιήσεις στο νομοσχέδιο, που είχαμε ψηφίσει για τη δόμηση, γίνονται τροπολογίες και βελτιώσεις, οι οποίες προέκυψαν και αυτό κατά τη γνώμη μου ήταν πάρα πολύ πρωτοποριακό από την μεριά του Υπουργείου. Προέκυψε μέσα από έναν διάλογο από συσκέψεις περιφερειακά που έκανε το Υπουργείο με κλιμάκια που περιόδευσανσε όλη τη χώρα και συζήτησαν με όλους τους φορείς πρακτικά πια την υλοποίηση, πώς προχωράει, πού υπάρχουν προβλήματα στο νομοσχέδιο, το οποίο είχαμε ψηφίσει. Είναι αρκετές.

Είναι πολύ σημαντικό ότι μετά από διαβούλευση και στα πλαίσια εφαρμογής της νησιωτικής πολιτικής ιδρύεται παρατηρητήριο και στη Ρόδο, ενώ προβλέπεται στην πρωτεύουσα μόνο κάθε περιφέρειας. Επίσης, γίνονται ρυθμίσεις για κάποιες αποφάσεις που θα έπαιρνε το Υπουργείο. Γίνεται μια σχετική αποκέντρωση για να παίρνονται από τις περιφέρειες, όπως και για το θέμα των ημερομηνιών και επιτρέψτε μου να τελειώσω με μια παρατήρηση στο θέμα αυτό για κάποιους συναδέλφους που έβαλαν το θέμα της συνεχούς παράτασης των αυθαιρέτων, ότι έτσι νομιμοποιούμε τις αυθαιρεσίες κλπ.

Επιτρέψτε μου, λοιπόν, να πω ότι το νομοσχέδιο που ψηφίσαμε πριν και οι τροπολογίες που έρχονται τώρα έχουν μια άλλη φιλοσοφία. Δεν θέλουμε να λειτουργήσει όπως τώρα, δηλαδή να έχει μια εισπρακτική λογική, αλλά αποτροπή δημιουργίας μιας γενιάς αυθαιρέτων και γι’ αυτό δίνονται και κίνητρα.

Όσον αφορά στις ημερομηνίες και στην παράταση, η συνολική ημερομηνία, αγαπητοί συνάδελφοι, που ψηφίσαμε στο προηγούμενο νομοσχέδιο δεν αλλάζει. Η παράταση δίδεται στο πρώτο εξάμηνο –γιατί προβλέπει ανά εξάμηνα- και δίδεται μπόνους σ’ αυτούς που θα έτρεχαν πιο νωρίς να κάνουν τη δήλωσή τους. Στο πρώτο εξάμηνο, λοιπόν, που θα έχουν έκπτωση 20% δίδεται μια παράταση. Αυτό κρίθηκε απαραίτητο για τεχνικούς λόγους και συζητήθηκε και με τους τεχνικούς μέχρι να είναι έτοιμα.

Επιτρέψτε μου να τελειώσω με μια αναφορά σε μια τροπολογία. Θα μιλήσω μόνο γι’ αυτήν, διότι για τις άλλες θα μας δοθεί η ευκαιρία στη συνέχεια. Και εδώ θα μπορούσαμε να κάνουμε πολλή κουβέντα όσον αφορά τα κίνητρα που δίδονται –και πρέπει να δίδονται- για να μπει μια τάξη στις κατασκευές και στους κοινόχρηστους χώρους. Κι εδώ απευθύνομαι και στον κ. Αμυρά, όπου υπάρχει ιδιαίτερο πρόβλημα. Οι ρυθμίσεις αυτές που γίνονται, όμως, γίνονται προς την κατεύθυνση να τους δώσουμε κίνητρα, για να προσαρμόσουν τις κατασκευές τους ή να τις κατεδαφίσουν σύμφωνα με μελέτες. Γι’ αυτό δίνουμε και την υποχρέωση στους δήμους να εκπονήσουν μελέτες, να τους υποδείξουν πώς να τα κάνουν και εφόσον συμμορφωθούν, τότε θα υπάρξουν κίνητρα. Σε αντίθετη περίπτωση, τα πρόστιμα έχουν αυστηροποιηθεί και από τον νόμο που κυρώσαμε προηγουμένως. Επομένως, κάθε τροπολογία και κάθε πρόταση στην κατεύθυνση να μπει μια τάξη των κατασκευών –πέργκολες κι όλα αυτά- στους κοινόχρηστους χώρους, δεν είναι προς κατεύθυνση να τα νομιμοποιήσει, αλλά να τα ρυθμίσει. Γιατί όλα αυτά που γίνονται τώρα, κυρίες και κύριοι συνάδελφοι, γίνονται μέσα σε ένα πολεοδομικό χάος. Και δεν είναι μόνο θέμα ελέγχου, είναι και ασαφειών που υπάρχουν στη νομοθεσία, οπότε όλες αυτές οι ρυθμίσεις που πάμε να κάνουμε τώρα είναι προς αυτήν την κατεύθυνση. Αν χρειαστεί και μας δοθεί η ευκαιρία, θα κάνουμε μια ιδιαίτερη συζήτηση στη συνέχεια πάνω σ’ αυτό το θέμα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κατεβαίνοντας από το Βήμα, θα κλείσει και το σύστημα εγγραφής. Όσοι συνάδελφοι θέλετε ακόμη, μπορείτε να εγγράφεστε.

Ο εισηγητής της Νέας Δημοκρατίας κ. Χρήστος Μπουκώρος έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα την ενσωμάτωση της ευρωπαϊκής οδηγίας 89/2014 περί θεσπίσεως πλαισίου για τον θαλάσσιο χωροταξικό σχεδιασμό.

Η σπουδαιότητα του συγκεκριμένου νομοθετήματος έγκειται στο γεγονός ότι η Ελλάδα είναι άρρηκτα συνδεδεμένη με τη θάλασσα ιστορικά, πολιτισμικά, οικονομικά, γεωστρατηγικά και κοινωνικά. Η σύνδεση της χώρας μας με τη θάλασσα είναι αυταπόδεικτη. Δεν χρειάζεται να πούμε περισσότερα. Ενώ, λοιπόν, η χώρα μας θα έπρεπε να είναι ανάμεσα στις πρώτες χώρες υιοθέτησης ολοκληρωμένης πολιτικής θαλάσσιου σχεδιασμού με εθνικούς στόχους και επιδιώξεις, η Κυβέρνηση με καθυστέρηση δυο ολόκληρα χρόνια φέρνει τη συγκεκριμένη οδηγία, η οποία απέκτησε δεσμευτική ισχύ τον Σεπτέμβριο του 2016. Αυτό σε πολύ απλά λόγια σημαίνει ότι περιόρισε τις χρονικές δυνατότητες για τον σχεδιασμό του εθνικού θαλάσσιου χωροταξικού σχεδιασμού.

Ασφαλώς, έχουμε καθυστερήσει και στο παρελθόν στην ενσωμάτωση οδηγιών. Η διαφορά με τη συγκεκριμένη οδηγία, εκτός από τη σπουδαιότητα που έχει για την Ελλάδα, είναι και η υποχρέωση υλοποίησης του χωροταξικού θαλάσσιου σχεδιασμού μέχρι το Μάρτιο του 2021. Η Κυβέρνηση με την αβελτηρία της περιόρισε τον χρόνο σχεδιασμού και υλοποίησης. Κατά την άποψή μου, είναι αμφίβολο αν θα προλάβουμε να ολοκληρώσουμε τον σχεδιασμό μέχρι τον Μάρτιο του 2021.

Η δεύτερη παρατήρηση που καταθέτω είναι ότι, σχετικά με τα ζητήματα της θαλάσσιας χωροταξίας, η Ελλάδα διακρίνεται για το πλήθος των ιδιαίτερων στοιχείων της. Έτσι, με την υιοθέτηση οριζόντιων και ανεπεξέργαστων πολιτικών για τη θάλασσα είναι δυνατόν να πληγούν ζωτικά οικονομικά συμφέροντα για τη χώρα. Η ίδια η φύση της οδηγίας που ενσωματώνουμε σήμερα δίνει τη δυνατότητα στα κράτη-μέλη να κάνουν τις απαραίτητες προσαρμογές, σύμφωνα με τις ιδιαιτερότητές τους.

Δυστυχώς, η έλλειψη στρατηγικού σχεδιασμού και η υποβάθμιση της σημασίας των χρονοδιαγραμμάτων, όπως και η έλλειψη μέριμνας για την ισχυρή και συντονισμένη σύνδεση με την περιφερειακή ανάπτυξη, πολλαπλασιάζουν τους κινδύνους που προανέφερα.

Μάλιστα, στην επιτροπή ο αρμόδιος Υπουργός γνωστοποίησε ότι θα φέρει σύντομα και την ενσωμάτωση του Πρωτοκόλλου της Βαρκελώνης για την ολοκληρωμένη διαχείριση των παράκτιων ζωνών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπουκώρο, επιτρέψτε μου μια διακοπή για λίγα δεύτερα, σας παρακαλώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί από το 3ο Δημοτικό Σχολείο Πετρούπολης.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Κύριε Μπουκώρο, συνεχίστε.

**ΧΡΗΣΤΟΣ ΜΠΟΥΚΩΡΟΣ:** Συνεχίζω, λοιπόν. Έλεγα ότι ο αρμόδιος Υπουργός μάς ενημέρωσε ότι θα φέρει προς ενσωμάτωση και το Πρωτόκολλο της Βαρκελώνης. Πρόκειται για ένα πρωτόκολλο, κυρίες και κύριοι συνάδελφοι, το οποίο φέρνει κυριολεκτικά τα πάνω κάτω στην ολοκληρωμένη διαχείριση της παράκτιας ζώνης. Υπογράφηκε από τα κράτη - μέλη το 2010 και μέχρι σήμερα δεν το έχουν ενσωματώσει, δεν το έχουν υιοθετήσει πάρα πολλά ευρωπαϊκά κράτη.

Θέλω να πω, δηλαδή, ότι το να υιοθετούμε ανεπεξέργαστες οδηγίες ή πρωτόκολλα, που δεν έχουμε αξιολογήσει τη σημασία τους για τα οικονομικά συμφέροντα της χώρας, αποτελεί μια οριζόντια πολιτική.

Σε κάθε περίπτωση, η Ελλάδα είναι μια ιδιαίτερη χώρα στα ζητήματα θαλάσσιας πολιτικής. Θέλω να θυμίσω ότι πρόκειται για τη χώρα με το μεγαλύτερο μήκος ακτογραμμής στην Ευρώπη, μετά τη Νορβηγία. Έχει δεκάξι χιλιάδες χιλιόμετρα ακτογραμμή.

Η χώρα μας, κύριε Υπουργέ, είναι μια πολυνησιακή χώρα με χιλιάδες νησιά και νησίδες και η εφαρμογή οριζόντιων και ανεπεξέργαστων σε βάθος πολιτικών δύναται να πλήξει ζωτικά συμφέροντά μας. Αυτό λέμε, ως παρατήρηση.

Άλλωστε οι ευρωπαϊκές οδηγίες δίνουν τις κατευθύνσεις. Δεν είναι απαράβατες εντολές. Ο θαλάσσιος χωροταξικός σχεδιασμός, δηλαδή, δεν είναι μνημόνιο. Είναι υποχρέωση και ευκαιρία, ιδιαίτερα για την Ελλάδα.

Για να μην υπερβάλουμε, όμως, σήμερα δεν συζητάμε τον θαλάσσιο χωροταξικό σχεδιασμό. Συζητάμε τη δημιουργία ενός νομικού και διοικητικού «κελύφους», μέσα στο οποίο θα σχεδιαστεί ο θαλάσσιος χωροταξικός σχεδιασμός. Αν, όμως, το πλαίσιο που σήμερα συζητάμε αποδειχθεί ελλιπές, θα οδηγηθούμε σε αποσπασματικό σχεδιασμό και θα χαθούν αναπτυξιακές και περιβαλλοντικές ευκαιρίες για τη χώρα.

Όπως είχαμε την ευκαιρία να επισημάνουμε και στην επιτροπή, η Κυβέρνηση έκανε δύο βασικές επιλογές με το συγκεκριμένο νομοσχέδιο. Πρώτον, να ορίσει ως αρμόδια αρχή τον ίδιο τον Υπουργό δια της Γενικής Γραμματείας Χωρικού Σχεδιασμού και Αστικού Περιβάλλοντος, που είναι ένα υποκείμενο όργανο στον Υπουργό Περιβάλλοντος. Δεύτερον, αποφάσισε την ένταξη της διαχείρισης της παράκτιας ζώνης στον θαλάσσιο χωροταξικό σχεδιασμό. Αναμφίβολα πρόκειται για πολιτικές επιλογές, οι οποίες θα κριθούν τόσο στον σχεδιασμό τους, όσο και στο αποτέλεσμά τους.

Εμείς σας προτείναμε την πολυεπίπεδη κυβερνητική εμπλοκή στον θαλάσσιο χωροταξικό σχεδιασμό, όπως άλλωστε δεικνύει στις περισσότερες των περιπτώσεων και η διεθνής εμπειρία, αλλά και υπαγορεύει και η σημερινή συγκυρία, κύριε Υπουργέ, με τις γεωπολιτικές εντάσεις στην ευρύτερη περιοχή της νοτιοανατολικής Μεσογείου, την ανάγκη παρεμβάσεων στη νησιωτική πολιτική, τη διαχείριση μεταναστευτικών ροών και πολλά ακόμα σπουδαία ζητήματα.

Σας προτείναμε διυπουργική και ενδοΰπουργική συνεργασία με ταυτόχρονη αναβάθμιση των αρμόδιων διοικητικών δομών, προκειμένου να ανταπεξέλθουν στο δύσκολο έργο τους και κυρίως, για να αποφύγουμε την αποσπασματικότητα η οποία παρατηρήθηκε στον χερσαίο σχεδιασμό και η οποία οδηγεί σε επιβεβλημένες και αναγκαστικές αναθεωρήσεις.

Αναφορικά με την παράκτια ζώνη, καταδείχτηκε από τη συνεδρίαση των επιτροπών κατά την επεξεργασία του νομοσχεδίου ότι είναι δύο οι επιστημονικές απόψεις. Αυτή που επιλέξατε είναι η ενσωμάτωση, ενώ θα μπορούσε να γίνει και η επιλογή της διαδοχικής σχεδίασης, ώστε η διαχείριση της παράκτιας ζώνης να αποτελέσει ένα εργαλείο γέφυρα ανάμεσα στον χερσαίο και τον θαλάσσιο χωροταξικό σχεδιασμό.

Όπως μας απάντησε όμως, ο Υπουργός, κάποιος πρέπει να αποφασίζει και, εν πάση περιπτώσει, η Βουλή θα έχει την ενημέρωση και το Υπουργικό Συμβούλιο θα εγκρίνει τα της Γενικής Γραμματείας. Θεωρητικά είναι σωστό αυτό. Όμως, το Υπουργικό Συμβούλιο, κύριε Υπουργέ, θα εγκρίνει αυτά που θα του προτείνει η Γενική Γραμματεία. Παραπέμπετε όλα τα συγκεκριμένα ζητήματα, δηλαδή τη συμμετοχή των ενδιαφερόμενων φορέων, των συναρμόδιων Υπουργείων, στη διαβούλευση. Εμείς σας προτείναμε την εμπλοκή και άλλων φορέων, κυρίως πανεπιστημιακών ιδρυμάτων με εμπειρία και ειδικά τμημάτων χωροταξίας, αλλά και συναρμόδιων Υπουργείων, όχι σε επίπεδο διαβούλευσης, αλλά σε επίπεδο σχεδιασμού, έστω και στο πλαίσιο της Γενικής Γραμματείας Χωρικού Σχεδιασμού και Αστικού Περιβάλλοντος.

Μάλλον εν όψει της κυβερνητικής αλλαγής στις επερχόμενες εκλογές, θα χρειαστεί να βελτιώσουμε ορισμένα πράγματα και κυρίως θα χρειαστεί να προλάβουμε τα χρονοδιαγράμματα.

Για να καταδειχθεί η σημασία των προηγούμενων παρατηρήσεων, αρκεί να αναφέρουμε ότι το ίδιο το περιεχόμενο της οδηγίας αγγίζει μια σειρά τομέων ιδιαίτερα κρίσιμων για την ελληνική οικονομία, για το ίδιο το μέλλον της χώρας, επιτρέψτε μου να πω. Για παράδειγμα, εξόρυξη υδρογονανθράκων ορυκτού πλούτου και αδρανών υλικών, λιμενικές εγκαταστάσεις, παράκτια δόμηση, θαλάσσιος τουρισμός, καταδυτικός τουρισμός, τουρισμός σε ενάλιες αρχαιότητες, αλιεία, θαλάσσιες μεταφορές, επιπτώσεις των τουριστικών πιέσεων στην παράκτια ζώνη, περιβαλλοντικά ζητήματα, κλιματική αλλαγή και πλήθος άλλων ζητημάτων κρίσιμης σημασίας για μια χώρα σαν την Ελλάδα, της οποίας το 80% του πληθυσμού κατοικεί στην παράκτια ζώνη, τη λεγόμενη των δέκα χιλιομέτρων, ενώ η βιομηχανική της παραγωγή σε ποσοστό 90% εντοπίζεται στην ίδια ζώνη. Κατά συνέπεια, τι είδους πολιτικές θα εκπονηθούν και πώς αυτές θα σχεδιαστούν για τα συγκεκριμένα ζητήματα είναι ύψιστης σημασίας και υπαρξιακού χαρακτήρα για το μέλλον της χώρας.

Δεν μπορούμε να διαφωνήσουμε, βεβαίως, στην ενσωμάτωση της ευρωπαϊκής οδηγίας. Εκείνο με το οποίο διαφωνούμε είναι η έλλειψη στρατηγικού σχεδιασμού με την οποία προσεγγίζει η Κυβέρνηση τέτοιου είδους ζητήματα και η υποβάθμιση που τους κάνει. Θα αναφέρω ένα χαρακτηριστικό παράδειγμα.

Στο ολιστικό πρόγραμμα, το οποίο παρουσίασε ο κύριος Υπουργός των Οικονομικών στο Υπουργικό Συμβούλιο αναφέρεται ότι τα ειδικά χωροταξικά σχέδια θα εκπονηθούν για τον τουρισμό, ο οποίος κατά κύριο λόγο αγγίζει τον θαλάσσιο σχεδιασμό, το 2019. Το οδικό χωροταξικό ορυκτών πόρων που αγγίζει όχι μόνο το ζήτημα των υδρογονανθράκων, αλλά και άλλα και πλήθος άλλων ζητημάτων της θάλασσας θα δοθεί το 2020. Το ειδικό χωροταξικό για τις ιχθυοκαλλιέργειες που είναι ένας σπουδαίος κλάδος για την ελληνική οικονομία –είμαστε δεύτεροι παγκοσμίως σε εξαγωγές- θα δοθεί το 2021.

Στην παρατήρησή μας ότι στις αρχές του 2021 εκπνέει η προθεσμία μας για την ολοκλήρωση του θαλάσσιου χωροταξικού σχεδιασμού της χώρας και δεν θα υπάρχει χρόνος ώστε τα περιφερειακά σχέδια να λαμβάνουν υπ’ όψιν τους το τελευταίο επίπεδο χωροταξικού σχεδιασμού ώστε να έρθει και να κλειδώσει με τον εθνικό και τον ειδικό σχεδιασμό, ο κύριος Υπουργός μας απάντησε ότι όλα αυτά θα εκπονούνται και θα σχεδιάζονται παράλληλα. Αυτό, όμως, απαιτεί εξαιρετική οργάνωση, απόλυτο συγχρονισμό και άριστο συντονισμό, κάτι για το οποίο, κύριε Υπουργέ, δεν φημίζεται η Κυβέρνησή σας. Για την προχειρότητα…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ο ΣΥΡΙΖΑ…(δεν ακούστηκε)

**ΧΡΗΣΤΟΣ ΜΠΟΥΚΩΡΟΣ:** Κοιτάξτε, εγώ θέλω να μιλάω με στοιχεία.

Αν υπήρχε συντονισμός, δεν θα χρειάζονταν πενήντα νομοτεχνικές βελτιώσεις στον νόμο για το χωροταξικό, ο οποίος ψηφίστηκε το 2017, και συνεχόμενες παρατάσεις για τους δασικούς χάρτες, που έχουν οδηγήσει χιλιάδες αγρότες στην απελπισία.

Αν τα νομοθετήματά σας ήταν ορθά, δεν θα χρειαζόταν, κύριε Υπουργέ, αυτή η βιομηχανία τροπολογιών, νομοθετικών βελτιώσεων, νέων διατάξεων, «κόβε, ράβε, ξήλωνε, δουλειά να μη σου λείπει». Δεν το λέμε έτσι. Όταν λέτε ότι για τις ιχθυοκαλλιέργειες θα δοθεί το ειδικό χωροταξικό το 2021, όταν εκπνέει η προθεσμία μας, που είναι απολύτως δεσμευτική και λέτε ότι όλα θα εκπονούνται παράλληλα, καταλαβαίνουμε τι θα γίνει. Δεν χρειάζεται να πούμε περισσότερα.

Κύριε Υπουργέ, θα έλεγα ότι συμφωνούμε με τους στόχους που θέτει η οδηγία. Έχουμε σημαντικές επιφυλάξεις για κάποια άρθρα και κυρίως για το άρθρο 12. Βλέπετε τι γίνεται στην Ανατολική Μεσόγειο. Το άρθρο 12 είναι αυτό που μας υποχρεώνει στη δημιουργία θεσμικού πλαισίου συνεργασίας με τις τρίτες χώρες. Εδώ έρχονται αμέσως στην πρώτη γραμμή κατά κύριο λόγο η Τουρκία και κατά δεύτερο λόγο η Αλβανία. Δεν μας δώσατε τις απαραίτητες πληροφορίες. Έχουμε εξαιρετικές επιφυλάξεις για το σε ποιο επίπεδο θα γίνει η διαχείριση αυτού του ζητήματος. Όπως αντιλαμβάνεστε, δεν μπορεί να γίνει σε επίπεδο Γενικής Γραμματείας Χωροταξικού Σχεδιασμού και Αστικού Περιβάλλοντος.

Στο άρθρο 14 είναι δομικές οι διαφωνίες μας για την αρμόδια αρχή. Ζητήσαμε άλλα πράγματα. Υπάρχουν δύο λογικές. Εγώ το δέχομαι. Όπως και για την παράκτια ζώνη υπάρχουν δύο λογικές. Για τις επιλογές μάς είπατε ότι κάποιος πρέπει να αποφασίζει, θα ενημερώνεται η Βουλή, θα εγκρίνει το Υπουργικό Συμβούλιο. Μίλησα προηγουμένως γι’ αυτά. Εμείς θα θέλαμε την εμπλοκή και άλλων συναρμοδίων.

Στο δεύτερο μέρος του νομοσχεδίου που αφορά αποκλειστικά στα βιοκαύσιμα, στην ενσωμάτωση οδηγιών και στις δεσμευτικές υποχρεώσεις για τη χώρα. Όσον αφορά το άρθρο 19, σας είπα ότι ένας κλάδος, αυτός της παραγωγής βιοκαυσίμων αγωνιά. Η διατύπωση ότι θα συμπεριλαμβάνεται στην ανάμειξη του ντίζελ με το βιοντίζελ ποσοστό «έως 7%», έχει δημιουργήσει μεγάλη αναστάτωση σε έναν κλάδο που είναι καθαρά ελληνικός και δίνει ετήσιο εισόδημα σε είκοσι χιλιάδες αγρότες 80 εκατομμύρια ευρώ με απολύτως διαφανείς διαδικασίες, γιατί πρόκειται για συμβολαιακή γεωργία, η οποία ελέγχεται μέσω του ΟΠΕΚΕΠΕ.

Αυτά που είπαν οι συνάδελφοι του ΣΥΡΙΖΑ, ότι πρέπει να καλλιεργούμε εδώδιμα για να αντιμετωπίσουμε τις διατροφικές ανάγκες του πληθυσμού είναι εντελώς έωλα επιχειρήματα γιατί, κύριε Υπουργέ, πρώτον οι γαίες στις οποίες καλλιεργούνται ενεργειακά φυτά είναι χαμηλής παραγωγικότητας, αλλά ακόμα και αν είναι υψηλής παραγωγικότητας και ρωτήσετε τους αγρότες, θα σας πουν ότι η εναλλαγή καλλιεργειών είναι ένας από τους βασικούς παράγοντες που οδηγούν στη διασφάλιση της παραγωγικότητας και δεν αδυνατίζουν τη γη.

Εμείς σας προτείναμε κάτι πολύ συγκεκριμένο, κύριε Υπουργέ. Να βάλετε, επί παραδείγματι, από 6,9% έως 7,1%. Έτσι καλύπτετε και τους παραγωγούς βιοκαυσίμων και την αγορά και δεν δίνετε το δικαίωμα όχι σε εσάς αύριο, αλλά σε κάποιον άλλο Υπουργό, σε κάποιο άλλο ανώτατο χημικό συμβούλιο να πει ότι και το 5% είναι αρκετό. Νομίζω ότι αυτό είναι λογικό, αν το προσδιορίσετε. Ούτε «έως» ούτε «το ανώτατο» ούτε «το κατώτατο». Να ανοίγει η ψαλίδα από ένα ποσοστό μέχρι ένα άλλο ποσοστό. Από 6,9% μέχρι 7,1% είναι καλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Αναφορικά με το άρθρο 34, σας είπα ότι δείχνει τον ελλιπή τρόπο με τον οποίο νομοθετείτε. Ο χωροταξικός νόμος του 2017, που συζητήθηκε και ψηφίστηκε πριν από έξι μήνες, χρειάζεται πενήντα βελτιώσεις. Εμείς κατανοούμε τα αιτήματα του τεχνικού κόσμου, όπως κατανοούμε επίσης ότι κατά τη διάρκεια των μεταβιβάσεων ακινήτων θα ανακύπτουν ζητήματα, τα οποία δεν έχουν εντοπιστεί, ότι πρέπει να γίνουν διορθώσεις και βελτιώσεις. Θα το δούμε αναλυτικότερα.

Ακόμα, κύριε Υπουργέ, οφείλω να επισημάνω ότι φέρνετε ένα πλήθος τροπολογιών και σε αυτό το νομοσχέδιο. Αν δεν κάνω λάθος, έχουν φτάσει ήδη τις δεκατρείς. Μάλιστα, αναρωτιέμαι γιατί δεν έχει έρθει ακόμη η τροπολογία για την οποία ενημέρωσε ο Αναπληρωτής Υπουργός τις επιτροπές από την πρώτη μέρα.

Κύριε Υπουργέ, έχουν περάσει πέντε μέρες. Μας ενημερώσατε για τους δασικούς χάρτες δια του Αναπληρωτή σας ότι θα φέρετε την τροπολογία. Ποια είναι η δυσκολία σας; Μήπως διαφαίνεται από τη σύνταξη αυτής της τροπολογίας το ελλιπές νομοθετικό πλαίσιο των δασικών χαρτών; Μήπως τα προβλήματα που έχουν δημιουργήσει είναι περισσότερα από αυτά που έχουν λύσει;

Επαίρεστε για την αύξηση των αναρτήσεων σε σημαντικό ποσοστό, αλλά, κύριε Υπουργέ, εδώ δεν είμαστε για να νομοθετούμε απλά για να νομοθετούμε. Η νομοθέτηση πρέπει να λύνει προβλήματα και να οδηγεί σε ανάπτυξη. Ούτε είμαστε εδώ για να γράφουμε κάποια χρονοδιαγράμματα πάνω σε κάποια ολιστικά σχέδια, τα οποία ποτέ δεν τηρούνται. Νομοθέτηση για τη νομοθέτηση και χρονοδιαγράμματα για να συμπληρώνονται κάποια θεωρητικά σχέδια εμάς δεν μας αφορούν.

Εν κατακλείδι, επί της αρχής, θα ψηφίσουμε το νομοσχέδιο αλλά θα καταψηφίσουμε ορισμένα από τα άρθρα που σας προανέφερα. Για τις τροπολογίες, που σωρηδόν καταθέτετε σε αυτό το νομοσχέδιο, είμαστε εξαιρετικά επιφυλακτικοί και θα τα πούμε στη συνέχεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Με την άδεια του κυρίου Αρβανιτίδη, θα ήθελα να δώσω τον λόγο για πέντε λεπτά στον κ. Μπαλάφα για να παρουσιάσει την τροπολογία του Υπουργείου Εσωτερικών, ώστε και οι αγορητές και οι ομιλητές να έχετε υπ’ όψιν σας τι ακριβώς περιλαμβάνει.

Ορίστε, κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Ευχαριστώ πολύ, κύριε Πρόεδρε.

Πρόκειται να αναφερθώ στην τροπολογία με αριθμό 1603/194 η οποία περιλαμβάνει δύο άρθρα. Γνωρίζετε ότι πρόσφατα συζητήσαμε νομοσχέδιο του Υπουργείου Μεταναστευτικής Πολιτικής. Η συγκεκριμένη τροπολογία, η συγκεκριμένη διάταξη, επειδή ακριβώς δεν είχαμε φροντίσει να δοθεί έγκαιρα, απεσύρθη και γι’ αυτό τη φέρνουμε σήμερα μέσα στα πλαίσια τα χρονικά τα επιτρεπόμενα κ.λπ.

Υπάρχουν δύο άρθρα αυτής της διάταξης που προτείνουμε. Το πρώτο άρθρο αφορά αναπροσαρμογή και θέσπιση παραβόλων, τελών και προστίμων. Γνωρίζετε ότι πρόκειται για παράβολα, προκειμένου να βγαίνουν οι άδειες διαμονής και τα λοιπά σχετικά έγγραφα, που αφορούν τους νόμιμους μετανάστες που βρίσκονται στη χώρα μας και είναι υπήκοοι τρίτων χωρών.

Προωθούνται, λοιπόν, οι αναγκαίες προσαρμογές στην ελληνική νομοθεσία σε συνέχεια της εκκίνησης μιας διαδικασίας επίσημης, προβλεπόμενης από την Ευρωπαϊκή Ένωση, για μια καθυστέρηση, παράβαση από την πλευρά της Ελλάδας. Έτσι, υπήρξε μια προειδοποιητική επιστολή. Αυτές οι διατάξεις προωθούνται, προκειμένου να αρθεί αυτή η διαφορά που έχουμε και η καθυστέρηση η οποία έχει προκύψει.

Αφορά, όπως είπα και πάλι, τέλη που επιβάλλονται για την έκδοση αδειών διαμονής δυνάμει συγκεκριμένων οδηγιών -το τονίζω αυτό- στις οποίες οφείλουμε να προσαρμοστούμε.

Συγκεκριμένα, θεωρείται ότι ένα ποσό των 400 ευρώ για την έκδοση άδειας διαμονής για επί μακρόν διαμένοντες στη χώρα, καθώς και ποσά που κυμαίνονται μεταξύ 150 και 450 ευρώ για την έκδοση αδείας ενιαίας, όπως ονομάζονται, και άλλων αδειών διαμονής για οικογενειακή επανένωση, σύμφωνα με το σκεπτικό της Ευρωπαϊκής Επιτροπής, δεν τηρούν την αρχή της αναλογικότητας, δηλαδή τη σχέση του ύψους του παραβόλου και της διαρκείας της αδείας, και αποτελούν εμπόδιο, κατά τη γνώμη της επιτροπής, στην άσκηση των σχετικών δικαιωμάτων των πολιτών τρίτων χωρών στο πλαίσιο των αντιστοίχων οδηγιών.

Με τη ρύθμιση που προωθούμε ανασχεδιάζεται το σύστημα που αφορά στο ύψος των παραβόλων, τα οποία εισπράττονται για την κατάθεση αιτήσεων χορήγησης και ανανέωσης αδειών διαμονής των πολιτών τρίτων χωρών, λαμβανομένης υπ’ όψιν τόσο της ανάγκης προσαρμογής στο Δίκαιο της Ευρωπαϊκής Ένωσης όσο και στην ανάγκη διατήρησης της οικονομικής ισορροπίας του συστήματος χορήγησης αυτών των αδειών διαμονής.

Ειδικότερα μειώνεται το ύψος των παραβόλων σε μια σειρά κατηγοριών αδειών διαμονής οι οποίες εκδίδονται βάσει των οδηγιών της Ευρωπαϊκής Ένωσης. Τα περιθώρια εκεί να κινηθούμε διαφορετικά, όπως καταλαβαίνετε, είναι ουσιαστικά μηδαμινά.

Με την προκριθείσα επιλογή αποσυνδέεται το ύψος του παραβόλου από τη διάρκεια ισχύος της άδειας διαμονής, θεσμοθετείται ενιαίο παράβολο ύψους 150 ευρώ, ανεξαρτήτως της διάρκειας των αδειών διαμονής που εκδίδονται βάσει, επαναλαμβάνω, των ανωτέρων οδηγιών της Ευρωπαϊκής Ένωσης.

Για τον αναπροσδιορισμό του ύψους του παραβόλου εξετάστηκαν δύο βασικοί παράγοντες, όπως προκύπτουν και από την επιχειρηματολογία του Ευρωπαϊκού Δικαστηρίου, ήτοι η οικονομική επιβάρυνση που συνεπάγονται αυτά τα τέλη για τον αιτούντα υπήκοο τρίτης χώρας και το πραγματικό κόστος διεκπεραίωσης των αιτήσεων για άδειες διαμονής, επίσης, σε σύγκριση με τα τέλη για την έκδοση παρόμοιων εγγράφων σε πολίτες της χώρας μας ή σε πολίτες της Ευρωπαϊκής Ένωσης.

Ως εκ τούτου, χρησιμοποιήθηκαν ως κριτήρια αναφοράς κυρίως οι κατώτατες εθνικές μηνιαίες αποδοχές, 683 και κάτι ευρώ, σύμφωνα με τα στοιχεία της EUROSTAT, καθώς και το απαιτούμενο ποσό για την έκδοση διαβατηρίου. Επίσης, εξετάστηκε το ύψος των παραβόλων σε άλλα κράτη - μέλη για ανάλογες άδειες διαμονής που και αυτές εκδίδονται σύμφωνα με τις συγκεκριμένες οδηγίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Καταλαβαίνετε ότι επειδή μιλάμε για μείωση παραβόλου, θα προκύψει μια απώλεια εσόδων. Και προκειμένου να περιοριστεί σε έναν βαθμό αυτή η απώλεια εσόδων του κρατικού προϋπολογισμού με το ίδιο σχέδιο διατάξεων που σας φέρνουμε σήμερα, αυξάνεται το ύψος των παραβόλων σε ορισμένες κατηγορίες εθνικών αδειών, όπως τις ονομάζουμε, αδειών διαμονής -αφορούν κυρίως εξαιρετικούς λόγους, δεν αναφέρονται αυτές ή δεν υπόκεινται στις οδηγίες της Ευρωπαϊκής Ένωσης, καθώς και σε κάποια πρόστιμα- και ταυτόχρονα εισάγονται νέα τέλη, παράβολα σε στάδια της διαδικασίας χορήγησης αδειών.

Καταλαβαίνουμε ότι με βάση το γεγονός ότι υφίσταται στην ελληνική έννομη τάξη ο γνωστός Μεταναστευτικός Κώδικας, δηλαδή ο Κώδικας Μετανάστευσης και κοινωνικής ένταξης, ο γνωστός νόμος 4251 του 2014 που κωδικοποιήθηκε με αυτόν τον νόμο η νομοθεσία για τη νόμιμη μετανάστευση, κρίθηκε ως σκόπιμη η τροποποίηση και συμπλήρωση του κώδικα, δηλαδή του νόμου 4251 του 2014, με όσα προηγούμενα αναφέραμε, όπου απαιτείται, ώστε να επιτυγχάνεται η ενότητα και η ασφάλεια δικαίου για να διευκολύνεται τυχόν περαιτέρω μελλοντική κωδικοποίηση.

Παράλληλα -αυτό είναι αυτονόητο- μετά από την ψήφιση, που ελπίζω ότι θα γίνει, της προτεινόμενης ρύθμισης, θα υπάρξει άμεση κοινοποίηση στην Ευρωπαϊκή Επιτροπή αυτής της νομοθετικής ρύθμισης, ώστε να τερματιστεί η επίσημη διαδικασία παράβασης, προειδοποίησης κατά της Ελλάδας.

Στη συνέχεια επιτρέψτε μου να πω δυο λόγια ακόμα με αναφορά σε συγκεκριμένες παραγράφους. Όπως σας είπα, υπάρχουν δύο άρθρα που θα πάρουν τον αριθμό ανάλογα με τη συνολική αρίθμηση του νόμου. Το πρώτο άρθρο θεσπίζει αυτό που ανέφερα προηγούμενα, το ενιαίο παράβολο στα 150 ευρώ, τη μείωση δηλαδή κατά κανόνα, με μια σειρά κατηγορίες αδειών διαμονής οι οποίες καταλαμβάνουν τη συντριπτική πλειοψηφία των εκδιδομένων ετησίων αδειών διαμονής στη χώρα μας. Είναι άδειες διαμονής, που αφορούν μέλη οικογενείας.

**ΠΡΟΕΔΡΕΥΩΝ (Νικήτας Κακλαμάνης):** Τα γράφει η τροπολογία, κύριε Υπουργέ. Μην τα επαναλαμβάνετε.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Υπάρχει μια σειρά από κατηγορίες αδειών διαμονής, τις οποίες θα τις δείτε, που υφίστανται αυτή τη μείωση, όπως είπα. Αυτό είναι το ένα άρθρο.

Πάμε στο δεύτερο άρθρο της τροπολογίας που σας ανέφερα. Αυτή η τροπολογία επιλύει ένα χρόνιο πρόβλημα, που αντιμετωπίζουν τα τέκνα πολιτών τρίτων χωρών, τα οποία, ενώ μέχρι το δέκατο όγδοο έτος της ηλικίας τους καλύπτονται ασφαλιστικά από έναν εκ των γονέων τους, μετά την ενηλικίωσή τους όταν ανανεώνουν την άδεια διαμονής τους, είτε για σπουδές είτε ως άδεια διαμονής δεύτερης γενιάς, διακόπτεται η ασφάλισή τους, ακόμα και όταν πληρούνται οι προϋποθέσεις για την ασφάλισή τους, σύμφωνα με τα ελληνικά δεδομένα, σύμφωνα με τους ελληνικούς νόμους.

Για να αρθεί αυτή η αδικία, θα έλεγα, και η μη ορθολογιστική αντιμετώπιση του προβλήματος προτείνεται μια διάταξη με την οποία συνεχίζουν, πέραν του δέκατου ογδόου έτους, αυτά τα παιδιά, αυτοί οι νέοι άνθρωποι να ασφαλίζονται -για ασφαλιστική περίθαλψη μιλάμε- ως έμμεσα μέλη στον οικείο ασφαλιστικό φορέα του γονέα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Η τροπολογία που είδα εγώ είναι μία, επομένως ένα άρθρο θα είναι. Το λέω επειδή είπατε δύο φορές για δύο άρθρα. Είναι μία τροπολογία με δύο παραγράφους. Ή πρέπει να τη σπάσετε σε δύο τροπολογίες ή διαφορετικά θα είναι ένα άρθρο με δύο παραγράφους. Δεν μπορεί να είναι δύο άρθρα.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Μάλιστα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θα ήθελα να λάβω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για ποιο θέμα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είναι για το θέμα του ότι πρέπει να γνωρίζουμε ποιες από τις βουλευτικές τροπολογίες, που έχουν κατατεθεί, θα γίνουν αποδεκτές από τον Υπουργό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζαβάρα, έχω συνεννοηθεί με τον Υπουργό, όταν θα ανέλθει στο Βήμα για την ομιλία του, να μιλήσει και για τις τροπολογίες. Δηλαδή, πριν πάρετε τον λόγο οι Κοινοβουλευτικοί Εκπρόσωποι, θα έχετε εικόνα ποιες γίνονται δεκτές και ποιες δεν γίνονται. Μιλάμε για τις βουλευτικές τροπολογίες τώρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτές εννοώ.

**ΠΡΟΕΔΡΕΥΩΝ (Νικήτας Κακλαμάνης):** Θα έχετε εγκαίρως οι Κοινοβουλευτικοί και οι ομιλητές ενημερωθεί, δεν θα έχουν οι αγορητές και οι εισηγητές. Οι υπόλοιποι, όμως, θα είναι ενημερωμένοι εγκαίρως.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα παρακαλούσα να λάβω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Αμυρά;

**ΓΕΩΡΓΙΟΣ ΑΜΥΡΑΣ:** Να ρωτήσω κάτι τον κύριο Υπουργό για την τροπολογία.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αμυρά, έχετε τον λόγο για ένα λεπτό.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Θέλω να ρωτήσω το εξής διευκρινιστικά: Η δαπάνη που προκαλείται στον ΕΟΠΥΥ από τη συνέχιση της ασφάλισης των παιδιών πολιτών τρίτων χωρών, αφού ενηλικιωθούν, ποια είναι; Αυτό είναι το πρώτο.

Και το δεύτερο που θέλω να σας πω, είναι ότι υπάρχει μία μικρή αντίφαση στην περίπτωση δ΄ όπου εισάγεται η κατ’ εξαίρεση υποχρέωση καταβολής παραβόλου ύψους 100 ευρώ για την εξέταση της αίτησης χορήγησης ή ανανέωσης άδειας διαμονής για ανθρωπιστικούς λόγους: περίπτωση υγείας, ανωτέρας βίας κ.λπ.. Υπάρχει μία αντίφαση. Όταν υπάρχει θέμα υγείας ή λόγος πολύ σοβαρός, λέτε ότι για ανθρωπιστικούς λόγους επιβάλλουμε το παράβολο. Καλύτερα να βγάλετε ή να αλλάξετε αυτή τη διατύπωση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπαλάφα, για δύο λεπτά απαντήστε και μετά μπαίνουμε στη διαδικασία.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Το πρώτο ήταν παράλειψή μου.

Επαναλαμβάνω ότι η μείωση, την οποία προβλέπει η διάταξη, επιβάλλεται σύμφωνα με τις οδηγίες της Ευρωπαϊκής Ένωσης. Επειδή εμείς μέχρι τώρα δεν το έχουμε τηρήσει, υποστήκαμε –ας πούμε- αυτή την προειδοποιητική επιστολή. Λέω, λοιπόν, ότι θα προκύψει μία μείωση. Κάνουμε κάποια αύξηση σε κάποια άλλα. Και συνολικά θα έχουμε από τα 48 εκατομμύρια στα 34 εκατομμύρια, περίπου 14 εκατομμύρια μείωση των εσόδων από τα παράβολα. Εντάξει;

**ΓΕΩΡΓΙΟΣ ΑΜΥΡΑΣ:** Εντάξει, απλά το ανέφερα.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Στο άλλο, δεν νομίζω ότι υπάρχει κάποια αντίφαση. Είναι θέμα οπτικής.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Δεν διακόπτω πλέον τον κ. Αρβανιτίδη, από τον οποίο ζητώ συγγνώμη για την καθυστέρηση.

Μέχρι να ανέβει ο κ. Αρβανιτίδης στο Βήμα, θα ήθελα να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου, τριάντα τρεις μαθήτριες και μαθητές και τέσσερις συνοδοί από το Δημοτικό Σχολείο Αμπελακίων Σαλαμίνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συγκυρία το έφερε σήμερα, την Παγκόσμια Ημέρα του Περιβάλλοντος, να συζητάμε ένα σημαντικό νομοσχέδιο για την αειφόρο ανάπτυξη της χώρας, καθώς θαλάσσιες περιοχές και παράκτιες ζώνες αποτελούν σημεία στα οποία οι διάφορες δραστηριότητες που χωροθετούνται εκεί, όπως ο τουρισμός, η ενέργεια, οι μεταφορές, η αλιεία, η έρευνα, η περιβαλλοντική προστασία, είναι δραστηριότητες που μπορούν να φέρουν μία δυναμική και αειφόρο ανάπτυξη, αρκεί βέβαια να μην ασκούνται άναρχα και συγκρουσιακά μεταξύ τους.

Επίσης και οι ρυθμίσεις για τα βιοκαύσιμα, που έρχονται να καλύψουν την υστέρησή μας σε αυτόν τον τομέα, συμβάλλουν στην ανάπτυξη των στόχων για την αειφόρο ανάπτυξη.

Σήμερα, λοιπόν, Παγκόσμια Ημέρα Περιβάλλοντος, όλος ο κόσμος και κυρίως η Ευρώπη στέλνουν μήνυμα δράσης για το περιβάλλον, για την καταπολέμηση της κλιματικής αλλαγής, αλλά και τη μείωση των εκπομπών αερίων του θερμοκηπίου.

Τι έχει κάνει, όμως, η παρούσα Κυβέρνηση για την αειφόρο ανάπτυξη της χώρας, «η πρώτη φορά αριστερά», αλλά και «η πρώτη φορά οικολογικά», για να μην ξεχνάμε τη συμμετοχή των οικολόγων στο κυβερνητικό σχήμα;

Αλήθεια, κύριε Υπουργέ, τι κάνει η Ελλάδα τα τελευταία τρία χρόνια; Επιτρέψτε μου, λοιπόν, έναν μικρό απολογισμό στα ζητήματα που συζητάμε σήμερα, με τρία χαρακτηριστικά παραδείγματα κυβερνητικής ολιγωρίας και αποτυχίας.

Πρώτον, εκπομπές του θερμοκηπίου. Παρ’ όλο που η οικονομική κρίση οδηγεί γενικά σε μείωση των εκπομπών του θερμοκηπίου, τη διετία 2015-2016 και μέσα στην ύφεση οι εκπομπές αυξήθηκαν. Πρόκειται για παγκόσμια πρωτοτυπία.

Δεύτερον, ανανεώσιμες πηγές ενέργειας. Στις ανανεώσιμες πηγές ενέργειας σε σχέση με τον στόχο του 2020 για 18% στην τελική κατανάλωση της ενέργειας και ενώ ήδη από το 2014 βρισκόμαστε στο 15,3%, τα τελευταία τρία χρόνια είχαμε μηδενική ανάπτυξη και ας μειώθηκαν δραστικά αυτή την τριετία οι τιμές επενδύσεων στον εξοπλισμό των φωτοβολταϊκών και των αιολικών. Μόλις τώρα τρέχει η Κυβέρνηση να δρομολογήσει τις διαδικασίες για νέα έργα και είναι άγνωστο πότε θα δούμε συγκεκριμένα αποτελέσματα.

Όσον αφορά στην εξοικονόμηση ενέργειας, που θα έπρεπε να είναι πρώτη προτεραιότητα για την ενεργοποίηση της οικονομίας και τη δημιουργία νέων θέσεων εργασίας στον πολύπαθο κατασκευαστικό κλάδο, τα αποτελέσματα στο «ΕΞΟΙΚΟΝΟΜΩ» είναι τραγικά. Βάσει των τελευταίων σχεδίων δράσης ενεργειακής αποδοτικότητας, εκτιμάται ότι μέχρι το 2020 θα επιτευχθεί μόλις το 65% του συνολικού στόχου εξοικονόμησης ενέργειας. «Τρία χαμένα χρόνια», θα μπορούσε να είναι ο τίτλος.

Αυτό αποδεικνύουν και οι καθυστερήσεις στην ενσωμάτωση των οδηγιών που φέρνετε σήμερα, χαμένος χρόνος. Από τις 18 Σεπτεμβρίου του 2016 θα έπρεπε να είχαν ενσωματωθεί, πρώτον, η οδηγία του 2014/89, με τη διαβούλευση να έχει τελειώσει το 2016, ενώ οι οδηγίες για τα βιοκαύσιμα είχαν προθεσμία ενσωμάτωσης η μεν 2015/652 τον Απρίλιο του 2017, η δε 2015/15 τη 10η Σεπτεμβρίου του 2017. Η καθυστέρηση αυτή και κοστίζει και μας πηγαίνει πίσω. Τα χρονοδιαγράμματα γίνονται πια ασφυκτικά και όπως πάντα, έχουμε τον κίνδυνο να μην τα πιάσουμε.

Παρ’ όλα αυτά, κύριε Υπουργέ, εμείς λέμε «ναι» επί της αρχής του νομοσχεδίου, παρά τις καθυστερήσεις και τις επιμέρους αστοχίες. Ας μην ακούσουμε πάλι το κυβερνητικό επιχείρημα ότι ξαφνικά το 2021 θα έχουν γίνει όλα, -Κτηματολόγιο, δασικοί χάρτες, χωροταξικά, ενεργειακοί στόχοι- και όλα αυτά μόνο γιατί φέρνετε τέτοιου είδους νομοσχέδια για να συζητούμε στη Βουλή, τα νομοσχέδια των ΣΥΡΙΖΑ - ΑΝΕΛ.

Και για να έρθουμε στο σημερινό νομοσχέδιο, που τελικά διαμορφώνεται σε ένα πολυνομοσχέδιο «σκούπα» -συνήθης τακτική πια- για διάφορα περιβαλλοντολογικά και ενεργειακά θέματα, θα πρέπει, κύριε Υπουργέ, ίσως να αλλάξετε τον τίτλο. Δεν νοείται νομοσχέδιο με τίτλο «Ενσωμάτωση στην ελληνική νομοθεσία της Οδηγίας 2014/89/ΕΕ "περί θεσπίσεως πλαισίου για το θαλάσσιο χωροταξικό σχεδιασμό" και άλλες διατάξεις», όταν η ενσωμάτωση της ευρωπαϊκής οδηγίας για τη θαλάσσια χωροταξία είναι μόλις έξι σελίδες, ενώ η ενσωμάτωση των οδηγιών για τα βιοκαύσιμα, την αυθαίρετη δόμηση, τον αγωγό φυσικού αερίου της ΔΕΠΑ και πόσα άλλα άρθρα θα προστεθούν σήμερα με τις τροπολογίες, καταλαμβάνουν πάνω από εκατό σελίδες. Εντυπωσιακή νέα πρακτική δημοκρατικής διαβούλευσης, συζήτησης και νομοθέτησης!

Η δε διαδικασία των εκπρόθεσμων κυβερνητικών-βουλευτικών τροπολογιών για θέματα που θα έπρεπε να έχουν περάσει από το Γενικό Λογιστήριο καταντά ένα άλλο αρνητικό σημείο αναφοράς στα χρόνια της θητείας σας, αλλά, κύριε Υπουργέ, πρέπει να μας διευκρινίσετε τελικά ποιες κάνετε αποδεκτές -το έθεσε και ο συνάδελφος κ. Τζαβάρας- και για ποιον λόγο και άμεσα για να μπορούμε, τουλάχιστον, να έχουμε άποψη πραγματικά για αυτά τα οποία επιχειρούνται να ρυθμιστούν με βουλευτικές τροπολογίες.

Θέλω να σταθώ και να επιμείνω, κύριε Υπουργέ, σε έξι σημεία που έστω και τώρα πρέπει ίσως να ξαναδείτε στο νομοσχέδιο. Το πρώτο αφορά το ζήτημα εφαρμογής των ρυθμίσεων του νομοσχεδίου στις παράκτιες ζώνες και την ΑΟΖ. Στις μεν πρώτες υπάρχει ο κίνδυνος να υπάρξουν εμπλοκές κατά την εφαρμογή του θαλάσσιου χωροταξικού σχεδιασμού και επιμένω ότι για την ΑΟΖ δεν γίνεται καμμία αναφορά.

Το δεύτερο αφορά την άμεση προώθηση για έγκριση της εθνικής χωρικής στρατηγικής, προκειμένου στη συνέχεια να εγκριθεί η εθνική χωρική στρατηγική για τον θαλάσσιο χώρο.

Το τρίτο αφορά τη συγκρότηση ενός ευρύτερου θεσμικού οργάνου, που θα έχει αποφασιστικές αρμοδιότητες για τη θαλάσσια χωροταξία, όπως προτάθηκε από φορείς στην ακρόασή τους και δεν θα είναι ο Υπουργός ή η ενός ανδρός αρμόδια αρχή που θα αποφασίζει, σύμφωνα με το άρθρο 14.

Το τέταρτο θέμα αφορά την ελάχιστη συμβολή των ρυθμίσεων, που φέρνετε για τα βιοκαύσιμα στην προσπάθεια επίτευξης των στόχων για ΑΠΕ στις μεταφορές. Σας ρωτώ ξανά, κύριε Υπουργέ, να μας πείτε σε τι ποσοστό την υπολογίζετε.

Επίσης, δεν μας δώσατε καμμιά απάντηση για την προώθηση της ηλεκτροκίνησης. Υπάρχει και το ζήτημα του ορίου του 7% και μας αναφέρατε ότι είναι το ανώτερο τεχνικά όριο βιοντίζελ στο ντίζελ κίνησης και ότι δεν μπορεί να πάει παραπάνω. Σε κάθε περίπτωση κάντε δεκτή την πρόταση για βελτίωση της διατύπωσης σε «τουλάχιστον 7%», ώστε να απορριφθούν και οι ανησυχίες του κλάδου.

Κύριε Υπουργέ, πρέπει να δούμε και την καλύτερη ενεργειακή αξιοποίηση πρώτων υλών και υπολειμμάτων από τις καλλιέργειες στη βιομάζα, σε έναν τομέα που έχουμε μείνει ιδιαίτερα πίσω.

Το πέμπτο θέμα είναι η διασφάλιση ότι τα νέου τύπου βιοκαύσιμα δεν θα είναι καύσιμα «μαϊμού»-βιοκαύσιμα. Στόχος θα πρέπει να είναι τόσο η περιβαλλοντική προστασία με τη μείωση των εκπομπών αερίων, αλλά και τα ασφαλή προσιτά καύσιμα στους πολίτες.

Σκεφτείτε, επίσης, συνολικά ξανά το θέμα φόρου και τελών στα καύσιμα, το ζήτημα του πάγιου κανόνα, ενός πλαφόν που πρέπει να θεσπιστεί όταν οι τιμές «φεύγουν» ιδιαίτερα προς τα πάνω. Είναι ένα ζήτημα το οποίο πρέπει να το δείτε, διότι στον προϋπολογισμό υπολογίζονται αξίες και όχι ποσοστά. Αν κάποια στιγμή ξεφύγουν οι τιμές προς τα πάνω, υπερφορολογούμε πάνω από τους στόχους. Για ποιο λόγο να το κάνουμε αυτό; Το ζήτημα είναι να καλύψεις τον στόχο που έχεις βάλει στον προϋπολογισμό αριθμητικά. Άρα, λοιπόν, αυτό πρέπει να το δείτε άμεσα, διότι οι επιβαρύνσεις ιδιαίτερα τον τελευταίο καιρό είναι εξαιρετικά μεγάλες.

Το έκτο θέμα αφορά τις ρυθμίσεις του άρθρου 34 για τα αυθαίρετα και πρέπει να το δείτε με προσοχή. Πρέπει να δείτε τις επισημάνσεις της έκθεσης του Επιστημονικού Συμβουλίου της Βουλής για διευκρινίσεις και αποσαφηνίσεις στις διατυπώσεις, για να μην προκύψουν προβλήματα στη συνέχεια.

Ταυτόχρονα με όλα τα παραπάνω, θέλω να τονίσω, κύριε Υπουργέ, ότι το βασικό ζητούμενο δεν είναι απλά και μόνο η τυπική ενσωμάτωση των οδηγιών, αλλά είναι η ουσιαστική εφαρμογή τους τόσο για τη θαλάσσια χωροταξία, όσο και για τα βιοκαύσιμα. Αυτό σημαίνει κατ’ επέκταση ότι ιδίως στο θέμα της θαλάσσιας χωροταξίας θα πρέπει να μπούμε ως χώρα στην πρωτοπορία ορθής και αρμονικής εφαρμογής όσων διατάξεων ψηφίζουμε εδώ σήμερα και όσων κανονιστικών πράξεων προκύψουν από εδώ και πέρα, λαμβάνοντας υπ’ όψιν τις ιδιομορφίες και τις ιδιαιτερότητες του ελληνικού νησιωτικού παραθαλάσσιου χώρου.

Κύριοι συνάδελφοι, δεν νοείται μια χώρα σαν τη δική μας, που έχει την τρίτη μεγαλύτερη ακτογραμμή στην Ευρώπη μετά τη Νορβηγία και τη Ρωσία και την ενδέκατη στον κόσμο, να έχουμε μείνει τόσο πίσω, όταν μάλιστα αποφασίζουμε να εφαρμόσουμε και τις παράκτιες ζώνες στον θαλάσσιο χωροταξικό σχεδιασμό μας.

Καθυστερήσατε επικίνδυνα. Εφαρμόστε, τουλάχιστον, τάχιστα και πρωτοποριακά, υιοθετώντας προτάσεις που σας κάναμε, μια προοδευτική πολιτική για τη θαλάσσια χωροταξία, για να δικαιώσετε και τον τίτλο του νομοσχεδίου. Δεν αξίζει στη χώρα μας η εικόνα χώρας-ουραγού σε θέματα, που έχουν να κάνουν με τη θάλασσα, γιατί η Ελλάδα είναι θάλασσα.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Αρβανιτίδη.

Προχωρούμε με τον ειδικό αγορητή από τη Χρυσή Αυγή κ. Ηλία Παναγιώταρο.

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν ξεκινήσω με τα του νομοσχεδίου, θέλουμε να καταδικάσουμε απερίφραστα την αριστερή δολοφονική ή τρομοκρατική ενέργεια που έγινε εις βάρος των αστυνομικών των ΜΑΤ στη Θεσσαλονίκη προ τριημέρου περίπου, μια ενέργεια η οποία δεν ήταν τυχαία, αλλά ήταν ένα οργανωμένο σχέδιο. Μια ομάδα εγκλώβισαν το όχημα, ενώ μια άλλη ομάδα πετάχτηκε και πέταξε δεκάδες μολότοφ.

Βέβαια, δεν είδαμε τους αστυνομικούς της υπηρεσίας, τους συναδέλφους των αστυνομικών που πήγαν να καούν ζωντανοί, να δείχνουν τον ίδιο ζήλο, που έδειξαν στα μπινελίκια που άκουσε ο Μπουτάρης. Και από τις πάμπολλες ταυτοποιήσεις αγανακτισμένων πολιτών της Θεσσαλονίκης, Ποντίων και άλλων, δεν είδαμε να έχει γίνει τίποτα ακόμα με αυτή τη δολοφονική επίθεση.

Θα ήθελα να κάνω κι ένα γρήγορο σχόλιο στα του μακεδονικού, στις εξελίξεις, σε αυτόν τον τραγέλαφο, όπου πλέον οι Έλληνες πολίτες εναποθέτουν τις ελπίδες τους στις δυναμικές κινητοποιήσεις στις οποίες θα προβούν οι ίδιοι, αλλά και στην αδιάλλακτη στάση των Σκοπιανών. Διότι εδώ οι δικοί μας έχουν παραχωρήσει γη και ύδωρ στο ζήτημα της ονομασίας της γειτονικής χώρας, ενός μορφώματος το οποίο, ό,τι και να γίνει, θα έχει πάντοτε αλυτρωτικές διαθέσεις απέναντι στην πατρίδα μας.

Ακούσαμε και διάφορους ανιστόρητους, όπως ο τέως Υπουργός, ο κ. Τσιρώνης, ο οποίος είπε ότι ο Παύλος Μελάς πολεμούσε μαζί με τους Σκοπιανούς κατά των Βουλγάρων -απίστευτα πράγματα!- περίπου δέκα χρόνια αφότου είχε πέσει ένδοξα στο πεδίο της μάχης. Δεν ξέρει και τι του γίνεται. Ακούσαμε και διάφορα άλλα από διάφορους διάττοντες αστέρες της συγκυβέρνησης. Ακούμε πολλά, τα οποία φυσικά δεν τα συμμερίζεται επ’ ουδενί η συντριπτικότατη πλειοψηφία του ελληνικού λαού.

Να υπενθυμίσουμε -θα σας υπενθυμίζουμε γενικώς- ένα από τα πολλά που λέει ο Θουκυδίδης, αυτός ο μεγάλος ιστορικός: «Προδότης δεν είναι μόνο αυτός που φανερώνει τα μυστικά της πατρίδος στους εχθρούς, αλλά είναι και εκείνος που, ενώ κατέχει δημόσιο αξίωμα, εν γνώσει του δεν προβαίνει στις απαραίτητες ενέργειες για να βελτιώσει το βιοτικό επίπεδο των ανθρώπων, πάνω στους οποίους άρχει». Βέβαια εδώ θα μπορούσαμε να προσθέσουμε κι εμείς, και τους διάφορους μωρούς οι οποίοι κατέχουν κρατικές θέσεις και με αυτά που λένε εκθέτουν την πατρίδα πολλαπλώς και ποικιλοτρόπως.

Είπε ο κ. Τσίπρας εχθές –και ετοιμάζεται, γιατί το φέρνουν σιγά-σιγά- πως ό,τι και να γίνει θα πρέπει να πάρει εξουσιοδότηση από τη Βουλή. Λάθος, κύριε Τσίπρα. Ένα τόσο σοβαρό εθνικό ζήτημα, για το οποίο γνωρίζετε πάρα πολύ καλά ότι η συντριπτική πλειοψηφία των Ελλήνων πολιτών είναι αντίθετη, θα πρέπει να πάρει εξουσιοδότηση όχι από τη Βουλή κάποιων μιλημένων, αλλά από τον ελληνικό λαό με κάποιο δημοψήφισμα. Τολμήστε το, για να δούμε πόσοι συμφωνούν και πόσοι διαφωνούν μαζί σας.

Και αλήθεια, ο κ. Καμμένος της συγκυβέρνησης τι λέει για όλα αυτά; Γιατί υπάρχουν στο διαδίκτυο, παντού, το τι έλεγε πριν από λίγο καιρό για αυτό το σοβαρότατο ζήτημα. Βέβαια η απορία είναι, αν έρθει ποτέ εκείνη η ημέρα του ζητήματος της ονομασίας των Σκοπίων, πού θα βρίσκεται. Σε ποια χώρα του πλανήτη θα έχει πάει να κρυφτεί -εντός ή εκτός εισαγωγικών- με κάποια πάμφθηνη δικαιολογία.

Στα του νομοσχεδίου, φέρατε ένα νομοσχέδιο που, ενώ ο τίτλος λέει «Ενσωμάτωση στην ελληνική νομοθεσία της Οδηγίας 2014/89/ΕΕ “περί θεσπίσεως πλαισίου για το θαλάσσιο χωροταξικό σχεδιασμό” και άλλες διατάξεις», επί της ουσίας οι άλλες διατάξεις έχουν να κάνουν με κάποια ζητήματα σχετικά με το βιοντίζελ, αλλά και κάποια ζητήματα πολεοδομικού ενδιαφέροντος. Επί της ουσίας είναι τρία νομοσχέδια σε ένα.

Η αλήθεια είναι πως στο άκουσμα της θέσπισης του νομοθετικού πλαισίου για τον θαλάσσιο χωροταξικό σχεδιασμό ήμασταν κι εμείς πολύ θετικοί, καθώς θα γινόταν ένα σημαντικό βήμα για τη θέσπιση ενός πλαισίου για τη σωστή διαχείριση των υδάτων και την ανάπτυξη δραστηριοτήτων με σεβασμό στο περιβάλλον. Βέβαια, αυτά είναι θεωρητικά διότι στην πράξη το εν λόγω νομοσχέδιο είναι κατακριτέο. Ο τρόπος, με τον οποίο γίνονται είναι κατακριτέος, όπως είπαμε, όπως έχουμε τονίσει και σε άλλες ενσωματώσεις ευρωπαϊκών οδηγιών. Επίσης, είναι από τις περιπτώσεις που δεν μεταφέρεται αυτούσια η οδηγία, ενώ φαίνεται να δημιουργείται ένα θολό τοπίο ως προς τα θέματα που θα επιλύει αυτός ο σχεδιασμός.

Βεβαίως, άξιο σχολιασμού είναι το γεγονός πως στην Ελλάδα, μια χώρα άρρηκτα συνδεδεμένη με τη θάλασσα, τοποθετημένη σε κομβικό σημείο στον χάρτη, με πλούσια ναυτική ιστορία, οι πολιτικές ηγεσίες των τελευταίων δεκαετιών θεώρησαν ότι δεν χρειαζόμαστε έναν στρατηγικό θαλάσσιο χωροταξικό σχεδιασμό. Και για να είμαστε ειλικρινείς, ούτε και η παρούσα Κυβέρνηση θεωρεί ότι είναι σημαντικό. Απλά αναγκάζεται να θέσει το νομοθετικό πλαίσιο λόγω ευρωπαϊκής oδηγίας.

Ενδεχομένως ούτε αυτό να τους απασχολεί πολύ, αλλά θα πρέπει να έχουμε ολοκληρώσει τον σχεδιασμό εντός του πρώτου τριμήνου του 2021, αλλιώς θα αρχίσουν να πέφτουν οι «καμπάνες», κοινώς να πληρώνουμε. Και είναι σίγουρο ότι δεν πρόκειται να προλάβουμε μέχρι το πρώτο τρίμηνο του 2021 να έχουμε κάνει τίποτα. Μακάρι να είχατε κάνει κάποιες ενέργειες, αλλά δυστυχώς επί της ουσίας δεν έχετε κάνει τίποτα.

Αυτό θα μπορούσε να γίνει μόνο αν υπήρχε ένας σωστός προγραμματισμός, προσαρμοσμένος στα δεδομένα χρονοδιαγράμματα και αν είχαν οι κυβερνώντες στη φαρέτρα τους έτοιμο σχέδιο, το οποίο απλώς θα τροποποιούσαν. Αν συμβαίνει κάτι τέτοιο, πολύ θα θέλαμε να δούμε τον σχεδιασμό τους. Δυστυχώς, όμως, δεν συμβαίνει.

Επιλέξατε το 2016 να εξετάσετε το νομοσχέδιο «Χωρικός σχεδιασμός- Βιώσιμη ανάπτυξη», χωρίς να συμπεριλάβετε τότε τον θαλάσσιο χωροταξικό σχεδιασμό, παρά το γεγονός ότι είχε λήξει ήδη η διαβούλευση επί του θέματος.

Ο τότε ειδικός αγορητής της Χρυσής Αυγής το είχε επισημάνει. Είχε πει: «Δεν είναι δυνατόν να μιλάμε για χωροταξικό ή χωρικό σχεδιασμό, χωρίς να συμπεριλαμβάνεται ο θαλάσσιος χωροταξικός σχεδιασμός. Εκ πρώτης όψεως μπορεί να σκεφτείτε ότι αντικείμενο του θαλάσσιου χωροταξικού σχεδιασμού είναι μόνο οι θαλάσσιες δραστηριότητες και οι δραστηριότητες στα παράκτια ύδατα, αλλά οι επίγειες δραστηριότητες έχουν άμεσο αντίκτυπο στις θαλάσσιες περιοχές και πρέπει να ληφθούν υπ’ όψιν. Ο χωροταξικός σχεδιασμός δεν πρέπει να μελετάται ξεχωριστά από τον θαλάσσιο, αλλά θα πρέπει να εξετάζονται παράλληλα και ο θαλάσσιος θα πρέπει να εισαχθεί με διακριτούς όρους στο υπάρχον πλαίσιο σχεδιασμού. Ξέρουμε ότι ο θαλάσσιος χωροταξικός σχεδιασμός βρισκόταν σε διαβούλευση, που έληξε προ ημερών και θα αναμένουμε να έλθει προς συζήτηση στη Βουλή. Επισημαίνουμε, όμως, ότι για να υπάρξει ολοκληρωμένη αντίληψη και διαμορφωμένη πολιτική, θα πρέπει να τα δούμε μαζί». Αυτά είχε πει ο ειδικός αγορητής της Χρυσής Αυγής το 2016 και ήταν άκρως επίκαιρος και προφητικός.

Επανέρχομαι, λοιπόν, κι εγώ σ’ αυτή την άποψη, διότι ο θαλάσσιος χωροταξικός σχεδιασμός δεν είναι ανεξάρτητος από τον χερσαίο και με τις ως τώρα πρακτικές σας, εν τέλει ο θαλάσσιος δεν εντάσσεται στον στρατηγικό χωρικό σχεδιασμό, όπως αυτός ορίστηκε στον ν.4269/2014, αλλά ούτε και στον ν.4447/2016.

Σ’ αυτό το σημείο θα ήθελα να επισημάνουμε ότι το προβλεπόμενο από τον νόμο 4447, Εθνικό Συμβούλιο Χωροταξίας δεν έχει ενεργοποιηθεί ακόμη. Συνεπώς είναι πασιφανές ότι δεν υπάρχει εθνική χωρική στρατηγική. Όχι ότι, όπως το είχατε τοποθετήσει, αυτή η στρατηγική θα ήταν πραγματικά εθνική, αφού ορίζετε ότι αυτή η στρατηγική εξαρτάται από τις οικονομικές συγκυρίες της εκάστοτε χρονικής περιόδου και οι βασικές κατευθύνσεις θα δίνονται από το διευθυντήριο της ολιγαρχίας των Βρυξελλών. Καμμία εξέλιξη εδώ και δύο χρόνια.

Επί του παρόντος, λοιπόν, δεν υπάρχει καμμία πρόοδος και άρα μπορούμε να είμαστε βέβαιοι ότι το σημαντικό αυτό ζήτημα του θαλάσσιου χωροταξικού σχεδιασμού θα μείνει στα χαρτιά και δεν θα υπάρχει κανένα σχέδιο υλοποίησης προσαρμοσμένο στις πραγματικές συνθήκες. Άλλωστε, η Κυβέρνηση έχει αποδείξει ότι αποτυγχάνει να δημιουργεί κλίμα εμπιστοσύνης τόσο στο εξωτερικό όσο και στο εσωτερικό και ότι οι διάλογοι που διεξάγει καθαρά εξυπηρετούν συμφέροντα αντίθετα προς τα εθνικά.

Μπορεί, λοιπόν, έως τώρα να μην υπάρχει θεσμικό πλαίσιο για τον θαλάσσιο χωροταξικό σχεδιασμό, παρά μόνο διάφορες διάσπαρτες διατάξεις της προστασίας του φυσικού περιβάλλοντος, με όσες ελλείψεις τις χαρακτηρίζουν, αλλά έχουν αναπτυχθεί και πιλοτικά προγράμματα για την απόκτηση εμπειρίας και την ανάπτυξη τεχνικών, όπως είναι το πρόγραμμα «AGRIPLANT», όπως και διάφορα άλλα προγράμματα. Συνεπώς υπάρχει μια κάποια βάση δεδομένων για την αναζήτηση στοιχείων και την ψηφιοποίησή τους και συνεπώς δεν ξεκινάμε από το μηδέν.

Βέβαια, εδώ θα πρέπει να γίνει μια ιδιαίτερη αναφορά –θεωρούμε ότι αυτό είναι και το ζητούμενο όλου αυτού του νομοσχεδίου- σχετικά με την Αποκλειστική Οικονομική Ζώνη, με τη θέσπιση ανακήρυξης της ΑΟΖ. Ο θαλάσσιος χωροταξικός σχεδιασμός εντάσσεται στο πλαίσιο της ολοκληρωμένης θαλάσσιας πολιτικής της Ευρωπαϊκής Ένωσης, όπως ορθώς αναφέρεται στην αιτιολογική έκθεση.

Αν θέλουμε να αναφερόμαστε, όμως, σε ολοκληρωμένη θαλάσσια πολιτική –και δεν αναφερόμαστε στην Ευρωπαϊκή Ένωση, αλλά σε εθνικό επίπεδο- τότε αυτομάτως θα πρέπει να αναφερθούμε στο τεράστιο ζήτημα της ΑΟΖ. Όπως αναφέρεται, αποτελεί αποτελεσματικό διατομεακό και διασυνοριακό σχεδιασμό των θαλασσίων υδάτων, χωρίς όμως να θίγεται η χάραξη και η οριοθέτηση των θαλάσσιων ζωνών, σύμφωνα με τις διατάξεις της σύμβασης των Ηνωμένων Εθνών για το Δίκαιο της Θάλασσας.

Δυστυχώς, όμως, εμείς δεν έχουμε ανακηρύξει την ελληνική ΑΟΖ και την ίδια στιγμή παραμένουμε αδρανείς και αρκούμαστε στον ρόλο των θεατών των ανακηρύξεων και οριοθετήσεων των ΑΟΖ των χωρών της ανατολικής Μεσογείου.

Η ΑΟΖ δεν αποτελεί αμιγώς θέμα εξωτερικής πολιτικής, αλλά εντάσσεται στο ευρύτερο πλαίσιο της οικονομικής ανάπτυξης στους τομείς της αλιείας, των υδρογονανθράκων, των Ανανεώσιμων Πηγών Ενέργειας, της προστασίας του περιβάλλοντος και άρα μέσω της ανακήρυξης θα μπορούσαμε να χαράξουμε καλύτερα και πιο ολοκληρωμένα τη θαλάσσια χωροταξική πολιτική του έθνους.

Αν θέλουμε να βρούμε τι συμβαίνει σε ευρωπαϊκό επίπεδο, τότε πρέπει να λάβουμε υπ’ όψιν μας το παράδειγμα άλλων χωρών, όπως το Βέλγιο, η Γαλλία, η Πορτογαλία, που έχουν αναγνωρισμένη ΑΟΖ και που συμπεριλαμβάνεται στο αντίστοιχο πεδίο εφαρμογής του θαλάσσιου χωροταξικού σχεδιασμού.

Η χώρα μας, λοιπόν, χρειάζεται μια ολοκληρωμένη θαλάσσια πολιτική που δεν την έχει, γιατί ήσασταν και είσαστε πρόχειροι και γιατί φοβάστε κιόλας να προχωρήσετε σε σημαντικές ενέργειες προς αυτήν την κατεύθυνση και επιτέλους να εφαρμόσετε το διεθνές δίκαιο.

Όσο εμείς δεν ανακηρύσσουμε ΑΟΖ, όχι μόνο δεν μπορούμε να ασκήσουμε τα κυριαρχικά μας δικαιώματα, αλλά ούτε και να δημιουργήσουμε θαλάσσιο χωροταξικό σχεδιασμό που θα συντελέσει στην οικονομική ανάπτυξη της χώρας και στην προστασία του θαλάσσιου περιβάλλοντος.

Η Ευρωπαϊκή Ένωση προωθεί τη «γαλάζια» ανάπτυξη και την ενοποιημένη θαλάσσια διακυβέρνηση. Αλλά εμείς ως χώρα οφείλουμε να θέσουμε το πλαίσιο και τους όρους για την ολοκληρωμένη διαχείριση του αιγιαλού και των παράκτιων ζωνών, καθώς και της γενικότερης στρατηγικής βιώσιμης ανάπτυξης, προφυλάσσοντας τα εθνικά συμφέροντα.

Στο δεύτερο μέρος του νομοσχεδίου ενσωματώνονται διάφορες οδηγίες σχετικά με την ποιότητα των καυσίμων βενζίνης και ντίζελ, τροποποιήσεις και σχετικά με την προώθηση της χρήσης ενέργειας από ανανεώσιμες πηγές, όπως επίσης και για τον καθορισμό των μεθόδων υπολογισμού και των απαιτήσεων υποβολής εκθέσεως, σύμφωνα με τις οδηγίες του Ευρωπαϊκού Κοινοβουλίου σχετικά με την ποιότητα των καυσίμων βενζίνης και ντίζελ.

Εν ολίγοις, θα χρησιμοποιούνται νέα προηγμένα βιοκαύσιμα που δεν παράγονται από εδώδιμες καλλιέργειες, ώστε να αυξηθεί η αύξηση της κατανάλωσής τους ως το 2020 και θα πρέπει να τηρούνται τα κριτήρια αειφορίας των βιοκαυσίμων και των βιορευστών και θεσπίζεται υποχρέωση ανάμειξης βενζίνης με βιοκαύσιμα και ειδικότερα με αυτούσια βιοαιθανόλη ή με βιοαιθέρες, που παράγονται από αλκοόλες βιολογικής προέλευσης με έναρξη το 2019.

Μια πολύ γενική παρατήρηση για το θέμα ηλεκτροπαραγωγής και καύσης βιορευστών: Είναι βέβαιο ότι η εγχώρια παραγωγή φυτικών ελαίων δεν μπορεί να καλύψει τις ανάγκες σε πρώτη ύλη. Είναι αυτονόητο λοιπόν ότι θα πρέπει να γίνουν εισαγωγές φυτικών ελαίων και μάλιστα από τρίτες χώρες, που θα καίγονται στη χώρα μας για τα επόμενα είκοσι χρόνια. Κατανοούμε ότι η χρήση βιορευστών δεν είναι απαγορευτική, δεδομένου ότι παράγονται από βιομάζα. Άλλωστε η χρήση των φυτικών ελαίων ως εναλλακτικό ανανεώσιμο καύσιμο ανταγωνιστικό του πετρελαίου προτάθηκε στις αρχές της δεκαετίας του 1980. Δεν σημαίνει, όμως, ότι δεν παράγουν ρύπους επικίνδυνους για την υγεία των ανθρώπων και υποβαθμίζουν το περιβάλλον.

Σε ό,τι αφορά την υποχρεωτική καύση βενζίνης με βιοαιθανόλη, από 1-1-2019, ήδη εδώ και έναν χρόνο περίπου οι ειδικοί έχουν επισημάνει τις αδυναμίες εφαρμογής αυτών των οδηγιών, οι οποίες μάλιστα θα έπρεπε να έχουν ενσωματωθεί από τον Απρίλιο του 2017. Το θετικό είναι ότι το μείγμα θα μπορεί να χρησιμοποιηθεί από όλους τους κινητήρες χωρίς να χρειάζεται κάποια μετατροπή. Το αρνητικό, όμως, είναι ότι θα δούμε την τιμή της βενζίνης, που ήδη έχει ανέβει κι έχει φτάσει στον θεό, να ανεβαίνει κατακόρυφα, δεδομένου ότι το βιολογικό μέρος είναι ακριβότερο από το πετρελαϊκό και σύμφωνα με εκτιμήσεις, η τιμή αναμένεται να διπλασιαστεί.

Να σημειωθεί ότι η Ελλάδα αυτήν τη στιγμή κατέχει την έκτη θέση παγκοσμίως μεταξύ 167 χωρών στις τιμές των καυσίμων, η Ελλάδα που πλήττεται από τα μνημόνια, την ακρίβεια, την ανεργία, από όλα αυτά τα προβλήματα και που η Κυβέρνηση, με δηλώσεις μάλιστα του Υπουργού προ δύο - τριών ημερών, είπε ότι δεν τίθεται θέμα να μειωθεί ο φόρος ώστε να συγκρατηθεί η συνεχώς αυξανόμενη τιμή της βενζίνης και του πετρελαίου. Το ράλι ανόδου οφείλεται όχι μόνο στην παγκόσμια άνοδο της τιμής του πετρελαίου λόγω των διεθνών εξελίξεων στη Μέση Ανατολή, στο Ιράν και αλλού, αλλά και στη μεγάλη φορολογική επιβάρυνση που επιβάλλεται από τις μνημονιακές κυβερνήσεις της πατρίδας μας.

Επίσης, δεν εξασφαλίζει την ενεργειακή μας ανεξαρτησία, δεδομένου ότι καμμία χώρα στην Ευρωπαϊκή Ένωση δεν παράγει βιοαιθανόλη για την κάλυψη 100% των αναγκών της. Τότε θα κληθούμε να εισάγουμε από τρίτες χώρες, όπως η Βραζιλία. Υπάρχει, λοιπόν, η γενική διαπίστωση πως ούτως ή άλλως η χώρα μας εξαρτάται από τα εισαγόμενα υγρά καύσιμα και εκεί ακριβώς θα έπρεπε να στοχεύσουμε ώστε να αποκτήσουμε την ενεργειακή μας αυτονομία και ανεξαρτησία. Σε αυτό φυσικά να προστεθεί και η εντατική προσπάθεια που γίνεται -σιγά μην έχει αποτελέσματα- με την πάταξη του λαθρεμπορίου. Όσο θα είναι πανάκριβα τα καύσιμα τόσο θα ανθεί το λαθρεμπόριο, όσο κι αν προσπαθείτε.

Στο τρίτο και τελευταίο μέρος, που έχει να κάνει με πολεοδομικά ζητήματα, πρόκειται για διάφορες παρεμβάσεις στον προηγούμενο ν.4495/2017. Παραδείγματος χάριν η οικοδομική άδεια εκ των υστέρων φερόμενη ως άδεια νομιμοποίησης είναι ένα ακόμα σημείο που μας έκανε εντύπωση, αφού πλέον νομιμοποιούνται πολλές περιπτώσεις αυθαιρέτων παρακάμπτοντας εν πολλοίς τις αποφάσεις της δικαιοσύνης, όπως και η κατάργηση του ορίου προϋπολογισμού των 25.000 ευρώ για την έγκριση εργασιών δόμησης μικρής κλίμακας.

Βλέπουμε ότι αυτό το τρίτο μέρος μάλλον έχει να κάνει περισσότερο με ρουσφετολογικές και ψηφοθηρικές διατάξεις παρά με ζητήματα ουσίας.

Καταληκτικά, το παρόν νομοσχέδιο αποτελείται από τρία διαφορετικά, άσχετα μεταξύ τους τμήματα, τα οποία θα μπορούσαν να συζητηθούν ξεχωριστά το καθένα, γιατί είναι και τα τρία σοβαρά, και το πρώτο και το δεύτερο, αλλά και το τρίτο.

Επί των άρθρων θα τοποθετηθούμε στην πορεία, γιατί βλέπουμε ότι σίγουρα θα γίνουν αλλαγές με όλες αυτές τις τροπολογίες, που ακόμα δεν ξέρουμε ποιες θα εγκριθούν και ποιες όχι. Ακούσαμε, βέβαια, τον κ. Μπαλάφα να ομιλεί για μία τροπολογία που έχει να κάνει, λέει, με νόμιμους μετανάστες και διάφορες διευκολύνσεις. Όπως και να έχει, ό,τι και να κάνετε για τους μετανάστες, όπως και τα 5 εκατομμύρια ευρώ που ο κ. Βούτσης υποσχέθηκε ότι θα δοθούν από τον προϋπολογισμό της Βουλής στο Υπουργείο Μεταναστευτικής Πολιτικής και άλλα ζητήματα, έχουν να κάνουν μόνο με τη βελτίωση των συνθηκών των λαθρομεταναστών και των ελάχιστων προσφύγων.

Όμως επειδή, όπως βλέπετε, όλα αυτά αλλάζουν σε όλη την Ευρώπη, μάλλον σύντομα θα έρθουν αλλαγές και στην πατρίδα μας ως προς το θετικότερο για τους Έλληνες και ως προς το αρνητικότερο για τις ορδές των λαθρομεταναστών.

Τελειώνοντας και με αφορμή τα συλλαλητήρια της Τετάρτης, η Χρυσή Αυγή καλεί όλους τους Έλληνες με μια ελληνική σημαία να πάνε σε όλα τα συλλαλητήρια. Αυτοί που δεν κάνουν κέφι, έχουν την εναλλακτική να πάνε το Σάββατο στο gay shame, να κουνάνε τις δικές τους σημαίες και να κάνουμε μετά τις συγκρίσεις, να δούμε από τη μία μεριά τους Έλληνες, τους οικογενειάρχες, τους χριστιανούς, τους πατριώτες και από την άλλη τους ανθέλληνες, τα έμμισθα όργανα του Σόρος και όλων όσων θέλουν να διαλύσουν την ηθική. Όσο για τη Νέα Δημοκρατία, τουρλού τουρλού θα βρίσκεται σίγουρα και στα δύο προς άγραν ψήφων.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με την κ. Διαμάντω Μανωλάκου, αγορήτρια από το Κομμουνιστικό Κόμμα Ελλάδας.

Ορίστε, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Σήμερα είναι η Παγκόσμια Ημέρα Περιβάλλοντος. Δεν ξέρω, κύριε Υπουργέ, αν γιορτάζει το Υπουργείο σας, το Υπουργείο Περιβάλλοντος, όμως πολλές είναι οι δήθεν περιβαλλοντικές διακηρύξεις, όπως προβάλλονται και μερικά άρθρα του νομοσχεδίου αλλά και τροπολογίες ως φιλοπεριβαλλοντικές. Ωστόσο, με τίποτε δεν κρύβεται ότι αυτός ο τομέας αναπτύσσεται γιατί εξασφαλίζεται υψηλή κερδοφορία σε μεγάλους επιχειρηματικούς ομίλους και πριμοδοτούνται με ζεστό κρατικό χρήμα. Αυτό ισχύει και πανευρωπαϊκά αλλά και στην Ελλάδα. Ο συναγωνισμός και η υποκρισία σε κορόνες προστασίας του περιβάλλοντος, από διεθνείς ενώσεις του κεφαλαίου, των μονοπωλιακών ομίλων και των κρατών τους είναι μεγάλος, αν και είναι οι βασικοί υπεύθυνοι για τα οξυμένα περιβαλλοντικά προβλήματα.

Ταυτόχρονα, το περιβάλλον βρίσκεται στο στόχαστρο των πολυεθνικών, από τη μια ως δεξαμενή ανεξέλεγκτης άντλησης πρώτων υλών, απόρριψης των αποβλήτων τους -δηλαδή καταστρέφουν το περιβάλλον στο κυνήγι του κέρδους- και από την άλλη ως ένας ακόμα κερδοφόρος τομέας επενδύσεων.

Τα παραδείγματα είναι πολλά. Τι να πρωτοθυμηθεί κάποιος; Την παραποίηση ρύπων από τη «VOLKSWAGEN», που βέβαια και αν βγήκε «στον αέρα» ήταν λόγω ανταγωνισμών μεταξύ μονοπωλίων; Αλλά και στη χώρα μας είναι έντονη η δυσοσμία επί αρκετές επαναλαμβανόμενες μέρες σε Δραπετσώνα, Κερατσίνι και την ευρύτερη περιοχή του Πειραιά από συγκεκριμένες μεγαλοεταιρείες της περιοχής των Λιπασμάτων, που συγκαλύπτονται από την Κυβέρνηση και οξύνουν με ρύπους και προσθέτουν στην ήδη επιβαρυμένη περιβαλλοντικά κατάσταση που γίνεται αφόρητη και επικίνδυνη. Τα παιδιά στο σχολείο όσο ζεσταίνει ο καιρός δεν μπορούν να βγουν στο διάλειμμα, ακριβώς λόγω αυτής της αποπνικτικής κατάστασης. Αλλά και στο Πέραμα εκατόν σαράντα εννιά δεξαμενές πετρελαιοειδών, «καζάνια-βόμβες» τα ονοματίζει ο λαός, και με χωρητικότητα πάνω από εκατόν πενήντα χιλιάδες κυβικά ετοιμάζονται να επαναλειτουργήσουν δίπλα σε σχολεία και μέσα σε οικιστική περιοχή παρά τις έντονες διαμαρτυρίες και κινητοποιήσεις κατοίκων, μαθητών, δασκάλων, γονιών, συνδικάτων, πολιτιστικών συλλόγων κ.λπ..

Αυτή είναι η πολιτική της δίκαιης ανάπτυξης της Κυβέρνησης και της περιφέρειας, που βάζουν μπροστά και ενισχύουν με ζεστό χρήμα τις ανάγκες και τα κέρδη των επιχειρηματικών ομίλων ενώ την ίδια ώρα τσακίζονται με την πολιτική τους εργατικά, λαϊκά δικαιώματα, μαυρίζοντας τις ζωές στις λαϊκές γειτονιές! Η δίκαιη ανάπτυξή σας με τους δυο πυλώνες της: από τη μια η κλιμάκωση των αντιλαϊκών μέτρων που βαθαίνουν την εργασιακή εκμετάλλευση και συνθλίβουν αυτοαπασχολούμενους και μικρομεσαίους γεωργούς και κτηνοτρόφους και από την άλλη η διεύρυνση των προνομίων και των χρηματοδοτικών εργαλείων για τους επιχειρηματικούς ομίλους προκειμένου να κάνουν επενδύσεις!

Φυσικά στην ίδια κατεύθυνση είναι και η οδηγία της Ευρωπαϊκής Ένωσης που ενσωματώνεται στο ελληνικό δίκαιο και αφορά στον θαλάσσιο χωροταξικό σχεδιασμό. Έχει κριτήρια, και είναι αυτά της Ευρωπαϊκής Ένωσης και των αστικών κυβερνήσεων των κρατών - μελών. Είναι ενταγμένα και υπηρετούν την ολοκληρωμένη θαλάσσια πολιτική της Ευρωπαϊκής Ένωσης που σε καμμία περίπτωση δεν εξυπηρετεί τις ανάγκες των ανθρώπων και τον σεβασμό στο περιβάλλον, αλλά αποκλειστικά υπηρετεί το κέρδος των επιχειρηματικών ομίλων.

Μάλιστα, χρησιμοποιείται και αποτελεί ένα ολοκληρωμένο εργαλείο για να συνδέει τις διάφορες δράσεις του κεφαλαίου τόσο στη θάλασσα όσο και στις παράκτιες περιοχές σε κατεύθυνση τέτοια που κάθε δραστηριότητα και κλάδος καπιταλιστικής παραγωγής σε ξηρά και θάλασσα να ευνοεί και να στοχεύει στη συγκέντρωση και συγκεντροποίηση του κεφαλαίου, έτσι ώστε να δημιουργούνται ισχυροί μονοπωλιακοί όμιλοι.

Γι’ αυτό αναφέρεται καθαρά ότι στόχος του θαλασσίου χωροταξικού σχεδιασμού είναι η οικονομική μεγέθυνση σύμφωνα με την αντιλαϊκή «Στρατηγική 2020» της Ευρωπαϊκής Ένωσης. Δηλαδή η θέσπιση πλαισίου για τον θαλάσσιο χωροταξικό σχεδιασμό κινείται στον ίδιο αντιλαϊκό δρόμο με τα υπόλοιπα χωροταξικά σχέδια της ενέργειας, των ιχθυοκαλλιεργειών, του τουρισμού και άλλα. Είναι κομμένο και ραμμένο στα μέτρα του μεγάλου κεφαλαίου, προκειμένου να δοθεί ώθηση στην καπιταλιστική ανάπτυξη στην Ελλάδα και κυρίως στους κλάδους προτεραιότητας: ενέργεια, μεταφορές, λιμάνια, τουρισμός.

Φυσικά δεν είναι κάτι καινούργιο, αλλά αποτελεί συνέχεια της χωροταξικής πολιτικής που χαράχτηκε από την ίδια κυβέρνηση το 2016 με τον ν.4447/2016, καθώς και εκείνων που εφάρμοσαν όλες οι προηγούμενες κυβερνήσεις, αφού εντάσσεται στον συνολικό σχεδιασμό και στο στρατηγικό σχέδιο για την ανάπτυξη του κεφαλαίου στο όνομα της διευκόλυνσης μιας σειράς οικονομικών δραστηριοτήτων, όπως εγκαταστάσεις παραγωγής ενέργειας από ανανεώσιμες πηγές, κυρίως βέβαια ανεμογεννήτριες.

Έχουμε και μπόλικες τροπολογίες κυβερνητικών Βουλευτών που προκλητικά ζητούν επέκταση ανεμογεννητριών, κατά παρέκκλιση, ακόμα και σε κορεσμένες περιοχές όπως της Εύβοιας και της Πελοποννήσου. Μεγάλο το θράσος!

Βεβαίως προωθείτε και άλλες δραστηριότητες, όπως αναζήτηση και εκμετάλλευση πετρελαίου και φυσικού αερίου, δραστηριότητες θαλάσσιων μεταφορών και αλιείας, εξόρυξη πρώτων υλών, τουρισμός, εγκαταστάσεις υδατοκαλλιέργειας κ.λπ..

Ρυθμίζονται συνολικά η εκμετάλλευση των υδάτων του θαλασσίου βυθού και υπεδάφους, αλλά και της αιγιαλίτιδας ζώνης από τους μονοπωλιακούς ομίλους, επεκτείνοντας την αλλαγή χρήσεων και στον θαλάσσιο χώρο.

Γι’ αυτό τον λόγο ορίζεται και η αρμόδια κρατική αρχή που θα καθορίζει τους όρους εκμετάλλευσης και συνεργασίας των μονοπωλίων των γειτονικών χωρών με την Ευρωπαϊκή Ένωση. Και φυσικά μέσα από το Πρόγραμμα Δημοσίων Επενδύσεων αλλά και από τα αναπτυξιακά προγράμματα για άλλη μια φορά το αστικό κράτος έρχεται να στηρίξει την επέκταση των ιδιωτικών επενδύσεων στον θαλάσσιο χώρο είτε με την απευθείας συμμετοχή του και στην χρηματοδότηση των ομίλων είτε αναλαμβάνοντας το ίδιο να κατασκευάσει τις απαραίτητες υποδομές που είναι αναγκαίες για τη στήριξη των ιδιωτικών επενδύσεων.

Με αυτόν τον τρόπο και χωρίς τον βραχνά της μικροϊδιοκτησίας δημιουργούνται ουσιαστικά θαλάσσια οικόπεδα, παραδείγματος χάριν έρευνα και εξόρυξη υδρογονανθράκων ή για τα έργα επέκτασης των λιμανιών που προορίζονται για ιδιωτικοποίηση ή για εκμετάλλευση των ενάλιων μνημείων και αρχαιοτήτων, προκειμένου να ενισχυθεί το τουριστικό προϊόν, κ.ο.κ..

Προσπαθείτε να μοιράσετε, λοιπόν, θαλάσσια οικόπεδα και παράκτιες ζώνες στους επιχειρηματικούς ομίλους με τρόπο που να μην τσακώνονται μεταξύ τους. Για παράδειγμα, master plan των ιδιωτικών λιμένων, να μην συγκρούονται με αυτά των ομίλων των ιχθυοκαλλιεργειών και φυσικά ούτε να τους ακυρώνει εν γένει τα επενδυτικά τους σχέδια ή ακόμα οι ιχθυοκαλλιέργειες να μην συγκρούονται με την τουριστική βιομηχανία κ.λπ., πάντα όμως από τη σκοπιά κερδοφορίας του κεφαλαίου και όχι αναγκών των λαϊκών στρωμάτων. Γι’ αυτό επαναλειτουργείτε τις εκατόν σαράντα εννιά δεξαμενές πετρελαιοειδών, καζανιών - «βόμβες» στο Πέραμα, ενταγμένα στο master plan της «COSCO» και της «ΠΡΟΒΛΗΤΑΣ III», αν και είναι μέσα σε οικιστική περιοχή, δίπλα σε σχολεία.

Αυτά είναι τα σχέδια και τα κριτήρια του θαλάσσιου χωροταξικού σχεδιασμού σας. Οι συνθήκες ζωής και εργασίας της λαϊκής οικογένειας είναι για τα σκουπίδια μπρος στα κέρδη των μονοπωλίων. Ακριβώς γι’ αυτόν τον λόγο χρησιμοποιείται και η θαλάσσια παρακολούθηση, για να δημιουργήσει ένα πρωτοφανές σε έκταση και μέσα δίκτυο παρακολούθησης των πάντων, με τη διασύνδεση όλων των διαθέσιμων μέσων παρακολούθησης και συγκέντρωσης πληροφοριών και φυσικά τη σύνδεσή τους με το σύστημα παρακολούθησης και φύλαξης συνόρων, τη EUROSUR.

Ταυτόχρονα, με όλη αυτήν τη μεθοδολογία τα όποια πιθανά περιβαλλοντικά εμπόδια υπήρχαν ξεπερνιούνται με τις ρυθμίσεις που φέρνει το νομοσχέδιο στο όνομα αλληλεπίδρασης ξηράς - θάλασσας, σήμερα, την Ημέρα του Περιβάλλοντος. Μπρος στο κέρδος του καπιταλιστή ισοπεδώνονται τα περισσότερα περιβαλλοντικά εμπόδια που είχαν απομείνει. Κατά τα άλλα μπορείτε να κάνετε πομπώδεις δηλώσεις για την Παγκόσμια Ημέρα Περιβάλλοντος και την προστασία του!

Σε ό,τι αφορά στο μέγιστο μερίδιο ενέργειας από βιοκαύσιμα και τη συμμετοχή τους στον εθνικό στόχο χρήσης ενέργειας από ανανεώσιμες πηγές ενέργειας, θεωρούμε απαράδεκτη την παραγωγή βιοκαυσίμου από χρήση γεωργικών εκτάσεων και καλλιέργειας που είναι για τρόφιμα, τη στιγμή που η πείνα επεκτείνεται όλο και σε περισσότερους ανθρώπους όχι μόνο των αναπτυσσόμενων αλλά και των ανεπτυγμένων χωρών και ο FAO κάνει λόγο για διατροφικές ανάγκες και ελλείψεις τροφίμων, που συνεχώς αυξάνονται.

Είναι, λοιπόν, διαστροφή να χρησιμοποιούνται γεωργικές εκτάσεις για ενεργειακή χρήση όταν η χώρα είναι πλούσια σε άλλους ενεργειακούς πόρους. Ουσιαστικά πρόκειται για αλλαγή χρήσης γης με βάση το κέρδος των ομίλων και όχι τις διατροφικές ανάγκες των ανθρώπων.

Ταυτόχρονα έχουμε αντιρρήσεις στην ανάμειξη βιοαιθανόλης με βενζίνη, αφού θα αυξήσει την τιμή στη λαϊκή κατανάλωση και ταυτόχρονα θα μεγιστοποιήσει το κέρδος των ομίλων. Θα χρησιμοποιούν λιγότερη βενζίνη και θα πωλούν ακριβότερα.

Δεχόμαστε παραγωγή βιομάζας από φυτικά υπολείμματα και μόνο, χωρίς βεβαίως να συμπεριλαμβάνεται σε αυτά ό,τι είναι χρήσιμο για ζωοτροφή.

Για το δομημένο περιβάλλον -μιλάω για το άρθρο 34- οι όποιες επιμέρους ρυθμίσεις μπορεί να αφορούν τον μικρό αυταπασχολούμενο μηχανικό και να τον διευκολύνουν σε εργασίες που ακόμα μπορεί να αναλαμβάνει, γιατί του τρώνε το μερίδιο τα μεγαθήρια. Ωστόσο, δεν αλλάζει ο αντιδραστικός χαρακτήρας αυτού του πλαισίου. Εξάλλου, να τονίσω ότι δεν παραλείπετε το ανταποδοτικό τέλος και το επεκτείνετε, που σημαίνει πρόσθετη επιβάρυνση. Γι’ αυτούς τους λόγους λοιπόν καταψηφίζουμε το νομοσχέδιο.

Έρχομαι στις τροπολογίες. Αυτή που αφορά στα παράβολα στον Κώδικα Μετανάστευσης και που το βαφτίζετε μείωση των παραβόλων για μια σειρά αδειών διαμονής, εμείς θεωρούμε ότι είναι κοροϊδία. Γιατί από τη μια μειώνονται τα παράβολα για ορισμένες άδειες παραμονής κι απ’ την άλλη, τους τα παίρνετε πίσω, μέσα από την αύξηση, που πολλές φορές είναι και διπλάσια, των απαράδεκτων προστίμων που επιβάλλονται στους μετανάστες σε περίπτωση που κάποιος καθυστερήσει να ανανεώσει την άδειά του ή δεν δηλώνει την αλλαγή κατοικίας του κ.λπ. ή ακόμα και με τη θέσπιση νέων παράβολων για κάποιες άλλες άδειες διαμονής ή αιτήσεις.

Επίσης, παρέχεται ασφαλιστική κάλυψη στα παιδιά μεταναστών, με την προϋπόθεση της νόμιμης διαμονής τους, πέραν δηλαδή του ότι δηλώνουν μόνιμη κατοικία, κι αυτό είναι απαράδεκτο.

Εμείς σε αυτήν την τροπολογία θα εκφραστούμε με το «παρών».

Την τροπολογία που αφορά στο Πράσινο Ταμείο θα την ψηφίσουμε, αφού αφορά στην καταβολή δεδουλευμένων του 2016 και 2017 στους υπαλλήλους που εργάστηκαν στο ειδικό πρόγραμμα για την πρόληψη της λαθροϋλοτόμησης, αλλά και τη νέα διαδικασία πληρωμής, δηλαδή το να γίνεται από εδώ και πέρα από τον τακτικό προϋπολογισμό.

Να τονίσω εδώ ότι οι αγώνες και οι κινητοποιήσεις των εργαζομένων δεν πήγαν χαμένοι, ώστε αυτής της μορφής οι υπερωρίες και διανυκτερεύσεις να έχουν σχετική νομοθετική ρύθμιση. Βέβαια, άτοκα παίρνουν τα οφειλόμενα. Αν χρώσταγαν όμως στο κράτος, θα υπήρχε και πρόστιμο.

Ωστόσο να επισημάνω ότι για όσες τροπολογίες μάς είπατε, κύριε Υπουργέ, στη δεύτερη ανάγνωση του νομοσχεδίου ότι θα φέρνατε έγκαιρα, το κάνατε. Δηλαδή, πριν μισή ώρα μας τις φέρατε. Είστε συνεπέστατος! Θα τις μελετήσουμε και θα τοποθετηθούμε στη δευτερολογία.

Βεβαίως, δεν ξέρω αν για τις ανεμογεννήτριες που μας είχατε πει εννοείτε τις τροπολογίες των κυβερνητικών Βουλευτών που έχουν κατατεθεί και στην πλειοψηφία τους είναι «φωτογραφικές». Είναι, βεβαίως, και χωρίς έκθεση του Γενικού Λογιστηρίου του Κράτους. Μπορεί να το προωθείτε και με τέτοια μορφή. Νέα ήθη! Μοιράζονται λεφτά με τη σέσουλα σε ΑΠΕδες. Κι όταν λέω ΑΠΕδες, για τα Πρακτικά, εννοώ τις Ανανεώσιμες Πηγές Ενέργειας και αυτούς που κάνουν χρήση, που έχουν την ιδιοκτησία.

Τελειώνω λέγοντας ότι στη δευτερολογία μας θα τοποθετηθούμε για τις υπόλοιπες βουλευτικές τροπολογίες που θα κάνετε δεκτές.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από τους Ανεξάρτητους Έλληνες κ. Δημήτρης Καμμένος.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Με το σχέδιο νόμου εναρμονίζεται το εθνικό δίκαιο προς τις διατάξεις της οδηγίας 2014/89/ΕΕ «περί θεσπίσεως πλαισίου για τον θαλάσσιο χωροταξικό σχεδιασμό». Καταληκτική ημερομηνία συμμόρφωσης των κρατών-μελών με την εν λόγω οδηγία ήταν η 18η Σεπτέμβρη 2016 ενώ η καταληκτική ημερομηνία για τη θέσπιση των θαλασσίων χωροταξικών σχεδίων είναι η 31η Μαρτίου 2021, άρθρο 15, οδηγία 2014/89/ ΕΕ.

Επί της αρχής του νομοσχεδίου οι Ανεξάρτητοι Έλληνες έχουμε πάρει θέση και στην επιτροπή, ψηφίζουμε «ναι», και επί των άρθρων. Θα καταθέσω δύο παρατηρήσεις και για τα Πρακτικά θα αναγνώσω και κάποιες παρατηρήσεις που έχουμε σε δύο άρθρα, το άρθρο 2 και το άρθρο 6, για τα οποία έχουμε πάρει διαβεβαιώσεις από τον Υπουργό και νομίζουμε ότι όλα θα πάνε καλά. Θα πρέπει, όμως, να αναγνώσω και τις παρατηρήσεις μας, καθώς και μία μικρή πρόταση για μία μικρή προσθήκη.

Ως θαλάσσιος χωροταξικός σχεδιασμός νοείται η διαδικασία με την οποία αναλύονται, οργανώνονται οι ανθρώπινες δραστηριότητες στον θαλάσσιο, παράκτιο χώρο ενώ αποτελεί μέσο πολιτικής που εξασφαλίζει την αρμονική συνύπαρξη των δραστηριοτήτων και χρήσεων, εφαρμόζοντας μία προσέγγιση που βασίζεται σε αρχές της αειφορίας. Κυρίως όμως ο θαλάσσιος χωροταξικός σχεδιασμός περιλαμβάνει την εθνική χωρική στρατηγική για τον θαλάσσιο χώρο και τα θαλάσσια χωροταξικά σχέδια.

Πρόκειται για ένα πολύ σημαντικό νομοσχέδιο που ενισχύει την εθνική χωρική στρατηγική, κατοχυρώνει και εγγυάται μεγαλύτερη ασφάλεια δικαίου για τη θαλάσσια ανάπτυξη εντός των υδάτων. Είναι επιτακτική η ανάγκη για ρύθμιση του θαλάσσιου χωροταξικού σχεδιασμού, λόγω των πιέσεων που υφίστανται τα θαλάσσια ύδατα και οι παράκτιες ζώνες, τα οικοσυστήματα και οι φυσικοί πόροι.

Επιχειρείται η ενίσχυση του συντονισμού μεταξύ δημοσίων αρχών και ενδιαφερομένων μερών μέσω της εφαρμογής ενιαίου μηχανισμού για ισορρόπηση και δίκαιη ανάπτυξη. Με την οδηγία αυτή προωθείται η εφαρμογή της στρατηγικής Ευρώπη 2020 για ανάπτυξη χωρίς αποκλεισμούς. Αποσκοπεί μεταξύ άλλων στη δημιουργία θέσεων εργασίας, στην ενίσχυση της παραγωγικότητας και κυρίως στην επίτευξη αυτών με ορθή αξιοποίηση των πόρων και όχι υπερεκμετάλλευση αυτών.

Εισάγεται το απαραίτητο πλαίσιο βάσει του οποίου θα οριοθετούνται πλέον οι περιοχές και θα προστατεύονται από την υπεραλίευση, τη ρύπανση, μειώνοντας σταδιακά τις επιπτώσεις της κλιματικής αλλαγής. Ενσωματώνονται οι οδηγίες της Ευρωπαϊκής Ένωσης 2015/1513 με την τροποποίηση της οδηγίας 98/70 σχετικά με την ποιότητα των καυσίμων ντίζελ και βενζίνης, την τροποποίηση της οδηγίας 2009/98 σχετικά με την προώθηση της χρήσης ενέργειας από Ανανεώσιμες Πηγές.

Στοχεύει στην ενθάρρυνση της χρήσης νεών προηγμένων βιοκαυσίμων που δεν παράγονται από εδώδιμες καλλιέργειες, ώστε να επιτευχθεί ως το 2020 υψηλότερο επίπεδο κατανάλωσης των βιοκαυσίμων αυτών. Περιλαμβάνονται διατάξεις σχετικά με τη δυνατότητα συμβολής της ηλεκτρικής ενέργειας για οχήματα, καθώς και για τη δυνατότητα συμβολής των βιοκαυσίμων που χρησιμοποιούνται στις αερομεταφορές, στην υποχρέωση μείωσης των εκπομπών ρύπων.

Θεσπίζεται η υποχρέωση ανάμιξης της βενζίνης με βιοκαύσιμα με στόχο προφανώς την περαιτέρω προώθηση της χρήσης ενέργειας από ανανεώσιμες πηγές στις μεταφορές, στο πλαίσιο της εθνικής και κοινωνικής πολιτικής και του υποχρεωτικού στόχου περί μεριδίου ενέργειας από Ανανεώσιμες Πηγές στο 10% από το 2020 με τη μείωση εκπομπών αερίων του θερμοκηπίου.

Έχουν κατατεθεί τροπολογίες νομοθετικής φύσεως, που αφορούν στην προστασία του δομημένου περιβάλλοντος καθώς και η τροπολογία σχετικά με την παράταση των προθεσμιών για τις εκπτώσεις του ενιαίου ειδικού προστίμου τακτοποίησης αυθαιρέτων κατασκευών.

Όσον αφορά στις δύο τροπολογίες που κατατέθηκαν για τα παράβολα και το Πράσινο Ταμείο, μας βρίσκουν απολύτως σύμφωνους και τις υπερψηφίζουμε.

Καταθέσαμε –θα το αναφέρω για τα Πρακτικά- και μία τροπολογία που αφορά στα άτομα με ειδικές ανάγκες σε σχέση πάντα με το συγκεκριμένο νομοσχέδιο. Με βάση το Σύνταγμα της χώρας, ύστερα από την Αναθεώρηση του 2001 και στο άρθρο 21 γίνεται σχετική αναφορά στα άτομα με αναπηρίες και τα δικαιώματά τους. Τους δίνουμε τη δυνατότητα να απολαμβάνουν και αυτοί τη θάλασσα, όπως ο υπόλοιπος κόσμος, δίνοντας τη δυνατότητα δημιουργίας εγκαταστάσεων, ράμπες, για να μπορούν τα άτομα τα οποία έχουν πρόβλημα μετακίνησης να κατεβαίνουν στη θάλασσα.

Με βάση την τροπολογία υπάρχει έλεγχος από το δημόσιο, από την αρμόδια κρατική υπηρεσία όπου θα δίδεται η άδεια για το πως θα γίνει αυτό από τις τουριστικές επιχειρήσεις που θα δραστηριοποιούνται εκεί, χωρίς να παραβιάζεται το περιβάλλον. Είναι πολύ σημαντικό να σημειώσουμε ότι όλα τα έξοδα θα καλύπτονται από τον ιδιωτικό φορέα ή από τον επενδυτή ο οποίος θα κάνει και τις τουριστικές επενδύσεις. Δεν επιβαρύνεται το δημόσιο ούτε το περιβάλλον. Η άδεια θα είναι περιορισμένης ισχύος. Οπότε εάν χρειαστεί παράταση, θα ελεγχθεί ξανά από το δημόσιο για να διαπιστωθεί εάν τηρούνται οι κανόνες.

Δεν έγινε δεκτή η τροπολογία για ευνόητους λόγους. Θα κατατεθεί και έχει δοθεί ήδη στην κ. Παπανάτσιου. Υπάρχει συνεννόηση για να έρθει σε νομοσχέδιο αρμοδιότητος του Υπουργείου Οικονομικών.

Οι δύο παρατηρήσεις που έχουμε σε σχέση με το νομοσχέδιο αφορούν στο άρθρο 2 και στο άρθρο 6, όπως προείπα. Στο άρθρο 2 παράγραφος 1 του σχεδίου νόμου αναφέρεται ότι ο νόμος εφαρμόζεται στα θαλάσσια ύδατα και στις παράκτιες ζώνες. Υπάρχει μια προσθήκη, αυτό το κομμάτι δηλαδή, «και στις παράκτιες ζώνες».

Στο άρθρο 2 της παραγράφου 1 της οδηγίας 2014/89 της Ευρωπαϊκής Ένωσης αναφέρεται: «Η παρούσα οδηγία εφαρμόζεται στα θαλάσσια ύδατα των κρατών-μελών με την επιφύλαξη άλλης νομοθεσίας της Ένωσης». Επίσης, στην παράγραφο 3 του ιδίου άρθρου αναφέρεται ότι η παρούσα οδηγία δεν εφαρμόζεται στην πολεοδομία και στην χωροταξία.

Κατόπιν των παραπάνω είναι σαφές ότι δεν υπάρχει υποχρέωση που να απορρέει από την οδηγία γι’ αυτήν την προσθήκη. Η επέκταση των ρυθμίσεων στην παράκτια ζώνη είναι πολύ πιθανό να δημιουργήσει ζητήματα στην υλοποίηση επενδυτικών σχεδίων στον παράκτιο χώρο, περιλαμβανομένων και των τουριστικών λιμένων ανατρέποντας το θεσμικό πλαίσιο χωροθέτησής τους.

Υπάρχει συνεννόηση με τον Υπουργό, υπάρχει διασφάλιση ότι δεν θα υπάρξει αυτό το πρόβλημα. Πρέπει να διαβάσω, βέβαια, και τη δική μας παρατήρηση αλλά και τη διαβεβαίωση του Υπουργού.

Με την ευκαιρία θα καταθέσω μια λίστα που πήρα μ’ αυτές τις επενδύσεις –πρέπει να τις λάβουμε υπ’ όψιν μας- οι οποίες είναι ήδη σε προχωρημένο στάδιο. Αριθμούν τις ενενήντα μία σε όλη την Ελλάδα και έχουν να κάνουν με αμιγώς τουριστική επένδυση. Καταλαβαίνουμε την υψηλή σημαντικότητα αυτών των επενδύσεων, γι’ αυτές τις εργασίες και για το βασικό προϊόν το οποίο ενισχύει το ΑΕΠ μας κάθε χρόνο, που είναι ο τουρισμός.

(Στο σημείο αυτό ο Η΄ Αντιπρόεδρος της Βουλής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η δεύτερη παρατήρηση έχει να κάνει με το άρθρο 6. Αναφέρει ότι τα θαλάσσια χωροταξικά σχέδια εγκρίνονται μαζί με τις στρατηγικές μελέτες περιβαλλοντικών επιπτώσεων με ενιαία απόφαση του Υπουργού Περιβάλλοντος και Ενέργειας.

Εδώ πιστεύουμε, και το αφήνουμε στη σκέψη του Υπουργού για να το συζητήσουμε, ότι τα δύο συναρμόδια Υπουργεία, τόσο το Υπουργείο Τουρισμού όσο και το Υπουργείο Ναυτιλίας, θα πρέπει να συμμετέχουν στην υπογραφή και να βγαίνει μια κοινή υπουργική απόφαση και να μην συμμετέχουν μόνο στην περίοδο της διαβούλευσης.

Τέλος, θα ήθελα, κύριε Υπουργέ, -σας έχω δώσει και ένα σημείωμα και θα το διαβάσω- να γίνει μια μικρή προσθήκη, η οποία νομίζω ότι δεν θα βαρύνει το νομοσχέδιο και θα φέρει μία ασφάλεια, όπως είπα πριν, στις ερμηνείες των εγκυκλίων, αλλά και για τα επενδυτικά σχέδια τα οποία ήδη τρέχουν.

Διαβάζω: «Σχέδια τα οποία προσδιορίζουν χρήσεις γης στον παράκτιο χώρο». Αυτά είναι τέσσερα: «Ειδικό Χωροταξικό Πλαίσιο για τον Τουρισμό, Ειδικό Χωροταξικό Πλαίσιο για τις Υδατοκαλλιέργειες, Περιφερειακά Χωροταξικά Πλαίσια και Γενικά Πολεοδομικά Σχέδια ή Νέα Χωρικά Τοπικά Σχέδια». Η προσθήκη ενός ακόμα σχεδίου, δηλαδή του Θαλάσσιου Χωροταξικού Σχεδίου, που θα προσδιορίζει και αυτό επίσης στον παράκτιο χώρο χρήσεις γης προφανώς θα οδηγήσει σε τεράστια προβλήματα συντονισμού και σε συγκρούσεις χρήσεων γης.

Αυτό είπαμε ότι θα το οργανώσουμε και θα το διευθετήσουμε έτσι ώστε να μη συμβεί, αλλά θα πρέπει να προσέξουμε τις ερμηνείες και να διευκολύνουμε τις υπηρεσίες να μην παρακωλύσουν, χρονικά τουλάχιστον, τις επενδύσεις που τρέχουν.

Γι’ αυτόν τον λόγο προτείνουμε ότι ο τρόπος για να αντιμετωπιστεί αυτός ο κίνδυνος είναι να αναφερθεί ρητώς στον νόμο ότι τα Θαλάσσια Χωροταξικά Σχέδια δεν καθορίζουν ή τροποποιούν τις χρήσεις γης, αλλά ο ρόλος τους συνίσταται στον προσδιορισμό διαχειριστικών μέτρων, δηλαδή Ολοκληρωμένη Διαχείριση Παράκτιου Χώρου.

Παρακαλώ πολύ, κύριε Υπουργέ, όπως το λάβετε υπ’ όψιν σας. Θα το καταθέσω και στα Πρακτικά, αν θέλει κάποιος συνάδελφος να δει τη σημείωσή μου.

(Στο σημείο αυτό ο Η΄ Αντιπρόεδρος της Βουλής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομίζω ότι με θετική σκέψη θα το δείτε και θα μπει αυτή η προσθήκη. Νομίζω ότι θα πάει καλά το νομοσχέδιο και δεν θα παρακωλύσουμε τις επενδύσεις. Να μην έχουμε τα προβλήματα σε όλα τα συναρμόδια Υπουργεία με παράπονα και φορείς οι οποίοι θα ζητούν ασφάλεια δικαίου την οποία πιθανόν κάποια υπηρεσία δεν θα μπορέσει να την παράσχει, διότι τα συναρμόδια Υπουργεία πιθανόν να μπερδευτούν και να μην υπάρχουν οι κατάλληλες ερμηνευτικές εγκύκλιοι.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε και εμείς, κύριε Καμμένε, και για τη συντομία.

Τον λόγο έχει ο κ. Γιώργος Αμυράς, ο ειδικός αγορητής από το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, Παγκόσμια Ημέρα Περιβάλλοντος σήμερα και νομίζω ότι θα έπρεπε να βρισκόμαστε σε μια παραλία όχι για μπάνιο και ηλιοθεραπεία, αλλά για να μαζεύουμε τα πλαστικά που έχουν συσσωρευθεί, τόνοι επί τόνων στις ελληνικές παραλίες. Είναι τεράστιο πρόβλημα.

Παγκόσμια Ημέρα Περιβάλλοντος σήμερα και νομίζω θα έπρεπε να βρισκόμαστε στο Γιαννιτσοχώρι Ηλείας ή στην Ελαία της Μεσσηνίας. Τα ξέρετε, κύριε Σταθάκη; Είναι κάτι υπέροχες περιοχές με αμμοθίνες, στις οποίες, αν έχετε τον θεό σας, διοργανώθηκε αγώνας ταχύτητας με μοτοσυκλέτες. Διακόσιες μοτοσυκλέτες ισοπέδωσαν την περιοχή, που είναι χώρος ωοτοκίας της θαλάσσιας χελώνας καρέτα-καρέτα.

Παγκόσμια Ημέρα Περιβάλλοντος σήμερα και θα έπρεπε να βρισκόμαστε στις ακτές του ανατολικού Αιγαίου σε μια μικρή έκταση δέκα ναυτικών μιλίων όλη και όλη, εκεί όπου από την αρχή του χρόνου έχουν εκβραστεί δεκαέξι νεκρές θαλάσσιες χελώνες καρέτα-καρέτα είτε γιατί είχαν καταπιεί αγκίστρια είτε για τις είχαν χτυπήσει προπέλες σκαφών όχι μεγάλων, αλλά μικρών, ακόμα και τζετ σκι.

Παγκόσμια Ημέρα Περιβάλλοντος σήμερα και θα έπρεπε να βρισκόμαστε, αν είχαμε τη δυνατότητα, στην ελληνική τάφρο, αυτήν τη θαλάσσια περιοχή δυτικά και νότια του Ιονίου και της Πελοποννήσου, εκεί όπου ζει ένας πληθυσμός διακοσίων φαλαινών φυσητήρων, αυτές οι υπέροχες μητριαρχικές οικογένειες, είναι η γιαγιά, είναι η κόρη και είναι η εγγονή. Αυτές οι φάλαινες ζουν σε πληθυσμούς μητριαρχικούς, είναι ένα κόσμημα, είναι μία υπεραξία, ένας φυσικός πλούτος για το ελληνικό θαλάσσιο οικοσύστημα. Και όμως, δυστυχώς, κάθε χρόνο μία φάλαινα φυσητήρας εκβράζεται νεκρή στις ακτές της Ελλάδας χτυπημένη από τις προπέλες των τεράστιων ποντοπόρων πλοίων.

Εκεί θα έπρεπε να βρισκόμαστε και να δίνουμε τη μάχη μας στο πεδίο.

Έτσι λοιπόν, θα έλεγε κάποιος ότι σήμερα με το σχέδιο νόμου που ενσωματώνει την ευρωπαϊκή οδηγία για τον θαλάσσιο χωροταξικό σχεδιασμό θα μπορούσαμε να δώσουμε κάποιες απαντήσεις στο πως θα αντιμετωπίσουμε τα προβλήματα που μόλις σας προανέφερα.

Δυστυχώς, δεν είμαι πάρα πολύ αισιόδοξος ότι αυτό το σχέδιο νόμου, παρά τα θετικά της ευρωπαϊκής οδηγίας, δίνει απαντήσεις. Πρώτα απ’ όλα, το βασικό είναι ότι φαίνεται πως η ελληνική Κυβέρνηση ασθμαίνοντας εντάσσει στο εθνικό μας δίκτυο αυτές τις ευρωπαϊκές κατευθύνσεις και κανόνες. Έπρεπε από τον Σεπτέμβριο του 2016 να είχε ενσωματωθεί. Επίσης, η δημόσια διαβούλευση για τη συγκεκριμένη οδηγία είχε ολοκληρωθεί τον Σεπτέμβριο του 2016. Η Ευρωπαϊκή Επιτροπή μας παρέπεμψε μαζί με τη Φινλανδία και τη Βουλγαρία στο Ευρωπαϊκό Δικαστήριο και έτσι ερχόμαστε τώρα σχεδόν εκ των υστέρων να ενσωματώσουμε αυτή την οδηγία στο εθνικό δίκαιο.

Αυτό το σχέδιο νόμου περιλαμβάνει κατεύθυνση, σχέδιο πολιτικής και διαχείρισης για το θαλάσσιο περιβάλλον της χώρας; Εγώ θα σας πω και «ναι» και «όχι». Δυστυχώς, το «όχι» μπατάρει πιο πολύ. Υπάρχουν ερωτήματα που προκύπτουν. Θα αναδείξουμε τον καταδυτικό τουρισμό; Θα δημιουργήσουμε θαλάσσια πάρκα; Θα δημιουργήσουμε ζώνες αλιείας για παράκτιους αλιείς; Θα προστατεύσουμε τις ελληνικές θάλασσες από την υπεραλίευση; Θα αποτρέψουμε μελλοντικές θαλάσσιες καταστροφές από τη ρύπανση;

Σε κάποια από αυτά γίνεται μια προσπάθεια να απαντηθούν από το σχέδιο νόμου που μας φέρνετε σήμερα. Όμως, στα περισσότερα δεν βλέπω καμμία απάντηση. Η Ελλάδα είναι μια κατ’ εξοχήν νησιωτική χώρα. Είναι η δεύτερη σε μήκος ακτών με τη μακροβιότερη παράδοση στην Ευρώπη σε ναυτιλία, σε θαλάσσιες δραστηριότητες, σε θαλάσσια επαγγέλματα. Η ακτογραμμή της Ελλάδας είναι πολύ πιο μεγάλη από την αντίστοιχη της αφρικανικής Ηπείρου. Έπρεπε, λοιπόν, να είμαστε πρωτοπόροι ως χώρα, ως κοινωνία στη διαμόρφωση του θαλάσσιου χωροταξικού δικαίου και του σχεδιασμού. Να προτάσσουμε τις ιδιαιτερότητές μας στη διαμόρφωση της νομοθεσίας, ιδίως μάλιστα όταν η χώρα ζει σε μεγάλο βαθμό από τη ναυτιλία, την ακτοπλοΐα, τον τουρισμό, τις υδατοκαλλιέργειες, τους φυσικούς πόρους, ορυκτούς ή μη, και βεβαίως, την αξιοποίηση των Ανανεώσιμων Πηγών Ενέργειας.

Δεν αναφέρω καν την άμυνα και την εθνική ασφάλεια, τα οποία θεωρούνται άκρως δεδομένα και, θα έλεγα, εκ των ων ουκ άνευ. Χωρίς αυτά δεν μπορείς να κάνεις καμμία σχεδίαση, καμμία πρόβλεψη, δεν μπορείς να χτίσεις τίποτα πουθενά.

Υπάρχει μια αντιφατικότητα σε αυτό το σχέδιο νόμου. Ενώ προσπαθεί, ενσωματώνοντας την ευρωπαϊκή οδηγία, να τοποθετήσει σε μια ιεράρχηση τα ζητήματα του θαλάσσιου χώρου, υπάρχει και το άρθρο 34 με το οποίο εγώ διαφωνώ κάθετα. Έχω μια πολύ δημιουργική συζήτηση με τον κ. Καματερό, τον εισηγητή του ΣΥΡΙΖΑ. Συζητάμε και είμαστε στο ίδιο μήκος κύματος, αλλά στο άρθρο 34 εγώ έχω μια άλλη άποψη.

Αγαπητέ κύριε Καματερέ, πιστεύω ότι νομιμοποιεί την αυθαιρεσία στην ξηρά, την ώρα που προσπαθεί να αποτρέψει κινδύνους στη θάλασσα. Δεν γίνεται έτσι η δουλειά. Πρέπει να βάλουμε μια τάξη στον ελληνικό θαλάσσιο χώρο, στην πολιτιστική του, μάλιστα, διάσταση, όπως πολύ σωστά αναφέρει η ευρωπαϊκή οδηγία, κοιτώντας όμως και στην ξηρά τι γίνεται πίσω από τη θάλασσα.

Προχωρώ στα επιμέρους ζητήματα των άρθρων. Για το άρθρο 2 πιστεύω ότι θα έπρεπε να ρυθμιστεί ξεχωριστά η παράκτια ζώνη από τις θαλάσσιες περιοχές. Το ακούσαμε πάρα πολύ έντονα και από τους φορείς. Επίσης, θα έπρεπε να υπάρχει πρόβλεψη για ένταξη στις ρυθμιζόμενες περιοχές και της ΑΟΖ, της Αποκλειστικής Οικονομικής Ζώνης.

Για παράδειγμα, η Ελλάδα έχει συμπεριλάβει τα Ίμια στο πρόγραμμα της Ευρωπαϊκής Ένωσης «NATURA 2000». Έχουμε απόδοση χαρακτήρα περιβαλλοντικής προστασίας διεθνούς σημασίας σε περιοχές του Αιγαίου και του Ιονίου. Θα μπορούσαμε να διασφαλίσουμε και με αυτόν τον τρόπο τα δικαιώματά μας, το δίκιο μας έναντι των ανυπόστατων διεκδικήσεων από τις γειτονικές χώρες.

Ειρήσθω εν παρόδω ότι ήταν απαράδεκτη η απάντηση των Τούρκων στην απόφαση της ελληνικής δικαιοσύνης να αφήσει ελεύθερους τους οκτώ Τούρκους αιτούντες άσυλο. Ήταν αδιανόητος ο τρόπος και χαμηλότατο το επίπεδο με το οποίο διάλεξε η Τουρκία να απευθυνθεί σε βάρος του Έλληνα Πρωθυπουργού και, βεβαίως, μέσω αυτού σε βάρος καθενός πολίτη αυτής της χώρας.

Πάμε στο άρθρο 4, στους στόχους του θαλάσσιου χωροταξικού σχεδιασμού. Είχα ρωτήσει και στις επιτροπές -και θα επαναφέρω το ερώτημα- αν υπάρχει μια πρόβλεψη για την προστασία, τη διαχείριση και την ανάδειξη των παράκτιων ή των υποβρύχιων αρχαιολογικών χώρων. Ποιες θα είναι οι προϋποθέσεις και ο τρόπος διαχείρισής τους;

Στο άρθρο 5, για τη θέσπιση και την εφαρμογή του θαλάσσιου χωροταξικού σχεδιασμού, προτείνω -και τονίζω- ότι πρέπει να συμμετέχουμε οπωσδήποτε ερευνητές και ακαδημαϊκοί διαφόρων ειδικοτήτων σε ρόλο έστω συμβουλευτικό. Είχα πει και στις επιτροπές ότι είχα μια πιο προωθημένη άποψη ότι η ίδρυση ανεξάρτητης αρχής θα μας έλυνε πολλά προβλήματα, πάντα με βάση την αρχή της αειφορίας και την συνεχή παρακολούθηση των θαλασσίων οικοσυστημάτων.

Στο άρθρο 6 για τη δομή του σχεδιασμού, θα επαναφέρω το ζήτημα ότι δεν έχει ακόμη συγκληθεί το Εθνικό Συμβούλιο Χωροταξίας, όπως προβλέπει ο ν.4447/2016.

Έρχομαι τώρα στο θέμα των βιοκαυσίμων, δηλαδή στα άρθρα 16 έως 33. Είναι μια ευκαιρία ανάπτυξης και για την αγροτική παραγωγή και για την ελληνική βιομηχανία, αλλά και για την ανάπτυξη καινοτόμων κλάδων αγροτικής εκμετάλλευσης, να το πω έτσι. Είμαι «φαν» εγώ της κυκλικής οικονομίας. Εδώ και τρία χρόνια καταθέτω ερωτήσεις -ανταποκρίνεται ο κ. Φάμελλος σε πολλές από αυτές- για το πώς μπορούμε να δομήσουμε την οικονομία μας έτσι ώστε τίποτα να μην πηγαίνει χαμένο, για να το πούμε έτσι πάρα πολύ απλά.

Έρχομαι, λοιπόν, στο θέμα του χρονικού προσδιορισμού για τα βιοκαύσιμα, για την παραγωγή βιοντίζελ. Έχουμε επανυποβολή τηγανελαίου για συμμετοχή στην κατανομή βιοντίζελ προηγούμενων ετών. «Τι να κάνουμε; Να τα πετάξουμε τα παλιά;» ρωτάει το Υπουργείο. Πολύ σωστά. Εγώ θα σας πω, ναι. Εφόσον δεν παρήχθη βιοντίζελ ενώ είχαν υποβληθεί για ενίσχυση της πώλησης βιοντίζελ σε προνομιακή τιμή, ναι, να τα πετάξουμε. Να κάνουν εξαγωγές αυτοί που τα έχουν κρατήσει. Δεν μπορούν την ίδια ποσότητα να την επανυποβάλουν ξανά και ξανά. Δεν μπορείς να παίρνουν σε προνομιακές τιμές και να μην κάνουν αυτό για το οποίο ενισχύονται. Δεν μπορεί το κράτος να φτιάχνει ένα νόμο που να ενθαρρύνει την επανυποβολή από άλλον δικαιούχο. Εμπόριο χαρτιών. Σε αυτό συμφωνούμε. Όταν έχουμε διπλή και τριπλή επανυποβολή των ίδιων ποσοτήτων από διάφορους παραγωγούς, με αποτέλεσμα τη διπλή και τριπλή ενίσχυση των πρώτων υλών, τότε απειλούνται οι νόμιμες εταιρείες με κλείσιμο.

Αυτοί τι θα κάνουν τις ποσότητες που συλλέγουν κάθε χρόνο; Αυτό λοιπόν το επιχείρημα σας το αντιστρέφω. Δεν πρέπει, λοιπόν, να δίνουμε κίνητρο συλλογής νέων ποσοτήτων τηγανελαίου με αυτόν τον τρόπο έτσι όπως το φέρνει το νομοσχέδιο. Δεν υπάρχει κίνητρο συλλογής νέων ποσοτήτων τηγανελαίων ενώ οι εταιρείες πλέον που λειτουργούν αποκλειστικά με πρώτη ύλη το τηγανέλαιο θα συσσωρεύουν δυσβάσταχτες ζημιές και σας λέω ότι είναι θέμα χρόνου να αντιμετωπίσουμε προβλήματα βιωσιμότητας.

Λέει το Υπουργείο -το είπε και στις επιτροπές και σε κατ’ ιδίαν συζητήσεις που είχα με στελέχη του- ότι δεν μπορεί να ελεγχθεί ο χρόνος συλλογής. Μάλιστα. Και εγώ λέω ότι εάν περιγράψετε σε ΚΥΑ, σε μια κοινή υπουργική απόφαση, το σχετικό κριτήριο ως τις πράγματι παραχθείσες ποσότητες βιοντίζελ από τηγανέλαιο εντός του χρονικού διαστήματος που ορίζει η κατανομή και τις ποσότητες των τηγανελαίων που συνελέγησαν, τότε νομίζω ότι το πρόβλημα λύνεται. Είναι απλό. Ο τρόπος είναι απλούστατος και θα περιορίσει την απάτη.

Τώρα, έρχομαι στα υπόλοιπα άρθρα. Για το άρθρο 34 δεν θα πω περισσότερα. Εμείς θα ψηφίσουμε «όχι» σε αυτό το άρθρο, παρά το γεγονός ότι θεωρώ θετικό ότι ιδρύονται δύο περιφερειακές διευθύνσεις ελέγχου δόμησης σε Ρόδο και Σύρο. Όμως, όπου βλέπω εγώ διάταξη για τακτοποίηση αυθαίρετης δόμησης, λυπάμαι, αλλά γίνομαι πράσινος από το κακό μου. Πράσινος σήμερα που είναι παγκόσμια ημέρα περιβάλλοντος.

Παράγραφος 37, παράταση έξι μηνών για εφαρμογή έκπτωσης στο πρόστιμο σε σχέση με την καταληκτική ημερομηνία του ν.4495/2017. Για τα αυθαίρετα, δηλαδή. Εγώ ρωτάω ξανά ποια είναι η εισπραξιμότητα στα πρόστιμα από την ψήφιση του νόμου έως τώρα. Δεν έχω πάρει απάντηση έως τώρα. Να σας πω και το άλλο. Υπάρχει ένα νομοσχέδιο που ετοιμάζει το Υπουργείο Οικονομικών για τον αιγιαλό.

Πρώτα απ’ όλα να πούμε ότι είναι ακόμα σε εκκρεμότητα η χάραξη του αιγιαλού. Μόνο το 20% αποσπασματικών τμημάτων του αιγιαλού είναι οριοθετημένα, παρά το γεγονός ότι η προκαταρκτική οριογραμμή του αιγιαλού είχε ολοκληρωθεί το 2008. Αυτό δείχνει αυτήν την τρέλα σε αυτή τη χώρα. Είμαστε μία ναυτική, μία θαλάσσια χώρα και αντί να βάλουμε ως πρώτη προτεραιότητα πώς θα διασφαλίσουμε, θα αναδείξουμε, θα διαφυλάξουμε και θα αναπτύξουμε τη θάλασσα που μας τρέφει, που μας δίνει μεροκάματα που μας φέρνει τουρίστες, που μας δίνει οξυγόνο, που μας δίνει χίλια δύο καλά, το έχουμε χαμηλά στις προτεραιότητές μας.

Και ρωτάω: Είναι δυνατόν να είναι το Υπουργείο Οικονομικών αρμόδιο για την αποτύπωση της ακτογραμμής; Από πού και ως πού το Υπουργείο Οικονομικών είναι υπεύθυνο, για να μας οριοθετήσει την ακτογραμμή; Είναι αδιανόητο. Εγώ δεν μπορώ να το δεχτώ αυτό.

Σύμφωνα με το υπό επεξεργασία σχέδιο νόμου του Υπουργείου Οικονομικών, θα δίνεται η δυνατότητα για τακτοποίηση αυθαίρετων κατασκευών ιδιωτών πάνω στο κύμα και ειδικότερα για ξενοδοχεία και κατασκευές ξενοδοχείων. Αυτό θα το αποφασίζει το Υπουργείο Οικονομικών.

Το βλέπω εγώ τώρα το όνειρο. Θα είναι ο τμηματάρχης του Υπουργείου Οικονομικών - προς θεού, δεν ξέρω ποιος είναι ο άνθρωπος, δεν το λέω για κακό-θα έρχονται τα χαρτιά μπροστά του, θα βλέπει λογιστικά στοιχεία και ο τάδε ξενοδόχος που υποβάλλει για νομιμοποίηση το τάδε αυθαίρετο, που έχει χτίσει πάνω στο κύμα, θα βαράει τη σφραγίδα και θα το εγκρίνει, γιατί θα πάρει χρήματα το Υπουργείο Οικονομικών. Δεν γίνεται, όμως, έτσι αναπτυξιακή πολιτική σε βάρος του περιβάλλοντος.

Κυρίες και κύριοι συνάδελφοι, όλα τα παραπάνω με κάνουν να σας πω ότι θα ψηφίσουμε μεν και επί της αρχής και στα περισσότερα άρθρα το σχέδιο νόμου εκεί που η ευρωπαϊκή οδηγία μάς ανοίγει κάποιους δρόμους. Όμως, όταν νομοθετείς αποσπασματικά, χωρίς γενικότερο σχέδιο, χωρίς πρόγραμμα, χωρίς πλάνο και στρατηγική, όπως έχω πει, η πραγματικότητα είναι ένας οδοστρωτήρας που θα σε πλακώσει. Το θέμα είναι τι φταίνε όλοι οι υπόλοιποι κάτω από τον οδοστρωτήρα που θα τους πατήσει.

Ευχαριστώ πολύ.

**ΠΡΟΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τέσσερις εκπαιδευτικοί συνοδοί τους από το 1ο και 3ο Δημοτικό Σχολείο Σχηματαρίου Βοιωτίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κλείνουμε με τον τελευταίο ειδικό αγορητή από την Ένωση Κεντρώων, τον συνάδελφο κ. Ιωάννη Σαρίδη.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι γνωστό σε πολλούς Έλληνες το ανέκδοτο που αναφέρεται στην πατρίδα μας ως «το οικοπεδάκι του θεού για τα γεράματα». Έχουμε την ευλογία να ζούμε σε έναν τόπο που μας προσφέρει απλόχερα τα πάντα. Κανείς δεν το αμφισβητεί αυτό.

Δυστυχώς, όμως, κανείς δεν μπορεί να ισχυριστεί ότι το προσέχουμε όπως πρέπει, ότι του φερόμαστε όπως πρέπει και ότι το φροντίζουμε όπως του αξίζει. Αν βέβαια, τολμήσει κιόλας κανείς να αμφισβητήσει την αγάπη μας για τον τόπο αυτό, τότε εκνευριζόμαστε αμέσως, ξεσηκωνόμαστε και κάνουμε φασαρία κιόλας. Βαθιά, όμως, μέσα μας ξέρουμε πως απλώς δεν έχουμε καταφέρει να σταθούμε στο ύψος των περιστάσεων και να ανταποκριθούμε στις ευθύνες μας. Δεν την προσέξαμε την Ελλάδα μας όπως μας έχει προσέξει εκείνη.

Αποδείξεις για τον ισχυρισμό αυτό μπορούμε να βρούμε στα σημεία στα οποία συμφωνούμε σήμερα με την ενσωμάτωση της περίφημης οδηγίας 2014/89/ΕΕ, σύμφωνα με την οποία η χώρα μας θα ξεκινήσει την διαδικασία, ώστε να αποκτήσει επιτέλους θαλάσσιο χωροταξικό σχεδιασμό.

Πρώτα πρώτα, όλοι συμφωνούμε πως αργήσαμε και πως έχουμε καθυστερήσει αδικαιολόγητα. Διαφωνούμε μόνο στο από πότε μετράμε αυτή την καθυστέρηση. Η Κυβέρνηση κάνει λόγο για σαράντα χρόνια και τα κόμματα που κυβέρνησαν κάνουν λόγο για καθυστέρηση τριών ετών. Μετράνε δηλαδή την καθυστέρηση από τον Ιανουάριο του 2015.

Δυστυχώς, όμως, αυτές οι καθυστερήσεις μάς οδηγούν για ακόμη μία φορά μπροστά στον κίνδυνο της επιβολής προστίμων από την Ευρωπαϊκή Επιτροπή, η οποία ήδη από τον Δεκέμβριο του περασμένου έτους αποφάσισε να παραπέμψει τη χώρα μας στο Ευρωπαϊκό Δικαστήριο, διότι οφείλαμε να το έχουμε κάνει αυτό από τον Σεπτέμβριο του 2016.

Πέραν από τις αντικειμενικές δυσκολίες εκείνη την περίοδο, εξαιτίας των διαπραγματεύσεων με τους θεσμούς και τα προαπαιτούμενα των αξιολογήσεων που ταλαιπώρησαν πάρα πολύ τη χώρα μας, εμάς και τον λαό μας, υπάρχει και ένας άλλος πολύ πιο ουσιαστικός λόγος, για τον οποίον δεν είναι τόσο απλά τα πράγματα για την Ελλάδα, όταν νομοθετεί για τη θάλασσά της. Αυτός ο λόγος δεν είναι κανένας άλλος από τη συμπεριφορά της Τουρκίας.

Εμείς οι Έλληνες δεν έχουμε την τύχη να έχουμε γείτονες φιλειρηνικούς και πολιτισμένους ανθρώπους. Με το σημερινό νομοσχέδιο κάνουμε όμως ένα αποφασιστικό βήμα για την ειρήνη, αποδεικνύοντας ότι επιθυμούμε να διαχειριστούμε τους πόρους του Αιγαίου βάσει των κανόνων που υπαγορεύει η διεθνής σύμβαση για το Δίκαιο της Θάλασσας.

Παράλληλα, με αυτά τα δεδομένα οφείλουμε να παραδεχθούμε για μία ακόμη φορά μία πολύ σημαντική διαπίστωση, αξιολογώντας το περιεχόμενο των διατάξεων του υπό συζήτηση νομοσχεδίου. Ο τρόπος που θα αλληλοεπιδράσουν μεταξύ τους ο χερσαίος με τον θαλάσσιο χωροταξικό σχεδιασμό θα κρίνει και το αποτέλεσμα και θα καθορίσει το πόσο γρήγορα θα ολοκληρωθούν οι διαδικασίες και φυσικά θα φανερώσει τις πραγματικές μας προτεραιότητες, το αν θα δηλαδή θα επιτρέψουμε να συνεχιστεί αυτή η κατάσταση με τα ρουσφέτια, τα φακελάκια, τα παραθυράκια, τα στραβά μάτια που γίνονται ενίοτε ή αν επιτέλους θα κυριαρχήσει στην ιεράρχηση των επιδιώξεών μας η προστασία του περιβάλλοντος και η διαφύλαξη του δημοσίου και εθνικού συμφέροντος, όπως άλλωστε επιβάλλει και το Σύνταγμα.

Με το πρώτο μέρος του σχεδίου νόμου που πραγματεύεται τον θαλάσσιο χωροταξικό σχεδιασμό, δηλαδή με τα άρθρα 1 έως 4, συμφωνούμε και θα τα ψηφίσουμε. Το κεφάλαιο αυτό καταδεικνύει την ανάγκη εφαρμογής ενός συστήματος διαχείρισης του θαλάσσιου χώρου της χώρας μας που θα βασίζεται σε πιο σύγχρονες ευρωπαϊκές πρακτικές.

Προχωρώντας τώρα στα άρθρα 5 έως 13 του δεύτερου κεφαλαίου, δυστυχώς δεν έχουμε πολύ χρόνο για να κατορθώσουμε να υλοποιήσουμε τις δεσμεύσεις που αναλάβαμε απέναντι στην Ευρώπη, στους πολίτες της χώρας και στο περιβάλλον. Το χρονοδιάγραμμα προβλέπει ότι μέχρι τον Μάρτιο του 2021 θα έχουμε ολοκληρώσει τον θαλάσσιο χωροταξικό σχεδιασμό. Αν πράγματι τελικά καταφέρουμε να το πετύχουμε αυτό, θα είναι επειδή θα έχουμε ξεπεράσει τον εαυτό μας. Η πικρή εμπειρία όμως που έχουμε από την αδυναμία του πολιτικού συστήματος να τιθασεύσει το τέρας της γραφειοκρατίας και να αντιμετωπίσει τις παθογένειες που προκύπτουν από το υπουργοκεντρικό σύστημα διοίκησης δεν μας επιτρέπουν να είμαστε και πολύ αισιόδοξοι. Για αυτούς τους λόγους, στο άρθρο 5 θα ψηφίσουμε «παρών».

Όπως και στο εξίσου σημαντικό αναπτυξιακό εργαλείο, τους δασικούς χάρτες το οποίο στερήθηκε η Ελλάδα εδώ και σαράντα χρόνια, έτσι και με τα ζητήματα του θαλάσσιου χωροταξικού σχεδιασμού ισχύει το ίδιο: Κάθε μέρα που πάει χαμένη κοστίζει σε μονάδες του ΑΕΠ αυτής της χώρας. Να δούμε τι έχουμε μάθει από τα λάθη μας με τους δασικούς χάρτες και αν καταφέραμε να αποφύγουμε την επανάληψή τους, αναφορικά με τη χωροταξία των ελληνικών θαλασσών.

Στο άρθρο 5, λοιπόν, ορίζεται αυτή η τεράστια ευθύνη απέναντι στον ελληνικό λαό και την αναλαμβάνει η Γενική Γραμματεία Χωρικού Σχεδιασμού και Αστικού Περιβάλλοντος. Οι άνθρωποι που θα κληθούν να διαχειριστούν την υλοποίηση των όσων συζητάμε θα βρεθούν αντιμέτωποι με μία προβλημάτων, αναμενόμενων δυσκολιών, καθώς όπως είπα και νωρίτερα οι γείτονές μας θα κάνουν ό,τι περνάει από το χέρι τους για να μας δημιουργήσουν εμπόδια. Αυτό οφείλουμε να το λάβουμε σοβαρά υπόψη μας σε αυτήν την Αίθουσα.

Στο άρθρο 6 προβλέπεται η έκδοση μιας πολύ κρίσιμης Υπουργικής Απόφασης που αφορά τις προδιαγραφές για την εκπόνηση, την αξιολόγηση και την αναθεώρηση των θαλάσσιων χωροταξικών σχεδίων. Ακριβώς λόγω του ότι προβλέπεται μια Υπουργική Απόφαση που δεν ξέρουμε αν ο Υπουργός θα έχει το σθένος, τη δύναμη, τις γνώσεις να μπορέσει να την υλοποιήσει κι επειδή κι εμείς ως Ένωση Κεντρώων είμαστε πάντα αντίθετοι σε αυτόν τον τρόπο της νομοθέτησης, εμείς θα ψηφίσουμε «παρών» στο άρθρο 6.

Για τα άρθρα 7 έως 8, δηλαδή τις ελάχιστες απαιτήσεις και το περιεχόμενο του θαλάσσιου χωροταξικού σχεδιασμού συμφωνούμε, κυρίως, γιατί με λίγα λόγια ορίζονται οι παράμετροι που θα πρέπει να λαμβάνονται υπόψη κατά την κατάρτιση της εθνικής χωρικής στρατηγικής για τον θαλάσσιο χώρο και τα θαλάσσια χωροταξικά σχέδια, καθώς και το περιεχόμενό τους το οποίο αφορά την κατανομή των ήδη υφιστάμενων δραστηριοτήτων.

Σχετικά με το άρθρο 9 που προβλέπει τη διεξαγωγή της σχετικής απαραίτητης δημόσιας διαβούλευσης και τη συμμετοχή των πολιτών και των ενδιαφερόμενων μερών θα επιμείνω στο σχόλιο που έκανε και στη συζήτηση επί της αρχής του νομοσχεδίου στην επιτροπή, αλλά και κατά τη διάρκεια της συνεδρίασης της δεύτερης ανάγνωσης, τονίζοντας το πόσο σημαντικό είναι αυτή να ξεκινήσει και να ολοκληρωθεί με έναν σωστό και παραγωγικό τρόπο. Το όριο των δύο μηνών ίσως να είναι εξαιρετικά λίγο. Ίσως να χρειαζόμαστε να επανεξετάσουμε τη διάρκεια που προβλέπεται στο άρθρο 6 του ν.4048/2012. Παρ’ όλα αυτά, ψηφίζουμε το άρθρο 9.

Στα άρθρα 10, 11 και 12 η κρίσιμη λέξη -το είπα και στις επιτροπές αυτό- είναι η λέξη «συνεργασία», συνεργασία μεταξύ των υπηρεσιών και των φορέων του ελληνικού δημοσίου για τη χρήση και την ανταλλαγή δεδομένων, συνεργασία μεταξύ των κρατών - μελών της ευρωπαϊκής οικογένειας, συνεργασία με τρίτες χώρες. Η έννοια της συνεργασίας δοκιμάζεται, δυστυχώς, και στις τρεις αυτές περιπτώσεις. Η έννοια της συνεργασίας έχει δοκιμαστεί και μέσα στην ελληνική Βουλή και καλό θα ήταν να κρατήσουμε ένα πολύ μικρό καλάθι για το αν θα μπορέσουμε να την πετύχουμε και να την ολοκληρώσουμε.

Οι διατάξεις των συγκεκριμένων άρθρων περιγράφουν το ιδανικό και θέτουν το βέλτιστο ως σκοπό. Μπορούμε, όμως, να ισχυριστούμε πως έχουμε πετύχει την αρμονική συνεργασία σε οποιαδήποτε από αυτά τα επίπεδα; Δυστυχώς, κατά την άποψή μου, όχι και αυτό φαίνεται από την πραγματικότητα.

Ψηφίζουμε «ναι» στα άρθρα 10 και 11 και «παρών» στο άρθρο 12. Έχετε κάνει ενέργειες στα ζητήματα της ΑΟΖ, αλλά αυτές οι ενέργειες, τις οποίες έχετε κάνει, δεν είναι επαρκείς. Εκεί ακριβώς, όπου είναι το κρίσιμο σημείο, έχετε ρίξει για μια ακόμη φορά καθυστέρηση. Από την πλευρά της ελληνικής Κυβέρνησης, υπάρχει μια καθυστέρηση, υπάρχει ένα πρόβλημα όσον αφορά για το αν θέλουμε να επιταχύνουμε τις διαδικασίες.

Φυσικά, πάντα -και δεν το ξεχνάμε και το είπαμε και προηγουμένως- έχουμε απέναντί μας την Τουρκία και αυτό θα πρέπει να το υπολογίζουμε. Όμως, για όνομα του θεού, το άρθρο 13, το τελευταίο του δεύτερου κεφαλαίου, προβλέπει την παρακολούθηση του όλου σχεδίου για την τακτική υποβολή εκθέσεων. Η Ευρώπη επιθυμεί και επιδιώκει να είναι ενήμερη για τις προσπάθειες των κρατών - μελών και δεν βρίσκουμε κάτι αρνητικό σ’ αυτό.

Μέχρι εδώ, λοιπόν, και σχετικά με την ευρωπαϊκή οδηγία 89/2014 δεν έχουμε αντίρρηση, όπως ακριβώς αυτή περιγράφηκε στην αξιολόγηση των άρθρων. Απλά, καταθέτουμε την εύλογη απορία σχετικά με το πόσα πράγματα έχει στερηθεί η Ελλάδα και οι πολίτες της μέχρι σήμερα από την έλλειψη, από την ανυπαρξία θαλάσσιου χωροταξικού σχεδιασμού.

Μιλάμε, αγαπητοί συνάδελφοι, για τη δεύτερη χώρα, για τη δεύτερη μεγαλύτερη ακτογραμμή στην Ευρώπη.

Το δεύτερο μέρους του νομοσχεδίου, που αποτελείται από τα άρθρα 16 ως 33, επιχειρεί να ενσωματώσει στο Ελληνικό Δίκαιο τις δύο οδηγίες, την 1513 και την 652 του 2015, των οποίων η στόχευση είναι ξεκάθαρη και συμβατή με τις υποχρεώσεις που έχει αναλάβει η χώρα μας όχι μόνο απέναντι στην ευρωπαϊκή κοινότητα, αλλά και απέναντι στις μελλοντικές γενιές αναφορικά με την προστασία του περιβάλλοντος και την αντιμετώπιση των αναμενόμενων συνεπειών της κλιματικής αλλαγής.

Έχω την αίσθηση πως συμφωνούμε όλοι στη βασική αρχή πως η ελληνική καλλιεργήσιμη γη είναι καλύτερο να παράγει τρόφιμα παρά να παράγει καύσιμα. Αυτή η απόφασή μας σε συνδυασμό με την αύξηση της τιμής των καυσίμων, αλλά και με την αδυναμία μας να μειώσουμε τη φορολογία τους, όπως μας εξήγησε ο Υπουργός, ο κ. Σταθάκης, μας υποχρεώνει να υιοθετήσουμε λύσεις, όπως είναι η ανάμιξή τους με βιοκαύσιμα. Άλλωστε, στην πιθανότατη μελλοντική μεγαλύτερη αύξηση των τιμών του πετρελαίου οι εναλλακτικές αυτές λύσεις καθίστανται περισσότερο βιώσιμες οικονομικά, το δε κόστος των νέων καυσίμων ιδιαίτερα ανταγωνιστικό.

Όμως, το φουλάρισμα, αγαπητοί συνάδελφοι του ρεζερβουάρ με βιοαιθανόλη, να μην προϋποθέτει την κατασπατάληση πρώτων υλών που θα μπορούσαν να καλύψουν βασικές διατροφικές ανάγκες.

Σε ό,τι αφορά τα άρθρα 16 έως και 18 συμφωνούμε, δεδομένου ότι απλά περιλαμβάνουν καταργήσεις κάποιων διατάξεων και προσθήκες στην ορολογία.

Για το άρθρο 19 και τη συζήτηση που έγινε στην παράγραφο 5 με την πρόβλεψη ότι ο στόχος για το 2020 του ποσοστού συμμετοχής των βιοκαυσίμων που προέρχονται από εδώδιμες πρώτες ύλες να περιορίζεται στο 7%, εμείς θα επιθυμούσαμε να τεθεί σε υψηλότερα επίπεδα, ώστε να ενισχυθεί η ανάπτυξη ενός πολύ δυναμικού εγχώριου κλάδου. Πιστεύουμε ότι θα έπρεπε έγκαιρα να είχαν αναζητηθεί περισσότερες διευκρινήσεις για την επίμαχη παράγραφο 2 του άρθρου 2 στην ίδια οδηγία, που πιθανό να αφήνουν και περιθώρια.

Ψηφίζουμε «παρών» στο άρθρο 19.

Με τα άρθρα 20 έως 22, τα οποία είναι και τεχνικής φύσεως και καθορίζουν τα κριτήρια αειφορίας, την επαλήθευσή τους, καθώς και τον υπολογισμό του αντικτύπου ων βιοκαυσίμων στα αέρια του θερμοκηπίου, είμαστε σύμφωνοι.

Το ίδιο ισχύει και για τα άρθρα 23 έως και 28.

Με το άρθρο 29 συμφωνούμε με την κύρια διάταξη ότι η συμμετοχή της αυτούσιας βιοαιθανόλης και της αλκοόλης βιολογικής προέλευσης που χρησιμοποιείται για την παραγωγή βιοαιθανόλης στο τελικό μείγμα βενζίνης ορίζεται στο 1% για το 2019 και στο 3,3% για το 2020.

Τέλος, συμφωνούμε με το άρθρο 30, τις μεταβατικές διατάξεις του άρθρου 31 και τα τεχνικά παραρτήματα των άρθρων 32 και 33.

Σχετικά με το άρθρο 34 που αφορά τα αυθαίρετα, η γνώμη μου είναι πως και μόνο που συζητάμε εν έτει 2018 νέες παρατάσεις, την ίδια ώρα που αγωνιούμε για το αν έχουν καταλάβει οι αγρότες μας πως οι ενστάσεις για τους δασικούς χάρτες δεν είναι το ίδιο με την αίτηση αλλαγής χρήσης γης -την ώρα, μάλιστα, που ψάχνουμε τρόπο να μην χαθούν οι επιδοτήσεις- αποδεικνύει το μέγεθος της εγκληματικής αδιαφορίας και ανοχής που επέδειξαν επί σαράντα ολόκληρα χρόνια όλες οι ελληνικές κυβερνήσεις, με αποτέλεσμα σήμερα, υπό το καθεστώς μνημονίων και εν μέσω οικονομικής κρίσης, με φτωχοποιημένο δηλαδή το σύνολο, την πλειοψηφία του ελληνικού λαού, να είμαστε εξαιρετικά προσεκτικοί και στην παραμικρή λεπτομέρεια των όσων νομοθετούμε σχετικώς, ώστε να μην χάσει κανένας τη δουλειά του και να μην μείνει κανείς στον δρόμο. Καταψηφίζουμε το άρθρο 34.

Η Ένωση Κεντρώων θα ψηφίσει «παρών» επί της αρχής στο συγκεκριμένο νομοσχέδιο, «παρών» επί του συνόλου. Όσον αφορά τα άρθρα, θα ψηφίσει ό,τι ακριβώς διατυπώθηκε από αυτό εδώ το Βήμα.

Όσον αφορά τις τροπολογίες, θα μιλήσει ο Κοινοβουλευτικός μας Εκπρόσωπος, ακόμα και για αυτές τις δύο τροπολογίες που έχουν ενταχθεί στο νομοσχέδιο μέσα στις επιτροπές.

Πριν κατέβω από το Βήμα, θα μου επιτρέψετε να κάνω ένα σχόλιο σχετικά με τα όσα είπε ο Υπουργός κ. Κοτζιάς χθες. Θα ήθελα να ενημερώσω το Σώμα πως δεν θα περιμένω να δω αν θα προκληθεί ο κ. Κοτζιάς από τους συναδέλφους των κομμάτων που είχαν την ευθύνη της διακυβέρνησης της χώρας επί σαράντα χρόνια, για να πληροφορηθώ και εγώ ο ίδιος μαζί με τον ελληνικό λαό αυτή την αλήθεια.

Λέει αλήθεια ο κ. Κοτζιάς για την παράδοση της μακεδονικής γλώσσας από το 1977 ή λέει ψέματα, αγαπητοί συνάδελφοι; Λέει αλήθεια ο κ. Κοτζιάς πως επί τρία χρόνια η Ελλάδα πρότεινε τη λύση «Μακεδονία - Σκόπια» ή λέει ψέματα, αγαπητοί συνάδελφοι; Λέει αλήθεια ο κ. Κοτζιάς, όταν ούτε λίγο ούτε πολύ ευθέως κατηγορεί τη Νέα Δημοκρατία και το Κίνημα Αλλαγής πως αυτά για τα οποία τον κατηγορούν τα έχουν προηγουμένως πράξει στη νιοστή εκείνοι, οι ίδιοι, ή λέει ψέματα, αγαπητοί συνάδελφοι;

Δεν θα περιμένουμε να προκαλέσετε, αγαπητοί συνάδελφοι, εσείς τον κ. Κοτζιά, τον προκαλούμε εμείς τώρα, τον προκαλούμε σήμερα, για να βγουν όλα στον αέρα. Θα του προσφέρουμε αυτή την ευκαιρία με την κατάθεση επίκαιρης ερώτησης.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο για την πρωτολογία σας. Όπως ξέρετε, έχετε και δευτερολογία και τριτολογία. Παράκληση: Εάν είστε έτοιμος για τις βουλευτικές τροπολογίες, στο κλείσιμο της ομιλίας σας να πείτε ποιες κάνετε αποδεκτές.

Επομένως, σας δίνω λίγο ενισχυμένο χρόνο, για να απαντήσετε και για τις τροπολογίες.

Ορίστε, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κυρίες και κύριοι Βουλευτές, από το 1972 η σημερινή ημέρα έχει οριστεί από τον ΟΗΕ ως ημέρα ενημέρωσης για τα μεγάλα περιβαλλοντικά θέματα. Είναι μια πρωτοβουλία η οποία έχει τεράστια σημασία και στην εποχή μας ακόμα μεγαλύτερη, διότι έχουμε φύγει από το στάδιο της ενημέρωσης, κρινόμαστε από το στάδιο των μεγάλων αλλαγών που πρέπει να κάνουμε, προκειμένου το περιβάλλον να αποτελέσει αναπόσπαστο κομμάτι μιας μεγάλης τομής σε σχέση με το παρελθόν.

Αυτό που γνωρίζαμε μέχρι σήμερα ως ένα συγκεκριμένο σύστημα ανάπτυξης για πολλές δεκαετίες έχει τελειώσει και οφείλουμε να απαντήσουμε στις νέες προκλήσεις, όπως αυτές έχουν διατυπωθεί και συνομολογηθεί από τη χώρα μας με τη Συμφωνία του Παρισιού και φυσικά, με τη στρατηγική της Ευρωπαϊκής Ένωσης για το 2030 και το 2050.

Επιτρέψτε μου στη σημερινή συνεδρίαση, επειδή έγινε εκτενής κριτική στην καθυστέρηση ή στην αδράνεια της Κυβέρνησης, να κωδικοποιήσω τι ακριβώς έχει συμβεί σε σχέση με τις περιβαλλοντικές πρωτοβουλίες, κλέβοντας και λίγη από τη δόξα του κ. Φάμελλου.

Διαμορφώσαμε εθνική στρατηγική για την κυκλική οικονομία. Με τον νέο εθνικό σχεδιασμό δίνουμε απόλυτα προτεραιότητα στην ανακύκλωση με υποχρεωτική επιλογή στην πηγή τεσσάρων ρευμάτων και οργανικών αποβλήτων. Επενδύουμε 1,2 δισεκατομμύριο ευρώ από το ΕΣΠΑ για υποδομές διαχείρισης αποβλήτων και 1 δισεκατομμύριο ευρώ για επεξεργασία υγρών αποβλήτων.

Αλλάξαμε το θεσμικό πλαίσιο διαχείρισης αποβλήτων και δημιουργήσαμε Εθνικό Μητρώο Αποβλήτων, αυξάνοντας από χίλιες εφτακόσιες σε τριάντα χιλιάδες τις επιχειρήσεις που δηλώνουν τα απόβλητά τους.

Ξεπεράσαμε τον μεσαίωνα των χωματερών κλείνοντας και αποκαθιστώντας τις διακόσιες εξήντα από τις διακόσιες ενενήντα τρεις παράνομες χωματερές.

Χρηματοδοτούμε εκατόν εξήντα δύο δήμους για σχέδια βιώσιμης αστικής κινητικότητας και εκατόν εβδομήντα δύο δήμους για προγράμματα αστικής αναζωογόνησης.

Συντάξαμε και κυρώσαμε τα σχέδια διαχείρισης νερού και τα σχέδια διαχείρισης πλημμυρών για όλη τη χώρα.

Ιδρύσαμε οκτώ νέους φορείς διαχείρισης προστατευμένων περιοχών και πλέον όλες οι περιοχές «NATURA» διαθέτουν αρμόδιο φορέα.

Αυξήσαμε την έκταση της θαλάσσιας «NATURA» -σχέση απόλυτη με το νομοσχέδιο που συζητάμε σήμερα- από το 6% στο 20% των θαλάσσιων περιοχών.

Πραγματοποιήσαμε πάνω από πέντε χιλιάδες προσλήψεις οκτάμηνης διάρκειας για τις δασικές πυρκαγιές.

Μειώσαμε σημαντικά την κατανάλωση πλαστικής σακούλας.

Κεντρική θέση, λοιπόν, σε αυτήν την πολιτική μας σήμερα είναι ακριβώς η απότομη ανάπτυξη πρωτοβουλιών και δραστηριοτήτων απέναντι στα προβλήματα τα οποία καλούμαστε να αντιμετωπίσουμε.

Επικυρώσαμε τη Συμφωνία των Παρισίων.

Συντασσόμαστε με τους φιλόδοξους στόχους της Ευρωπαϊκής Ένωσης για το 2030 τόσο για τη συμμετοχή των ΑΠΕ στην κατανάλωση, όσο και για την εξοικονόμηση ενέργειας.

Υιοθετήσαμε ένα νέο θεσμικό πλαίσιο για τις δημοπρασίες των ΑΠΕ, το οποίο ενεργοποιείται φέτος και αναμένεται να προσελκύσει επενδύσεις 2,5 δισεκατομμυρίων σε ΑΠΕ τα αμέσως επόμενα χρόνια.

Προωθήσαμε παρεμβάσεις εξοικονόμησης ενέργειας, ξεκινώντας από το οικιστικό απόθεμα, το 1 δισεκατομμύριο του «Εξοικονομώ κατ’ οίκον II» δηλαδή που είναι εν εξελίξει και ολοκληρώνεται, συνεχίζουμε με τα δημόσια κτήρια -επιπρόσθετα 2 δισεκατομμύρια ευρώ για εξοικονόμηση- και στη συνέχεια περνώντας στον κλάδο των μεταφορών.

Ολοκληρώνουμε μετά από δεκαετίες τη διασύνδεση των Κυκλάδων και της Κρήτης με το ηπειρωτικό δίκτυο ηλεκτρικού ρεύματος.

Αναπτύσσουμε τα προγράμματα για τα ενεργειακά και τα «έξυπνα» νησιά.

Το τελευταίο και πολύ σημαντικό, είναι οι απότομες αλλαγές που κάνουμε στη χωροταξία. Όταν μας κάνουν κριτική για την καθυστέρηση, θα πρέπει να έχουμε πλήρη αίσθηση και για τους κινδύνους, που πιθανώς εισάγει η θαλάσσια χωροταξία. Πρέπει να έχουμε πλήρη αίσθηση ότι η κατάσταση στη χωροταξία δεν ήταν καλή. Δεν υπήρχαν σχέδια. Υπήρχε τεράστια υστέρηση στην προώθηση αυτονόητων πραγμάτων, όπως το κτηματολόγιο, δάση κ.ο.κ..

Μέσα σε ενάμιση χρόνο έχουμε ολοκληρώσει -και με το σημερινό ολοκληρώνουμε πλήρως- το θεσμικό πλαίσιο για τη χωροταξία, τη θαλάσσια και τη χερσαία. Ο νόμος για τον χωρικό σχεδιασμό, που ψηφίστηκε στο τέλος του 2016, σε συνδυασμό με το σχέδιο του προεδρικού διατάγματος για τις χρήσεις γης, ουσιαστικά ολοκληρώνει το κομμάτι του ποιος καλείται να κάνει τα νέα χωροταξικά σχέδια, που δεν είναι πολεοδομικά σχέδια πλέον. Αρμόδιοι είναι οι δήμοι. Δεν καλύπτουν πλέον εντός, εκτός σχεδίου. Είναι ένα ενιαίο σχέδιο για το σύνολο της χώρας, που καλούνται οι δήμοι να ολοκληρώσουν μέσα στα επόμενα δύο, τρία χρόνια.

Προχωράμε στην εκπόνηση τοπικών χωρικών σχεδίων σε όλη την επικράτεια και ξεκινήσαμε και την αναθεώρηση των ειδικών χωροταξικών σχεδίων. Θα έλεγα με δυσκολία τη λέξη «αναθεώρηση» γιατί τα περισσότερα προηγούμενα χωροταξικά είχαν πέσει στο Συμβούλιο της Επικρατείας.

Επίσης, μόλις υπογράψαμε το ειδικό χωροταξικό για τον τουρισμό, το οποίο είναι και το πρώτο από τα ειδικά χωροταξικά σχέδια τα οποία θα ολοκληρωθούν στους επόμενους οκτώ μήνες.

Ψηφίσαμε με μεγάλη πλειοψηφία στη Βουλή τον νόμο για τον έλεγχο και την προστασία του δομημένου περιβάλλοντος. Μέσα σε έναν χρόνο κυρώσαμε το 39% των δασικών χαρτών. Τα προηγούμενα χρόνια είχε κυρωθεί μόλις το 0,8%. Ψηφίσαμε τον νέο νόμο για το Κτηματολόγιο -συγκροτείται ενιαίος φορέας Κτηματολογίου- και ανατέθηκαν όλες οι σχετικές μελέτες για τον ενιαίο φορέα του Κτηματολογίου, που θα καλύψουν από το 23% - 24% που είναι σήμερα και θα φτάσουμε στο 75% κτηματογραφημένης το 2020.

Σήμερα ολοκληρώνουμε όλες αυτές τις παρεμβάσεις με τον χωροταξικό σχεδιασμό για τη θάλασσα. Πρόκειται για ενσωμάτωση οδηγίας της Ευρωπαϊκής Ένωσης. Ουσιαστικά σε τι αποσκοπεί; Ένα κοινό πλαίσιο είναι με το οποίο καλούνται οι ευρωπαϊκές χώρες να προχωρήσουν τον χωροταξικό σχεδιασμό με κοινούς κανόνες των θαλάσσιων περιοχών μας.

Πρόκειται για ολοκληρωμένη προσέγγιση - διαχείριση του θαλάσσιου χώρου. Προφανώς, συμβάλλει ουσιαστικά στην προστασία του περιβάλλοντος. Επιζητά να υπάρξει μία σαφής χωροθέτηση και των οικονομικών δραστηριοτήτων στη θάλασσα. Απαριθμούνται όλες αυτές. Θέλει να συνεισφέρει στην προστασία της αλιείας. Τέθηκαν από πολλούς Βουλευτές οι κίνδυνοι που υπάρχουν απέναντι στη βιωσιμότητα της αλιείας. Με αυτόν τον τρόπο αποκτούμε ένα επιπρόσθετο εργαλείο. Καλείται να καλύψει το κενό στη ναυτιλία και στις μεταφορές από άποψη θεσμικής δέσμευσης συγκεκριμένων διαδρόμων ναυσιπλοΐας. Επίσης, αναφέρθηκε ένα παράδειγμα του πώς οι διάδρομοι ναυσιπλοΐας πρέπει να κοιταχθούν και μέσα από το πρίσμα της διάσωσης θαλάσσιων ειδών. Συνεπώς, δίνει αυτή τη δυνατότητα αυτό το εργαλείο και ταυτόχρονα, δημιουργεί ένα πλαίσιο ασφάλειας δικαίου στις επενδύσεις που αφορούν τις ΑΠΕ, την εξόρυξη και άλλους τομείς.

Υπενθυμίζω ότι αυτό το πλαίσιο αξιολογείται κάθε πέντε χρόνια, αναθεωρείται κάθε δέκα χρόνια, χρονικό όριο ολοκλήρωσης θαλάσσιου χωροταξικού σχεδιασμού ορίζεται από την οδηγία ο Μάρτης του 2012. Αρμόδια αρχή είναι η Γενική Γραμματεία Χωρικού Σχεδιασμού και επαναλαμβάνω ότι λειτουργεί σε συνδυασμό με την αλιεία, τις υδατοκαλλιέργειες, τα αποθέματα υδρογονανθράκων, τα δίκτυα μεταφορών, τις ΑΠΕ και κυρίως και πολύ σημαντικό, την προστασία της βιοποικιλότητας και της υποθαλάσσιας πολιτιστικής κληρονομιάς και την ανάπτυξη της επιστημονικής έρευνας.

Κλείνοντας, θα ήθελα να επισημάνω για μια ακόμα φορά ότι δεν υπάρχει κανένας χώρος για φοβίες για τη συνάφεια που θα έχει το θαλάσσιο χωροταξικό πλαίσιο με την παράκτια περιοχή. Δεν μπορεί να αναρτηθεί ένα τείχος σε δύο χωροταξικούς σχεδιασμούς ή από τον έναν χώρο θα μπει στον άλλον ή από τον άλλον χώρο θα πας στον πρώτο.

Νομίζω ότι το είπε πολύ ωραία στη συζήτηση στη Βουλή, διεξοδικά και με απόλυτα επιστημονικό τρόπο και ο κ. Οικονόμου και άλλοι, ότι καλείται ένα πλαίσιο όχι να διαμορφώσει τον τρόπο και τα εργαλεία με τα οποία θα επιλύονται οι όποιες πιθανές συγκρούσεις εμφανίζονται. Αυτό είναι όλο. Δεν έχει κανένα άλλο νόημα η συζήτηση. Από κει και πέρα, νομίζω ότι πνεύμα της νομοθεσίας είναι σαφές και δεν καλείται να επιλύσει αυτά τα θέματα.

Θα πω δυο κουβέντες για τα βιοκαύσιμα και δεν έχω να προσθέσω τίποτα. Εδώ η πρόθεση είναι σαφής. Είναι η ενθάρρυνση χρήσης νέων προηγμένων καυσίμων που δεν παράγονται από καλλιέργειες, ώστε να επιτευχθεί το 2020 υψηλότερο επίπεδο κατανάλωσής τους και προωθητική βελτίωση των ελέγχων αναφορικά με την τήρηση των κριτηρίων αειφορίας των βιοκαυσίμων και βιορευστών.

Θεσπίζεται φυσικά, επεκτείνεται η ανάπτυξη της βενζίνης με βιοκαύσιμα και ειδικότερα με αυτούσια βιοαιθανόλη και βιοαιθέρες με έναρξη το 2019 και πρόβλεψη για αύξηση της εν λόγω υποχρέωσης. Ο στόχος είναι πάρα πολύ απλός. Είναι η περαιτέρω προώθηση χρήσης ενέργειας από ανανεώσιμες πηγές μέσω της αύξησης συμμετοχής των βιοκαυσίμων στην τελική κατανάλωση ενέργειας στις μεταφορές.

Υπενθυμίζω ότι ο εθνικός στόχος περί μεριδίου ενέργειας από ανανεώσιμες πηγές ενέργειας 10% το 2020 και η μείωση των εκπομπών στις μεταφορές είναι ο στόχος τον οποίο έχουμε.

Κλείνοντας, θα ήθελα να πω ότι είναι ευχάριστη συγκυρία ότι την ημέρα του περιβάλλοντος έρχεται η εισαγωγή της θαλάσσιας χωροταξίας στη χώρα, ένα εργαλείο και ένα μέσο από το οποίο μόνο οφέλη μπορούν να προκύψουν για την ελληνική κοινωνία και την ελληνική οικονομία, αλλά κυρίως για το περιβάλλον.

Επιτρέψτε μου να σταθώ τώρα διεξοδικά στις τροπολογίες. Ξεκινώ με τις υπουργικές τροπολογίες. Η πρώτη τροπολογία αναφέρεται στα μικρά υδροηλεκτρικά έργα. Εισάγονται ειδικοί όροι δόμησης για την κατασκευή της κτηριακής τους υποδομής με κύριο στόχο να μη δεσμεύονται πολύ μεγαλύτερα γήπεδα από τα αναγκαία.

Δεύτερον, επιλύεται το ζήτημα της χωροθέτησης του πρώτου διαδημοτικού μεγάλου πράσινου σημείου στην Αττική, που θα λειτουργεί στην περιοχή του Ελαιώνα. Σημειώνεται ότι τα μεγάλα πράσινα σημεία αποτελούν υπαίθριους περιφραγμένους χώρους με κατάλληλη κτηριακή υποδομή και εξοπλισμό, ώστε οι δημότες να εναποθέτουν ανακυκλώσιμα υλικά, προκειμένου αυτά να προωθηθούν στη συνέχεια για ανακύκλωση ή για επαναχρησιμοποίηση.

Τρίτον, εισάγεται ρύθμιση για τον πλήρη ιδιοκτησιακό διαχωρισμό του ΔΕΣΦΑ και της ΔΕΠΑ, κατ’ εφαρμογήν των ευρωπαϊκών οδηγιών και της εθνικής νομοθεσίας. Συγκεκριμένα, ορίζεται ότι το ελληνικό δημόσιο συμμετέχει, όπως ξέρετε, και στη ΔΕΣΦΑ κατά 34% και στη ΔΕΠΑ. Οριστικοποιήθηκε και η συμφωνία με τους θεσμούς εχθές και η ΔΕΠΑ θα χωριστεί σε δύο κομμάτια. Το ένα κομμάτι θα είναι οι υποδομές και τα διεθνή δίκτυα, δηλαδή οι υποδομές φυσικού αερίου στην Αθήνα, στη Θεσσαλονίκη, σε όλες τις πόλεις της Ελλάδας, η μεγάλη επέκταση που κάνουμε σε δεκαοκτώ πόλεις. Αυτά τα δίκτυα υποδομών, μαζί με τη ΔΕΠΑ που συμμετέχει στα μεγάλα project, τον TAP, τον IGB και τους μεγάλους αγωγούς, θα γίνουν μία εταιρεία, στην οποία το δημόσιο κρατά την απόλυτη πλειοψηφία.

Ο δεύτερος πυλώνας της ΔΕΠΑ, που είναι η «ΔΕΠΑ - ΕΜΠΟΡΙΚΗ ΕΤΑΙΡΕΙΑ», αυτή που έχει δηλαδή τις δραστηριότητες στο λιανεμπόριο και στο χονδρεμπόριο με βάση τις συμφωνίες που έχει με άλλες χώρες, εκεί θα παραχωρηθεί το 50,1% σε ιδιώτη. Το δημόσιο κρατά 15% στο εμπορικό κομμάτι μαζί και ορισμένα δικαιώματα βέτο για τα διακρατικά συμβόλαια, αυτά που έχουμε με τη Ρωσία, την Αλγερία και άλλες χώρες. Αυτή είναι η συμφωνία.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Τούτου δοθέντος, λοιπόν, ο διαχωρισμός ΔΕΣΦΑ και ΔΕΠΑ πρέπει να είναι διακριτός. Άρα η μία εταιρεία θα περάσει υπό τον έλεγχο του Υπουργού Οικονομικών και η άλλη εταιρεία υπό τον έλεγχο του Υπουργείου Περιβάλλοντος, προκειμένου να μην υπάρχει ταύτιση και στα δύο –και στο ΔΕΣΦΑ και στο ΔΕΠΑ- από τον ίδιο φορέα ο οποίος θα επιβλέπει. Άρα ουσιαστικά, το ελληνικό δημόσιο θα εκπροσωπείται στο ΔΕΣΦΑ από τον Υπουργό Περιβάλλοντος και Ενέργειας, ενώ η ΔΕΠΑ θα εκπροσωπείται από τον Υπουργό Οικονομικών.

Συγχρόνως, μ’ αυτήν την τροπολογία αίρεται κάθε αμφισβήτηση σχετικά με το ιδιοκτησιακό καθεστώς των έργων επέκτασης των δικτύων διανομής που έχουν κατασκευαστεί από τις εταιρείες διανομής αερίου, τις ΕΔΑ δηλαδή, στην Αττική και στη Θεσσαλονίκη, μετά την απόσχιση του κλάδου διανομής από τις αντίστοιχες εταιρείες προμήθειας αερίου. Ορίζεται, δηλαδή, ρητά ότι αυτά ανήκουν από 1η Απριλίου 2017 στις ΕΔΑ και όχι στις εταιρείες προμήθειας αερίου, τις ΕΠΑ.

Επίσης, εισάγεται η δυνατότητα χορήγησης άδειας προμήθειας και άδειας εμπορίας ηλεκτρικής ενέργειας και σε ιδιωτικές κεφαλαιουχικές εταιρείες, τον τρίτο και νεώτερο τύπο κεφαλαιουχικής εταιρείας μετά τις ανώνυμες και τις ΕΠΕ εταιρείες.

Η επόμενη τροπολογία δίνει τη δυνατότητα στους κατόχους αδειών παραγωγής ηλεκτρικής ενέργειας να εξοφλήσουν το ετήσιο τέλος διατήρησης δικαιώματος κατοχής στην άδειά τους για το 2016 μέχρι και την 30η Ιουνίου 2018, τώρα, καθώς ορισμένοι δικαιούχοι, κυρίως μικροπαραγωγοί, δεν είχαν ενημερωθεί εγκαίρως για τη σχετική υποχρέωση.

Η επόμενη τροπολογία αφορά μία πολύ σημαντική εξέλιξη.

**ΧΡΗΣΤΟΣ ΜΠΟΥΚΩΡΟΣ:** Να μας λέτε και τους αριθμούς των τροπολογιών.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Σε κάθε μία τροπολογία;

**ΔΙΑΜΑΝΤΩ ΜΑΝΩΛΑΚΟΥ:** Η προηγούμενη τροπολογία δεν έχει κατατεθεί ακόμα.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η τρίτη ενότητα κατατίθεται τώρα.

Προωθείται η εγκατάσταση σταθμών μικρών ανεμογεννητριών και για πρώτη φορά ισχύει μέχρι 60 κιλοβάτ, μέσω ανταγωνιστικών διαδικασιών και συστημάτων αυτοπαραγωγής με ενεργειακό και εικονικό ενεργειακό συμψηφισμό. Η εκκρεμότητα που υπήρχε για τις μικρές ανεμογεννήτριες επιλύεται σήμερα. Άρα και αυτές θα μπαίνουν σε ένα καθεστώς διαγωνισμού που θα προκηρύσσει η ΡΑΕ.

Αναμορφώνεται, επίσης, το πλαίσιο με το οποίο συμμετέχουν οι εταιρείες στους διαγωνισμούς της ΡΑΕ στις ανταγωνιστικές διαδικασίες. Εκεί δίνεται η δυνατότητα να επιστρέφεται η εγγυητική επιστολή που καταθέτουν οι διαγωνιζόμενοι σε περίπτωση που τελικά δεν επιλεγούν στο πλαίσιο των διαγωνισμών.

Επιλύονται ζητήματα αναφορικά με την ανανέωση αδειών λειτουργίας αιολικών σταθμών μετά τη λήξη της εικοσαετίας της αρχικής άδειας. Ανανεώνονται για έναν χρόνο οι πενήντα πέντε συμβασιούχοι της ΡΑΕ μέχρι να ολοκληρωθεί ο διαγωνισμός του ΑΣΕΠ. Έχει προκηρυχθεί ο διαγωνισμός του ΑΣΕΠ.

Τροποποιούνται διατάξεις ώστε να καταστεί πιο ευέλικτη η πρώτη φάση της λειτουργίας του νέου νομικού προσώπου «Ελληνικό Κτηματολόγιο». Θυμάστε τη συζήτηση με τους δικηγόρους της ΕΚΧΑ κατά τη συζήτηση του σχετικού νομοσχεδίου και τα λοιπά. Με τη ρύθμιση αυτή εντάσσονται, όσοι επιλέξουν, στον νέο φορέα με τις αποδοχές που είχαν στο παρελθόν. Άρα, διευκολύνονται όσοι το επιλέξουν –φυσικά θα κλείσουν τα γραφεία τους- να ενταχθούν χωρίς μείωση μισθού.

Παρατείνεται η ρύθμιση για την αμοιβή ανά έλεγχο των μελών των κλιμακίων ελέγχου διακίνησης και αποθήκευσης καυσίμων μέχρι το τέλος του έτους, προκειμένου να δημιουργηθεί το μητρώο με το οποίο θα χρηματοδοτείται από τα έσοδά του και δεν θα επιβαρύνει τον κρατικό προϋπολογισμό.

Υπάρχει μια τροπολογία για τη διαδικασία του καθορισμού των σμυριδωρυχείων της Νάξου, του αντίστοιχου εργατικού δικαιώματος. Αντί να χρειάζεται κάθε χρόνο να εκδίδουμε προεδρικό διάταγμα, θα γίνεται με υπουργική απόφαση.

Δίνεται η δυνατότητα αξιοποίησης του χώρου στάθμευση του Μεγάρου Μουσικής Αθηνών με είσπραξη αντιτίμου για μέρος των θέσεων.

Τώρα περνάω στις βουλευτικές τροπολογίες. Εδώ θα λέω τους αριθμούς. Η τροπολογία με αριθμό 1606 αφορά την έγκριση προϋπολογισμού δαπανών χρηματιστηρίου ενέργειας και της θυγατρικής του εταιρείας. Αυτό πρέπει να γίνει άμεσα, πριν από τη σύσταση εταιρείας που γίνεται, δηλαδή πριν από τις 14-6-/2018.

Παράλληλα επιβάλλεται στον ΛΑΓΗΕ να καταρτίσει και να υποβάλει στη ΡΑΕ πρώτα τον Κώδικα Συναλλαγών Ηλεκτρικής Ενέργειας με τις τροποποιήσεις που απαιτούνται για την εφαρμογή του από το Ελληνικό Χρηματιστήριο Ενέργειας, τον Κώδικα Διαχειριστή ΑΠΕ και Εγγυημένης Προέλευσης και τον Κώδικα Συναλλαγών Δημοπρασιών Προθεσμιακών Προϊόντων Ηλεκτρικής Ενέργειας, οι τρεις δηλαδή κώδικες που θα καθορίσουν τη λειτουργία των αγορών.

Τέλος, για λόγους ασφάλεια υφιστάμενες κατά την ημερομηνία ολοκλήρωσης απόσχισης από τον ΛΑΓΗΕ του κλάδου ΗΕΠ -όπως ξέρετε, από το ΛΑΓΗΕ θα φύγει ένα κομμάτι που θα γίνει χρηματιστήριο ενέργειας και θα αναλάβει μερικές από τις αρμοδιότητές τους- έννομες σχέσεις του ΛΑΓΗΕ με τρίτους που σχετίζονται με τον μεταβιβαζόμενο κλάδο μεταβιβάζονται και αυτές διά της αποσχίσεως της εταιρείας Ελληνικό Χρηματιστήριο Ενέργειας Α.Ε..

Η επόμενη τροπολογία με αριθμό 1607 αφορά την κατανομή θέσεων διοίκησης σε Α.Ε. με στρατηγικό επενδυτή. Αφορά την εξαίρεση ουσιαστικά από την ΠΥΣ 33/2016 και τη διαδικασία ΑΣΕΠ διορισμού διευθυντικών στελεχών.

Αυτό γίνεται σε εταιρείες που έχει πλειοψηφία το δημόσιο –βλέπετε ΑΔΜΗΕ- και όπου υπάρχει στρατηγικός επενδυτής –βλέπετε «STATE GRID» που έχει το 25%. Σ’ αυτές τις εταιρείες δίνεται το δικαίωμα να τοποθετηθεί διευθυντικό στέλεχος προερχόμενο προφανώς από τη «STATE GRID», άρα είναι ο μόνος τρόπος να μπορούν διευθυντικές θέσεις να αναληφθούν από στελέχη του στρατηγικού επενδυτή. Δεν αφορά καμμία άλλη, διότι προφανώς οι εταιρείες αυτές αφορούν αποκλειστικά εταιρείες στις οποίες διατηρεί το δημόσιο το 51%, αλλά έχουν και στρατηγικό επενδυτή.

Η τροπολογία 1604 με τίτλο «Διασύνδεση και μεταβατικό τέλος ασφάλειας εφοδιασμού, διασύνδεση νησιών κ.λπ.» αφορά κυρίως στην υπουργική απόφαση που θα καθορίζει την ημέρα σύνδεσης του νησιού από την οποία και εφεξής το νησί θα θεωρείται μέρος του διασυνδεδεμένου δικτύου.

Το δεύτερο μέρος της τροπολογίας αφορά στο μεταβατικό τέλος εφοδιασμού που καταβάλλουν οι σταθμοί ΑΠΕ και ΣΗΘΥΑ, στους οποίους πλέον προστίθενται και οι παραγωγοί που έχουν συνάψει και συνάπτουν συμβάσεις λειτουργικής ενίσχυσης στο πλαίσιο του ν.4414/2016.

**ΔΙΑΜΑΝΤΩ ΜΑΝΩΛΑΚΟΥ:** Είναι η παρέκκλιση της ΡΑΕ για Εύβοια και Πελοπόννησο;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ναι. Η τροπολογία 1605 αφορά τροποποιήσεις διατάξεων λατομικής νομοθεσίας. Σκοπός εδώ είναι να διορθώσει μερικές ασάφειες που είχαν προκύψει για λόγους αποφυγής διπλής κύρωσης ότι για τις εκτάσεις δασικού χαρακτήρα όμορες σε λατομεία αδρανών υλικών, τα οποία ήδη έχουν υπαχθεί στις διατάξεις του νόμου του 2000 και για τις οποίες εκτάσεις, ενώ διενεργήθηκε εκμετάλλευση σ’ αυτές εκτός της νόμιμα μισθωμένης έκτασης, εμπεριέχονται σε συγκεκριμένα χρονοδιαγράμματα αποκατάστασης και τοπογραφικά διαγράμματα που απεικονίζουν. Θα το πω πολύ απλά. Είναι μια δραστηριότητα η οποία αποκαθίσταται πλέον. Είναι και μια δασική έκταση. Ουσιαστικά αποκαθίσταται εν συνόλω και είχαμε να επιλύσουμε το παράδοξο να επιβάλλονται πρόστιμα για την αποκατάσταση της δασικής έκτασης, γι’ αυτό και η τροπολογία αυτή διορθώνει αυτή την παραδοξολογία.

Τροπολογία 1601: Προσωρινή αποζημίωση νέων σταθμών παραγωγής ηλεκτρικής ενέργειας. Στέκομαι σ’ αυτή γιατί είναι σημαντική. Ξεκίνησαν οι διαγωνισμοί. Καθυστερεί η εκκαθάριση των λογαριασμών των εταιρειών που παίρνουν τους διαγωνισμούς και αρχίζουν να λειτουργούν, άρα υπάρχει εκκρεμότητα με το πώς πληρώνονται και πόσο γρήγορα πληρώνονται. Η τροπολογία αυτή λέει ότι οι εταιρείες αυτές θα παίρνουν προσωρινή αποζημίωση το 90% της σύμβασης που έχουν συνάψει. Άρα, θα παίρνουν το μεγάλο ποσοστό της σύμβασης καθώς την εκτελούν και η εκκαθάριση θα έλθει να προσθέσει το επόμενο 10% της τιμής αναφοράς, όπως ορίζεται στις συμβάσεις που έχουν.

Η τροπολογία 1600: «Ενεργειακά νησιά και αποδέσμευση χώρου για ενεργειακές κοινότητες και σταθμούς που διενεργούν ενεργειακό συμψηφισμό» κάνει δύο πράγματα. Τα ειδικά πιλοτικά σε προηγούμενο νόμο τα είχαμε ορίσει δύο. Τα νησιά γίνονται τρία, γιατί για τρία θα τρέξουν ειδικά πιλοτικά προγράμματα.

Το δεύτερο και σημαντικότερο είναι ότι απελευθερώνεται ηλεκτρικός χώρος στα κορεσμένα δίκτυα Πελοποννήσου και Εύβοιας ισχύος 30 μεγαβάτ και 10 μεγαβάτ αντίστοιχα, προκειμένου να καλυφθούν αποκλειστικά από ενεργειακές κοινότητες και σταθμούς από ΑΠΕ και ΣΗΘΥΑ που διενεργούν ενεργειακό συμψηφισμό. Άρα, δημιουργούμε λίγο χώρο σ’ αυτές τις δύο περιοχές, στην Εύβοια και στην Πελοπόννησο, προκειμένου οι ενεργειακές κοινότητες να μπορούν να μπουν στο δίκτυο.

Η τροπολογία 1609 αφορά τους ΤΟΕΒ. Είναι προφανώς πρωτοβουλία του κ. Αποστόλου…

**ΔΙΑΜΑΝΤΩ ΜΑΝΩΛΑΚΟΥ:** Θα έρθει να μας ενημερώσει;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα σας την πω εγώ. Τι λέει ουσιαστικά αυτή η τροπολογία; Η τροπολογία αυτή λέει κάτι πολύ απλό, ότι οι διοικήσεις των ΤΟΕΒ υποχρεούνται να κοινοποιούν, να διαχειρίζονται όλες τις υποχρεώσεις των μελών τους και ταυτόχρονα υποχρεούνται να εισπράττουν από τα μέλη. Το «υποχρεούνται» παραπέμπει στο ό,τι δεν εισπράττει να το στέλνει στην εφορία. Ό,τι δεν εισπράττει υποχρεούται να το στέλνει στην εφορία. Συνεπώς αυστηροποιεί το σύστημα, καθιστά τις διοικήσεις των ΤΟΕΒ απόλυτα υπεύθυνες να είναι εντάξει στους λογαριασμούς και σε περίπτωση που μία μειοψηφία μελών τους δεν τηρεί τις υποχρεώσεις της έχει κάθε δικαίωμα να τηρήσει αυτήν τη δυνατότητα.

Μία ακόμη τροπολογία γίνεται αποδεκτή, του κ. Γκιόλα, η με αριθμό 1599. Αφορά ένα ιδιαίτερο θέμα, με τις ΖΟΕ και το Γενικό Πολεοδομικό Σχέδιο που έχουμε δραστηριότητες ανάμεσα στις ΖΟΕ που προβλεπόταν η απομάκρυνση ορισμένων βιομηχανικών δραστηριοτήτων και στο μετέπειτα Γενικό Πολεοδομικό Σχέδιο που τις επιτρέπει. Δίνεται παράταση, ουσιαστικά, στην ήδη ισχύουσα αναστολή της υποχρέωσης απομάκρυνσης ώστε να εναρμονιστούν τα δύο κανονιστικά πλαίσια. Δίνεται μία παράταση.

Έχουν γίνει μερικές τροπολογίες, για τις οποίες, ενώ δεν διαφωνώ επί της αρχής, δεν μπορούμε να κάνουμε κάτι γιατί είναι αρμοδιότητα του Υπουργείου Οικονομικών. Αναφέρομαι στους αιγιαλούς, στη δυνατότητα επέκτασης εγκαταστάσεων για ΑΜΕΑ, για τα οποία, δυστυχώς, χρειαζόμαστε λίγο χρόνο για να συνεννοηθούμε πλέον και με το Υπουργείο Οικονομικών.

Δεν κάνω αποδεκτή την πρόταση του κ. Αμυρά, την τροπολογία 1587 για το βιοντίζελ και τη διακίνηση, την υποχρέωση επανυποβολής των προηγούμενων ετών. Δυστυχώς θα δημιουργήσουμε τεράστιο πρόβλημα. Αναγνωρίζουμε ότι υπάρχει θέμα και πρέπει να υπάρχει καλύτερος έλεγχος, αλλά δεν μπορεί να γίνει αποδεκτή χωρίς να παράξει υπόλοιπα, τα οποία, δυστυχώς, θα στρέφονται προς καταστροφή με τεράστιες περιβαλλοντικές επιπτώσεις.

Έρχομαι στην τροπολογία του κ. Μανιάτη. Ο κ. Μανιάτης μας κάνει τρομερές επιθέσεις. Ανακαλύπτει σκάνδαλα δεξιά και αριστερά. Σκάνδαλα στο «Εξοικονομώ κατ’ οίκον». Θα έπρεπε να είναι πιο προσεκτικός στις διατυπώσεις περί σκανδάλων. Το σκάνδαλο, λοιπόν, ποιο είναι, για να το οριοθετήσω, όπως το προέβαλε ο κ. Μανιάτης; Ισχυρίζεται ότι, τόσο στο «Εξοικονομώ» όσο και στους κανονισμούς πυρασφάλειας των κτηρίων, έχουμε φτιάξει ένα σχέδιο προεδρικού διατάγματος το οποίο τροποποιήθηκε στους πίνακες 13 και 15 μεταγενέστερα της αρχικής γνωστοποίησης προς την Ευρωπαϊκή Ένωση και τις αλλαγές αυτές που κάναμε δεν τις γνωστοποιήσαμε.

Για κακή του τύχη όμως, αυτές τις αλλαγές με την υπογραφή μου θα τις καταθέσω στη Βουλή. Γνωστοποιήθηκαν. Καταθέτουμε στα Πρακτικά τη σχετική αλληλογραφία. Πάει το ένα σκάνδαλο, λοιπόν.

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά τα προαναφερθέντα έγγραφα, τα οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στο δεύτερο σενάριο συνομωσίας, ότι υπάρχει ένας κίνδυνος ανάπτυξης μονοπωλίων υπέρ των προϊόντων πετροβάμβακα έναντι άλλης ομάδας η οποία παράγει κάποιες άλλες κατηγορίες υλικών –και μάλιστα είναι και ελληνικές επιχειρήσεις- και οι οποίες αποκλείονται, κατά δήλωση του Μανιάτη και κατά ένα κείμενο που δεν ξέρω ποιος δικηγόρος αυτής της ομάδας το έφτιαξε, το οποίο βρίθει από ανακρίβειες, και έτσι εξαιρούνται αυτοί.

Ο κανονισμός, όμως, στην πραγματικότητα θέτει απαιτήσεις σε σχέση με την εξωτερική επένδυση, δεν αναφέρεται καθόλου σε συγκεκριμένα υλικά, επομένως, δεν τίθεται ζήτημα προνομιακής μεταχείρισης ενός κλάδου ή αποκλεισμού άλλου. Δεν εγείρεται πουθενά αυτό το θέμα.

Τώρα, γίνεται μια συζήτηση προς το τρίτο στοιχείο της καταγγελίας ότι χρησιμοποιείται ο όρος «άκαυστο» και όχι ο όρος «μη αναφλέξιμο». Το «άκαυστο» στο προεδρικό διάταγμα το πήραμε, όντως, από τον ΕΛΟΤ, αλλά -για να δώσω και κάτι στον κ. Μανιάτη- είμαστε έτοιμοι να το συζητήσουμε ώστε να αντικατασταθεί με το «μη αναφλέξιμο»

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις συνοδοί εκπαιδευτικοί από το 55ο Δημοτικό Σχολείο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η μία τροπολογία που δεν περιέλαβα είναι αυτή που κατατέθηκε και αφορά τον νόμο για τα αυθαίρετα. Ουσιαστικά θεσπίζονται εξουσιοδοτικές διατάξεις για την έκδοση υπουργικών αποφάσεων για τη λειτουργία των ηλεκτρονικών βάσεων δεδομένων και της ηλεκτρονικής πολεοδομίας. Γνωρίζετε το θέμα.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, πείτε μας και τον αριθμό της τροπολογίας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι η 1611.

Παρατείνονται, κατά δεύτερο, θητείες συλλογικών οργάνων μέχρι τη συγκρότηση νέων δομών, προστίθεται μια διάταξη που δίνει κίνητρο για οικειοθελή κατεδάφιση αυθαίρετων από τους ιδιοκτήτες τους, εντός συγκεκριμένης προθεσμίας για τα αυθαίρετα που είχαν εντοπιστεί από τις πολεοδομίες. Από αυτά, σύμφωνα με τον νόμο του 2017, δίνεται η δυνατότητα για οικειοθελή κατεδάφιση αυθαιρέτων, όταν αυτά τα εντοπίζει επί τόπου η ελεγκτική αρχή, εντός τριάντα ημερών. Με την τροπολογία που καταθέτουμε, δίνεται η δυνατότητα αυτή να επεκτείνεται και για τα αυθαίρετα, ανεξαρτήτως του χρόνου που εντοπίστηκαν από την πολεοδομία, προ του 2011 ή μετά του 2011, ώστε αυτά να κατεδαφιστούν οικειοθελώς μέχρι το τέλος του χρόνου, 31-12-2018. Αυτή η δυνατότητα δίνεται για λόγους ισότητας. Υπενθυμίζω τη διαφορά προ του 2011, που αφορά και τον νόμο μας, και μετά το 2011 και για να υπάρξει μια άμεση ρύθμιση της αυθαίρετης δόμησης. Εξαιρούνται φυσικά –για να το υπογραμμίσω για μια ακόμη φορά, παραλίες, αιγιαλοί κ.λπ. σε αυτές τις περιοχές για λόγους τάξεως, ώστε να μην μπορεί κανείς και να κατεδαφίζει και να επανατοποθετεί κατά το δοκούν.

Αυτή ήταν η τελευταία τροπολογία.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Μάριος Γεωργιάδης):** Τι θέλετε, κύριε Αμυρά;

**ΓΕΩΡΓΙΟΣ ΑΜΥΡΑΣ:** Θα ήθελα να πω το εξής, αγαπητέ κύριε Σταθάκη, σήμερα μας διδάξατε δύο τρόπους...

**ΠΡΟΕΔΡΕΥΩΝ (Μάριος Γεωργιάδης):** Κύριε Αμυρά, δεν μας είπατε για ποιον λόγο θέλετε τον λόγο.

**ΓΕΩΡΓΙΟΣ ΑΜΥΡΑΣ:** Θα ακούσετε, είναι διαδικαστικό.

Μας διδάξατε δύο τρόπους σχετικά με το πώς να κάνετε δεκτή μια τροπολογία. Ο πρώτος είναι να τη γράψετε εσείς και να την υπογράψει κάποιος Βουλευτής, γιατί μην μου πείτε τώρα ότι ο ερωτών Βουλευτής –δεν θα πω το όνομα του ανθρώπου- γνωρίζει τι λέει η παράγραφος β΄ του άρθρου 59 του ν.3512 ή το άρθρο 43 του ν.4001/1993 κ.λπ.. Είναι προφανές –μεταξύ μας, μην κοροϊδευόμαστε- ότι τις έχετε γράψει εσείς τις τροπολογίες...

**ΔΙΑΜΑΝΤΩ ΜΑΝΩΛΑΚΟΥ:** Το δούλεμα πάει σύννεφο.

**ΓΕΩΡΓΙΟΣ ΑΜΥΡΑΣ:** Το δούλεμα πάει σύννεφο, όπως λέει και η κ. Μανωλάκου, η αγαπητή συνάδελφος από το ΚΚΕ, οπότε μην μας δουλεύετε.

Πείτε μας ότι τις γράψατε εσείς και τις δώσατε να τις υπογράψουν Βουλευτές.

Και έρχομαι στο διαδικαστικό, ρωτώντας σας, κύριε Υπουργέ, γιατί δεν αναπτύσσουν τις τροπολογίες οι προτείνοντες Βουλευτές και τις παρουσιάζετε, τις αναπτύσσετε εσείς. Διότι οι άνθρωποι δεν ξέρουν όλον αυτόν τον λαβύρινθο που μας έχετε γράψει. Αυτός ήταν ο πρώτος δρόμος.

Ο δεύτερος δρόμος, όμως, για να γίνει δεκτή μια τροπολογία οποιουδήποτε άλλου Βουλευτή εκτός του ΣΥΡΙΖΑ είναι να ενταχθεί στον ΣΥΡΙΖΑ. Ούτε η πρώτη ούτε η δεύτερη οδός είναι κοινοβουλευτικά σωστές.

Άρα, αγαπητέ κύριε Υπουργέ, καλύτερα να τις καταθέτετε εσείς με νομοτεχνική βελτίωση και διάταξη εντός του νομοσχεδίου με το όνομά σας και την υπογραφή σας παρά να παίζουμε ένα θέατρο σκιών.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε Αμυρά, είναι ξεκάθαρο.

**ΔΙΑΜΑΝΤΩ ΜΑΝΩΛΑΚΟΥ:** ...του Γενικού Λογιστηρίου του Κράτους... (δεν ακούστηκε)

(Θόρυβος στην Αίθουσα)

**ΓΕΩΡΓΙΟΣ ΑΜΥΡΑΣ:** Μισό λεπτό, κύριε Πρόεδρε, γιατί ξέχασατο σημαντικότερο.

Αυτές οι τροπολογίες έρχονται χωρίς έκθεση του Γενικού Λογιστηρίου του Κράτους και γι’ αυτό πάνε μέσω της βουλευτικής οδού. Και έτσι, δεν μπορούμε να ξέρουμε την κοστολόγησή τους, τι χάνει, τι δεν χάνει το ελληνικό δημόσιο. Έργο «Σταθάκη». Άρα, πίσω από τις λέξεις δεν κρύβεται ο Αλέξης, αλλά ο Σταθάκης!

Ευχαριστώ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα ήθελα τον λόγο για μια διευκρίνιση.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, μισό λεπτό να ακούσετε και τον κ. Μπουκώρο για να τοποθετηθείτε.

Ορίστε, κύριε Μπουκώρο, έχετε τον λόγο για ένα λεπτό.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, για την υπουργική τροπολογία 1610 να αναμένουμε κάποια ενημέρωση από τον Αναπληρωτή σας ή θα αρκεστούμε στην ενημέρωση που είχαμε στις επιτροπές; Αυτό είναι το πρώτο ερώτημα.

Δεύτερον, θα ήθελα να συμφωνήσω απολύτως με τον κ. Αμυρά. Εδώ φέρονται να υπογράφονται βουλευτικές τροπολογίες, τις οποίες υποστηρίζετε εσείς και πιθανολογούμε ότι οι υπογράφοντες δεν έχουν έτσι και ιδιαίτερη σχέση με το περιεχόμενο των τροπολογιών.

**ΔΙΑΜΑΝΤΩ ΜΑΝΩΛΑΚΟΥ:** Δεν τις υποστηρίζει, τις υπαγορεύει, κύριε συνάδελφε.

**ΧΡΗΣΤΟΣ ΜΠΟΥΚΩΡΟΣ:** Τις υπαγορεύει, τις ανακοινώνει.

Επειδή, όμως, όλες αυτές οι τροπολογίες αφορούν σημαντικά ζητήματα, βλέπω ότι ήρθε και ο κ. Φάμελλος, οπότε δεν χρειάζεται απάντηση στο ερώτημά μου. Αναμένουμε και θα επανέλθουμε στη δευτερολογία.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι λίγο υπερβολική η κριτική σας. Η αλήθεια είναι συνήθως κάπου στη μέση.

Οι δύο, οι –εντός εισαγωγικών- «αυθεντικές» βουλευτικές τροπολογίες είναι αυτές που αφορούν τους ΤΟΕΒ που έγιναν με πρωτοβουλία Βουλευτών, είναι αυτές που αφορούν τη ρύθμιση για το Άργος και πάει λέγοντας.

Υπάρχουν και μια, δύο τις οποίες δεν πρόλαβε το Γενικό Λογιστήριο του Κράτους, γιατί ετοιμάζει και το άλλο πολυνομοσχέδιο και είναι υπερφορτωμένο. Είναι μια, δύο. Δεν έχουν Γενικό Λογιστήριο του Κράτους αυτές, γιατί δεν έχουν κανένα κόστος δημοσιονομικό. Άρα δεν προσπαθήσαν ποτέ και ήταν αδιανόητο αυτό που υπονοείτε.

Μια, δύο επίσης που είχαν Γενικό Λογιστήριο του Κράτους και δεν προλαβαίνουμε, δεν τις φέραμε. Τις αποσύραμε, γιατί έχουν αυθεντικό, χρειάζονται 100% το Γενικό Λογιστήριο του Κράτους.

Συνεπώς ας μην δημιουργούμε εντυπώσεις. Οι κύριες τροπολογίες είναι αυτές που σας είπα, που είναι βουλευτικές, και μια ή δύο για τις οποίες ήταν υπερφορτωμένο το Γενικό Λογιστήριο του Κράτους και δεν μπόρεσε να τις ολοκληρώσει. Νομίζω ότι δεν εγείρεται κανένα θέμα, γιατί είναι εντελώς διαδικαστικές.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

**ΙΩΑΝΝΗΣ ΓΚΙΟΛΑΣ:** Κύριε Πρόεδρε, μπορώ να έχω τον λόγο επί προσωπικού, γιατί μία από τις αναφερθείσες τροπολογίες φέρει την υπογραφή μου;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΓΚΙΟΛΑΣ:** Συγκεκριμένα, η τροπολογία με αριθμό 1599 αφορά ρύθμιση αυθαιρέτων. Στην πραγματικότητα είναι επικάλυψη χρήσεων γης μεταξύ ισχυούσης Ζώνης Οικιστικού Ελέγχου, ΖΟΕ, και Γενικού Πολεοδομικού Σχεδίου, ΓΠΣ. Τη συγκεκριμένη τροπολογία την βασανίζουμε τρεις έως τέσσερις μήνες. Να καταλάβετε ότι αφορά κυρίως σε θέματα νομικά. Είχαμε τη συνεργασία με το Υπουργείο. Προσπαθώ από τον Δεκέμβριο να την φέρω στη Βουλή και έγινε αποδεκτή από τον κύριο Υπουργό.

Δεν είναι καλό να γενικεύουμε βάσει όσων ακούστηκαν εδώ, διότι πρόκειται περί ώριμων αιτημάτων τα οποία επιλύουν θέματα ειδικότερα για τις βιομηχανικές εγκαταστάσεις, για το επιχειρείν κ.ο.κ..

**ΠΑΝΑΓΙΩΤΑ ΒΡΑΝΤΖΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κυρία συνάδελφε.

**ΠΑΝΑΓΙΩΤΑ ΒΡΑΝΤΖΑ:** Το ίδιο ισχύει και για τη βουλευτική τροπολογία όσον αφορά τους ΤΟΕΒ, την οποία προφανώς θα υποστηρίξουμε οι Βουλευτές που υπογράφουμε. Δεν χρειάζεται να πω τώρα πολλά.

**ΓΕΩΡΓΙΟΣ ΑΜΥΡΑΣ:** Δεν βλέπω, κύριε Γκιόλα, να αντιδράτε και για το άλλο.

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, δεν ακούγεστε.

Κύριε Αμυρά, σας παρακαλώ.

**ΙΩΑΝΝΗΣ ΓΚΙΟΛΑΣ:** …(δεν ακούστηκε)

**ΓΕΩΡΓΙΟΣ ΑΜΥΡΑΣ:** Κι εσείς, κύριοι συνάδελφοι, δεν κάνετε τίποτα άλλο παρά μόνο να ψηφίζετε.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κύριοι συνάδελφοι.

Θα ξεκινήσουμε, λοιπόν, με τον κατάλογο τον ομιλητών. Μέχρι στιγμής από Κοινοβουλευτικούς Εκπροσώπους μόνο ο κ. Θεοχαρόπουλος έχει ζητήσει τον λόγο. Αν επιθυμείτε και άλλοι να μιλήσετε σύντομα, θα πρέπει αναγκαστικά να πάμε με την κοινοβουλευτική δύναμη, αλλιώς θα μιλήσουν δύο ομιλητές, θα δώσω τον λόγο στον κ. Θεοχαρόπουλο και θα συνεχίσουμε τη διαδικασία με αυτή την εναλλαγή.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ανά τρεις, κύριε Πρόεδρε. Μην το περικόπτουμε συνέχεια.

**ΠΡΟΕΔΡΕΥΩΝ (Μάριος Γεωργιάδης):** Εντάξει, ανά τρεις. Δεν υπάρχει πρόβλημα. Έτσι κι αλλιώς είναι πάρα πολύ λίγοι οι ομιλητές. Είναι δώδεκα. Οπότε, ανά τρεις δεν βολεύει, γιατί θα μιλάνε μόνο οι Κοινοβουλευτικοί Εκπρόσωποι μετά.

Κυρία Θεοπεφτάτου, έχετε τον λόγο για επτά λεπτά.

**ΑΦΡΟΔΙΤΗ ΘΕΟΠΕΦΤΑΤΟΥ:** Ευχαριστώ, κύριε Πρόεδρε.

Συζητάμε σήμερα για τη θέσπιση ενός πλαισίου για τον θαλάσσιο χωροταξικό σχεδιασμό και είναι ιδιαίτερα αναγκαίο αυτό το πλαίσιο, αφού η Ελλάδα είναι η μόνη χώρα της Ευρωπαϊκής Ένωσης που έχει πάνω από εκατό κατοικημένα νησιά. Αν δεν κάνω λάθος, είναι εκατόν δεκαεπτά.

Κυρίες και κύριοι συνάδελφοι, ο χωροταξικός σχεδιασμός είναι η επιστήμη με την οποία ρυθμίζουμε τις αντιθέσεις στον χώρο, σχεδιάζουμε τον χώρο, κατανέμουμε τις δραστηριότητες και έχουμε καλύτερο αποτέλεσμα απ’ αυτό που θα είχαμε βεβαίως χωρίς αυτόν τον σχεδιασμό.

Και όσον αφορά αυτή η διαδικασία, πέραν του επιστημονικού μέρους της ανάλυσης, στην κατάθεση των προτάσεων έχουν σημασία οι πολιτικές επιλογές. Είναι θέματα δηλαδή πολιτικής επιλογής πώς θα χωροθετήσουμε την ξηρά ή τη θάλασσα. Έχουν σημασία, λοιπόν, οι πολιτικές επιλογές και το πώς αντιλαμβανόμαστε την ανάπτυξη, την οικονομία, την προστασία του περιβάλλοντος, την κοινωνική συνοχή, αφού έτσι κι αλλιώς ο ίδιος ο σχεδιασμός συνεπάγεται και αλλαγές για την κοινωνία.

Είναι, λοιπόν, μια διαδικασία, ένα εργαλείο που προϋποθέτει συντονισμό όλων των Υπουργείων και των φορέων. Η έλλειψή του δε προκαλεί αυτό που γνωρίζουν πολύ καλά οι περισσότεροι πολίτες αυτής της χώρας, γραφειοκρατικές αγκυλώσεις, καθυστερήσεις, μικρή και μεγάλη διαφθορά. Ας αφήσουμε στην άκρη το γεγονός ότι αυτοί που επέδειξαν κάποιου είδους ευαισθησίες για την αναγκαιότητα αυτού του σχεδιασμού χλευάζονται και αντιμετωπίζονται ως γραφικοί. Αυτός ο σχεδιασμός συχνά λειτούργησε αποσπασματικά, γιατί είχε υποκατασταθεί και τον προλάβαινε πάντα η ιδιωτική πρωτοβουλία.

Επίσης στις περισσότερες περιπτώσεις τον σχεδιασμό δεν ακολούθησαν τα κατάλληλα υποστηρικτικά προγράμματα, ώστε να υλοποιηθούν αυτά τα σχέδια και να γίνουν κτήμα της κοινωνίας.

Συνεπώς όταν μιλάμε για αναπτυξιακά έργα, για προστασία του περιβάλλοντος, για ανάδειξη αρχαιολογικών χώρων, για ανανεώσιμες πηγές ενέργειες, για υποδομές, αναφερόμαστε σε όλα αυτά που βρίσκονται στον χερσαίο χώρο. Όμως, στην Ελλάδα η σχέση χερσαίας με θαλάσσια έκταση είναι περίπου εξήντα – σαράντα. Αν εξαιρέσουμε τις μεταφορές και την αλιεία, ελάχιστα έχουν γίνει σε δραστηριότητες και αξιοποίηση του θαλάσσιου πλούτου που διαθέτουμε. Και στη θάλασσα έχουμε και προστατευόμενες περιοχές και δυνατότητες για ΑΠΕ μέσω της κλιματικής ενέργειας και ανάγκη για περιβαλλοντική προστασία.

Η ανάγκη, λοιπόν, για τη θέσπιση ενός θαλάσσιου χωροταξικού σχεδίου προκύπτει από τη διαρκώς αυξανόμενη επέκταση των χρήσεων, τις σωρευτικές συνέπειες που προκύπτουν απ’ αυτές και του συγκρουσιακού τους χαρακτήρα, είτε μιλάμε για χρήσεις μακραίωνες, όπως η αλιεία, είτε για πρόσφατες, όπως τα θαλάσσια πάρκα αιολικής ενέργειας ή οι υδατοκαλλιέργειες. Η ασυμβατότητα των χρήσεων δημιουργεί αυξανόμενες πιέσεις στο θαλάσσιο περιβάλλον κι έτσι έχουμε τη σύγκρουση στο θέμα χρήση - προστασία.

Επίσης, έχουμε και το πρόβλημα, όπως είπα και πριν, του συντονισμού των αρχών και των φορέων που θα ρυθμίζουν αυτές τις δραστηριότητες. Η θαλάσσια χωροταξία επίσης, καλείται να επιλύσει το ζήτημα των ανισοτήτων, κοινωνικών και περιφερειακών, φυσικών και ανθρωπογενών.

Ο χωρικός σχεδιασμός δεν είναι, όμως, μια ουδέτερη τεχνική διαδικασία. Αντιθέτως, έχει και κοινωνικό πρόσημο. Οφείλει αφ’ ενός να συμβάλλει στον περιορισμό των καταστροφών και των κοινωνικών αδικιών που έχουν ήδη πραγματοποιηθεί και αφ’ ετέρου, να αποτρέψει τη διεύρυνση ή την εμφάνιση νέων ανισοτήτων.

Ακόμη, έχει ιδιαίτερο ενδιαφέρον η παράκτια ζώνη, δηλαδή το σημείο τομής του χερσαίου και του θαλάσσιου χώρου, που δέχεται μεγάλες πιέσεις λόγω ανθρωπογενών δράσεων, αστικής ή βιομηχανικής ρύπανσης, έργων υποδομής και φυσικών φαινομένων και μεταβολών, όπως διάβρωση του εδάφους, πλημμύρες κ.λπ..

Όπως γνωρίζουμε, ο παράκτιος χώρος είναι ο πιο κρίσιμος, μιας και μιλάμε για ένα σύνθετο ζήτημα σχεδιασμού, λαμβάνοντας υπ’ όψιν τους όρους της νησιωτικότητας που αποτελεί χαρακτηριστικό της ταυτότητας της χώρας μας, αλλά τροποποιεί την έννοια της ανάπτυξης, καθώς οι όροι πρόσβασης στα δημόσια αγαθά διαφοροποιούνται για τους κατοίκους των νησιών σε σχέση με τους κατοίκους του ηπειρωτικού χώρου.

Κυρίες και κύριοι συνάδελφοι, θα ήθελα να σας ενημερώσω ότι την περασμένη εβδομάδα βρισκόμουν στην Κέρκυρα, στο 12ο Πανελλήνιο Συμπόσιο που διοργανώνουν οι εργαζόμενοι του ΕΛΚΕΘΕ, με συνεργασία αυτή τη φορά με το Ιόνιο Πανεπιστήμιο. Το συμπόσιο αυτό ήταν για την ανάπτυξη στη μακροπεριφέρεια Αδριατικής, Ιονίου και Ανατολικής Μεσογείου, όπου στόχος είναι η θάλασσα να καταστεί χώρος ευημερίας, ανάπτυξης, καινοτομίας και οικονομικών ευκαιριών για όλες τις χώρες που βρέχονται απ’ αυτή, μία θάλασσα που περιβάλει οκτώ χώρες, με εβδομήντα εκατομμύρια κατοίκους και διαδραματίζει βασικό ρόλο στην ενίσχυση της γεωγραφικής συνέχειας στην Ευρώπη, περιλαμβάνοντας δραστηριότητες που ξεκινάνε από την αλιεία, τον τουρισμό και προχωράνε στις επικοινωνίες, στη ναυσιπλοΐα και την προστασία του θαλάσσιου περιβάλλοντος και των ακτών.

Θα ήθελα από αυτή τη θέση να εξάρω τη συμβολή του ΕΛΚΕΘΕ για τις δραστηριότητές του για πάνω από τριάντα χρόνια στην έρευνα του θαλάσσιου χώρου.

Κυρίες και κύριοι συνάδελφοι, για εμάς τους νησιώτες, η θάλασσα πολλές φορές είναι εμπόδιο, είναι μειονέκτημα για τις μεταφορές ανθρώπων και προϊόντων, για πρόσβαση σε βασικά αγαθά, όπως η υγεία και η παιδεία. Αυτός ο ίδιος ο θαλάσσιος πλούτος, σε αυτή την τόσο ευαίσθητη περιοχή της νοτιοανατολικής Μεσογείου που βρισκόμαστε, θα πρέπει να γίνει μέσον για συνεργασίες, για ανάπτυξη και κυρίως θάλασσα ειρήνης που ενώνει και που έχουμε μεγάλη ανάγκη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Θεοπεφτάτου.

Ο κ. Κατσαφάδος από τη Νέα Δημοκρατία έχει τον λόγο για επτά λεπτά. Ακολουθεί ο κ. Μανιάτης που έχει ζητήσει να προηγηθεί, γιατί λόγω μιας υποχρέωσης θα πρέπει να αποχωρήσει και μετά ο κ. Θεοχαρόπουλος, ο πρώτος εκ των Κοινοβουλευτικών Εκπροσώπων.

Ορίστε, κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Παγκόσμια Ημέρα Περιβάλλοντος σήμερα και απ’ ό,τι είδαμε ο κύριος Υπουργός, ο οποίος αυτή τη στιγμή δεν βρίσκεται στην Αίθουσα, στα οκτώ λεπτά από την ομιλία του αναφέρθηκε σε όλα αυτά που έχει καταφέρει η Κυβέρνηση.

Φυσικά, θα ήθελα και θα περίμενα στη δευτερολογία του ο κύριος Υπουργός, μετά απ’ όλα αυτά τα οποία νομοθέτησε η Κυβέρνηση, να μας πει ποια απ’ όλα αυτά έχουν υλοποιηθεί, πόσα χρήματα έχουν δαπανηθεί και τι όφελος έχουμε σε σχέση με το περιβάλλον. Διότι, δυστυχώς, εδώ έχουμε ακούσει πάρα πολλές υποσχέσεις και πάρα πολλές δεσμεύσεις οι οποίες μένουν στα συρτάρια.

Το μόνο σίγουρο όμως, κυρίες και κύριοι συνάδελφοι, είναι ότι η ευρωπαϊκή οδηγία που συζητάμε σήμερα είχε περάσει τον Ιούλιο του 2014, θα έπρεπε το 2016 να ενσωματωθεί στην ελληνική νομοθεσία, αλλά δυστυχώς, αυτή η καθυστέρηση, προφανώς και είναι έργο αυτής της Κυβέρνησης. Κάλλιο αργά παρά ποτέ, λοιπόν, κύριε Υπουργέ. Αρκεί, όμως, αυτή η καθυστέρηση, που είναι με δική σας ευθύνη όπως είπα, να μην συνοδεύεται και με χρηματικά πρόστιμα.

Φυσικά, λόγω αυτής της καθυστέρησης απομένουν στη χώρα λιγότερο από τρία χρόνια για την εκπόνηση θαλασσίων χωροταξικών σχεδίων, αφού η προθεσμία για την ολοκλήρωση του εθνικού θαλάσσιου χωροταξικού σχεδιασμού είναι ο Μάρτης του 2021. Και αυτό είναι πάλι δικό σας αποτέλεσμα, κύριε Υπουργέ.

Η χρησιμότητα της θαλάσσιας χωροταξίας είναι δεδομένη και η σημασία της για την Ελλάδα είναι τριπλή:

Πρώτον, έχει γεωπολιτική και γεωστρατηγική σημασία, διότι τα θαλάσσια σύνορα της χώρας προσδίδουν την εικόνα ενός πραγματικά νησιωτικού και θαλάσσιου κράτους.

Δεύτερον, έχει περιβαλλοντική και οικολογική σημασία, γιατί η ολοκληρωμένη αρίθμηση, διευθέτηση και οργάνωση των χρήσεων της θάλασσας έχει ως αποτέλεσμα την προστασία του πολύτιμου για τη ζωή θαλάσσιου περιβάλλοντος και ταυτόχρονα, την προστασία των ιδίων των πλουτοπαραγωγικών πόρων με αειφόρα διαχείριση.

Τρίτο και πολύ σημαντικό, είναι γιατί αγγίζει ζητήματα μείζονος σημασίας για την ελληνική οικονομία, όπως είναι η τουριστική ανάπτυξη, τα λιμάνια, οι μαρίνες, η ναυσιπλοΐα, τα αλιευτικά καταφύγια, οι παράκτιες τουριστικές υποδομές, ιχθυοτροφεία, αλιεία, θαλάσσιες μεταφορές εξόρυξης πετρελαίου, φυσικού αερίου και άλλων ενεργειακών πόρων, πρώτων υλών, ορυκτών και αδρανών υλικών για την παραγωγή ενέργειας από ανανεώσιμες πηγές.

Δυστυχώς, όμως, κυρίες και κύριοι συνάδελφοι, η Ελλάδα, η κατ’ εξοχήν ναυτική και νησιωτική χώρα της Ευρώπης δεν είχε και δεν έχει θαλάσσιο χωροταξικό σχεδιασμό. Και ερχόμαστε τώρα, ασθμαίνοντας, να ενσωματώσουμε μια ευρωπαϊκή οδηγία, ενώ θα έπρεπε για ιστορικούς, οικονομικούς και γεωγραφικούς λόγους να πρωτοστατούμε στην εκπόνηση αυτών των πολιτικών και να εξάγουμε εμείς το know-how και σε άλλες χώρες.

Δυστυχώς, όμως, κυρίες και κύριοι συνάδελφοι, παρατηρούμε και κάτι άλλο στο συγκεκριμένο νομοθέτημα. Παρατηρούμε την προχειρότητα με την οποία αντιμετωπίζει αυτό το σημαντικό νομοθέτημα η Κυβέρνηση, όπως και σε όλα τα προηγούμενα. Η λέξη στρατηγικός σχεδιασμός, στόχος και αποτέλεσμα δεν υπάρχουν στο λεξιλόγιό σας, με αποτέλεσμα να νομοθετείτε χωρίς όραμα για την πατρίδα.

Υπάρχουν κάποιες εξαγγελίες ελάχιστες εκ των οποίων υλοποιούνται, και με μεγάλη καθυστέρηση, και κάποιες άλλες οι οποίες παραμένουν εξαγγελίες. Φέρνετε την κατάρτιση και την έγκριση της εθνικής χωρικής στρατηγικής για τον θαλάσσιο χώρο, χωρίς όμως την ύπαρξη εγκεκριμένης εθνικής χωρικής στρατηγικής, χωρίς να έχετε κανένα δεσμευτικό χρονοδιάγραμμα.

Δεν θα έπρεπε να καθορίζεται ότι μετά την ψήφιση του παρόντος νόμου σε συγκεκριμένο χρονικό διάστημα, παραδείγματος χάριν ενός έτους, θα όφειλαν να κατατεθούν στο Εθνικό Συμβούλιο Χωροταξίας από τους αρμόδιους φορείς τα επιμέρους θαλάσσια χωροταξικά σχέδια; Παρ’ ότι η σημερινή οδηγία είναι προς τη σωστή κατεύθυνση, είναι ξεκάθαρο ότι στην υλοποίησή της θα υπάρξουν προβλήματα.

Διορίζονται στο εν λόγω σχέδιο νόμου ως αποκλειστικά αρμόδιοι για τη χάραξη της θαλάσσιας πολιτικής ο Υπουργός Περιβάλλοντος και η Γενική Γραμματέας. Η γνώμη μας είναι, κύριε Υπουργέ, ότι τόσο κρίσιμα ζητήματα πρέπει να τυγχάνουν μεγαλύτερου και ισχυρότερου προγραμματισμού και ευρύτερης νομιμοποίησης. Άλλωστε, ο Υπουργός και η Γενική Γραμματέας δεν θα αντεπεξέλθουν στο βάρος μιας τόσο σημαντικής χωροταξικής σχεδίασης.

Για ποιον λόγο, λοιπόν, δεν μπορούμε να καταλάβουμε, δεν εμπλέκονται, έστω και συμβουλευτικά τα πανεπιστημιακά ιδρύματα τα οποία διαθέτουν τμήματα χωροταξίας;

Ένα άλλο ζήτημα που θα πρέπει να προσέξετε είναι να μην αναπαραχθούν σε αυτή τη νέα μορφή σχεδιασμού οι αδυναμίες οι οποίες έχουν παρατηρηθεί διαχρονικά στον χερσαίο χωρικό σχεδιασμό, σε όλα τα επίπεδα. Είναι αδυναμίες οι οποίες συνδέονται με μεγάλες καθυστερήσεις και στην εύρεση των σχεδίων και στις αδειοδοτήσεις, με περιορισμένη εφαρμογή των σχεδίων και με δυσκολίες αδειοδότησης.

Το θέμα, λοιπόν, κυρίες και κύριοι συνάδελφοι, είναι πώς θα αποφύγουμε αυτά τα προσχώματα και θα αξιοποιήσουμε τα θετικά, τις δυνατότητες τις οποίες μπορεί να μας δώσει η θαλάσσια χωροταξία.

Και σε αυτές τις περιπτώσεις όσο πιο απλό είναι το θεσμικό πλαίσιο, τόσο πιο εύκολα μπορεί η δημόσια διοίκηση και ο ιδιωτικός τομέας να έχουν ξεκάθαρη εικόνα και να πάμε σε μια αποτελεσματικότερη εφαρμογή. Το πρόβλημα ενδεχομένως είναι ότι μπορεί να δημιουργηθούν συγκρούσεις με άλλες μορφές σχεδιασμού, οι οποίες επίσης γίνονται στον παράκτιο χώρο. Υπάρχουν πάρα πολλά σχέδια και εκεί θα πρέπει να βρεθεί επομένως ένας τρόπος, ώστε να μην έχουμε αντιφάσεις, συγκρούσεις και σύγχυση.

Το είπαν πολλοί φορείς στις επιτροπές, το λέμε και εμείς. Θα πρέπει να διατηρήσετε ρητά την παράκτια ζώνη στον χερσαίο χωροταξικό σχεδιασμό, ώστε να αποκλείσετε τις όποιες αλληλοεπικαλύψεις, συγκρούσεις και ασάφειες.

Η οδηγία αναφέρεται, άλλωστε, αποκλειστικά σε σχεδιασμό χρήσεων και δραστηριοτήτων στον θαλάσσιο χώρο, ακριβώς επειδή αναγνωρίστηκε ότι απαιτείται άλλου είδους διαδικασία και άλλο κανονιστικό πλαίσιο για να ρυθμιστεί. Η επιλογή να συμπεριληφθεί η παράκτια ζώνη στη θαλάσσια χωροταξία με τον συγκεκριμένο τρόπο θα δημιουργήσει σίγουρα νομικά προβλήματα σε έναν χώρο που είναι ήδη αρκετά προβληματικός.

Επίσης, θα πρέπει να διευκρινιστεί εάν και εφόσον τα θαλάσσια χωροταξικά σχέδια οφείλουν να λαμβάνουν υπ’ όψιν τους τις αλληλοεπιδράσεις της ξηράς και με ποιον ακριβώς τρόπο θα γίνεται αυτό. Εφόσον η οδηγία δίνει τη δυνατότητα διαχωρισμού και χρήσης άλλων επίσημων ή ανεπίσημων διαδικασιών, ενδεχομένως, κύριε Υπουργέ, θα πρέπει να εξετάσετε τη θεσμοθέτηση ως ξεχωριστού νομοθετικού εργαλείου-γέφυρα την ολοκληρωμένη διαχείριση παράκτιων ζωνών, προκειμένου να ενοποιεί τα δύο κυρίαρχα χωροταξικά σχέδια, το χερσαίο και το θαλάσσιο.

Το δεύτερο κομμάτι του νομοσχεδίου αφορά την ενσωμάτωση οδηγιών και νομοτεχνικών βελτιώσεων, με στόχο τον καθορισμό νέων ορίων του περιβαλλοντικού αποτυπώματος για την παραγωγή και χρήση βιοκαυσίμων στην Ελλάδα.

Δυστυχώς, είναι ένα θέμα στο οποίο η χώρα μας έχει μείνει πολύ πίσω σε σχέση με τις υπόλοιπες χώρες της Ευρώπης. Είναι σημαντικό ότι μπαίνει το θέμα των βιοκαυσίμων σήμερα, αλλά θα έλεγα ότι έχουμε καθυστερήσει και θα πρέπει να πάμε πιο επιθετικά ως χώρα. Το ίδιο ισχύει και για την ηλεκτροκίνηση, κάτι που παραδεχθήκατε και εσείς ο ίδιος, κύριε Υπουργέ, σε σχετική μου ερώτηση.

Θυμίζω ότι δεσμευτικός στόχος της Ευρωπαϊκής Ένωσης για το 2020 είναι ότι το 10% στα καύσιμα κίνησης για κάθε χώρα-μέλος θα είναι από βιοκαύσιμα. Η χρήση βιοκαυσίμων στη χώρα μόνο θετική είναι, αφού στα πλεονεκτήματα καταγράφεται η μείωση των αερίων εκπομπών θερμοκηπίου, η μειωμένη εξάρτηση από την εισαγωγή πετρελαίου, η αύξηση της απασχόλησης και του ΑΕΠ και φυσικά η δημιουργία ευκαιριών σε τομείς όπως είναι ο αγροτικός.

Στο θέμα των βιοκαυσίμων θεωρώ, και ειπώθηκε μάλιστα και από αρμόδιους φορείς στην επιτροπή, ότι πρέπει να λάβετε υπ’ όψιν την περιβαλλοντική επίδοση, ώστε να δίνεται προτεραιότητα στα βιοκαύσιμα εκείνα που προέρχονται από πρώτες ύλες οι οποίες παράγονται στην ελληνική επικράτεια και συγκεκριμένα από συμβολαιοποιημένες ενεργειακές καλλιέργειες, χρησιμοποιημένα φυτικά έλαια, μηχανέλαια, ζωικά έλαια και βαμβακόσπορο, έτσι ώστε, όταν μιλάμε για τοπική παραγωγή, να αποφεύγεται το μεγάλο περιβαλλοντικό αποτύπωμα των μεταφορών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Φυσικά, θα πρέπει να δοθεί και η προτεραιότητα στην παραγωγή βιοαιθανόλης από ελληνικές ενεργειακές πρώτες ύλες. Αυτή τη στιγμή, όμως, δεν υπάρχει καμμία μονάδα παραγωγής, κυρίες και κύριοι συνάδελφοι, βιοαιθανόλης στην Ελλάδα και αντιλαμβάνεστε ότι η βιοαιθανόλη θα εισάγεται από το εξωτερικό, με αποτέλεσμα να κάνουμε εισαγωγή ρύπων και να μη δίνουμε κανένα κίνητρο, ώστε να προχωρήσουμε σε νέες επενδύσεις.

Επίσης, θα πρέπει να γίνει μια εκτίμηση σχετικά με το πόσο θα είναι το όφελος για τους καταναλωτές μετά την πρόσμιξη βιοκαυσίμων. Θα υπάρξουν φθηνότερες τιμές; Θα είστε σε θέση να ελέγχετε αποτελεσματικά τα βιοκαύσιμα;

Οφείλω να σας θυμίσω εδώ, κύριε Υπουργέ, ότι εκκρεμούν ακόμα πέντε κρίσιμες υπουργικές αποφάσεις για την καταπολέμηση της λαθρεμπορίας καυσίμων. Κατέθεσα ήδη και μία σχετική ερώτηση προ ημερών γι’ αυτό.

Κυρίες και κύριοι συνάδελφοι, όταν μιλάμε για το περιβάλλον, οφείλουμε να κατανοήσουμε και να καταλάβουμε ότι το περιβάλλον δεν είναι κτήμα μας. Οφείλουμε να κατανοήσουμε και να καταλάβουμε ότι είμαστε υπόχρεοι να κληρονομήσουν οι επόμενες γενιές ένα περιβάλλον καλύτερο απ’ ό,τι βρήκαμε εμείς. Σαφέστατα το θαλάσσιο χωροταξικό μπορεί να δώσει το πλαίσιο και για την οικονομική ανάπτυξη της χώρας αλλά και για την προστασία του θαλάσσιου περιβάλλοντος. Δυστυχώς, όμως, με μια τέτοια πρόχειρη διαδικασία την οποία ακολουθεί η Κυβέρνηση σε τόσο σημαντικά θέματα γύρω από το περιβάλλον φοβάμαι ότι τα αποτελέσματα θα είναι μάλλον αρνητικά απ’ ό,τι θετικά.

Σας ευχαριστώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κατσαφάδο.

Τον λόγο έχει ο κ. Μανιάτης και αμέσως μετά ο κ. Θεοχαρόπουλος.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Αγαπητοί συνάδελφοι, είναι πάντα ευχάριστο, όταν είναι κανείς αντιπολίτευση, να έχει απέναντί του τον πάντα χαμογελαστό Υπουργό κ. Σταθάκη. Εγώ πραγματικά χαίρομαι όσες φορές μού δίνεται η δυνατότητα να του απαντήσω.

Μόνο που υπάρχει ένα πρόβλημα με τον κ. Σταθάκη και τους Υπουργούς της Κυβέρνησης. Επειδή έχουν καθίσει για μεγάλο χρονικό διάστημα δίπλα στον συνωμοσιολόγο κ. Πάνο Καμμένο, έχουν αρχίσει και αντιγράφουν τα χούγια του κ. Πάνου Καμμένου και βλέπουν παντού συνωμοσίες και συνωμοσιολογούντες.

Θα ξεκινήσω με την τροπολογία μου, την οποία δεν έκανε αποδεκτή ο κύριος Υπουργός, και αφορούσε στις καταγγελίες ότι δημιουργούνται μονοπώλια υπέρ ενός μονωτικού υλικού, του πετροβάμβακα, και σε βάρος άλλων μονωτικών υλικών.

Αυτό είναι το δελτίο Τύπου με ημερομηνία 29 Μαΐου 2018 που εξέδωσε -ποιος λέτε;- ο Σύνδεσμος Ελληνικών Χημικών Βιομηχανιών, που εκπροσωπεί τις εβδομήντα μεγαλύτερες χημικές βιομηχανίες της χώρας και στις οποίες δουλεύουν δέκα χιλιάδες εργαζόμενοι. Επίσης, το συνυπογράφει ο Πανελλήνιος Σύνδεσμος Διογκωμένης Πολυστερίνης με τις είκοσι μεγαλύτερες επιχειρήσεις, όπου δουλεύουν δύο χιλιάδες εργαζόμενοι.

Τι λένε αυτοί στο δελτίο Τύπου τους; Σας διαβάζω τον τίτλο μόνο: «Λάθος ή σκάνδαλο; Καταγγελία μεθοδεύσεων σε κείμενο προεδρικού διατάγματος που οδηγεί σε μονοπώλιο και σε βάρος της τσέπης των καταναλωτών. Τινάζονται στον αέρα οι δράσεις εξοικονόμησης ενέργειας στον δημόσιο και ιδιωτικό τομέα». Καταθέτω το σχετικό έγγραφο.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ίδια ομάδα καταγγελλόντων με επιστολή της στις 23-5-2018 προς την Ευρωπαϊκή Επιτροπή ζητεί να εξεταστούν και από την Επιτροπή Ανταγωνισμού αυτά τα οποία καταγγέλλονται περί δημιουργίας μονοπωλίων ή ολιγοπωλίων. Καταθέτω το σχετικό έγγραφο.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιστολή με ημερομηνία 10 Μαΐου 2018 των ίδιων δύο συνδέσμων προς τον Υπουργό Περιβάλλοντος κ. Σταθάκη, τον Αναπληρωτή Υπουργό Οικονομίας κ. Χαρίτση, τον Αναπληρωτή Υπουργό Εσωτερικών κ. Τόσκα, στην οποία λένε τα ίδια και προσθέτουν: «να εξεταστεί γιατί έγινε η τροποποίηση του προεδρικού διατάγματος». Ζητούν δε την αναστολή εκτέλεσης του προεδρικού διατάγματος. Καταθέτω και το τρίτο σχετικό έγγραφο.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, επιστολή προς τον Πρόεδρο της Δημοκρατίας από τους ίδιους τους φορείς, προς το Νομικό Γραφείο της Προεδρίας της Δημοκρατίας, που ζητούν να ελεγχθεί αν παρατύπως έγιναν διάφορα πράγματα στο προεδρικό διάταγμα.

Καταθέτω στα Πρακτικά το τέταρτο σχετικό έγγραφο.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφού τελειώσαμε με την τροπολογία, για να δούμε ποιοι συνωμοσιολογούν ή συνωμοτούν, ας ξεκινήσουμε και με ένα καλό. Κάνατε πολύ ορθά, κύριε Υπουργέ, και αποδεχθήκατε την πρόταση που έχουμε καταθέσει εδώ και αρκετούς μήνες, να αρθεί το κορεσμένο του ηλεκτρικού δικτύου της Πελοποννήσου. Πράγματι, έχουμε καταθέσει αυτή την ερώτηση εδώ και πολύ καιρό και την έχουμε συζητήσει και μαζί.

Σας έχω πει ότι σας έχουν παρασύρει και κακώς δεν το έχετε άρει μέχρι σήμερα. Σήμερα που το κάνετε, τα 30 MW που δίνετε στην Πελοπόννησο θεωρώ ότι είναι μια σημαντική ανάσα και στους ΤΟΕΒ της Πελοποννήσου και στις ενεργειακές κοινότητες που θα δημιουργηθούν στην Πελοπόννησο, ώστε να έχουμε τη λογική των αυτοπαραγωγών και αυτοκαταναλωτών μικρών μονάδων, στο πλαίσιο πάντα της γενικής στρατηγικής του Τζέρεμι Ρίφκιν, να ικανοποιήσουμε το όραμα της ενεργειακής δημοκρατίας και να μην εξαρτώνται οι μικροί καταναλωτές μόνο από τους μεγάλους παραγωγούς ηλεκτρικής ενέργειας.

Κυρίες και κύριοι συνάδελφοι, συζητούμε σήμερα την ενσωμάτωση της οδηγίας για τον θαλάσσιο χωροταξικό σχεδιασμό. Χαίρομαι πάρα πολύ που συζητούμε αυτό το νομοσχέδιο. Ξέρετε γιατί; Γιατί, όταν το πρώτο εξάμηνο του 2014, η Ελλάδα έχοντας την Προεδρία της Ευρωπαϊκής Ένωσης συζητούσε στο Συμβούλιο Υπουργών Περιβάλλοντος τη συγκεκριμένη οδηγία, ο ΣΥΡΙΖΑ τότε μας κατήγγειλε ότι λειτουργούμε σε βάρος της χώρας.

Χαίρομαι, λοιπόν, που σήμερα, αυτό που εγώ είχα συζητήσει ως Προεδρεύων του Συμβουλίου Υπουργών Ενέργειας στις Βρυξέλλες, έρχεται ο αξιότιμος κ. Σταθάκης και το υιοθετεί και το ενσωματώνει στην εθνική νομοθεσία. Είναι ένα μικρό βήμα προς την προσαρμογή στην πραγματικότητα.

Όμως, υπάρχουν τα σοβαρά προβλήματα της άσκησης της πολιτικής στα θέματα του περιβάλλοντος και της χωροταξίας στη χώρα. Και εδώ δεν μας επιτρέπει η Κυβέρνηση να έχουμε καμμία αισιοδοξία για τη δική της αποτελεσματικότητα. Θα ενσωματώσουμε την οδηγία για τον θαλάσσιο χωροταξικό σχεδιασμό, έλα, όμως, που αυτό γίνεται με μια Κυβέρνηση που έχει αποδείξει την παντελή της ανικανότητα συνολικά στον χωροταξικό σχεδιασμό!

Πώς το αποδεικνύω αυτό; Πρώτον, δώδεκα περιφερειακά χωροταξικά έπρεπε να έχουν ολοκληρωθεί και να έχουν υπογραφεί στο πρώτο εξάμηνο του 2015. Παραδόθηκαν έτοιμα και ώριμα στη σημερινή Κυβέρνηση και δεν έχει προχωρήσει κανένα, πλην αυτό της Κρήτης. Εκκρεμούν άλλα έντεκα περιφερειακά χωροταξικά.

Δεύτερον, χωροταξικό του τουρισμού. Έτοιμο για τυπικούς λόγους. Το έριξε το Συμβούλιο της Επικρατείας. Θα μπορούσε μέσα σε έναν μήνα να παρθεί ξανά η απόφαση για το χωροταξικό του τουρισμού. Επί τριάμισι χρόνια η χώρα δεν έχει χωροταξικό τουρισμού. Μαθαίνω ότι τώρα ανατέθηκε η μελέτη εκπόνησης καινούργιου. Άρα πέντε χρόνια η Ελλάδα στη βαριά της βιομηχανία, στον τουρισμό, χωρίς χωροταξικό τουρισμού.

Τρίτη παρατήρηση: Έτοιμο, σύγχρονο, μοντέρνο σύστημα χρήσεων γης το καταργεί η Κυβέρνηση και μας έχει επαναφέρει ακόμη και σήμερα στο προεδρικό διάταγμα χρήσεων γης του 1987, που δεν υπάρχει καν η χρήση γης logistics. Φαντάζομαι δεν μπορεί να είναι κανένας περήφανος γι’ αυτό από την Κυβέρνηση.

Τέταρτο παράδειγμα γιατί δεν εμπιστευόμαστε στα χωροταξικά αυτή την Κυβέρνηση είναι το χωροταξικό περί ορυκτών πόρων της χώρας, που ήταν έτοιμο για ανάθεση στις αρχές του 2015. Ακόμη δεν έχει καν προχωρήσει η διαδικασία για την ανάθεσή του.

Αγαπητές και αγαπητοί συνάδελφοι, θα τελειώσω με το εξής: Ξέρετε, υπάρχει το λαϊκό άσμα «Μια χαμένη Κυριακή». Με τον ΣΥΡΙΖΑ έχεις «μια χαμένη τριετία» και στα θέματα του περιβάλλοντος που σήμερα συζητούμε και τιμούμε τη μέρα του περιβάλλοντος.

Τίτλοι μόνο: Το 2015 παρέλαβαν 15,3% συμμετοχή των ανανεώσιμων πηγών στο ενεργειακό ισοζύγιο της χώρας. Το ίδιο παραμένει και σήμερα, μηδέν αύξηση. Βατερλό στο «Εξοικονομώ». Βατερλό, δεν χρειάζεται να πω τίποτα άλλο.

Όμως, κύριε Υπουργέ, άκουσα να μας λέτε ευχάριστα νέα. Βρήκατε ένα δισεκατομμύριο για το «Εξοικονομώ» στα σπίτια και άλλα 2 δισεκατομμύρια για το «Εξοικονομώ» στα δημόσια κτήρια. Θα ήθελα πάρα πολύ να μας πείτε πού τα βρήκατε αυτά τα λεφτά, για να επικροτήσουμε και να σας βοηθήσουμε να βρούμε ακόμα περισσότερα.

Τρίτη παρατήρηση: Χάρηκα πάρα πολύ που είδα Υπουργούς της Κυβέρνησης να εγκαινιάζουν τη μονάδα των ΣΔΙΤ, διαχείρισης απορριμμάτων της ΔΙΑΔΥΜΑ στην Κοζάνη. Είναι απ’ αυτές τις μελέτες που, όταν υπογράφαμε εμείς τις περιβαλλοντικές αδειοδοτήσεις, μας πυροβολούσαν και μας απειλούσαν ότι λειτουργούμε σε βάρος της κοινωνίας, αλλά τώρα οι Υπουργοί του ΣΥΡΙΖΑ με μεγάλη τους χαρά τα εγκαινιάζουν.

Προτελευταία παρατήρηση: Όταν ο ΣΥΡΙΖΑ μιλάει για διαχείριση απορριμμάτων, θα είναι πάρα πολύ προσεκτικός, γιατί, ακούγοντας ο μέσος πολίτης «απορρίμματα», του έρχεται στο μυαλό η αθλιότητα των εικόνων της Κέρκυρας και η αθλιότητα των εικόνων που οσονούπω έρχονται για την Περιφέρεια Αττικής, όπου έχει τιγκάρει ο ΧΥΤΑ Φυλής και δεν πρόκειται να γίνει τίποτα κι ο Αθηναίος πολίτης θα το δει μπροστά του.

Τέλος, επειδή ο Υπουργός είναι από την Κρήτη, θα ήθελα πάρα πολύ να μας πει εάν αληθεύει ένα δημοσίευμα, το οποίο εμένα μου δημιούργησε μια τεράστια ανησυχία. Υπάρχει δημοσίευμα που λέει ότι η Ρυθμιστική Αρχή Ενέργειας και ο ΑΔΜΗΕ έχουν μπλέξει τα καλώδιά τους και, ενώ θα πρέπει η Κρήτη να συνδεθεί με το ηπειρωτικό σύστημα της χώρας και με τη μικρή και με τη μεγάλη διασύνδεση και μάλιστα η μικρή το αργότερο στο τέλος του 2019, γιατί 600 MW που λειτουργούν σήμερα στην Κρήτη, θα βγουν έξω, επειδή ακριβώς είναι ρυπογόνες οι μονάδες, ακόμα δεν έχουν βρει λύση.

Κύριε Υπουργέ, μπορείτε να διαβεβαιώσετε τον ελληνικό λαό, και ειδικά τους Κρήτες που μας ακούν, ότι δεν θα υπάρξει κανένας κίνδυνος black out στην Κρήτη εξαιτίας της αβελτηρίας και της έλλειψης συνεννόησης των δυο φορέων που εποπτεύονται, πολύ περισσότερο που τα επόμενα δυο χρόνια θα έχουμε αύξηση της κατανάλωσης ηλεκτρισμού στην Κρήτη και μπορεί να ξεπεράσουμε και τα 800 MW, ενώ, με τη μέχρι τώρα πολιτική σας, οριακά θα μπορεί να παρέχονται 300 MW για τις καθημερινές ανάγκες των πολιτών;

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μανιάτη.

Ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος έχει τον λόγο για δώδεκα λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, προς το παρόν, όταν δεν σας είδα εδώ –είχατε φύγει για λίγο- νόμιζα ότι είχε ξεκινήσει η ενημέρωση των Βουλευτών του ΣΥΡΙΖΑ, το λεγόμενο «μασάζ»…

**ΝΙΚΟΛΑΟΣ ΞΥΔΑΚΗΣ:** Στις τέσσερις.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** …αλλά μετά ενημερώθηκα ότι είναι στις τέσσερις. Ακολουθεί το «μασάζ» από έξι Υπουργούς για το πού βρίσκονται, όπως έχω διαβάσει, τα θέματα των συντάξεων, των προαπαιτουμένων, του αφορολόγητου…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Βλέπετε τηλεόραση, ενημερώνεστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Προσπαθούμε να ενημερωνόμαστε. Όμως, από πού; Εδώ οι Βουλευτές του ΣΥΡΙΖΑ λένε ότι δεν τα γνωρίζουν καλά. Δεν γνωρίζουν καλά τι γίνεται με τις συντάξεις. Τι να υποστηρίξουν; Μειώνονται ή δεν μειώνονται από το 2019;

Ως προς το αφορολόγητο, αν δεν γνωρίζουν οι Βουλευτές του ΣΥΡΙΖΑ και στέλνουν δημόσια επιστολή, πώς θα γνωρίζουμε εμείς και ο ελληνικός λαός τι γίνεται ακριβώς;

Μια, λοιπόν, που θα τα πείτε στις τέσσερις, δεν ενημερώνετε λίγο και το Σώμα για το πού βρίσκεται η διαδικασία, για το αν θα κοπούν πράγματι οι συντάξεις από 1ης -1-2019 ή όχι, ώστε να υπάρχει μια ξεκάθαρη τοποθέτηση, ή απλώς έχετε ως στόχο ό,τι έχετε υπογράψει για τη χώρα για την επόμενη πενταετία να το μεταθέσετε στους επόμενους, ενώ το έχει υπογράψει η Κυβέρνησή σας; Πρωτογενή πλεονάσματα 3,5% για μια πενταετία, μέχρι τώρα καμμία ρύθμιση του χρέους, μείωση του αφορολόγητου, περικοπή των συντάξεων. Όλα αυτά θα εφαρμοστούν, επειδή τα έχετε υπογράψει εσείς, ή δεν θα εφαρμοστούν;

Τα ερωτήματα, λοιπόν, όταν τα κάνει και κάποιος Βουλευτής της Αντιπολίτευσης, ας τα απαντάτε. Μην τα απαντάτε μόνο σε Βουλευτές της Κυβέρνησής σας.

Δεύτερο θέμα σε σχέση με τις τροπολογίες και πρώτα-πρώτα για μια τροπολογία που κατατέθηκε όχι από το δικό σας Υπουργείο, αλλά από το Υπουργείο Μεταναστευτικής Πολιτικής. Κοιτάξτε, η μείωση του κόστους των παραβόλων των πολιτών τρίτων χωρών είναι επιβεβλημένη, όχι μόνο λόγω της πρόσφατης απόφασης του δικαστηρίου της Ευρωπαϊκής Ένωσης, αλλά και για να επέλθει δικαιοσύνη, σύμφωνα με τις αρχές της αναλογικότητας και ανταποδοτικότητας των παραβόλων.

Η Κυβέρνησή σας, όμως, δεν κάνει αυτό. Λειτουργεί υποκριτικά και σε αυτό το σημείο. Γιατί; Μειώνει το ύψος των παραβόλων εκεί που θεωρεί ότι υποχρεώνεται από την Ευρωπαϊκή Επιτροπή -έχω συγκεκριμένα παραδείγματα μέσα στην τροπολογία- όχι γιατί αποδέχεται ότι υπάρχει αδικία, αλλά για να αποφύγει την επιβολή προστίμων. Γιατί το κάνει αυτό; Γιατί άλλα παράβολα και πρόστιμα την ίδια ώρα στην ίδια τροπολογία τα αυξάνει. Ουσιαστικά, την απώλεια των εσόδων καλούνται να την πληρώσουν και πάλι οι μετανάστες.

Η αιτιολόγηση των αυξήσεων, σύμφωνα με το Υπουργείο, είναι η ανάγκη διατήρησης της οικονομικής ισορροπίας του συστήματος χορήγησης αδειών διαμονής. Δηλαδή, για το ίδιο θέμα, εκεί που έχουμε την ευρωπαϊκή νομοθεσία, μειώνουμε τα παράβολα και εκεί που έχουμε ακόμα την εθνική νομοθεσία στα παράβολα, τα αυξάνουμε.

Είναι δίκαιο η άδεια διαμονής των παιδιών της δεύτερης γενιάς να κοστίζει το διπλάσιο από αυτή των γονέων τους; Δεν είναι προκλητικό οι αγρότες που θέλουν να απασχολούν νόμιμα εργάτες γης να κληθούν να πληρώσουν εκατοντάδες ευρώ περισσότερα από ό,τι σήμερα σε παράβολα; Είναι δίκαιο να προβλέπεται παράβολο 50 ευρώ για την υποβολή αίτησης θεραπείας και 100 ευρώ για την επανέκδοση ισχύουσας άδειας διαμονής; Δεν είναι ανάλγητο να ζητείται για πρώτη φορά παράβολο από δικαιούχους ανθρωπιστικού καθεστώτος;

Αυτές οι διατάξεις δεν τιμούν κανέναν. Αναφέρομαι στις διατάξεις που έρχονται με τη συγκεκριμένη τροπολογία. Για αυτό θα πρέπει να αποσυρθούν και να θεσπιστεί ενιαίο παράβολο για τους μετανάστες που εργάζονται στη χώρα, σύμφωνα με τις αρχές της αναλογικότητας και της ανταποδοτικότητας. Τα οποιαδήποτε ελλείμματα της Κυβέρνησης δεν μπορούν να τα πληρώσουν ούτε οι Έλληνες ούτε οι μετανάστες.

Τώρα, όσον αφορά τις άλλες τροπολογίες, κύριε Υπουργέ. Ξαφνικά είδαμε μια σωρεία βουλευτικών τροπολογιών, που, όταν τις διαβάζαμε το πρωί, καταλαβαίναμε ότι πολλές από αυτές δεν είναι βουλευτικές. Σας το είπαν εδώ οι εκπρόσωποι του Ποταμιού, της Δημοκρατικής Συμπαράταξης, του Κομμουνιστικού Κόμματος Ελλάδας και της Νέας Δημοκρατίας. Δεν είμαστε χαζοί. Ξέρουμε να διαβάζουμε.

Τι κάνατε, λοιπόν, σήμερα; Ήρθαν ορισμένες τροπολογίες ως βουλευτικές. Δεν μιλάω για όλες, γιατί είπατε ότι «δεν είναι όλες έτσι». Δεν είπα για όλες. Δεν λέμε αυτή για τους ΤΟΕΒ. Δεν λέμε αυτή που προαναφέρθηκε. Φαίνεται ποιες είναι και ποιες δεν είναι.

Υπάρχουν, όμως, ορισμένες τροπολογίες, όπως, για παράδειγμα, η τροπολογία με γενικό αριθμό 1606 για την έγκριση προϋπολογισμού δαπανών του Χρηματιστηρίου Ενέργειας, που την υπογράφει ένας Βουλευτής, αλλά δεν είναι εδώ και δεν την παρουσίασε. Ουσιαστικά, είναι νομοτεχνικά όλα τα ζητήματα. Είναι υπουργική. Είναι φανερό. Δεν χρειάζεται να τη διαβάσω, γιατί εκθέτει το Υπουργείο σας.

Η δεύτερη τροπολογία είναι για την κατανομή θέσεων διοίκησης με στρατηγικό επενδυτή. Ο ίδιος Βουλευτής την υπογράφει. Δεν είναι εδώ. Δεν την παρουσίασε, την παρουσιάσατε εσείς. Είναι φανερό ότι είναι υπουργική και δεν είναι βουλευτική.

Μια ακόμη τροπολογία αφορά την τροποποίηση των διατάξεων λατομικής νομοθεσίας, κατά παρέκκλιση των διατάξεων.

Ουσιαστικά, αυτός είναι ένας νέος τρόπος. Τουλάχιστον, μην κοροϊδευόμαστε μεταξύ μας. Σας εγκαλούσαμε μέχρι τώρα για μια τακτική από την Κυβέρνησή σας, ότι φέρνετε τροπολογίες την τελευταία στιγμή, πέντε ώρες πριν και δεν προλαβαίνουμε να τις διαβάσουμε. Αυτή είναι νέα τακτική τώρα;

Πρέπει να καθίσουμε να αντιπαρατεθούμε για το προφανές, για το ότι έχουν παρουσιαστεί υπουργικές τροπολογίες ως βουλευτικές; Θεωρώ ότι θα έπρεπε να έχετε αποσύρει τις συγκεκριμένες τέσσερις, πέντε τροπολογίες και να τις φέρετε κανονικά την επόμενη φορά, με την κανονική διαδικασία.

Κυρίες και κύριοι Βουλευτές, όσον αφορά τη συγκεκριμένη κύρωση, έχουμε συνηθίσει τις καθυστερήσεις στην ενσωμάτωση ευρωπαϊκών οδηγιών. Αυτό δεν είναι τωρινό φαινόμενο. Είναι διαχρονικό φαινόμενο. Έχουμε συνηθίσει, βέβαια, και την ένταξη άλλων διατάξεων, που συχνά ξεπερνούν σε έκταση και σημασία αυτές του κυρίου θέματος του νομοσχεδίου.

Το νομοσχέδιο που συζητούμε σήμερα ενσωματώνει μια ευρωπαϊκή οδηγία. Καλά κάνει και την ενσωματώνει. Αυτό που λέμε είναι ότι η ενσωμάτωση γίνεται με μεγάλη καθυστέρηση. Γιατί η οδηγία είναι από το 2014 και το 2016 είχε υπάρξει διαβούλευση.

Το νομοσχέδιο ενσωματώνει, λοιπόν, στο εσωτερικό μας δίκαιο, υπό την πίεση παραπομπών και προστίμων -ενώ οι περισσότερες χώρες έχουν ολοκληρώσει την ενσωμάτωση- την οδηγία για τον θαλάσσιο χωροταξικό σχεδιασμό.

Εντείνεται ο προβληματισμός μας, γιατί ερχόμαστε να ψηφίσουμε το πλαίσιο για τον θαλάσσιο χωροταξικό σχεδιασμό, δηλαδή την εθνική χωρική στρατηγική για τον θαλάσσιο χώρο, τη στιγμή που, μετά από τρία χρόνια διακυβέρνησης, δεν υπάρχει εγκεκριμένη εθνική χωρική στρατηγική. Ψηφίζουμε, λοιπόν, τακτική, χωρίς να γνωρίζουμε τη στρατηγική. Περί αυτού πρόκειται.

Η επέκταση του πεδίου εφαρμογής της οδηγίας στον παράκτιο χώρο ενδέχεται να προκαλέσει νομοθετική σύγχυση και καθυστέρηση στην υλοποίηση, καθώς ο υφιστάμενος χερσαίος σχεδιασμός περιλαμβάνει ήδη κατευθύνσεις και ρυθμίσεις για την παράκτια ζώνη και έρχεται τώρα ο θαλάσσιος, ο οποίος περιλαμβάνει και αυτός αναφορές και παρεμβάσεις στον παράκτιο χώρο. Οπότε, προφανώς, θα υπάρξουν αλληλοεπικαλύψεις.

Μάλιστα, το θέμα αυτό σας το σημειώνει και η Επιστημονική Υπηρεσία της Βουλής στην έκθεσή της. Λέει χαρακτηριστικά: «Παρατηρείται μεταξύ του θαλάσσιου χωροταξικού σχεδιασμού που θα εκπονηθεί και του ήδη εκπονηθέντος χωροταξικού σχεδιασμού να δημιουργείται σχέση κατίσχυσης του ενός αντί του άλλου». Δεν παρατηρείται αυτό.

Επομένως δεν είναι σαφές τι θα εφαρμοστεί σε περίπτωση σύγκρουσης μεταξύ των σχετικών σχεδίων. Σας κάνουμε αυτή την επισήμανση, για να μας πείτε πώς θα το αντιμετωπίσετε εάν συμβεί.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Σας το είπα. Στην επιτροπή το συζητήσαμε δέκα ώρες.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Υπάρχει ο κίνδυνος, επίσης, να αναπαραχθούν οι αδυναμίες, τα προβλήματα και οι αγκυλώσεις του χερσαίου χωρικού σχεδιασμού στον θαλάσσιο, με ιδιαίτερα επικίνδυνες συνέπειες όχι μόνο στο περιβάλλον, αλλά και σε έναν σημαντικό αριθμό δραστηριοτήτων.

Δεν υποστηρίζει επαρκώς την ολοκληρωμένη χωρική προσέγγιση και διαχείριση του θαλάσσιου χώρου με τη σύνδεση και σύνθεση των επιμέρους πολιτικών. Δεν προσδιορίζει το πλαίσιο συνέργειας του θαλάσσιου χωροταξικού με το χερσαίο.

Όλα τα προβλήματα θα ήταν περιορισμένα ή ευκολότερα διαχειρίσιμα εάν υπήρχε, όπως σας είπα, μια εθνική χωρική στρατηγική με ξεκάθαρο όραμα, σκοπό και στόχους. Όμως δεν υπάρχει. Αναρωτιέται κανείς τι μέτρα θα λάβετε για την αποφυγή αυτών των προβλημάτων.

Ακόμη, έχουμε το ολιστικό σχέδιο της ανάπτυξης της Κυβέρνησης. Καλά, άλλο και αυτό! Λέτε για ολιστικό σχέδιο ανάπτυξης της Κυβέρνησης. Στις μετονομασίες πραγματικά δεν παίζεστε! Την τρόικα την κάνατε θεσμούς. Μιλάτε για ολιστικό σχέδιο ανάπτυξης, που ουσιαστικά είναι το κυβερνητικό σχέδιο ανάπτυξης, διότι κανένας δεν το είδε. Ενώ σας το ζητούσαμε στις επιτροπές και δεν το φέρνατε, πήγατε κατευθείαν και το διαπραγματευτήκατε με τους εταίρους.

Πάλι καλά που δεχθήκατε την προ ημερησίας συζήτηση στη Βουλή στο τέλος, για να το παρουσιάσετε αυτό το ολιστικό σχέδιο ανάπτυξης. Αν ρωτήσουμε έναν σήμερα τι του έχει μείνει από το ολιστικό σχέδιο, δεν έχει μείνει τίποτα, παρά μόνο η διατήρηση του ΕΝΦΙΑ, δηλαδή οι παραδοχές ότι θα προχωρήσουμε με τους περιορισμούς τους οποίους έχουμε στην υφιστάμενη περίοδο.

Εδώ χρειάζεται ένα εθνικό σχέδιο παραγωγικής ανασυγκρότησης της χώρας και να αποφασίσουμε σε ποιους τομείς θα δώσουμε τη σημασία που πρέπει. Όταν αυτό όμως δεν το κάνουμε ούτε στα απλά ζητήματα, πώς να το κάνουμε στο συνολικό πλαίσιο;

Τι είδους ανάπτυξη, λοιπόν, θέλουμε και ποιες είναι οι εθνικές προτεραιότητες. Έτσι αγνοούμε ακριβώς τι είδους ανάπτυξη θέλουμε και για τις θάλασσές μας και ποιες είναι οι αντίστοιχες προτεραιότητες.

Να σας θέσω ένα ερώτημα: Θα δώσουμε έμφαση στον πρωτογενή τομέα, που στον θαλάσσιο χώρο είναι η αλιεία και η υδατοκαλλιέργεια, για παράδειγμα, ή στη σύγχρονη τεχνολογία; Ποια ακριβώς είναι η προτεραιότητα; Το ξέρω, μπορούμε να τα συνδυάσουμε και τα δύο και να μιλάμε συνεχώς θεωρητικά για άλλη μια φορά. Στην πράξη, όμως, πρέπει να βάλουμε προτεραιότητες.

Το νομοσχέδιο, επίσης, συγκεντρώνει εξουσίες στον Υπουργό Περιβάλλοντος ως αρμόδια αρχή, με την αποκλειστική ευθύνη εφαρμογής. Η Δημοκρατική Συμπαράταξη σας ανέφερε στη συνεδρίαση των επιτροπών ότι θα έπρεπε να υπάρχει ένα διυπουργικό όργανο. Υπήρχαν κι άλλες προτάσεις, όπως η ανεξάρτητη αρχή για την οποία σας μίλησε ο εκπρόσωπος του Ποταμιού.

Πάντως, δεν μπορεί τόσο σημαντικά θέματα, τα οποία άπτονται πολλών Υπουργείων, να μην εμπίπτουν στην αρμοδιότητα αρκετών Υπουργείων, ανεξάρτητα ποιος κάθεται κάθε φορά στην καρέκλα.

Δεν προβλέπεται τακτική διαβούλευση μεταξύ των εμπλεκόμενων φορέων και ενεργή εμπλοκή τους στον σχεδιασμό καθόλη τη διάρκεια υλοποίησής του, ενώ είναι απαραίτητη για θαλάσσια χωροταξικά σχέδια ευρείας αποδοχής.

Όσον αφορά στο δεύτερο μέρος του νομοσχεδίου και στα βιοκαύσιμα, η όποια προσπάθεια μπορεί να αποδειχθεί για άλλη μια φορά αναποτελεσματική. Είμαι ένθερμος υποστηρικτής εδώ και πολλά χρόνια, από τότε που έχει εμφανιστεί κι ερευνητικά και το βιοντίζελ και η βιοαιθανόλη και οι ενεργειακές καλλιέργειες, και υποστηρίζω όλη αυτή την προσπάθεια εναλλακτικής, η οποία δυστυχώς δεν έχει πετύχει στη χώρα μας όλα τα προηγούμενα χρόνια.

Το θέμα είναι εάν πετυχαίνει τώρα και τι κάνουμε. Νομίζω ότι απλώς ερχόμαστε να βάλουμε ρυθμίσεις, για να δείξουμε ότι κάτι κάνουμε. Είναι φανερό ότι δεν μπορούμε να πετύχουμε τους στόχους, όχι για την Ευρωπαϊκή Ένωση, αλλά διότι μπορεί να δώσει εναλλακτική οπτική, με βάση τις ελληνικές ιδιαίτερες συνθήκες.

Βέβαια, γιατί αναφέρομαι τώρα στα βιοκαύσιμα; Εδώ, για τα συμβατικά καύσιμα δεν καταφέρατε να ελέγξετε το λαθρεμπόριο καυσίμων και την αισχροκέρδεια, θα μπορέσετε να ελέγξετε την κατάσταση στα βιοκαύσιμα; Η Κυβέρνησή σας ήταν που δεσμευόταν, εδώ ήταν στη θέση τη δική σας ο κ. Νικολούδης –δεν τους ξεχάσαμε-, ο κ. Αλεξιάδης, που ο ένας μιλούσε για ένα δισεκατομμύριο και ο άλλος για δυόμισι δισεκατομμύρια ευρώ.

**ΧΡΗΣΤΟΣ ΜΠΟΥΚΩΡΟΣ:** Για πέντε δισεκατομμύρια.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Το λαθρεμπόριο καυσίμων είναι εδώ κι έφυγαν οι συγκεκριμένοι Υπουργοί που τα έλεγαν αυτά. Ήταν λόγια του αέρα.

Τον Οκτώβριο του 2016 είχα καταθέσει σχετική ερώτηση εδώ. Από την απάντηση του κ. Τσακαλώτου, το μόνο που είχα δει είναι επιτροπές. Ήταν η μία επιτροπή, η άλλη επιτροπή κ.λπ.. Τώρα, αναμένονται να εκδοθούν –ακόμη δεν έχουν εκδοθεί- οι υπουργικές αποφάσεις. Αν νομίζει κάποιος ότι έτσι αντιμετωπίζεται αυτή η κατάσταση, πραγματικά είναι βαθιά νυχτωμένος.

Μιλάμε και για καύσιμα και για αύξηση της τιμής των καυσίμων. Το μεγαλύτερο ποσοστό απ’ αυτή την τιμή, δηλαδή από το 1,63, το 1 ευρώ είναι κυρίως φόροι και τέλη. Μιλάτε συνεχώς για το πλεόνασμα και το έχετε κάνει τον μοναδικό στόχο της Κυβέρνησής σας, αυτό το υπερβολικό πλεόνασμα που πετυχαίνετε της τάξης του 4% - 4,5%, και πώς να μπορούμε μετά να διαπραγματευτούμε να γίνει 2% …

**ΣΤΑΥΡΟΣ ΑΡΑΧΩΒΙΤΗΣ:** Εσείς έχετε δεσμευθεί, κύριε συνάδελφε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μάλλον δεν τα ξέρετε καλά, αγαπητοί συνάδελφοι του ΣΥΡΙΖΑ. Η Κυβέρνησή σας αυτή τη στιγμή δεσμεύθηκε για μια πενταετία 3,5% και πετυχαίνει πάνω από 4% για να το δώσει ως το μέγιστο οικονομικό αποτέλεσμα αυτής της Κυβέρνησης.

Αφού είναι τόσο υψηλό, στα καύσιμα που ενδιαφέρουν τους πολίτες που μας βλέπουν, μειώστε τον φόρο αφού τα έχετε καταφέρει τόσο καλά, γιατί αυτό που κάνετε είναι να υπερφορολογείτε παντού για να πετύχετε τον στόχο του πρωτογενούς πλεονάσματος, να στραγγίσει η οικονομία. Αυτό γίνεται. Αυτό δεν δίνει διέξοδο στην ελληνική οικονομία και αυτό αφορά τη χάραξη μιας εθνικής στρατηγικής.

Όσον αφορά, δε, τα βιοκαύσιμα, και στο βιοντίζελ και στη βιοαιθανόλη αυτό που θα πρέπει να γίνει είναι να βρούμε τους τρόπους να δώσουμε κίνητρα να μπορεί να χρησιμοποιηθούν οι συμβολαιοποιημένες ενεργειακές καλλιέργειες που θα παράγονται στην ελληνική επικράτεια και να μπορέσουν να γίνουν και επενδύσεις. Ειδικά στη βιοαιθανόλη είναι πολύ ακριβές αυτές οι επενδύσεις των εργοστασίων για να γίνουν. Είναι φανερό ότι χρειάζονται 100 εκατομμύρια ευρώ. Είναι πολύ δύσκολο να γίνουν.

Όμως, χρειάζεται να πάμε προς αυτή την κατεύθυνση, προς τις ενεργειακές καλλιέργειες, ώστε να δώσουμε κίνητρα εδώ με συμβολαιοποιημένες, για να μπορούμε να έχουμε προϊόντα στην αλυσίδα και να μην αυξηθεί το έλλειμμα του εμπορικού ισοζυγίου, γιατί υπάρχει ο κίνδυνος να πετύχουμε είσοδο της βιοαιθανόλης και του βιοντίζελ και να αυξηθεί το έλλειμμα του εμπορικού ισοζυγίου.

Κυρίες και κύριοι Βουλευτές, ολοκληρώνοντας, ο θαλάσσιος χωροταξικός σχεδιασμός πρέπει να βασίζεται ουσιαστικά σε ακριβείς πληροφορίες και επιστημονική γνώση. Χρειάζεται, λοιπόν, μια ισχυρή βάση δεδομένων και γνώσεων. Αυτό δεν υπάρχει.

Επίσης, ο θαλάσσιος χωροταξικός σχεδιασμός είναι ένα εργαλείο για βελτιωμένα συστήματα λήψης αποφάσεων, που και αυτά δεν διαθέτει η Κυβέρνηση. Είναι μια διαδικασία που συνίσταται στη συλλογή δεδομένων, στις διαβουλεύσεις με τους ενδιαφερόμενους. Αναπτύσσεται ο θαλάσσιος χωροταξικός σχεδιασμός σ’ ένα συνεχώς μεταβαλλόμενο περιβάλλον. Πρέπει να προσαρμόζεται στις αλλαγές. Χρειάζεται ευελιξία, προσαρμοστικότητα και διαφανείς μηχανισμούς παρακολούθησης και αξιολόγησης.

Μας έχετε πείσει, όμως, ως Κυβέρνηση γι’ αυτή την ευελιξία; Όχι. Διαφεύγετε μέσω της επένδυσης μόνο σε λάθη που βρίσκετε για τις προηγούμενες κυβερνήσεις. Επενδύετε στο να αντιπολιτεύεστε την Αντιπολίτευση, ενώ είστε τρία και πλέον χρόνια στην Κυβέρνηση.

Αυτό δεν γίνεται. Δεν προχωράει η χώρα έτσι. Χρειάζεται, επιτέλους, ευθύνη, να λύσουμε τα προβλήματα και όχι μόνο να δημιουργούμε νέα ή να διευρύνουμε τα ήδη υφιστάμενα.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θεοχαρόπουλο.

Κυρία Βράντζα, έχετε τον λόγο.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Η τοποθέτησή μου σήμερα αφορά τη βουλευτική τροπολογία με γενικό αριθμό 1609 και ειδικό 199 και τους οργανισμούς οικείων βελτιώσεων. Βεβαίως, πριν ξεκινήσω θέλω να πω λίγα πράγματα για το σημερινό σχέδιο νόμου που συζητάμε.

Πρόκειται για ένα πολύ σημαντικό σχέδιο νόμου, αφού αφορά -επιτέλους θα πω εγώ- μια ολοκληρωμένη προσέγγιση προγραμμάτων και διαχείρισης και του θαλάσσιου και του παράκτιου χώρου. Σήμερα, βεβαίως, στο σχέδιο νόμου εναρμονίζεται το Εθνικό Δίκαιο με τις διατάξεις της οδηγίας 89/2014, η οποία θέτει τους κανόνες, ώστε μετά να προκύψει ένα εθνικό χωροταξικό σχέδιο για τον θαλάσσιο και τον παράκτιο χώρο.

Αυτό που θέλω να πω είναι ότι η ολοκλήρωση του χωροταξικού σχεδιασμού και για τις θάλασσες και για την ηπειρωτική χώρα και η ολοκλήρωση των δασικών χαρτών και η κύρωση και η ολοκλήρωση του Κτηματολογίου θα αποτελέσουν μια προϋπόθεση για την αειφορική ανάπτυξη της χώρας. Χωρίς αυτά δεν μπορούμε να πετύχουμε ούτε προστασία του περιβάλλοντος ούτε, βεβαίως, να δημιουργήσουμε ένα περιβάλλον ευνοϊκό για μικρότερους και μεγαλύτερους επενδυτές. Άρα είναι πολύ σημαντικό το σχέδιο που συζητάμε σήμερα.

Όσον αφορά την τροπολογία, η αναγκαιότητα της παρούσας τροπολογίας προέκυψε διότι σε όλη την επικράτεια, εν μέσω της τρέχουσας αρδευτικής περιόδου, έχει προκύψει ένα πολύ σημαντικό ζήτημα με τους οργανισμούς εγγείων βελτιώσεων, τους ΟΕΒ.

Με την τροπολογία επιδιώκεται ο εκσυγχρονισμός ενός πραγματικά απαρχαιωμένου θεσμικού πλαισίου, ώστε να αμβλυνθούν τα μεγάλα προβλήματα που αντιμετωπίζει ο αγροτικός κόσμος.

Ειδικότερα, με τις παραγράφους 1 έως 3 ορίζεται η νέα συγκρότηση του διοικητικού συμβουλίου του Αρδευτικού Οργανισμού Στυμφαλίας - Ασωπού Κορινθίας και των διοικητικών συμβουλίων των ΓΟΕΒ, των γενικών οργανισμών εγγείων βελτιώσεων, καθώς και η διαδικασία απόσπασης υπαλλήλων της οικείας περιφέρειας στους ΓΟΕΒ, στους γενικούς οργανισμούς εγγείων βελτιώσεων.

Επίσης, καθορίζεται η συγκρότηση των περιφερειακών γνωμοδοτικών συμβουλίων εγγειοβελτιωτικών έργων και ο χρόνος διεκπεραίωσης των αιτημάτων που υποβάλλονται προς τους ΟΕΒ και φθάνει τις πενήντα ημέρες.

Σημαντικό στην τροπολογία -κατά τη γνώμη μου- είναι το περιεχόμενο της παραγράφου 4, όπου επιχειρείται ο εκσυγχρονισμός του θεσμικού πλαισίου που διέπει τις χρηματοοικονομικές διαδικασίες των οργανισμών εγγείων βελτιώσεων, με δεδομένο ότι έχει καταργηθεί η Αγροτική Τράπεζα και αφορά τις σύγχρονες ηλεκτρονικές διαδικασίες πληρωμής.

Επίσης, επιτυγχάνεται ο εκσυγχρονισμός του θεσμικού πλαισίου που διέπει το αποθεματικό των ΟΕΒ. Αυτό έχει σχέση και πάλι με την κατάργηση της Αγροτικής Τράπεζας και τη δυνατότητα απόφασης για το πού μπορεί να τοποθετεί κανείς τα αποθεματικά των ΟΕΒ.

Στην παράγραφο 6 της τροπολογίας αποσαφηνίζονται οι περιπτώσεις συμμετοχής του δημοσίου στις δαπάνες διοίκησης, λειτουργίας και συντήρησης των εγγειοβελτιωτικών έργων και δίνεται η δυνατότητα στο δημόσιο να καλύψει και να συμμετέχει στην πρόληψη και αποκατάσταση ζημιών από αιτίες που αποτελούν ανωτέρα βία και όταν αυτές δεν μπορούν να καλυφθούν από ιδίους πόρους των ωφελουμένων, των αγροτών δηλαδή.

Αυτό που καθιστά την τροπολογία επείγουσα και περισσότερη σημαντική και έρχεται σήμερα στο παρόν σχέδιο νόμου είναι η παράγραφος 7. Με την παράγραφο 7 δίνεται η δυνατότητα στους αγρότες να ρυθμίσουν τις τρέχουσες οφειλές τους, εφόσον είναι υπερήμερες, με μια σχετικά ευνοϊκή ρύθμιση που φθάνει και τις τριάντα έξι δόσεις και με μια σχετική συνέπεια, αλλά ταυτόχρονα ορίζεται και ως υποχρεωτική η αποστολή των οφειλών από τους ΤΟΕΒ και τους ΓΟΕΒ των υπερήμερων οφειλετών στην οικεία ΔΟΥ προς είσπραξη.

Αυτό είναι ένα μέτρο που θα βοηθήσει τους αγρότες τελικά. Πιθανόν να ακούγεται ως ένα εισπρακτικό μέτρο, αλλά πραγματικά δεν μπορεί να συνεχίσει η λειτουργία της αρδευτικής περιόδου, αν δεν ρυθμιστούν οι οφειλές.

Στην παράγραφο 8 διασφαλίζεται ο έλεγχος της νομιμότητας των προσλήψεων του αναγκαίου προσωπικού και επιταχύνεται και η διαδικασία στον έναν μήνα από ό,τι στους δύο.

Κυρίες και κύριοι συνάδελφοι, θέλω να τελειώσω λέγοντας ότι το θεσμικό πλαίσιο που διέπει τους οργανισμούς εγγείων βελτιώσεων είναι ένα θεσμικό πλαίσιο απολύτως παρωχημένο. Βασίζεται σε ένα βασιλικό διάταγμα του 1958 και δεν εξυπηρετεί με κανέναν τρόπο ούτε τη σύγχρονη γεωργία ούτε γενικότερα τον σύγχρονο τρόπο που λειτουργούν οι αγρότες.

Σε συνδυασμό με το «αμαρτωλό» παρελθόν αρκετών οργανισμών εγγείων βελτιώσεων στη χώρα, καταλήξαμε τελικά σε αδιέξοδο. Και τίθενται σήμερα σε κίνδυνο και η παραγωγή και οι αγρότες οι οποίοι είναι συνεπείς και βεβαίως και οι πιστωτές των οργανισμών εγγείων βελτιώσεων, ένας από τους οποίους είναι η ΔΕΗ.

Άρα η εν λόγω τροπολογία άρει άμεσα τα αδιέξοδα και μας δίνει τη δυνατότητα να αντικαταστήσουμε σε σημαντικά σημεία το παρωχημένο βασιλικό διάταγμα, αλλά μας δίνει επίσης τη δυνατότητα να κερδίσουμε χρόνο, ώστε να δημιουργήσουμε ένα καινούργιο, σύγχρονο θεσμικό πλαίσιο, που θα βοηθήσει πραγματικά και θα μειώσει και το κόστος της αγροτικής παραγωγής στη χώρα, που βεβαίως είναι προϋπόθεση για να έχουμε μια πραγματική αγροτική ανάπτυξη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Βράντζα.

Ορίστε, κύριε Στύλιο, έχετε τον λόγο για επτά λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα το νομοσχέδιο για τον θαλάσσιο χωροταξικό σχεδιασμό. Το παρόν σχέδιο νόμου πραγματεύεται τρία μη σχετικά μεταξύ τους ζητήματα: τη θαλάσσια χωροταξία, νομοτεχνικές βελτιώσεις σχετικά με την παραγωγή και την ποιότητα των βιοκαυσίμων και ζητήματα σχετικά με το δομημένο περιβάλλον.

Αρχικά θα επικεντρωθώ στο σημαντικότερο τμήμα του νομοσχεδίου, που είναι ο θαλάσσιος χωροταξικός σχεδιασμός, ο οποίος επιδρά στο σύνολο σχεδόν του πληθυσμού της χώρας και στην έκταση της Ελλάδας λόγω της μορφολογίας της χώρας μας.

Έχει, λοιπόν, ο θαλάσσιος χωροταξικός σχεδιασμός -κατά τη δική μου γνώμη- γεωπολιτική και γεωστρατηγική σημασία, καθώς αφορά τα θαλάσσια σύνορα της χώρας. Είμαστε η χώρα -μετά τη Νορβηγία- με τη δεύτερη μεγαλύτερη ακτογραμμή στην Ευρωπαϊκή Ένωση. Έχει οικονομική και αναπτυξιακή σημασία, καθώς σχετίζεται με την εκμετάλλευση ενεργειακών πηγών. Έχει περιβαλλοντολογική και οικολογική σημασία, καθώς σχετίζεται με τις προστατευόμενες περιοχές.

Δεδομένου ότι κάθε πολιτική που αφορά τον θαλάσσιο χώρο είναι κρίσιμη για την Ελλάδα, θα ήταν αναμενόμενο ο θαλάσσιος χωροταξικός σχεδιασμός να έχει γίνει προσεκτικά. Αντιθέτως, αντί να εκμεταλλευτούμε την ενσωμάτωση στην ελληνική νομοθεσία της κοινοτικής οδηγίας 2014/89/ΕΕ για τη βιώσιμη ανάπτυξη, την προστασία του περιβάλλοντος και την ταυτόχρονη αξιοποίησή του, προσπαθούμε απλώς να αποφύγουμε τον πέλεκυ του Ευρωπαϊκού Δικαστηρίου και των ευρωπροστίμων.

Η συγκεκριμένη οδηγία έπρεπε να έχει ήδη ενσωματωθεί, με καταληκτική ημερομηνία την 18η Σεπτεμβρίου του 2016. Τον Μάρτιο του 2021 εκπνέει η προθεσμία για την ολοκλήρωση του εθνικού θαλάσσιου χωροταξικού σχεδιασμού. Ο εισηγητής μας κ. Μπουκώρος αναφέρθηκε εκτενέστερα στο πόσο σημαντικός είναι αυτός ο χωροταξικός σχεδιασμός σε σχέση με τις ΑΟΖ, σε σχέση με τον τουρισμό και με μια σειρά άλλων ζητημάτων, που έχουν να κάνουν και με τα σύνορά μας με τις τρίτες χώρες και πρώτα απ’ όλα με την ακτογραμμή και την Τουρκία.

Επιπλέον, το σχέδιο νόμου δεν ορίζει με σαφήνεια την κατεύθυνση της πολιτικής. Απλώς ορίζει κάποιους γενικούς κανόνες σε ένα νομικό κέλυφος, την υποχρέωσή μας για την ενσωμάτωση της οδηγίας. Ολοκληρωμένος στρατηγικός σχεδιασμός, ακόμα και για τα χωροταξικά ζητήματα, δεν υφίσταται και για άλλη μία φορά η Κυβέρνηση των ΣΥΡΙΖΑ - ΑΝΕΛ εμφανίζεται να κατέχει την απόλυτη αλήθεια. Δεν ρωτά, δεν βλέπει τι έχει γίνει σε άλλες χώρες, δεν παρακολουθεί μελέτες, δεν παραγγέλνει μελέτες, δεν τις αξιοποιεί και σίγουρα δεν αξιοποιεί τα θεσμοθετημένα όργανα, που υπάρχουν στη χώρα μας, όπως είναι πανεπιστημιακά τμήματα χωροταξικού σχεδιασμού, επιστήμονες οι οποίοι μπορούν να δώσουν τη γνώμη τους, την άποψή τους και να συμβάλουν, τους επίσημους δηλαδή συμβούλους του ελληνικού κράτους.

Κυρίες και κύριοι συνάδελφοι, έρχομαι σε ένα άλλο θέμα. Στο άρθρο 19 αναφέρεται στην παράγραφο 5 η φράση «δεν πρέπει να υπερβαίνει το 2020 το 7% της τελικής κατανάλωσης της ενέργειας για τις μεταφορές». Η αναφορά αυτή συρρικνώνει έναν δυναμικό κλάδο, όπως είναι τα βιοκαύσιμα.

Η συγκεκριμένη διατύπωση θα έπρεπε να αντικατασταθεί με τη φράση «κατ’ ελάχιστον 7%», προκειμένου να δοθεί ώθηση σε έναν καθαρά ελληνικό κλάδο, με δυνατότητες ανάπτυξης, όπως είναι ο κλάδος των βιοκαυσίμων. Σε διαφορετική περίπτωση, υπάρχει πολύ μεγάλος κίνδυνος συρρίκνωσης και αφανισμού του, προκαλώντας σοβαρές οικονομικές συνέπειες σε πολλές αγροτικές οικογένειες, οι οποίες κινδυνεύουν να χάσουν ένα σίγουρο εισόδημα συμβολαιακής γεωργίας.

Έρχεται, λοιπόν, η ίδια η ελληνική πολιτεία, ενώ παρότρυνε στο παρελθόν τον κόσμο να στραφεί στα βιοκαύσιμα και στο βιοντίζελ, και βάζοντας τώρα αυτό το ανώτατο όριο, στην ουσία τούς βάζει σε κίνδυνο να χάσουν τις περιουσίες τους.

Ένα άλλο σημαντικό ζήτημα, στο οποίο θα έπρεπε να δείξετε μεγαλύτερη ευαισθησία και πολύ μεγαλύτερη προσοχή, είναι τα κίνητρα για την παραγωγή βιοντίζελ από τα απόβλητα.

Διαθέτουμε ένα σύστημα ποσοστώσεων το οποίο καθορίζει τις τιμές για το βιοντίζελ καλλιέργειας και για το βιοντίζελ που προέρχεται από τα απόβλητα. Οι εκπρόσωποι των φορέων στην αρμόδια επιτροπή σάς είπαν ότι στη χώρα δεν υπάρχει ένα ολοκληρωμένο σύστημα για τη συλλογή και την επεξεργασία των αποβλήτων, με πολλές και διάφορες συνέπειες.

Για ποιον λόγο σήμερα, με το θεσμικό πλαίσιο το οποίο φέρνετε, δεν εκμεταλλεύεστε την ευκαιρία να κάνετε μια ολοκληρωμένη πρόταση για ένα ολοκληρωμένο πλαίσιο, σε συνεργασία με τους φορείς της χώρας, που θα εφαρμοστεί, θα ισχύσει, για να εκμεταλλευθούμε όλα αυτά που παράγονται; Καταθέτω μάλιστα στα Πρακτικά και τη σχετική πρόταση που έχει αποστείλει στο Κοινοβούλιό μας ο ευρωπαϊκός οργανισμός για τη μετατροπή των αποβλήτων σε εξελιγμένα βιοκαύσιμα, για να την χρησιμοποιήσετε και να την αξιοποιήσετε.

(Στο σημείο αυτό ο Βουλευτής κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, κυρίες και κύριοι συνάδελφοι, θα ήθελα να αναφερθώ στην τροπολογία που κατατέθηκε από τον Αναπληρωτή Υπουργό σχετικά με την παράταση για τους δασικούς χάρτες.

Από την αρχή, όταν είχε έρθει η πρώτη εισήγηση από τον Υπουργό, είχαμε πει ότι είναι πολύ σημαντικό και πάρα πολύ ευαίσθητο ζήτημα και αφορά, κυρίως, στους Έλληνες αγρότες της καλλιεργήσιμης γης. Τότε ήρθατε, και πάλι κατείχατε την απόλυτη αλήθεια και είχατε την απόλυτη λύση! Χρειάστηκε να δοθούν παρατάσεις, τροποποιήσεις και ξανά σήμερα έχουμε μία άλλη τροπολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Κύριε Υπουργέ, το ζήτημα είναι σύνθετο και πολυεπίπεδο, και μας αφορά και μας απασχολεί. Αναφέρομαι στο ότι υπήρξε στις περιοχές, όπου έχει ήδη γίνει ανάρτηση των δασικών χαρτών, μία σειρά πολλών εκατοντάδων συμπολιτών μας αγροτών, οι οποίοι, ενώ κατείχαν νόμιμους τίτλους ιδιοκτησίας -και μιλώ κυρίως για εκχερσώσεις που είχαν γίνει από άλλες αντίστοιχες πράξεις της δημόσιας διοίκησης, του Υπουργού Γεωργίας, των νομαρχιών κ.λπ. κατά παρελθόν- δεν μπορούσαν να κάνουν χρήση, να δεχθούν αυτές τις εκτάσεις. Δημιουργήθηκε ένα τεχνικό πρόβλημα.

Πιστεύουμε, λοιπόν, ότι πρέπει να δώσετε μια λύση στο συγκεκριμένο ζήτημα. Θεωρώ ότι τίθεστε καλόπιστα και καλοπροαίρετα απέναντι σε αυτή τη θέση. Άρα, όσοι έχουν ενστάσεις ή έκαναν προσφυγές ή όσοι δεν έκαναν προσφυγές -γιατί υπήρξε μια μεγάλη απόρριψη όλων των διοικητικών πράξεων από το σύστημα, διότι δεν προέβλεπε να καταγραφούν αυτές οι διοικητικές πράξεις- να μπορούν να επανέλθουν τώρα με την παράταση που δίνεται, για να μπορούν με αυτόν τον τρόπο να νομιμοποιήσουν τις εκτάσεις τους.

Σας λέμε επίσης και το εξής: Όσους δεν προσέφυγαν -δεν προσέφυγαν, διότι δεν τους δινόταν η δυνατότητα και ήξεραν ότι θα απορριφθούν- να τους συμπεριλάβετε και αυτούς. Το λέμε, διότι υπάρχει πολύ μεγάλος κίνδυνος ενάμισι εκατομμύρια στρέμματα καλλιεργήσιμης γης να βρεθούν εκτός κοινοτικών ενισχύσεων και κοινοτικών επιδοτήσεων, με συνέπεια και οι παραγωγοί να χάσουν τις επιδοτήσεις τους, αλλά και με συνέπεια για το μέλλον. Μιας που συζητείται τώρα στα ευρωπαϊκά όργανα η νέα ΚΑΠ, η νέα Κοινοτική Αγροτική Πολιτική -η οποία θα είναι μειωμένη και λόγω του Brexit και της συνεισφοράς που υπήρχε από τη Βρετανία- μπορεί να μας πουν «δείτε, οι καλλιεργήσιμες εκτάσεις σας μειώνονται, συρρικνώνονται, είναι μικρότερες, άρα πάρτε συνολικά και μικρότερες επιδοτήσεις».

Αναμένουμε την τοποθέτησή σας και τη βελτίωση σε σχέση με το συγκεκριμένο ζήτημα.

Ευχαριστώ πολύ, κύριε Πρόεδρε και για τον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Στύλιο.

Ο Κοινοβουλευτικός Εκπρόσωπος του Ποταμιού κ. Δανέλλης έχει τον λόγο. Μετά ακολουθεί ο κ. Καρράς και συνεχίζουμε με τη διαδικασία.

Κύριε Δανέλλη, έχετε τον λόγο για δώδεκα λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όσο πληθαίνει η χρήση της θάλασσας και των ακτών τόσο εντείνονται και οι ανάγκες για μια συστηματική κατανομή του χώρου ανά δραστηριότητα. Ο θαλάσσιος χωροταξικός σχεδιασμός, ο οποίος αποτελεί εργαλείο και προαπαιτούμενο για την πραγμάτωση της μεγάλης ευρωπαϊκής στρατηγικής για τη «γαλάζια ανάπτυξη», δηλαδή την αξιοποίηση των δυνατοτήτων της θαλάσσιας οικονομίας, θα διευκολύνει την ανάπτυξη νέων κλάδων, όπως είναι η θαλάσσια αιολική ενέργεια, αλλά και την προστασία του εξαιρετικά ευαίσθητου θαλάσσιου περιβάλλοντος.

Από την πλευρά της, η εφαρμογή ολοκληρωμένης διαχείρισης των παράκτιων ζωνών θα εξορθολογικοποιεί τη χρήση της παράκτιας γης, η οποία στη Μεσόγειο δυστυχώς είναι ήδη κατά 40% δομημένη.

Είναι σαφές πως ο ρόλος της τοπικής αυτοδιοίκησης στην υλοποίηση του θαλάσσιου και παράκτιου σχεδιασμού θα είναι εξαιρετικά σημαντικός και σε αυτόν τον σχεδιασμό ο ρόλος των περιφερειών έχει βαρύνουσα σημασία, δεδομένου ότι αυτές έχουν την απαιτούμενη πείρα και αναπτύσσουν τις τεχνικές δυνατότητές τους για να εγγυηθούν την ειρηνική και παραγωγική συνύπαρξη των θαλασσίων δραστηριοτήτων.

Η όλη, ωστόσο, πολιτική εδράζεται στην αρχική φιλοδοξία της Ευρωπαϊκής Ένωσης να ενισχύσει την «έξυπνη» και περιβαλλοντικά βιώσιμη οικονομική ανάπτυξη με ορίζοντα το 2020, η οποία σαφώς περνάει και από τη θάλασσα. Οι τομείς που συνδέονται με το θαλάσσιο περιβάλλον προσφέρουν ευκαιρίες προώθησης της καινοτομίας, της αειφόρου ανάπτυξης και της απασχόλησης, οι οποίες αναμένεται να συμβάλουν στην επίτευξη του συγκεκριμένου στόχου.

Τον Οκτώβριο του 2012, οι ευρωπαίοι Υπουργοί αρμόδιοι για τα θέματα που αφορούν το θαλάσσιο περιβάλλον, ενέκριναν τη «Διακήρυξη της Λεμεσού», όσον αφορά τη στήριξη των στόχων της στρατηγικής «Ευρώπη 2020» μέσω ενός ισχυρού θαλάσσιου πυλώνα.

Ακολούθησε η πρωτοβουλία της Ευρωπαϊκής Επιτροπής για τη γαλάζια ανάπτυξη, η οποία καταδεικνύει τις τεράστιες προοπτικές των θαλάσσιων και παράκτιων κλάδων για οικονομική ανάπτυξη τα επόμενα χρόνια. Η μελέτη, μάλιστα, που διεξήχθη από την Ευρωπαϊκή Επιτροπή εκτιμούσε ότι το οικονομικό μέγεθος των θαλασσίων κλάδων θα αυξανόταν κατά 100 δισεκατομμύρια ευρώ μέχρι το 2020, με παράλληλη δημιουργία 1,6 εκατομμυρίων νέων θέσεων εργασίας.

Στην παρούσα συγκυρία, το διακύβευμα της «γαλάζιας ανάπτυξης» είναι σημαντικότερο στον Νότο, στη Μεσόγειο, στην Ελλάδα, από οπουδήποτε αλλού, γιατί οι περιοχές μας έχουν πληγεί κατά κόρον από την πολυεπίπεδη κρίση. Όμως, είναι γεγονός πως ολόκληρη η Ευρώπη έχει μακρά παράδοση στη θάλασσα, ενώ στις ακτές και στις θάλασσές της δραστηριοποιούνται ήδη ώριμες συγκεντρώσεις θαλασσίων κλάδων. Για πρώτες ύλες έχουν την ίδια τη θάλασσα, τις ακτές, τον άνεμο, τα οποία διαθέτουν σε αφθονία.

Λαμβάνοντας αυτά υπ’ όψιν, η Ευρωπαϊκή Επιτροπή επικέντρωσε την προσοχή της σε πέντε οικονομικούς κλάδους: την ενέργεια, τον θαλάσσιο και παράκτιο τουρισμό, τις ιχθυοκαλλιέργειες, τη γαλάζια βιοτεχνολογία και την εξόρυξη ορυκτών. Ωστόσο, περιθώρια ανάπτυξης υπάρχουν και σε άλλους κλάδους, όπως βεβαίως η υποστηρικτική για όλα τα παραπάνω ναυτιλία και η ναυπηγική βιομηχανία.

Οι θαλάσσιοι κλάδοι μπορούν να τονωθούν επιπλέον, αν επιλέξουμε σύγχρονες πολιτικές που να ευνοούν τις επενδύσεις και να προστατεύουν το περιβάλλον. Θα πρέπει να τεθούν υπό ένα ρυθμιστικό πλαίσιο που να καλλιεργεί την πολλαπλασιαστική δύναμη των συνεργειών μεταξύ ετερογενών δραστηριοτήτων και μεταξύ των νέων παγκόσμιων αλυσίδων αξίας.

Γι’ αυτό, από την πλευρά τους η Ευρωπαϊκή Επιτροπή αλλά και το Ευρωπαϊκό Κοινοβούλιο, στις διεργασίες για τη γαλάζια ανάπτυξη, της οποίας είχα την τιμή να είμαι ο συντάκτης και εισηγητής στο Ευρωκοινοβούλιο, έθεσαν τη θαλάσσια χωροταξία ως προαπαιτούμενο της ανάπτυξης της λεγόμενης «γαλάζιας οικονομίας» της Ευρώπης. Η ανάγκη για θαλάσσια χωροταξία προκύπτει εξάλλου από την αυξημένη χρήση των παράκτιων και των θαλάσσιων ζωνών καθώς και από τις επιπτώσεις της κλιματικής αλλαγής, των κινδύνων φυσικών καταστροφών και της διάβρωσης, που ασκούν επίσης πίεση στους παράκτιους και θαλάσσιους πόρους.

Στην Ελλάδα, με την απειλή της διάβρωσης των ακτών στο Αιγαίο και αλλού, αλλά και την αύξηση των επενδύσεων στον θαλάσσιο χώρο, έχουμε κάθε λόγο να βάλουμε τάξη στις χρήσεις της θάλασσας και βεβαίως να ρυθμίσουμε τους όρους συνύπαρξης ακόμα και ασύμβατων μεταξύ τους δραστηριοτήτων. Επομένως απαιτείται ολοκληρωμένη και συνεκτική διαχείριση, ώστε να διασφαλιστεί η αειφόρος ανάπτυξη και η διατήρηση των παράκτιων και θαλάσσιων οικοσυστημάτων και για τις μελλοντικές γενιές.

Σε πρακτικό επίπεδο, ο θαλάσσιος χωροταξικός σχεδιασμός αφορά τη δημόσια διαδικασία ανάλυσης και σχεδιασμού της χωροχρονικής κατανομής των ανθρωπογενών δραστηριοτήτων στις θαλάσσιες περιοχές και την επίτευξη οικονομικών, περιβαλλοντικών και κοινωνικών στόχων. Απώτερος στόχος του θαλάσσιου χωροταξικού σχεδιασμού είναι η κατάρτιση σχεδίων για τον καθορισμό τρόπων αξιοποίησης των θαλάσσιων ζωνών για διαφορετικές χρήσεις.

Ο θαλάσσιος χωροταξικός σχεδιασμός πλαισιώνεται από την ολοκληρωμένη διαχείριση των παράκτιων ζωνών, μια συγγενής διαδικασία της θαλάσσιας χωροταξίας και συγκεκριμένα ένα εργαλείο για την ολοκληρωμένη χάραξη πολιτικής στις παράκτιες ζώνες. Γι’ αυτό και η ψήφιση σήμερα του εν λόγω νομοσχεδίου που ενσωματώνει τη συγκεκριμένη οδηγία, είναι μονάχα βεβαίως το πρώτο βήμα. Η αβασάνιστη ενσωμάτωση οριζόντιων ρυθμίσεων μέσα από μια απλή μετάφραση της οδηγίας δεν αρκεί, αλλά επιβάλλεται η ένταξη τόσο του χερσαίου όσο και του θαλάσσιου χώρου κάτω από μια κοινή ομπρέλα, αυτή της εθνικής χωρικής στρατηγικής με βασικό γνώμονα τη συνεκτικότητα, την αλληλεπίδραση και βεβαίως τα ιδιαίτερα χαρακτηριστικά της κάθε περιοχής. Δεν είναι τυχαίο άλλωστε πως το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης συμφώνησαν ως προς τη σημασία των αλληλεπιδράσεων θάλασσας, ξηράς, των παράκτιων δραστηριοτήτων και την αντιμετώπισή τους με συντονισμένο και ολοκληρωμένο τρόπο, ώστε να εξασφαλίζεται η βιώσιμη ανάπτυξη των παράκτιων και θαλάσσιων ζωνών.

Το εν λόγω εργαλείο εξασφαλίζει το ότι οι αποφάσεις περί διαχείρισης ή ανάπτυξης λαμβάνονται με συνεκτικό τρόπο σε όλους τους τομείς. Ο θαλάσσιος χωροταξικός σχεδιασμός αποτελεί βάση για την εφαρμογή της ευρωπαϊκής στρατηγικής για τη γαλάζια ανάπτυξη, όπως είπα και προηγουμένως.

Η οδηγία που υιοθετήθηκε το 2014 από την Ευρωπαϊκή Ένωση και κυρώνουμε σήμερα με τη γνωστή ελληνική καθυστέρηση -οι λόγοι στους οποίους αναφερθήκατε, κύριε Υπουργέ, αναδεικνύουν βεβαίως συνεχώς και την ελληνική παθογένεια, αυτό που κυριαρχεί και μας καθορίζει στην πορεία μας στο να κλείσουμε τις αποστάσεις που μας χωρίζουν από τις λοιπές ευρωπαϊκές χώρες- αποτελεί ένα εργαλείο που βασίζεται στην καταγραφή των σημερινών και μελλοντικών δραστηριοτήτων. Επίσης, λαμβάνει υπ’ όψιν τα συμφέροντα και τις ιδιαιτερότητες των ενδιαφερομένων κλάδων και τον αντίκτυπο των δραστηριοτήτων στις μεταξύ τους σχέσεις και στο θαλάσσιο και παράκτιο περιβάλλον. Επιβάλλει την ουσιαστική ενημέρωση της κοινωνίας με συνεχή διάλογο, λαμβάνοντας υπ’ όψιν ότι η σύγκρουση, δυστυχώς, με ορισμένους από τους εμπλεκόμενους φορείς θα είναι αναπόφευκτη.

Πρέπει να σημειωθεί επίσης ότι η επιτυχία του φορέα εφαρμογής θα κριθεί σε μεγάλο βαθμό από την αποτελεσματικότητα διαχείρισης των συγκρούσεων μεταξύ εμπλεκομένων φορέων και τοπικών κοινωνιών αλλά και από τη συνολική αποδοχή του, γιατί ξέρουμε πως η ίδια η υιοθέτηση της οδηγίας σε επίπεδο Ευρωπαϊκής Ένωσης δεν ήταν καθόλου εύκολη διαδικασία και απαίτησε επίπονες διαπραγματεύσεις.

Ως εισηγητής της παρούσας οδηγίας στο Ευρωπαϊκό Κοινοβούλιο εκ μέρους της ομάδας των σοσιαλιστών και δημοκρατών έζησα από κοντά τις οργανωμένες και πολύ σκληρές αντιδράσεις από διάφορα κράτη-μέλη, κυρίως από το Ηνωμένο Βασίλειο και την Ολλανδία, οι οποίες είχαν ήδη καταρτίσει χωροταξικά σχέδια και που επεδίωκαν να αποτρέψουν την υιοθέτηση μιας ολοκληρωμένης οδηγίας, εγείροντας συνεχώς θέματα επικουρικότητας. Βεβαίως, αυτή τη λογική ακολουθούσαν και πολλά άλλα κράτη-μέλη. Ωστόσο, η πίεση που άσκησε το Ευρωπαϊκό Κοινοβούλιο και η επιτροπή υπήρξε καταλυτική ως προς το αποτέλεσμα.

Σύμφωνα, λοιπόν, με την οδηγία, τα κράτη-μέλη υποχρεούνται να καταρτίσουν χωροταξικά σχέδια μέχρι το 2021. Δεδομένου ότι η θαλάσσια δραστηριότητα συχνά παραβλέπει τα εθνικά σύνορα, τα κράτη-μέλη θα πρέπει να συνεργαστούν μεταξύ τους, ώστε να διαχειριστούν καλύτερα τις θάλασσες και βεβαίως να κάνουν πιο ασφαλείς και βιώσιμες αυτές, όπως και τις παράκτιες ζώνες τους. Ως εκ τούτου διαφαίνεται η ιδιαίτερη αξία και για την ίδια την Ελλάδα και τις ακτές της, αφού θα αποτελέσει σημείο αναφοράς ως ένα σύγχρονο πλαίσιο πολιτικής, ικανό να εξισορροπήσει τις ανάγκες της γαλάζιας ανάπτυξης και της προστασίας των ευαίσθητων παράκτιων περιοχών.

Σήμερα περισσότερο από κάθε προηγούμενη περίοδο είναι κοινή η διαπίστωση της αναγκαιότητας άμεσης δημιουργίας ευέλικτου, ελκυστικού και βιώσιμου επενδυτικού περιβάλλοντος που να προσφέρει ασφάλεια δικαίου, ενώ ταυτόχρονα να διασφαλίζει την περιβαλλοντική αειφορία και την κοινωνική συνοχή. Μόνο με τον τρόπο αυτόν θα επιτευχθεί η οικονομική ανάκαμψη της χώρας και θα διαφυλαχθεί το μέλλον των επερχόμενων γενεών στον τόπο μας. Αυτά για το νομοσχέδιο.

Όμως, θα ήθελα να κλείσω με ένα γενικό σχόλιο για την πληθώρα των κατ’ επίφαση βουλευτικών τροπολογιών. Έχω επανειλημμένα απευθύνει έκκληση από αυτό εδώ το Βήμα στους συναδέλφους της Πλειοψηφίας να διαφυλάξουμε το προνόμιο των βουλευτικών τροπολογιών, που σε καμμία περίπτωση δεν πρέπει να ξεφτίσει διολισθαίνοντας στην εξυπηρέτηση της εκτελεστικής εξουσίας επειδή αυτό τη διευκολύνει για διάφορους λόγους είτε είναι η παράκαμψη του Γενικού Λογιστηρίου του Κράτους είτε άλλες επιμέρους σκοπιμότητες.

Ο σεβασμός, αγαπητοί και αγαπητές συνάδελφοι, της διάκρισης της νομοθετικής από την εκτελεστική εξουσία δεν είναι τύπος, αλλά είναι ουσία της δημοκρατίας.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δανέλλη και για την οικονομία στον χρόνο.

Κύριε Καρρά, έχετε τον λόγο για επτά λεπτά. Αμέσως μετά θα μιλήσει η κ. Τριανταφύλλου.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Πρέπει να πω ότι η σημερινή συνεδρίαση οδήγησε τη σκέψη μου στην ιστορία της αρχαίας Ελλάδας και σε συγκεκριμένο σημείο της αρχαίας Σπάρτης, όπου υπήρχε ο θεσμός της κρυπτείας. Να θυμίσω, λοιπόν, τι ήταν αυτό. Ήταν μέρος της εκπαίδευσης των νεαρών Λακώνων πριν ενηλικιωθούν. Τους ανέθεταν μυστικές αποστολές και ανάλογα με το αποτέλεσμα της αποστολής κρίνοντο αν ήταν ικανοί να λάβουν την ενηλικίωση κατά την αντίστοιχη τελετή ή αν θα έπρεπε να συνεχίσουν την εκπαίδευσή τους.

Σήμερα, λοιπόν, από την έννοια της κρυπτείας προέκυψε στο μυαλό μου και μια άλλη νομική, αν θέλετε, ορολογία, η «κρυπτοϋπουργική τροπολογία», διότι οι Βουλευτές έτυχε το πρωί να έχουμε στα χέρια μας μία σειρά τροπολογιών καλών συναδέλφων –δεν το αμφισβητώ αυτό- αλλά που ήταν λεπτομερειακές τροπολογίες ιδιαίτερα τεχνικού χαρακτήρα, οι οποίες άπτονταν θεμάτων της ενεργειακής και της λατομικής νομοθεσίας. Εγώ τουλάχιστον από πλευράς μου εξεπλάγην. Διέκρινα τόση επιμέλεια στις τροπολογίες. Τόση ικανότητα εγώ ομολογώ ότι προσωπικά δεν την έχω.

Προέκυψε, όμως, στη διαδρομή ότι αυτές ήταν υπουργικές τροπολογίες ουσιαστικά, δεν ήταν συναδέλφων και γι' αυτό τις ονόμασα πλέον, με έναν καινούργιο τρόπο νομοθέτησης στην παρούσα Βουλή, «κρυπτοϋπουργικές τροπολογίες».

Τα ερωτήματα βεβαίως παραμένουν, γιατί ανεξάρτητα από το γεγονός ότι υποβαθμίζεται το νομοθετικό έργο, τι σκοπό έχουν αυτές οι τροπολογίες; Εγώ δεν πείθομαι ότι είναι μόνο η αποφυγή της εκθέσεως του Γενικού Λογιστηρίου του Κράτους. Εγώ βλέπω και έχω υποψιαστεί ότι υπάρχουν αντιρρήσεις γι’ αυτές τις τροπολογίες εσωτερικά από το Υπουργείο και η διοίκηση και η ηγεσία του Υπουργείου επιδιώκουν να περάσουν ρυθμίσεις τις οποίες κατ’ άλλον τρόπο δεν θα μπορούσαν να περάσουν.

Μάλιστα, αν θέλετε να κάνω σχόλιο για να μην εξαντλήσω τον χρόνο της ομιλίας μου γι’ αυτό και μόνο, θα πω τούτο: Μία απ’ αυτές, η τροπολογία με τίτλο: «Τροποποιήσεις διατάξεων της λατομικής νομοθεσίας» είναι οι δύο-τρεις αρχικές σελίδες. Τι μας λένε; Μας λένε για διόρθωση ημαρτημένων, διόρθωση σφαλμάτων που γίνονται στο Φύλλο της Εφημερίδας της Κυβερνήσεως. Όμως, από κάτω αποκαλύπτεται κάτι άλλο, ότι δηλαδή με τον πρόλογο αυτόν θέλουν να σβήσουν πρόστιμα, θέλουν να χαρίσουν έσοδα του δημοσίου, αλλά δεν μας λένε πόσα, ποιους αφορούν και τι αφορούν.

Εγώ δεν έχω αντίρρηση για την αποκατάσταση του περιβάλλοντος από αυθαίρετες επεκτάσεις λατομικών χώρων. Έχω αντίρρηση, όμως, αν θέλετε, στον τρόπο νομοθέτησης που λέει ότι διαγράφονται τα πρόστιμα, ανακαλούνται αυτοδικαίως πρωτόκολλα διοικητικής αποβολής, αποφάσεις κήρυξης αναδάσωσης, διοικητικές ποινές. Αυτή είναι κλασική περίπτωση αντισυνταγματικότητας, διότι προσβάλλει την κατοχυρωμένη προστασία των δασών και των δασικών εκτάσεων. Ας ευχηθώ να μην υπάρξουν προσφυγές, γιατί οι οφειλές εκείνων που αυτή τη στιγμή θέλει να ωφελήσει η Κυβέρνηση θα πολλαπλασιαστούν, αν στο μέλλον ακυρωθούν οι πράξεις που έχουν εκδοθεί και θα γίνουν θύματα για δεύτερη φορά.

Όσο για το συγκεκριμένο νομοσχέδιο, για το πλαίσιο χωροταξίας του θαλασσίου περιβάλλοντος, σήμερα πρέπει να πω ότι στην επικαιρότητα είναι δύο ζητήματα. Πρώτον, γιορτάζουμε την Παγκόσμια Ημέρα Περιβάλλοντος. Επίσης, έχουμε τον Πρόεδρο της Δημοκρατίας ο οποίος είπε σε άκρως ενδιαφέρουσα ομιλία του χθες ότι η «NATURA 2000», οι περιοχές που προστατεύονται, θωρακίζουν τα ευρωπαϊκά σύνορα.

Σήμερα, λοιπόν, ψάχνουμε να δούμε αν η οδηγία αυτή, η οποία ενσωματώνεται στο εσωτερικό δίκαιο, κάνει κάτι πλέον των όσων ισχύουν. Η προσωπική μου άποψη είναι ότι η οδηγία αυτή είναι αποτέλεσμα συμβιβασμών, είναι αποτέλεσμα υποχωρήσεων μεταξύ των κρατών-μελών, διότι είναι γνωστό σε όλους ότι τα θέματα του θαλάσσιου περιβάλλοντος και του θαλάσσιου χώρου συγκρούονται ακόμα και εντός των κρατών-μελών της Ευρωπαϊκής Ένωσης. Είναι, λοιπόν, ένα λιτό κείμενο, το οποίο αφήνει πολλά περιθώρια σε κάθε κράτος-μέλος να λύσει τα προβλήματά του.

Δυστυχώς εμείς περιοριστήκαμε μόνο στην αντιγραφή των διατάξεων της οδηγίας, χωρίς να προχωράμε σε επίλυση προβλημάτων, τα οποία θα ήταν ιδιαίτερα ενδιαφέροντα στην παρούσα χρονική συγκυρία, κατά την οποία η Ελλάδα δεν έχει καθορίσει και δεν θέλει ή δεν μπορεί να καθορίσει αποκλειστικές ζώνες κυριαρχίας της στη θαλάσσια περιοχή.

Θέλω να φέρω το παράδειγμα -είναι γνωστό σε όλους- ότι όταν η Ελλάδα προχώρησε σε καθορισμό ΑΟΖ με την Αλβανία, οι ίδιοι αυτοί που υπέγραψαν από αλβανικής πλευράς έσπευσαν να προσφύγουν στο ανώτατο αλβανικό δικαστήριο και αυτό την ακύρωσε γιατί; Διότι -λέει- δεν είχε ληφθεί η μέση γραμμή, η οποία θα καθόριζε την αφετηρία της οριοθέτησης.

Μα, για όνομα του θεού! Δεν είμαστε ικανοί ούτε αυτό να κάνουμε και αφήνουμε περιθώρια να επιτυγχάνουν εις βάρος και των συμφερόντων των ελληνικών; Δεν θέλω να επεκταθώ σε αυτά ζητήματα, διότι αφορούν όχι μόνο άσκηση εξωτερικής πολιτικής αλλά, εν πολλοίς, εκφεύγουν και των αρμοδιοτήτων του Υπουργείου Περιβάλλοντος.

Θέλω να κάνω, όμως, ένα άλλο σχόλιο για την καθυστερημένη ενσωμάτωση της οδηγίας αυτής, ενώ είναι από τη διαβούλευση, όπως έχει κατά κόρον ειπωθεί. Εδώ και ενάμιση χρόνο, λοιπόν, καθυστέρησε και, μάλιστα, χωρίς να μας δίνεται κάποια δικαιολογία.

Ποια είναι, κατά τη δική μου αντίληψη, η δικαιολογία; Έπρεπε να έχουν περάσει προηγουμένως, να έχουν κυρωθεί από τη Βουλή, οι συμβάσεις παραχώρησης θαλάσσιων οικοπέδων για υδρογονάνθρακες και δίνω το παράδειγμα: στις 15 Μαρτίου 2018 ψηφίστηκε ο ν.4525, με τον οποίο παραχωρείται δικαίωμα έρευνας και εκμετάλλευσης υδρογονανθράκων στη θαλάσσια περιοχή ΙΙ στο Ιόνιο Πέλαγος.

Δεν θα ήταν σωστό να έχει προηγηθεί το σχέδιο, τουλάχιστον εν σπέρματι, της θαλάσσιας χωροταξίας, του χωρικού περιβάλλοντος, ούτως ώστε να ξέρουμε πού οδηγούμαστε ή πρώτα παραχωρούμε περιοχές και μετά τις δεσμεύουμε, ούτως ώστε εξαιτίας συμβατικών όρων και δεσμεύσεων της χώρας να μην μπορούμε να δώσουμε λύσεις στα προβλήματα τα οποία προκύπτουν στις συγκεκριμένες περιοχές.

Και ένα τελευταίο, πριν κλείσω, κύριε Πρόεδρε. Πρέπει να πω και το εξής: Δεν είναι μόνο ότι ψηφίζουμε τον νόμο καθυστερημένα. Πρέπει να θυμίσω και κάτι άλλο το οποίο είπα και στην επιτροπή. Για όλες αυτές τις πράξεις, οι οποίες θα ακολουθήσουν, πρέπει προηγουμένως να έχουν εγκριθεί στρατηγικές μελέτες περιβαλλοντικών επιπτώσεων. Έχουμε τη χρονική δυνατότητα στους επόμενους είκοσι τέσσερις ή τριάντα έξι μήνες, μέχρι να λήξει η προθεσμία ψήφισης των χωροταξικών σχεδίων, να έχουμε και τη συνολική στρατηγική περιβαλλοντική μελέτη εγκεκριμένη και τα επιμέρους σχέδια αυτής; Φοβάμαι πως όχι και, επίσης, πως θα μείνει και αυτός ένας νόμος περί χωροταξικών σχεδίων, όπως πολλοί άλλοι, μια καλή πρόθεση, αλλά στα χαρτιά.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καρρά.

Πριν δώσω τον λόγο στην κ. Τριανταφύλλου, θα ήθελε να κάνει μια νομοτεχνική βελτίωση ο κύριος Υπουργός.

Ορίστε, κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μια νομοτεχνική βελτίωση, στην περίπτωση ια΄ της παραγράφου 1 του άρθρου 7 του ν.4495/2017, η οποία τροποποιείται με την παράγραφο 3 του άρθρου 34 του σχεδίου νόμου, η φράση «των άρθρων 28 και 29» αντικαθίσταται με τη φράση «του άρθρου 29».

(Στο σημείο αυτό ο Υπουργός κ. Γεώργιος Σταθάκης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 198)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ορίστε, κυρία Τριανταφύλλου, έχετε τον λόγο για επτά λεπτά.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Νομίζω ότι και σήμερα τα εθνικά θέματα έχουν την τιμητική τους και έτσι πρέπει να γίνεται. Βεβαίως, είναι από τα πιο σημαντικά θέματα, αλλά να μην ανοίγουν -προς θεού- με αυτόν τον τρόπο.

Μιλήσατε για ΑΟΖ. Αναφέρθηκαν από πολλούς συναδέλφους τα ζητήματα γύρω από την ΑΟΖ. Σίγουρα στις ρευστές και δύσκολες γεωπολιτικές συνθήκες -της γειτονιάς μας ειδικά- θα πρέπει να είναι αναπόσπαστο κομμάτι της στρατηγικής της ελληνικής εξωτερικής πολιτικής η ανακήρυξη και η οριοθέτηση των θαλασσίων ζωνών δικαιοδοσίας της χώρας μας, στις οποίες περιλαμβάνεται και η ΑΟΖ, αλλά υπάρχουν πεπραγμένα.

Αναφέρθηκε και ο προηγούμενος συνάδελφος, που κατέβηκε μόλις από το Βήμα, στην περίπτωση της προσπάθειας να οριοθετήσουμε την ΑΟΖ σε σχέση με την Αλβανία, μια προσπάθεια που έγινε το 2009, όμως, ποτέ δεν ήρθε στη Βουλή. Πράγματι, θα πρέπει να πούμε ότι το αλβανικό συνταγματικό δικαστήριο την απέρριψε. Είχατε, όμως, τη δυνατότητα -και δύο φορές, αν δεν κάνω λάθος- να τη φέρετε στη Βουλή. Δεν τη φέρατε. Και, βέβαια, όλοι γνωρίζουμε ότι είναι πάγια πολιτική της Τουρκίας να εμποδίζει την Ελλάδα να ασκήσει τα δικαιώματά της που απορρέουν από το Διεθνές Δίκαιο και υπάρχουν, δυστυχώς, τετελεσμένα.

Υπάρχει και μία -θα μου επιτρέψετε να πω- δημόσια υποτίμηση της ΑΟΖ από πολλές προηγούμενες κυβερνήσεις. Να θυμηθούμε ότι κάποια στιγμή κάποια ελληνική κυβέρνηση έλεγε ότι είναι μόδα, έτσι είχε αποκαλέσει. Βεβαίως, υπάρχουν πολλά και σημαντικά ζητήματα, τα οποία δεν μπορούμε να τα συζητήσουμε αυτή τη στιγμή, αλλά εγώ θεωρώ ότι και στην Επιτροπή Εθνικής Άμυνας και Εξωτερικών Υποθέσεων συζητάμε κάθε φορά τα σημαντικά ζητήματα, και πρέπει να τα συζητάμε, φτάνει να γνωρίζουμε ότι υπάρχουν πεπραγμένα, υπάρχουν συνθήκες, οι συνθήκες αυτές έχουν υπογραφεί από συγκεκριμένες κυβερνήσεις, και θα πρέπει γι’ όλο αυτό να γίνει επιτέλους απολογισμός, ενώ τα τελευταία χρόνια υπάρχει προσπάθεια για στέρεες συμφωνίες, για τριμερείς συναντήσεις που φέρνουν αποτέλεσμα στη γεωπολιτική μας γειτονιά.

Πάμε λίγο στο νομοσχέδιο, αν και εγώ θα μιλήσω κυρίως για την τροπολογία που έχει να κάνει με τους ΤΟΕΒ. Θα αναφερθώ, όμως, λίγο στο νομοσχέδιο ρωτώντας το εξής: Τι αποτελεί η σημερινή οδηγία; Μας λέει ότι η κάθε χώρα θα πρέπει να αποκτήσει μια εθνική χωρική στρατηγική για τον θαλάσσιο χώρο ως τις 31-3-2012. Είναι μια οδηγία η οποία δεν είναι πλήρως αποσαφηνισμένη στις λεπτομέρειές της, αυτό είναι αλήθεια, όπως είναι αλήθεια ότι υπήρχε μια καθυστέρηση. Η οδηγία αυτή είναι περίπου ενάμιση χρόνο.

Πράγματι μπορούμε να σταθούμε σε αυτά τα δύο ζητήματα, αλλά και στον στόχο, στην προσπάθεια που κάνει αυτή η οδηγία και τι καλούμαστε εμείς να κάνουμε ως χώρα, πώς δηλαδή εμείς θα μπορέσουμε όχι απλώς να περιφρουρήσουμε την οδηγία, αλλά ουσιαστικά να φτιάξουμε εκείνες τις προϋποθέσεις ώστε να υλοποιήσουμε σωστά την οδηγία.

Αυτό που προσπαθεί να κάνει η οδηγία, και θα πρέπει να το κάνουμε κι εμείς και όλοι, είναι ότι θα πρέπει να διαμορφωθεί ένα ξεκάθαρο πλαίσιο, ώστε με διαβούλευση, με επιστημονικό και συνολικό τρόπο να συγκεντρώσουμε σε ένα συνολικό -θα έλεγα- σχέδιο όλες τις δραστηριότητες που έτσι ή αλλιώς αναπτύσσονται στον θαλάσσιο χώρο και την παράκτια ζώνη και να σχεδιάσουμε με ορίζοντα δεκαετίας το από εδώ και πέρα.

Εδώ πρέπει να πούμε το εξής: ότι πρέπει να κατανοήσουμε αυτή την ανάγκη σε βάθος. Γιατί σήμερα, περισσότερο από ποτέ, μπορεί να γιατρέψει αυτή η οδηγία, αν χρησιμοποιηθεί σωστά, πληγές που έχει αφήσει στο σώμα του περιβάλλοντος και πιο συγκεκριμένα στο σώμα της Μεσογείου, που μας ενδιαφέρει άμεσα, ο άκρατος νεοφιλελευθερισμός των τελευταίων πολλών χρόνων.

Το θαλάσσιο περιβάλλον της Μεσογείου, η αειφορία μπορεί να έχει έναν εχθρό λιγότερο, όταν τα συμβαλλόμενα μέρη της Σύμβασης της Βαρκελώνης, τα έθνη-κράτη της γειτονιάς της Μεσογείου από κοινού παλέψουν να αποκαταστήσουν την περιβαλλοντική επιβάρυνση που τόσα χρόνια δημιουργούσε η άκρατη, ανεξέλεγκτη και χωρίς κανένα σχέδιο εκμετάλλευσή της.

Νομίζω ότι η ίδια η παραγωγική διαδικασία και η συνεργασία στη βάση των κανόνων του Διεθνούς Δικαίου θα ενισχυθεί, όταν τους ανταγωνισμούς αντικαταστήσει η συναντίληψη και η συνεργατικότητα στη βάση της αειφορίας των θαλασσών και των παραγωγικών τους δυνατοτήτων.

Θα μπορούσαμε γι’ αυτό να πούμε πολλά. Θέλω, όμως, να σταθώ σε δύο πράγματα:

Ακούγεται από την Αξιωματική Αντιπολίτευση ότι υπάρχει έλλειψη στρατηγικού σχεδιασμού. Θα ήθελα να θυμίσω κάποια πράγματα. Πριν από αυτή την οδηγία, πριν από την ανάγκη προσαρμογής σε αυτή την οδηγία, υπήρξε διαχρονικά ένας ισχυρισμός που φαίνεται ουσιαστικά και από το αποτέλεσμα, ότι δεν υπήρχε ανάγκη στρατηγικού θαλάσσιου χωροταξικού σχεδιασμού. Γι’ αυτό και ποτέ δεν έγινε. Ούτε προϋπήρξε, θα έλεγα, ένα υψηλό διυπουργικό όργανο με ισχυρή συντονιστική αρμοδιότητα που να ασχολήθηκε με τον χωροταξικό σχεδιασμό.

Οι λόγοι ήταν αρκετοί… και αβελτηρίας. Κατά την άποψή μου, δεν υπήρχε πολιτική βούληση. Από την άλλη, αν δεν υπάρχει κάτι συγκεκριμένο, αν δεν υπάρχει κάτι κάτω από έλεγχο είναι, δυστυχώς, πολύ πιο εύκολες οι αυθαιρεσίες και γιατί ενδεχομένως να θεωρήθηκε ότι δεν υπήρχαν τόσο σοβαροί, τουλάχιστον εκδηλωμένοι ανταγωνισμοί σε εθνικό ή διεθνές επίπεδο.

Σήμερα, όμως, πέρα από την οδηγία και την ανάγκη να προστατεύσουμε το περιβάλλον υπάρχει μια οικονομική κρίση. Άρα υπάρχει μεγαλύτερη ανάγκη για αναπτυξιακή προοπτική. Το ένα είναι αυτό

Το δεύτερο που θα ήθελα να επισημάνω πάντα σε σχέση με την οδηγία είναι το να δούμε λίγο καλύτερα τον παράκτιο χώρο. Δεν υπήρξε ποτέ μια συστηματική φροντίδα. Μιλάω για τον παράκτιο χώρο, ακριβώς γιατί απαιτείται προστασία και οργάνωσή του από τη μια και από την άλλη αποτελεί διαχρονικά μήλο της έριδος, ακριβώς γιατί υπάρχουν πάρα πολλές δραστηριότητες που αναπτύσσονται παράνομα και με μεγάλη επιβάρυνση.

Επομένως νομίζω ότι είναι σημαντικό, μέσω αυτής της οδηγίας, να φανεί ξεκάθαρα ότι ο θαλάσσιος χώρος, ο παράκτιος χώρος, ο αιγιαλός, η αιγιαλίτιδα ζώνη πρέπει να αντιμετωπίζονται ως ενιαίο σύνολο και να έχουμε ως στόχο τη βιώσιμη ανάπτυξη, τις αρμονικές σχέσεις, τις συνέργειες και τη διαφάνεια.

Θα πάω τώρα λίγο στην τροπολογία για τους ΤΟΕΒ. Ακούστηκαν διάφορα για τις τροπολογίες. Εγώ θα συμφωνήσω σε αρκετά, όχι σε όλα. Πρώτον, γιατί είναι μια κατάσταση η οποία συνέβαινε και στο παρελθόν κακώς, όπως και τώρα. Θα έπρεπε, δηλαδή, όσοι κάνουμε τροπολογίες να είμαστε εδώ.

Από την άλλη γνωρίζετε όλοι -και είναι αναγκαίο- ότι υπάρχει συνεργασία μεταξύ κυβερνητικών Βουλευτών και Κυβέρνησης. Είναι λογικό. Νομίζω ότι αυτό που θα πρέπει πάντοτε να βλέπουμε στις τροπολογίες είναι το περιεχόμενο.

Πάμε λοιπόν, στην τροπολογία που έχουμε για τους ΤΟΕΒ. Πράγματι, η τροπολογία αυτή υπαγορεύτηκε από το οξυμμένο πρόβλημα χρεών των ΤΟΕΒ προς τη ΔΕΗ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ζητήσω λίγο την ανοχή σας, κύριε Πρόεδρε.

Κατ’ αρχάς θα ήθελα να πω ότι οι ΤΟΕΒ δημιουργήθηκαν μέσα από μια συμφωνία αγροτών, αγροτικού κινήματος και κράτους. Η αυτοδιαχείριση πήγε στους αγρότες, η ανάγκη από το ίδιο το κράτος για τη δημιουργία υποδομών υλοποιήθηκε από το κράτος και τα χρήματα ήταν του ελληνικού λαού. Υπήρχε, λοιπόν, από τη μια αυτοδιαχείριση και από την άλλη υπήρχε η συντήρηση των υποδομών.

Θα πρέπει να πούμε, βεβαίως, ότι οι ΤΟΕΒ πρέπει να είναι -δυστυχώς, θα μου επιτρέψετε να πω ότι δεν επιτέλεσαν αυτόν τον ρόλο- σημαντικά εργαλεία στα θέματα της διαχείρισης των υδάτων, ανταποδοτικοί, οικονομικά αυτοτελείς και αυτοδιοικούμενοι. Τίποτα δεν πέτυχαν από αυτό.

Παρ’ όλα αυτά εγώ θα πω τι πέτυχαν. Δυστυχώς έχουμε ένα δομικό πρόβλημα, πλέον, στους ΤΟΕΒ εδώ και πάρα πολλά χρόνια και όχι τα τελευταία τρία χρόνια των ΣΥΡΙΖΑ - ΑΝΕΛ, όπως διάβασα διάφορες ερωτήσεις, τοποθετήσεις, κ.λπ., από συναδέλφους της Αντιπολίτευσης. Υπάρχει, λοιπόν, ένα δομικό πρόβλημα των ΤΟΕΒ, δηλαδή χρωστούσαν, όσοι χρωστούσαν -δεν χρωστάνε όλοι οι αγρότες, υπάρχουν πολλοί αγρότες που είναι συνεπείς και υπάρχουν πολλές διοικήσεις με νέους ανθρώπους επικεφαλής, πλέον, που θέλουν πραγματικά να διευθετηθούν τα ζητήματα- και ζητούσαν να ξεπλύνουν τα χρέη τους από το πολιτικό προσωπικό.

Αυτή ήταν η κατάσταση, τη γνωρίζουμε όλοι. Εγώ κατάγομαι από την Αιτωλοακαρνανία και θα μπορούσα να πω πολλά για αυτόν τον νομό, ο οποίος είναι και μοναδικός, γιατί υπάρχουν φράγματα, γιατί έχει μια ειδική σχέση με τη ΔΕΗ, γιατί ζητιούνται συχνά αντισταθμιστικά και σε σχέση με αυτό το πρόβλημα, ενώ η συζήτηση θα έπρεπε να είναι γενικότερα για τη διαχείριση των υδάτων, γενικότερα για την απορροή των λεκανών.

Ωστόσο, λοιπόν, πάμε να δούμε αυτή η τροπολογία τι πετυχαίνει. Κατ’ αρχάς να πω ότι δεν έχει συζητηθεί ποτέ ξανά στο παρελθόν στη βάση της εξυγίανσης ένα σχέδιο που να βοηθάει να ξανασταθούν στα πόδια τους οι οργανισμοί. Το χρέος τους αναπτύχθηκε όταν ήρθε η Κυβέρνηση ΣΥΡΙΖΑ - ΑΝΕΛ;

Πρέπει να σας πω ότι υπάρχουν πρωτοβουλίες εκτός από αυτή, όπως το άρθρο 46 του ν.4456/2017, που ρυθμίζει θέματα για έργα και οργανισμούς των εγγείων βελτιώσεων. Πρέπει να σας πω ότι η σημερινή τροπολογία, για να μην τρώω τον χρόνο, ουσιαστικά αποσκοπεί στην καλύτερη εισπραξιμότητα.

Τι μας ενδιαφέρει πέρα από την καλύτερη εισπραξιμότητα; Και πρέπει να πω εξαρχής ότι το τέλος δεν λύνει το πρόβλημα εντελώς. Πρώτον, υπάρχει καλύτερη εισπραξιμότητα, κάτι που έκαναν -πρέπει να σας πω- πολλοί αγρότες, πολλές διοικήσεις. Πήγαιναν τα χρέη στην εφορία. Και, δεύτερον, υπάρχει μια ρύθμιση που είναι σημαντική για τα αντιπλημμυρικά έργα και πρέπει να ακουστεί: θα γίνονται πιο άνετα ακριβώς, γιατί θα βοηθάει το κράτος.

Τέλος, πρέπει να πούμε ότι εμάς μας ενδιαφέρει και προσπαθούμε κάτω από αντίξοες συνθήκες να αναστηλώσουμε ξανά τους ΤΟΕΒ και να τους επιστρέψουμε στα χέρια των αγροτών. Οι αγρότες ξέρουν πως οι ΟΕΒ πρέπει να λειτουργήσουν και παρά τις δυσκολίες. Και εμείς προσπαθούμε, πραγματικά, χωρίς πληγές για την παραγωγική διαδικασία να λύσουμε το πρόβλημα είκοσι και πλέον ετών και να σχεδιάσουμε και τα υπόλοιπα είκοσι χρόνια.

Η διαφορά με εσάς, με όλη σχεδόν την Αντιπολίτευση, είναι ότι καταλαβαίνουμε ότι για να επιτευχθεί αυτό, πρέπει να στηριχθούμε στα δικά μας πόδια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Τριανταφύλλου.

Θα κάνουμε μια αλλαγή, όπως συνεννοηθήκαμε και με τον κ. Τζαβάρα. Θα δώσω τον λόγο στον Αναπληρωτή Υπουργό Περιβάλλοντος και Ενέργειας κ. Φάμελλο, να τοποθετηθεί, εφόσον το επιθυμεί και ο κ. Τζαβάρας, ώστε στη συνέχεια μαζί με τον κ. Ξυδάκη να σχολιάσουν όλα τα θέματα του νομοσχεδίου και των τροπολογιών.

Ορίστε, κύριε Υπουργέ, έχετε τον λόγο. Κανονικά έχετε εννέα λεπτά, αλλά εγώ θα δείξω μια σχετική ανοχή.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κυρίες και κύριοι συνάδελφοι, Παγκόσμια Ημέρα του Περιβάλλοντος σήμερα και κρίσιμα περιβαλλοντικά ζητήματα, προκλήσεις και απειλές έρχονται στο επίκεντρο του ενδιαφέροντος με αφορμή αυτή την ημέρα που έχει καθιερωθεί από τον ΟΗΕ και που υπενθυμίζει σε όλους μας, όμως, και επιβεβαιώνει ότι ημέρα του περιβάλλοντος δεν είναι μόνο η 5η Ιουνίου. Ημέρα του περιβάλλοντος είναι κάθε μέρα της ζωής μας και οι καθημερινές επιλογές μας είναι αυτές που επηρεάζουν, αν θέλετε, και αναδεικνύουν ή αποδεικνύουν τη συνέπειά μας στα θέματα περιβαλλοντικής πολιτικής.

Η Ημέρα του Περιβάλλοντος του 2018 βρίσκει την παγκόσμια κοινότητα σε μια πολύ κρίσιμη φάση του διαλόγου για την κλιματική αλλαγή και για τη Συμφωνία των Παρισίων, μία απαιτητική συζήτηση για τον πλανήτη και το μέλλον του που πρέπει να ολοκληρωθεί άμεσα με διακριτό και πρωτοπόρο τον ρόλο της Ευρώπης.

Η μάχη για την κλιματική αλλαγή, όπως και η προσπάθεια για την ενσωμάτωση των στόχων βιώσιμης ανάπτυξης του ΟΗΕ για την παγκόσμια κοινωνία του 2030, δεν είναι απλώς μία δήλωση καλών προθέσεων, όπως δυστυχώς εκλαμβάνεται από το πολιτικό σύστημα. Αποτελούν μια δέσμευση αλλαγής στάσης για όλους μας, αλλαγή στάσης για τους φορείς, τους παραγωγούς και τους πολίτες και δέσμευση για την αλλαγή και της παραγωγής και της κατανάλωσης αλλά και των προτύπων και των αξιών της ζωής μας.

Εμείς ως χώρα έχουμε εισαγάγει τους στόχους για βιώσιμη ανάπτυξη και την αντιμετώπιση και τον μετριασμό των επιπτώσεων της κλιματικής αλλαγής στον πυρήνα της αναπτυξιακής στρατηγικής της χώρας μας. Το αναπτυξιακό σχέδιο, το οποίο συζητήσαμε την προηγούμενη εβδομάδα εδώ και στο Eurogroup, περιλαμβάνει όλες αυτές τις προβλέψεις και συγκεκριμένα μέτρα πολιτικής, όπως επίσης περιλαμβάνει και την παραγωγική ανασυγκρότηση, με βάση τα χαρακτηριστικά προφανώς της οικολογίας και του περιβάλλοντος και καλωσορίζουμε και τις υπόλοιπες πολιτικές δυνάμεις που συνηγορούν, απ’ ό,τι φαίνεται, σε αυτό που ήταν απόλυτη επιτακτική ανάγκη της Ελλάδας αλλά δεν γινόταν τα προηγούμενα χρόνια.

Η παραγωγική ανασυγκρότηση, λοιπόν, της χώρας μας περιλαμβάνει και έχει επιτυχίες μέχρι στιγμής όσον αφορά την επίτευξη των στόχων μείωσης των εκπομπών αερίου του θερμοκηπίου για το 2020. Όμως, αυτό το οποίο πρέπει να συζητήσουμε κάποια στιγμή στη χώρα μας είναι ότι παραμένουμε μία χώρα με υψηλές εκπομπές σε σχέση με το παραγόμενο ΑΕΠ. Ο ενεργειακός σχεδιασμός, ο οποίος εξελίσσεται αυτή την περίοδο και στο πλαίσιο των επιτροπών της Βουλής για το 2030 και το νέο αναπτυξιακό σχέδιο, στοχεύουν στη ριζική μείωση των εκπομπών του αερίου του θερμοκηπίου για το 2030 και την αύξηση των Ανανεώσιμων Πηγών Ενέργειας από το 30%, που είναι σήμερα, σε πολύ υψηλότερα ποσοστά που θα προσεγγίζουν το 50%.

Όμως, επειδή γεννάται πολλές φορές ένα ερώτημα, πιθανά δικαίως για όσους δεν διαβάζουν πολύ τα πεπραγμένα της Κυβέρνησης, τι συγκεκριμένο κάνει αυτή η Κυβέρνηση πέραν από τον σχεδιασμό, θέλω να πω και σε εσάς αυτό που ανακοινώσαμε χθες στη δυτική Μακεδονία, ότι πετύχαμε τη δημιουργία του πρώτου ευρωπαϊκού ταμείου για τη δίκαιη μετάβαση, μια πολιτική που όλοι απαγγέλλουν αλλά δεν την υλοποιούν.

Η χώρα μας, λοιπόν, ανακοίνωσε ότι υπάρχει πλέον ειδικό ελληνικό ταμείο για τη δίκαιη μετάβαση, το οποίο θα ενισχύσει τις τοπικές κοινωνίες της δυτικής Μακεδονίας και του Δήμου Μεγαλόπολης, τις κοινωνίες που μέχρι σήμερα βασίζονται στην ηλεκτροπαραγωγή και τροφοδοτούν τη χώρα μας με αυτό το αγαθό, έτσι ώστε να υπάρχει μια δίκαιη και ομαλή μετάβαση για τους κατοίκους αυτών των περιοχών με πραγματικές χρηματοδοτήσεις στην πραγματική οικονομία και με πραγματικές θέσεις εργασίας.

Διότι εδώ και πάρα πολλά χρόνια, αγαπητοί συνάδελφοι, πολλοί ανταποδοτικοί πόροι πήγαιναν στις περιοχές, κάποιοι επιτήδειοι τους αξιοποιούσαν, εργασία δεν δημιουργούσαν, ενώ το μόνο που δημιουργούσαν ήταν αποανάπτυξη, πέρα από τα σοβαρά προβλήματα που είχαν δημιουργήσει οι προηγούμενες κυβερνήσεις στον ελλιπή προγραμματισμό που είχαν κάνει για τη ΔΕΗ, όπως και στην απουσία, αν θέλετε, σχεδίου για τη «ΔΕΗ Ανανεώσιμες» που την είχαν καταδικάσει, αν θέλετε, σε ένα ελάχιστο ποσοστό παραγωγής ανανεώσιμων πηγών ενέργειας.

Όμως, η Παγκόσμια Ημέρα Περιβάλλοντος για το 2018 είναι αφιερωμένη σε ένα μεγάλο σύγχρονο πρόβλημα, αυτό της ρύπανσης από το πλαστικό σε άμεση σύνδεση με την ευρωπαϊκή στρατηγική για τα πλαστικά και την κυκλική οικονομία. Η χώρα μας είναι και εδώ πρωτοπόρα. Έχει πλέον εθνική στρατηγική για την κυκλική οικονομία και μάλιστα έχουμε επιλέξει η στρατηγική αυτή να τεθεί στους κοινωνικούς εταίρους και στην κοινωνία της χώρας. Είναι αυτή την περίοδο σε ανάρτηση. Διαβουλευόμαστε, δηλαδή, για την κυκλική οικονομία. Έχει ήδη παρουσιαστεί στην Οικονομική Κοινωνική Επιτροπή και σήμερα το απόγευμα παρουσιάζεται στην Ένωση Επιμελητηρίων.

Η χώρα μας στοχεύει σε ένα νέο παραγωγικό μοντέλο του οποίου αναπόσπαστο στοιχείο είναι η κυκλική οικονομία και η πρόληψη στην παραγωγή αποβλήτων. Εξάλλου το εθνικό σχέδιο διαχείρισης απορριμμάτων, το οποίο δεν είχε η χώρα μας και επικαιροποιήθηκε με δική μας επιλογή το 2015 στοχεύει στη χρήση των δευτερογενών υλικών και αποβλήτων ως παραγωγικών πόρων και χρήσιμων πρώτων υλών δίνοντας αειφορική διάσταση στο παραγωγικό μοντέλο. Διότι εμείς δίνουμε, αν θέλετε, προτεραιότητα στην ανακύκλωση με υποχρεωτικότητα στη διαλογή στην πηγή και για τα οργανικά απόβλητα για το 2018.

Ενισχύσαμε ήδη το θεσμικό πλαίσιο της ανακύκλωσης, διπλασιάζοντας τους πόρους της ανακύκλωσης, εντάσσοντας σύγχρονα έργα και πράσινα σημεία στην πραγματικότητα των ΟΤΑ.

Εμείς επιλέξαμε τη θεσμική ρύθμιση της μείωσης της κατανάλωσης της πλαστικής σακούλας, που έχει ήδη σημαντικό περιβαλλοντικό αποτύπωμα και στην αγορά και στο περιβάλλον.

Αναβαθμίζουμε τον ρόλο των δήμων και εισαγάγαμε το μέτρο της μείωσης των δημοτικών τελών προς όφελος δημοτών και επιχειρήσεων, με βάση την απόδοση κάθε δήμου στην ανακύκλωση και τη διαλογή στην πηγή.

Δεν μείναμε, όμως, μόνο σε αυτά. Παρεμβήκαμε και στις προκηρυχθείσες συμβάσεις για τα έργα των ΣΔΙΤ. Γιατί ακούστηκε και εδώ από συναδέλφους της Αντιπολίτευσης γιατί υπογράφουμε αυτά τα έργα. Κι όμως, κυρίες και κύριοι συνάδελφοι, υπήρχε δυνατότητα, όπως διαπιστώσαμε και στο ΣΔΙΤ της Πελοποννήσου, αλλά και στο ΣΔΙΤ της Ηλείας, να μειωθούν οι ελάχιστες εγγυημένες ποσότητες, να ενισχυθεί η ανακύκλωση και να φτάσουμε σε κόστος προς τον πολίτη στο μισό των συμβάσεων που είχαν προκηρυχθεί από τις προηγούμενες κυβερνήσεις, υποθηκεύοντας και την τοπική ανάπτυξη και τη λειτουργία κάθε νοικοκυριού. Αυτό σημαίνει ότι αλλάζουμε στην πράξη ρυθμίσεις που βοηθούν και την κοινωνία και το περιβάλλον.

Και, βέβαια, στο νέο νομοσχέδιο για την τοπική αυτοδιοίκηση, στον «ΚΛΕΙΣΘΕΝΗ», υπάρχουν ειδικές προβλέψεις που απελευθερώνουν τη λειτουργία και των δήμων και των ΦΟΔΣΑ στη διαχείριση των απορριμμάτων.

Το περιβάλλον αποτελεί έναν σοβαρό αναπτυξιακό πόρο για τη χώρα. Η χώρα μας μέχρι τώρα πλήρωνε πρόστιμα. Εμείς δημιουργήσαμε ένα νέο θεσμικό πλαίσιο για τους φορείς διαχείρισης προστατευόμενων περιοχών. Εντάξαμε όλες τις περιοχές «NATURA» σε ευρωπαϊκό κατάλογο, αν θέλετε υπερασπιζόμενοι και τα εθνικά συμφέροντα της χώρας μας και δεν κινδυνεύουμε πλέον από κανένα πρόστιμο. Συνδέσαμε τις προστατευόμενες περιοχές με το τοπικό παραγόμενο προϊόν, την εργασία και την ανάπτυξη.

Συντάσσουμε για πρώτη φορά δασική στρατηγική στην Ελλάδα, που στοχεύει στην παραγωγή 1% του Ακαθάριστου Εθνικού Προϊόντος από τον δασικό χώρο, από το 65% της επικράτειας δηλαδή, διότι δεν υπήρξε αυτή η στόχευση ούτε ο προγραμματισμός, πολύ δε περισσότερο, ούτε η εργασία και στοχεύουμε να επιστρέψει η εργασία στην ελληνική ύπαιθρο.

Συνεχίζουμε το έργο των δασικών χαρτών και ήδη σε μια χρονιά έχουμε πετύχει κύρωση του 32% της επικράτειας της χώρας, όταν για σαράντα δύο χρόνια αυτή τη συνταγματική υποχρέωση οι προηγούμενες κυβερνήσεις είχαν επιλέξει να μην την τηρούν, όχι μόνο προσβάλλοντας το περιβάλλον αλλά προσβάλλοντας και την ίδια την ανάπτυξη. Διότι δεν υπήρχε αναπτυξιακό υπόβαθρο και ξεκάθαρες χρήσεις γης για να επενδύσουν και να λειτουργήσουν οικονομικές δραστηριότητες.

Έχουμε δεσμευθεί ότι θα αποτελέσει βασικό αναπτυξιακό εργαλείο σε δύο κατευθύνσεις, εξασφαλίζοντας τον πρωτογενή τομέα και τα εισοδήματα των αγροτών και τις επιδοτήσεις και επιλύοντας ένα άλλο μεγάλο θέμα, αυτό των οικιστικών πυκνώσεων και την εκτός σχεδίου δόμηση.

Με παράλληλες πρωτοβουλίες και μέσα στις πόλεις, όμως, απελευθερώνουμε δημόσιους χώρους, τους αποδίδουμε στις τοπικές κοινωνίες και στους δήμους, δημιουργώντας και περιβαλλοντικούς πνεύμονες και δημόσιο χώρο και κινητοποίηση των ενεργών δυνάμεων των κοινωνιών. Και αυτό έγινε, προφανώς, στο Πάρκο Τρίτση, στον Παύλο Μελά, στο πρώην Στρατόπεδο Κόδρα και σήμερα ανακοινώθηκε η νομοθετική πρωτοβουλία της Κυβέρνησης για τη συγκρότηση του Μητροπολιτικού Φορέα για το Πάρκο Γουδή, που επίσης τόσα χρόνια περίμενε στα συρτάρια των Υπουργείων.

Έγινε ένα ερώτημα από τον κ. Κατσαφάδο της Νέας Δημοκρατίας για το πόσα λεφτά έχουμε βάλει σε αυτή την υπόθεση. Παρ’ ό,τι, όμως, σας ανέφερα αρκετά οικονομικά εργαλεία, πρέπει να σας πω ότι το περιβάλλον δεν είναι μόνο λεφτά. Το περιβάλλον είναι ποιότητα ζωής, το περιβάλλον είναι λειτουργία των κοινωνιών, λειτουργία των οικονομιών. Κι αν δεν δημιουργήσεις το υπόβαθρο για να λειτουργήσει και η οικονομία και η κοινωνία, τότε δεν θα έχεις ούτε ενεργή και λειτουργική κοινωνία, ούτε υγιή παραγωγικότητα. Αυτό λύνουν, παραδείγματος χάριν, και οι δασικοί χάρτες.

Έχουμε ένα σχέδιο περιβαλλοντικής πολιτικής που κλείνει πάρα πολλές εκκρεμότητες, αδειοδοτώντας έργα που χρόνια παρέμεναν στο Υπουργείο Περιβάλλοντος, όπως ήταν η Μεσοχώρα, παραδείγματος χάριν, το «Ξενία» της Σκιάθου, τα αιολικά της Αχαΐας.

Ταυτόχρονα, όμως, λύνουμε θέματα μεγάλου και υψηλού κόστους για τη χώρα μας. Πετύχαμε τη χρηματοδότηση της χώρας από την Ευρωπαϊκή Ένωση κατά 500 εκατομμύρια για την ηλεκτρική διασύνδεση των νησιών. Έχουμε στον αέρα διαγωνισμό για πέντε χιλιάδες εξήντα έξι προσλήψεις στα δάση. Έχουμε πετύχει τη μείωση των ανεξέλεγκτων χωματερών κατά διακόσιες εξήντα, αυτών των χωματερών που χρέωσαν την Ελλάδα 80 εκατομμύρια ευρώ πρόστιμο, για να δείτε και το οικονομικό, αν θέλετε, αποτέλεσμα αυτής της πολιτικής.

Δημιουργούμε, προφανώς, πολιτικές που μετατρέπουν την περιβαλλοντική κρίση σε μια δυνατότητα ευκαιριών για ανάπτυξη. Αν σκεφτείτε ότι μόνο στον τομέα των προστατευόμενων περιοχών επενδύουμε 17,5 εκατομμύρια ευρώ για ειδικές περιβαλλοντικές μελέτες και σχέδια διαχείρισης και 17 εκατομμύρια με το πρόγραμμα «LIFE», το μεγαλύτερο πρόγραμμα «LIFE» που υλοποιείται ποτέ στην Ελλάδα, το οποίο διεκδικήσαμε και πήραμε από την Ευρωπαϊκή Ένωση.

Ακόμα, αν σκεφτείτε και γιατί θεσμοθετήσαμε έναν φορέα προστασίας, αυτόν των Πρεσπών, ο οποίος καθυστερούσε δεκαεπτά χρόνια στα Υπουργεία ή και γιατί μπορέσαμε με επενδύσεις 1 εκατομμυρίου ευρώ από το Πρόγραμμα Δημοσίων Επενδύσεων να σβήσουμε τα πρόστιμα στη λίμνη Κορώνεια και να αποκαταστήσουμε το οικοσύστημα.

Θα μπορούσα να πω πάρα πολλά, αλλά πρέπει να αναφερθώ και στις τροπολογίες, οι οποίες κατατέθηκαν.

Συγχωρήστε με, κύριε Πρόεδρε, περνάω αμέσως στο θέμα των τροπολογιών.

Με τις δύο τροπολογίες, που έχουμε καταθέσει, πετυχαίνουμε τα εξής. Παρατείνεται η υποβολή των οικιστικών ορίων από τους δήμους. Δυστυχώς πάνω από πενήντα δήμοι της χώρας, εν αντιθέσει με τους υπολοίπους περίπου διακόσιους πενήντα με διακόσιους εβδομήντα, δεν έχουν υποβάλει τα όρια των περιοχών τους στους δασικούς χάρτες, δημιουργώντας έτσι ένα σοβαρό πρόβλημα αμφισβήτησης των δικαιωμάτων των πολιτών. Παρατείνουμε, λοιπόν, το χρονοδιάγραμμα αυτό και παράλληλα δημιουργούμε –αν θέλετε- αντίστοιχα και αρκετές παρατάσεις για τους πολίτες.

Τι ακριβώς, γίνεται σε αυτή τη διαδικασία; Καλούμε όλους τους δήμους που δεν έχουν ολοκληρώσει τις υποχρεώσεις τους, την επόμενη Πέμπτη στο Υπουργείο, ώστε να μπορέσουμε να κάνουμε ένα πρόγραμμα για τον καθένα απ’ αυτούς με στήριξη και από το Κτηματολόγιο και από τις δικές μας υπηρεσίες για να τελειώσουν τις υποχρεώσεις τους. Δίνουμε παράταση σε όλους τους δήμους μέχρι τις 16 Ιουλίου για να έχουμε τα περιγράμματα των ορίων οικισμών αλλά και των πυκνώσεων και να καταθέσουμε τη νομοθετική πρόταση για τις οικιστικές πυκνώσεις.

Ταυτόχρονα δίνουμε παράταση σε όλους τους πολίτες μέχρι τις 31 Ιουλίου για να υποβάλουν αντιρρήσεις κατά αντιστοιχία –αν θέλετε- και με την περσινή περίοδο και για να μπορέσουν να μην περιοριστούν από τη μη δήλωση των δήμων για τα όρια των πυκνώσεων και τα όρια των οικισμών. Πρακτικά ο πολίτης έπρεπε να υποβάλει αντίρρηση για μια περιοχή που εξαιρούταν στην ανάρτηση, αν ήταν μέσα σε πύκνωση ή μέσα σε όριο οικισμού. Και δεν είχε αυτή τη δυνατότητα. Του στερούσαν οι καθυστερημένες επιλογές των δημοτικών συμβουλίων αυτή τη δυνατότητα.

Ταυτόχρονα, όμως, αυτή η επιλογή υλοποιεί -αν θέλετε- τη δέσμευσή μας για τους δασικούς χάρτες, γιατί το βασικό θέμα, στο οποίο πρέπει να απαντήσουμε και πρέπει να απαντήσει και η Αντιπολίτευση, είναι αν συμφωνεί ή όχι με το να γίνουν οι δασικοί χάρτες, εάν πρέπει να γίνουν ή όχι και εάν πρέπει να κυρωθούν οι δασικοί χάρτες. Μέχρι πότε, δηλαδή, θα υπάρχουν παρατάσεις; Μέχρι πότε θα υπάρχει ανασφάλεια και μη κανονικότητα στην ύπαιθρο;

Δυστυχώς η Νέα Δημοκρατία, που δεν μπόρεσε να αναλάβει την ευθύνη έναρξης της διαδικασίας αναρτήσεων και κυρώσεων, δεν παίρνει θέση ούτε και τώρα σχετικά με το εάν πρέπει να συνεχιστεί αυτή η διαδικασία. Και αυτή η διαδικασία θα πρέπει να συνεχιστεί λύνοντας και ζητήματα και όχι μπλέκοντας περισσότερο τους πολίτες.

Γίνεται μια μεγάλη συζήτηση για το εάν δίνεται παράταση στην αντίρρηση. Η παράταση, όμως, στην αντίρρηση έχει να κάνει με τη διευκρίνιση της χρήσης γης και όχι με την αλλαγή της χρήσης γης. Πρέπει να διευκρινίσουμε ότι το απαραίτητο εργαλείο για τον αγρότη, ο οποίος καλλιεργεί μια έκταση κυρωμένη ή μη που εντάσσεται στις δασικές χρήσεις, είναι να τους δώσουμε τη δυνατότητα να υποβάλει αίτηση για την παραχώρηση κυριότητας ή αλλαγή χρήσης στην έκταση αυτή και όχι απλά να πληρώνει κόστος στις αντιρρήσεις ή σε δικαστήρια, ιδιαίτερα δε στο ανώτατο δικαστήριο. Και αυτό ρυθμίζουμε εμείς τώρα, για να μην παραπλανούνται οι πολίτες.

Για τον λόγο αυτό, λοιπόν, διευκρινίζουμε ότι για να μη χαθεί καμμία επιδότηση είτε για αναρτημένους χάρτες τώρα το 2018 είτε για αυτούς που αναρτήθηκαν το 2017, υπάρχει η δυνατότητα είτε για εκτάσεις που άλλαξαν χρήση πριν το 1975 είτε για εκτάσεις που άλλαξαν χρήση μετά το 1975, να υποβληθούν τα αιτήματα παραχώρησης της κυριότητας ή αλλαγής χρήσης –αυτό που λέμε για τις εκχερσώσεις- και αυτό ισχύει και με παράταση -για το χρονοδιάγραμμα που έληγε αρχές Αυγούστου, να πάει μετά από δύο χρόνια- που δίνεται και σε αυτόν τον νόμο. Είναι οι εκτάσεις προ του Συντάγματος του 1975, που επίσης έχουν τη δυνατότητα να τακτοποιηθούν αλλά όχι να κρυφτούν τα προβλήματα. Πρέπει να αποτυπωθεί η πραγματική αγροτική καλλιέργεια και να υπάρχει –αν θέλετε- οργάνωση και υποστήριξη των επιδοτήσεων.

Ταυτόχρονα δίνουμε παράταση στις επιτροπές αντιρρήσεων, να έχουν ολοκληρώσει την εξέταση αντιρρήσεων μέχρι και δώδεκα μήνες από την κύρωση του υπόλοιπου τμήματος. Και αυτό για να μην καθυστερούν και να μην περιμένουν οι πολίτες και οι αγρότες και γενικά –αν θέλετε- η τοπική διαδικασία και να υπάρχει ένα όριο για τη διασφάλιση των πολιτών.

Αναφέρθηκα ήδη στην παράταση για τις εκχερσώσεις. Είναι μέχρι τις 8-8-2020. Θα αναφερθώ λίγο και στις τροπολογίες στα υπόλοιπα εδάφια της τροπολογίας.

Όσον αφορά το ζήτημα των διαδικασιών πληρωμών του Πράσινου Ταμείου, εδώ και πολύ καιρό, δυστυχώς, δεν πληρώνονται δεδουλευμένες αποδοχές για υπερωρίες στο πλαίσιο προγράμματος πρόληψης λαθροϋλοτομίας. Και αναφερόμαστε σε εργαζόμενους αποκεντρωμένων διοικήσεων και Γενικής Διεύθυνσης Δασών για το 2016 και για το 2017, που δεν έχουν πληρωθεί υπερωρίες. Είχαμε δεσμευτεί σε συνάντηση μαζί τους και είχα απαντήσει και σε συναδέλφους άλλων κομμάτων που είχαν ρωτήσει ότι θα λύσουμε το πρόβλημα αυτό εντός του χρόνου.

Είναι γεγονός ότι το λύνουμε με δύο, τρεις μήνες καθυστέρηση. Θέλαμε να φέρουμε τη ρύθμιση αυτή τον Φεβρουάριο. Η ρύθμιση αυτή έχει την έγκριση και του Περιφερειακού Ταμείου και του Γενικού Λογιστηρίου του Κράτους και έπρεπε να γίνει ακριβής νομοτεχνική επεξεργασία, για να μην υπάρχει κανένα πρόβλημα συμπτώσεων και ταυτότητας με το μισθολόγιο, τους κανόνες πληρωμών και τους κανόνες βεβαιώσεων του ποσού αυτού. Και έτσι λύνεται και το θέμα αυτό.

Ταυτόχρονα εξασφαλίζεται η παροχή δικαιώματος χρήσης οικοδομικών αδειών, η νομιμότητα αδειών και των κτισμάτων επί αυτών για τις χορτολιβαδικές εκτάσεις. Διότι ο ν.4280 το είχε λύσει μόνο για τα δάση και τις δασικές εκτάσεις και είχαν πρόβλημα οι ιδιοκτήτες στις χορτολιβαδικές που ήταν ένα επίπεδο –αν θέλετε- με λιγότερη προστασία, αλλά δεν είχε λυθεί. Αυτό, λοιπόν, επεκτείνεται και στις χορτολιβαδικές εκτάσεις.

Ταυτόχρονα τακτοποιούνται υφιστάμενοι ιεροί ναοί, ναΐσκοι σε εκτάσεις δασικού χαρακτήρα, προσθέτοντας την περιοχή «NATURA», γιατί σε μια τροπολογία Βουλευτή που είχαμε δεχθεί, δεν είχε και τους δύο ορισμούς. Λύνουμε έτσι και τα θέματα για τους βοηθητικούς χώρους των ναών.

Ταυτόχρονα τακτοποιούμε με τη σημερινή τροπολογία υφιστάμενα έργα άρδευσης, αποχέτευσης και επεξεργασίας λυμάτων σε εκτάσεις δασικού χαρακτήρα, έτσι ώστε να έχουμε αδειοδότηση. Δεν εξαιρούνται της αδειοδότησης, αλλά υφιστάμενα έργα μπορούν να αδειοδοτηθούν γιατί μπορούσαν μόνο τα νέα και όχι τα υφιστάμενα, και είναι κοινωφελή έργα.

Ταυτόχρονα τροποποιούμε το όριο ηλικίας πρόσληψης φυλάκων θήρας, γιατί σήμερα επιτρεπόταν μόνο μέχρι τριάντα πέντε ετών και το κάνουμε μέχρι σαράντα ετών με τρία έτη τουλάχιστον προϋπηρεσία. Για όλα αυτά τα ζητήματα είχα ενημερώσει την επιτροπή, για να είναι ενήμερη σχετικά με τις τροπολογίες που θα καταθέταμε.

Τέλος στις τροποποιούμενες διατάξεις μία από αυτές σχετίζεται με την έκδοση κανονισμών αδειών διανομής φυσικού αερίου στο περιεχόμενο των αδειών διαχείρισης για τη διασφάλιση της ανεξαρτησίας και του λειτουργικού διαχωρισμού και της αμερόληπτης και μη διακριτικής συμπεριφοράς του κατόχου, ενώ τροποποιείται επίσης το περιεχόμενο του κανονισμού αδειών, ο χρόνος προσαρμογής των ήδη αδειούχων στο περιεχόμενο των νέων αδειών και ο καθορισμός τρόπου παρακολούθησης και ελέγχου από τη ΡΑΕ της μεταπώλησης φυσικού αερίου από πελάτες χρονικής.

Με αυτές τις τροπολογίες νομίζω, κυρίες και κύριοι συνάδελφοι, ολοκληρώνεται η δική μου παρέμβαση. Προφανώς πιστεύω ότι είναι απολύτως διευκρινισμένες και λειτουργικές προς όφελος όλων των πολιτών χωρίς διακρίσεις.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό κ. Φάμελλο.

Τον λόγο έχει ο κ. Τζαβάρας για δώδεκα λεπτά. Μετά θα δώσουμε τον λόγο σε δύο ομιλητές για να κυλήσει και η λίστα.

Εσείς, κύριε Ξυδάκη, ακολουθείτε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Κύριοι συνάδελφοι, πράγματι, σήμερα γιορτάζουμε την Ημέρα του Περιβάλλοντος και θεωρώ ότι η ιστορική συγκυρία δεν προσφέρεται για πανηγυρισμούς. Μάλλον αυτοί που, πραγματικά, πιστεύουν στην οικουμενική προσπάθεια για την αναβάθμιση του περιβάλλοντος, θα έπρεπε με αφορμή και ευκαιρία την σημερινή επέτειο, να προσέρχονται σε αυτό το Βήμα και να διατυπώνουν ένα διαλογισμό, να διατυπώνουν μία σκέψη, να είναι επιφυλακτικοί. Και αντί να μας απαριθμούν όλες αυτές τις πολύ σοβαρές, δήθεν, μεταρρυθμίσεις που έγιναν στη χώρα μας από τη σημερινή Κυβέρνηση, νομίζω, όφειλαν να μας εξηγήσουν πώς είναι δυνατό με αυτές τις λογικές, σαν και αυτή που υποκρύπτεται πίσω από τις λέξεις του νομοσχεδίου που εισάγεται προς ψήφιση, μπορεί να αντέξει οποιαδήποτε σοβαρή προσπάθεια για να έχουμε στο μέλλον άλλη στάση απέναντι στο περιβάλλον.

Γιατί, κύριοι Υπουργοί, αυτό που, πραγματικά, ειδικά εσείς θα έπρεπε σήμερα να μας εξηγήσετε, είναι με ποιον τρόπο θα συμβάλετε ώστε η κοινωνία να έρθει σε μια νέα ποιότητα σχέσης με τη φύση. Αυτό είναι το αίτημα για να βγούμε από τις σημερινές δυσκολίες, που οι ρυπάνσεις του περιβάλλοντος και οι αλόγιστες ενέργειες της εκμετάλλευσής του μας έχουν, πράγματι, οδηγήσει σε αδιέξοδο.

Απλώς και μόνο έτσι θα ήθελα να σας θυμίσω μια πολύ μεγάλη παρέμβαση που είχε γίνει στη δεκαετία του 1990 από έναν Γάλλο φιλόσοφο, τον Μισέλ Σερ, όταν είχε διατυπώσει σκέψεις πολύ πρωτοποριακές, που κανένας σοβαρά στην Ελλάδα δεν αντιμετώπισε για το λεγόμενο φυσικό συμβόλαιο.

Πράγματι σήμερα περισσότερο από κάθε άλλη εποχή ο κόσμος, ο πλανήτης, οι κυβερνήσεις, τα κράτη πρέπει να συγκεντρωθούν και να βαδίσουν έναν και μόνο δρόμο, δηλαδή, την επινόηση μιας νέας σχέσης μεταξύ της φύσης και της κοινωνίας η οποία θα στηρίζεται σε νέες αξίες, η οποία δεν θα απολαμβάνει μόνο την ικανοποίηση, με τις εκάστοτε κυβερνήσεις, να απαριθμεί ενώπιον των κοινοβουλίων μέτρα περιοριστικά ή να παραθέτει αριθμούς. Μιλάμε για ένα διάβημα αξιών και όχι για έναν απολογισμό ή έναν προγραμματισμό αριθμών.

Και κυρίως σήμερα θα έπρεπε, κύριε Υπουργέ, να έχετε φέρει μαζί με την πανηγυρική σας διάθεση και ένα ύφος κοινοβουλευτικό που θα ταίριαζε απολύτως με αυτό που πρέπει να υπηρετεί όποιος κάποτε από αυτό το Βήμα ισχυριζόταν ότι ο ΣΥΡΙΖΑ είναι κάθε λέξη από το Σύνταγμα της Ελλάδος. Γιατί αυτό το Σύνταγμα σήμερα όχι μόνο το κακοποιείτε με τον χειρότερο τρόπο, αλλά παρά τις μέχρι τώρα αντιρρήσεις μας γι’ αυτή τη λαθρονομοθετική διαδικασία που έχει η Κυβέρνησή σας τα τελευταία τρία χρόνια, είχαμε τη δυνατότητα να διαπιστώσουμε και μια καινούργια ποιότητα χειρότερη.

Δυστυχώς μοιράζετε όπως είπαν και οι προηγούμενοι συνάδελφοι κείμενα, τα οποία έχουν συνταχθεί είτε στα Υπουργεία σας είτε σε κάποια άλλα γραφεία, παίρνετε υπογραφές Βουλευτών και εδώ έρχεστε να μας πείτε από το Βήμα αυτής της Βουλής ποιες κάνετε δεκτές και ποιες όχι, όταν γνωρίζετε πολύ καλά ή τουλάχιστον οφείλατε να γνωρίζατε ότι αυτές οι τροπολογίες δεν πρέπει να είχαν εισαχθεί στη Βουλή. Γιατί έτσι λέει το άρθρο 74 παράγραφος 5. «Τροπολογίες που είναι άσχετες με το υπό συζήτηση νομοσχέδιο, δεν εισάγονται να συζητηθούν».

Και διερωτώμαι ποιος έχει αυτό το θράσος συστηματικά σε αυτή τη Βουλή, να εισαγάγει προς συζήτηση τροπολογίες άσχετες με τα νομοσχέδια. Ποιος έχει επιτέλους το θράσος σε αυτή εδώ την Βουλή να παραβιάζει και να κακοποιεί το Σύνταγμα, εισάγοντας συστηματικά εκπρόθεσμες τροπολογίες;

Το χειρότερο απ’ όλα, κύριοι Υπουργοί, είναι ποιος έχει την ασέβεια απέναντι στον λαό που αντιπροσωπεύουμε σε αυτή την Αίθουσα, να καταθέτει και να εισάγει προς συζήτηση στη Βουλή τροπολογίες που δεν είναι τροπολογίες, γιατί με βάση το άρθρο 88 του Κανονισμού της Βουλής τροπολογία είναι τροποποίηση διατάξεως ή άρθρου του συζητούμενου νομοσχεδίου ή προσθήκη διάταξης ή άρθρου του συζητούμενου νομοσχεδίου.

Εγώ θέλω να μου πείτε ποιες από αυτές τις τροπολογίες που σήμερα φέρατε ή εσείς η αφεντιά σας ή εδώ οι εκλεκτοί συνάδελφοι, ικανοποιούν αυτή τη διάταξη του Κανονισμού της Βουλής. Ποιες από αυτές τις συγκεκριμένες τροπολογίες που φέρατε είναι τέτοιες, ώστε να εισάγουν προσθήκες ή τροποποιήσεις διατάξεων του συγκεκριμένου νομοσχεδίου. Όλες αποτελούν νόμους ή διατάξεις άλλων νομοσχεδίων που έχουν ψηφιστεί στο παρελθόν και μέσα σε λίγο χρόνο –αλίμονο!- φέρνετε εδώ για να τις τροποποιήσετε, επειδή προφανώς εσείς δεν έχετε την τόλμη να παραδεχθείτε και να ομολογήσετε ότι απέτυχε η νομοθέτησή σας.

Παράδειγμα το άρθρο 34 του νομοσχεδίου. Μας φέρνετε ένα άρθρο εδώ και, ουσιαστικά, δεν κάνετε τίποτε άλλο από το να τροποποιείτε με σαράντα μια και πλέον παραγράφους όλες τις διατάξεις του ν.4495 που φέρατε πριν από έξι μήνες, και το οποίο βαρύγδουπα και με πολύ στόμφο ονομάσατε «Έλεγχος της δόμησης του περιβάλλοντος».

Πράγματι συγχαρητήρια! Σήμερα αποδείξατε με πόση σοβαρότητα τότε, τον Νοέμβριο του προηγούμενου χρόνου, αντιμετωπίσατε αυτή τη συγκεκριμένη υποχρέωση που είχατε απέναντι στο οικιστικό περιβάλλον.

Αλλά και κάτι άλλο. Εδώ, κύριοι Υπουργοί, στη Βουλή δεν έρχονται μόνο για να ψηφίζονται οι νόμοι ή οι τροπολογίες. Εδώ έρχονται, πρώτα απ’ όλα, για να συζητούνται. Και εσείς σήμερα, και οι δύο Υπουργοί, ήρθατε σε αυτό το Βήμα για να πανηγυρίσετε το πόσο –πράγματι!- λεβέντες είσαστε, όσον αφορά την προσφορά σας σε αυτόν τον τόπο που έκανε το λάθος να σας τιμήσει με την εμπιστοσύνη του πριν από τρία χρόνια και δεν μας προτείνατε ή τουλάχιστον δεν μας δώσατε ένα έναυσμα για να καταλάβουμε ότι συμμετέχετε στη συζήτηση του νομοσχεδίου.

Σε ποια από όλες τις αντιρρήσεις που είχαν διατυπωθεί ή που διατυπώθηκαν σήμερα, δώσατε μια απάντηση; Μας απαριθμήσατε δέκα, δεκαπέντε, είκοσι νομοθετήματα τα οποία, όπως προηγουμένως σας είπα, αποδεικνύονται στην εφαρμογή τους λειψά, γιατί είναι όλα πρόχειρα γραμμένα και δεν λαμβάνουν υπ’ όψιν τους τις πραγματικές ανάγκες της κοινωνίας.

Και το χειρότερο από όλα αυτά είναι ότι εκτός από το άρθρο 34 άκουγα προηγουμένως την κυρία συνάδελφο που μας έκανε μαθήματα για το τι είναι οι ΤΟΕB κι εδώ βέβαια είναι να λες «Παναγία μου τι ακούω!».

Άκουσα, λοιπόν, σήμερα ότι οι ΤΟΕB είναι θεσμοί οι οποίοι ιδρύθηκαν στα πλαίσια της πάλης του αγροτικού κινήματος και του κράτους. Προφανώς δεν θα έχει κανένας από σας μπει στον κόπο να δει ότι η νομοθεσία για τους οργανισμούς εγγείων βελτιώσεων είναι νομοθεσία του Μεσοπολέμου και είναι, πράγματι, ένας θεσμός αυτοδιαχείρισης των έργων που μεταφυτεύτηκε από τη Γαλλία στην Ελλάδα με πρωτοβουλία του κράτους. Δυστυχώς ακριβώς γιατί δεν ήρθε ως ώριμο αίτημα ωρίμανσης του ελληνικού λαού μιας διαδικασίας του αγροτικού κινήματος που θα το έκανε πιο υπεύθυνο, έφτασε η διαχείριση αυτών των πολύ σοβαρών και αξιόλογων θεσμών να έχει τόσο πολύ κακοπέσει στην Ελλάδα. Γιατί ούτε οι κυβερνήσεις της Μεταπολίτευσης αλλά ούτε και οι άνθρωποι που με δημοκρατικές διαδικασίες καλούνται για να υπηρετήσουν αυτούς τους θεσμούς, έχουν, πράγματι, αντιληφθεί ξεκάθαρα ποιες είναι οι ανάγκες που απαιτούνται να θεραπευτούν για να λειτουργήσουν επιτέλους αυτοί οι θεσμοί.

Άκουσα να λέγεται, παραδείγματος χάριν, ότι δεν πληρώνουν οι αγρότες και γι’ αυτό έχουν προβλήματα και είναι κατάχρεοι κάποιοι τοπικοί οργανισμοί εγγείων βελτιώσεων. Μα έκατσε κανένας να ασχοληθεί, με το αν στα δίχτυα στα οποία υπάρχει το θέμα έχει πλήρως τη δυνατότητα της είσπραξης το διοικητικό συμβούλιο ή ο πρόεδρος; Αφού τουλάχιστον στα πράγματα του Νομού Ηλείας που ξέρω εγώ στον κάμπο της Ηλείας, που τροφοδοτείται από δυο φράγματα του Πηνειού και του Αλφειού, καλλιεργείται μόνο το 30%. Οι άλλοι έχουν εγκαταλείψει τα πάντα ή τουλάχιστον οι μισοί δεν εμφανίζονται πουθενά και είναι υποχρεωμένος ο κάθε πρόεδρος να κυνηγάει με το τουφέκι τον οφειλέτη, αυτόν που χρωστάει για να του πάρει χρήματα. Και αυτά, βέβαια, σε μια εποχή απίστευτης οικονομικής κρίσης που η δική σας ακριβώς Κυβέρνηση την έχει κάνει και αβίωτη για τους αγρότες τους οποίους τους έχετε υπερφορολογήσει και τους έχετε επιβάλει υπέρογκες ασφαλιστικές εισφορές. Γι’ αυτό, ακριβώς, υπάρχουν τα χρέη και για αυτό, ακριβώς, υπάρχουν τα προβλήματα.

Αλλά εσείς μόνο σε δυο κατευθύνσεις δεν μπορείτε να αναλάβετε το θάρρος που χρειάζεται και την ευθύνη για να νομοθετήσετε: Πρώτον, απέναντι στους αγρότες όσον αφορά τους ΤΟΕΒ προς τους οποίους παρ’ όλο που είχατε υποσχεθεί ότι θα δώσετε τη δυνατότητα μέσα σε εκατόν είκοσι δόσεις να εξοφλήσουν τις ληξιπρόθεσμες οφειλές τους, εν τούτοις πριν από μια εβδομάδα κατεβάσατε τους διακόπτες ηλεκτροδότησης των φραγμάτων και ήδη αυτή τη στιγμή στους μεγάλους κάμπους της Ηλείας και σε άλλα μέρη της Ελλάδας οι αγρότες βρίσκονται προ του φάσματος της πλήρους χρεοκοπίας, γιατί οι καλλιέργειές τους στην αρχή της αρδευτικής περιόδου έχουν αρχίσει να εμφανίζουν συμπτώματα καταστροφής και μαρασμού.

Το δεύτερο βέβαια που επίσης δεν τολμάτε και επανειλημμένως σας έχω κάνει ερωτήσεις γι’ αυτό είναι το εξής. Δεν τολμάτε να ρυθμίσετε τις ληξιπρόθεσμες οφειλές των δανειοληπτών που αυθαίρετα οι τράπεζες ονομάζουν ως στρατηγικούς κακοπληρωτές και εσείς, δυστυχώς, τα υιοθετείτε αυτά. Ένας πολίτης σαφώς που χρωστάει από πιστωτική κάρτα –χρέος που τοκίσατε με 25%- και έχει ένα σπίτι και δεν θέλει να ενδώσει στις απαιτήσεις τις τοκοχρεωτικές της τράπεζας, είναι στρατηγικός κακοπληρωτής. Και εσείς οι αριστεροί δημοκράτες τα υιοθετείτε αυτά. Γιατί δεν τολμάτε να φέρετε μια διάταξη εδώ για να τα ρυθμίσετε αυτά; Ποιους φοβάστε;

Η Κύπρος να φανταστείτε υπό καθεστώς μνημονιακών περιορισμών το 2015 νομοθέτησε διάταξη, με την οποία όποιος από τους τραπεζίτες εκποιούσε κατά τον τρόπο που νομοθετήσατε πέρυσι τις απαιτήσεις από τα δάνεια, προηγουμένως είχε την υποχρέωση να καλέσει, κάτω από τους ίδιους όρους, τον οφειλέτη να τον πληρώσει. Και εσείς γι’ αυτό δεν μας μιλάτε, έχετε αφήσει μια ρυθμιστική αυτονομία στο τραπεζικό σύστημα.

Επιτέλους να σας πω κάτι γιατί είστε και οικονομολόγος. Κύριε Υπουργέ, πράγματι το τραπεζικό και πιστωτικό σύστημα είναι απαραίτητο, για να βγει ο τόπος από την κρίση και για να ξαναμπεί σε λειτουργία η οικονομία, όχι όμως οποιοδήποτε τραπεζικό σύστημα αλλά ένα τραπεζικό σύστημα που θα σέβεται την αποστολή του, που θα παίρνει καταθέσεις πολιτών και θα τροφοδοτεί με σχολάζοντα κεφάλαια την εθνική οικονομία και κυρίως –αυτό είναι το σοβαρότερο- δεν θα πουλά επενδυτικά προϊόντα, δεν θα εθίζει στον τζόγο τους πολίτες αυτού του τόπου ούτε βεβαίως θα βλέπουμε και διαφημίσεις τραπεζών που πουλούν ασφάλειες. Δεν είναι σκοπός των τραπεζών, δεν είναι αποστολή των τραπεζών αυτές οι δραστηριότητες. Εν τούτοις, όμως, ούτε ο αρμόδιος διευθυντής εποπτείας των πιστωτικών ιδρυμάτων δεν μιλά, πολύ δεν περισσότερο εσείς η υπεύθυνη Κυβέρνηση που εκφράζει την πολιτεία.

Έως πότε θα συνεχιστεί αυτή η ιστορία; Έως πότε οι τράπεζες και όλοι αυτοί θα είναι ασύδοτοι στην ικανοποίηση βασικών αναγκών, που πλέον η οικονομική κρίση τις έχει κάνει αναπόδραστες, αναπόφευκτες; Πρέπει εδώ να απαντήσετε και πρέπει να πάρετε πρωτοβουλία.

Ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τζαβάρα.

Ο κ. Αραχωβίτης έχει τον λόγο για επτά λεπτά.

Φαντάζομαι ότι όσοι έχετε μείνει από την Κοινοβουλευτική Ομάδα του ΣΥΡΙΖΑ θα είστε και σύντομοι, για να μπορέσετε να ανέβετε και επάνω.

**ΣΤΑΥΡΟΣ ΑΡΑΧΩΒΙΤΗΣ:** Σωστά.

Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σχέδιο νόμου του Υπουργείου Περιβάλλοντος αποτελεί ένα ακόμη σημαντικό νομοθέτημα για τη χώρα μας, τη χώρας μας που κατέχει την ενδέκατη θέση στο μέγεθος ακτογραμμής παγκοσμίως στα δεκατρείς χιλιάδες εξακόσια εβδομήντα έξι χιλιόμετρα και με πολύ μεγάλο πλήθος νησιών.

Η εναρμόνιση, λοιπόν, με το ευρωπαϊκό πλαίσιο δίνει το έναυσμα για να προχωρήσουμε παραπέρα και να σχεδιάσουμε το μέλλον των θαλασσών μας αλλά και του παράκτιου χώρου μέσα από ένα σύγχρονο θεσμικό πλαίσιο ολοκληρωμένης χωροθέτησης και διαχείρισης.

Ο χωρικός σχεδιασμός αποτελεί το πρώτο βήμα για κάθε παραγωγική ή άλλη δραστηριότητα. Για να γίνει όμως αυτό το βήμα, θα πρέπει να υπάρχει στρατηγικό σχέδιο για την ανάπτυξη του χώρου.

Αυτό ήταν, κυρίες και κύριοι συνάδελφοι, κατά τη γνώμη μου το πρόβλημα των προηγούμενων κυβερνήσεων ότι δεν ήθελαν να διατυπώσουν, ως όφειλαν, νομοθετικά ξεκάθαρο αναπτυξιακό μοντέλο. Και γιατί δεν ήθελαν; Πολύ απλά για να διαιωνίζεται η άναρχη κατάσταση στον χώρο, στα δάση, στις θάλασσες, παντού.

Η κατάσταση αυτή της έλλειψης πλαισίου, με κάθε τύπου «γκρίζες» ζώνες, εξυπηρετούσε τους κάθε λογής ημετέρους και τελικά άφηνε τον απαραίτητο χώρο, ώστε να διαιωνίζονται γνωστές πολιτικές με πελατολόγια και «αρπαχτές».

Όμως όπως το θέμα των δασικών χαρτών, του κτηματολογίου, της θέσπισης των περιοχών «NATURA» έτσι και το θέμα του θαλάσσιου χωρικού σχεδιασμού γίνεται τώρα. Και γίνεται τώρα, γιατί υπάρχει πολιτική βούληση, η βούληση που μας οδήγησε αρχικά να θεσπίσουμε τις θαλάσσιες περιοχές προστασίας τον Δεκέμβριο του 2017 και σήμερα να προχωρήσουμε στο σχεδιασμό του θαλάσσιου χώρου.

Θα μου επιτρέψετε, όμως, να σταθώ στα σχετιζόμενα με την αγροτική ανάπτυξη σημεία του νομοσχεδίου και των τροπολογιών. Υπάρχει μια μεγάλη συζήτηση για τον αναπτυξιακό ρόλο των βιοκαυσίμων στη χώρα μας. Ξεκαθαρίστηκε, ήδη από τις επιτροπές, ότι στο ντίζελ κίνησης το ποσοστό βιοντίζελ 7% είναι τεχνικά ανώτατο όριο. Δεν μπορεί να πάει πάνω από το 7% για τεχνικούς λόγους. Άρα δεν τίθεται θέμα ότι αυτό το ποσοστό μπαίνει με σκοπό τον περιορισμό της ανάπτυξης του κλάδου. Στο σχέδιο νόμου, όμως, αποτυπώνεται ότι οι κλαδικές πολιτικές υπαγορεύονται κύρια από αντικειμενικές συνθήκες, μέσα στις οποίες είναι η κύρια και αδήριτη ανάγκη των ανθρώπων για προσιτή και ποιοτική τροφή.

Η έρευνα και η τεχνολογία σήμερα έχουν δείξει δρόμους διαχείρισης πλείστων υποπροϊόντων καλλιεργειών για τον ίδιο σκοπό, δηλαδή για την παραγωγή βιοκαυσίμων. Η χώρα μας έχει την ευκαιρία να καινοτομήσει και σε αυτόν τον τομέα με εναλλακτικούς τρόπους. Συνάμα δεν θα διεκδικείται ούτε σπιθαμή από την παραγωγική γη για την παραγωγή βιοκαυσίμων.

Τέλος όσον αφορά την τροπολογία 1609 για τους ΤΟΕΒ και τους οργανισμούς εγγείων βελτιώσεων, που εισηγούμαστε, φαντάζομαι ότι όλοι οι συνάδελφοι Βουλευτές κατανοούν την πραγματική αναγκαιότητα άμεσης ρύθμισης του θέματος. Γιατί όλοι μας γινόμαστε δέκτες διαμαρτυριών για τα πολλαπλά προβλήματα που αντιμετωπίζουν οι οργανισμοί αυτοί, πολλοί από τους οποίους αποτελούν χαρακτηριστικά παραδείγματα κάκιστης διαχείρισης και διαχρονικού οικονομικού τέλματος.

Οφείλω να θυμίσω σε αυτή την Αίθουσα ότι επί των προηγούμενων κυβερνήσεων καταργήθηκαν οι υπηρεσίες εγγείων βελτιώσεων, οι οποίες προσέφεραν σημαντικότατο έργο στη διαχείριση των υδάτων και στελεχώνονταν από εξαιρετικά εξειδικευμένους επιστήμονες. Ενώ οι ίδιες οι κυβερνήσεις έδωσαν τους ΟΕΒ στους δήμους για να λειτουργήσουν, τελικά, πολλοί από αυτούς σαν εργαλεία εξυπηρέτησης «ημετέρων» και να αποδυθούν από κάθε δυνατότητα επιστημονικής υποστήριξης, ανεξαρτήτως τελικά των όποιων καλών προθέσεων για χάριν -και καλά- της αποκέντρωσης ή της περισσότερης επαφής με τους χρήστες του νερού. Τους βρήκαμε καταχρεωμένους, λοιπόν, κυρίες και κύριοι συνάδελφοι, ακριβώς γιατί εκεί γίνονταν εξυπηρετήσεις παντός τύπου και όχι παραγωγή έργου.

Να θυμίσουμε και να τονίσουμε ότι για εμάς η συνολική ανάπτυξη των οργανισμών αυτών είναι χρέος απέναντι στον αγροτικό κόσμο αλλά και ολόκληρη την κοινωνία της υπαίθρου.

Μιας και σήμερα είναι η Παγκόσμια Ημέρα Περιβάλλοντος, η διαχείριση του νερού -η γεωργία είναι ο μεγαλύτερος καταναλωτής νερού- είναι κρίσιμης σημασίας για το μέλλον της ίδιας της γεωργικής παραγωγής αλλά και για τη ζωή στην ύπαιθρο. Σήμερα όπου η κλιματική αλλαγή είναι εδώ, η διαχείριση του νερού με επιστημονικό τρόπο και όχι πελατειακό είναι αδήριτη αναγκαιότητα.

Σπάσαμε, λοιπόν, τον αμαρτωλό δεσμό και επαναφέραμε τους οργανισμούς εγγείων βελτιώσεων στις περιφέρειες, έτσι ώστε να έχουν καλύτερη επιστημονική υποστήριξη, έλεγχο και εποπτεία. Αυτό το κάνουμε, όπως κάνουμε και τις αλλαγές με αυτή την τροπολογία σε αυτό το νομοσχέδιο.

Με αυτή την τροπολογία, επίσης, αντιμετωπίζουμε θέματα εισπραξιμότητας, όπως είναι η διαδικασία και οι προμήθειες είσπραξης των οφειλών υπέρ των οργανισμών εγγείων βελτιώσεων.

Προβλέπεται η υποχρεωτική αποστολή των οφειλών στην οικεία ΔΟΥ προς είσπραξη, όταν δεν μπορέσει να βρεθεί η δυνατότητα ρύθμισης με άλλο τρόπο, κάτι βέβαια που πολλοί συνεπείς οργανισμοί εγγείων βελτιώσεων ήδη το έχουν πράξει και γι’ αυτό βρίσκονται σε καλύτερη θέση από άλλους, οι οποίοι έχουν αδιαφορήσει.

Παρέχεται στους οργανισμούς εγγείων βελτιώσεων η δυνατότητα ρύθμισης καταβολής των βεβαιωμένων οφειλών σε δόσεις. Αυτό γιατί γίνεται, κυρίες και κύριοι συνάδελφοι; Γιατί ένα μέρος του αγροτικού κόσμου μετά το ξεπούλημα της Αγροτικής Τράπεζας αλλά και με την οικονομική δυσπραγία που υπάρχει στη χώρα από το 2010, έχει αντικειμενική δυσκολία εξυπηρέτησης των οφειλών του. Αυτό δεν πρέπει να το παραγνωρίζουμε.

Επίσης πρέπει να θυμίσουμε ότι η εγκατάλειψη παραγωγικής γεωργικής γης κατά τη δεκαετία 2000-2010 έφτασε στο 30% της παραγωγικής γης. Καταλαβαίνετε, λοιπόν, ποια είναι η δυναμική των ΤΟΕΒ.

Όλα τα παραπάνω, λοιπόν, θα δώσουν μία δυναμική στη συνολική λειτουργία και την οικονομική βιωσιμότητα των οργανισμών εγγείων βελτιώσεων, ώστε να ανταποκριθούν στον τωρινό αλλά και τον μελλοντικό σημαντικότατο ρόλο τους.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αραχωβίτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και επτά εκπαιδευτικοί συνοδοί τους από το 12ο Δημοτικό Σχολείο Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Βαγιωνάκη. Μετά είναι η κ. Καφαντάρη και μετά θα κλείσει από την ομάδα του ΣΥΡΙΖΑ ο κ. Ξυδάκης.

**ΕΥΑΓΓΕΛΙΑ ΒΑΓΙΩΝΑΚΗ:** Ευχαριστώ, κύριε Πρόεδρε.

Κυρία και κύριοι συνάδελφοι, σε μια χώρα με δεκαέξι χιλιάδες χιλιόμετρα ακτογραμμή, με έντονο νησιωτικό χαρακτήρα δεν μπορεί παρά να πούμε το αυτονόητο: Το σημερινό νομοσχέδιο είναι πάρα πολύ σημαντικό. Πρόκειται για ένα νομοσχέδιο που αφορά τόσο το περιβάλλον, όσο και τις αναπτυξιακές προοπτικές του τόπου και –θα έλεγα- ακουμπάει και τα γεωπολιτικά μας συμφέροντα.

Με το παρόν νομοσχέδιο ολοκληρώνεται το θεσμικό πλαίσιο για τον χωροταξικό σχεδιασμό της χώρας, το οποίο δυστυχώς –όπως συνηθίζεται σε αυτές τις περιπτώσεις- έτυχε δυσανάλογα μικρής δημοσιότητας. Κι όμως για πρώτη φορά επιχειρείται μια ολιστική παρέμβαση στη θαλάσσια χωροταξία ένα πολύ σημαντικό βήμα, καθώς δεν πρέπει να ξεχνάμε ότι μια σειρά από κρίσιμες δραστηριότητες, όπως οι μεταφορές, η αλιεία, ο τουρισμός, η ενέργεια, η εξόρυξη των ορυκτών πόρων, η διαχείριση της ενάλιας πολιτιστικής μας κληρονομιάς, η διαχείριση των θαλάσσιων περιοχών «NATURA» που φτάνουν στο 20% και άλλα αναπτύσσονται στον θαλάσσιο και υποθαλάσσιο χώρο.

Βασικός στόχος του νομοσχεδίου είναι να θέσει τα θεμέλια για την ανάλυση και οργάνωση των ανθρώπινων δραστηριοτήτων στον θαλάσσιο και παράκτιο χώρο, προκειμένου να διασφαλίσουμε την αρμονική συνύπαρξη δράσεων και χρήσεων, εφαρμόζοντας μια προσέγγιση που βασίζεται στις αρχές της αειφορίας.

Είναι πολύ σημαντικό ότι συζητάμε με έναν ενιαίο τρόπο και θέτοντας σε αλληλεπίδραση τον θαλάσσιο και τον παράκτιο χώρο. Από αυτή την άποψη νομίζω, όπως ειπώθηκε και στις επιτροπές, ότι η διαχείριση του παράκτιου χώρου, κατά τη γνώμη μου, δεν θα έπρεπε να είναι υπόθεση του Υπουργείου Οικονομικών, καθώς αυτό που θα πρέπει να μας ενδιαφέρει δεν είναι μόνο το οικονομικό όφελος αλλά και η προστασία των φυσικών πόρων και του περιβάλλοντος.

Φυσικά τα χωροταξικά σχέδια δεν ρυθμίζουν μόνο τον χώρο ή τις χρήσεις γης. Βέβαια το κάνουν και αυτό. Ταυτόχρονα, όμως, αποτελούν απαραίτητα αναπτυξιακά εργαλεία, όπως είναι το δασολόγιο ή το κτηματολόγιο.

Επομένως κατανοούμε όλοι ότι η νομοθεσία που εισάγεται, είναι απαραίτητη για τη διαμόρφωση του μέλλοντος και της ύπαρξής μας και η εκπόνησή της είναι κάτι το οποίο έπρεπε να έχει γίνει χρόνια τώρα.

Δυστυχώς οι προηγούμενες κυβερνήσεις επέλεξαν να μην έχουν εργαλεία και πολιτικές ως προς τον χώρο, να μην έχουν δηλαδή σχεδιασμό και ξεκάθαρο αναπτυξιακό μοντέλο.

Από την μεριά μας έχουμε αποδείξει ότι αφήνουμε πίσω αυτό το περιβαλλοντοκτόνο και στρεβλό μοντέλο αντιανάπτυξης. Για τον λόγο αυτό τολμάμε και προχωράμε πράγματα που για δεκαετίες ήταν κολλημένα, όπως οι δασικοί χάρτες, το κτηματολόγιο, η θεσμοθέτηση των περιοχών «NATURA» κ.τλ.. Φυσικά ο χρόνος δεν περισσεύει. Κι έχουμε ήδη καθυστερήσει ως χώρα.

Δεν είναι όμως μόνο τα χρονοδιαγράμματα που θέτει η Ευρωπαϊκή Ένωση. Είναι και τα πλεονεκτήματα των αλλαγών που μας υποχρεώνουν να επιταχύνουμε. Είναι ο στόχος για βιώσιμη ανάπτυξη στον θαλάσσιο χώρο, προκειμένου να υπάρξει αρμονικά η χρήση με δημιουργία θέσεων εργασίας. Είναι οι εγκαταστάσεις και οι υποδομές για έρευνα, η εκμετάλλευση και η εξόρυξη ορυκτού πλούτου, η προστασία της βιοποικιλότητας και της υποθαλάσσιας πολιτιστικής κληρονομιάς, η επιστημονική έρευνα, ο τουρισμός, η ενίσχυση της παραγωγικότητας και των επενδύσεων με διαφάνεια και κανόνες και κυρίως η επίτευξη όλων αυτών με ορθή αξιοποίηση των πόρων.

Για τον σχεδιασμό αυτό, αρμόδια αρχή είναι η Γενική Γραμματεία Χωροταξικού Σχεδιασμού και Αστικού Περιβάλλοντος του Υπουργείου Περιβάλλοντος και Ενέργειας, η οποία θα προχωράει στις σχετικές αποφάσεις μετά από δημόσια διαβούλευση με τα κατά περίπτωση εμπλεκόμενα Υπουργεία, τους φορείς της τοπικής αυτοδιοίκησης, άλλες δημόσιες αρχές, ιδιώτες ή συλλογικότητες που εκδηλώνουν σχετικό ενδιαφέρον, λαμβάνοντας υπ’ όψιν ότι ο παράκτιος και θαλάσσιος χώρος είναι πιο σύνθετος αλλά και πιο ευάλωτος, καθώς δεν έχει τα ίδια στοιχεία ανθεκτικότητας με την ηπειρωτική χώρα, όπως επίσης, δεν έχει και σύνορα.

Αγαπητές συναδέλφισσες και συνάδελφοι, όσον αφορά το δεύτερο μέρος του νομοσχεδίου, έχουμε την ενσωμάτωση ευρωπαϊκών οδηγιών, σχετικά με την ποιότητα των καυσίμων βενζίνης και ντίζελ, καθώς και την προώθηση της χρήσης ενέργειας από ανανεώσιμες πηγές.

Στόχος αυτών των ρυθμίσεων είναι η ενθάρρυνση της χρήσης νέων προηγμένων βιοκαυσίμων που δεν παράγονται από εδώδιμες καλλιέργειες, ώστε να επιτευχθεί ως το 2020 υψηλότερο επίπεδο κατανάλωσης των βιοκαυσίμων αυτών. Μεταξύ άλλων περιλαμβάνονται διατάξεις, σχετικά με τη δυνατότητα συμβολής της ηλεκτρικής ενέργειας για την κίνηση οχημάτων, τη δυνατότητα συμβολής των βιοκαυσίμων που χρησιμοποιούνται στις αερομεταφορές στην υποχρέωση μείωσης των εκπομπών ρύπων.

Ρυθμίζονται οι υποχρεώσεις των προμηθευτών καυσίμων αναφορικά με τη διείσδυση στη χονδρική και λιανική αγορά βιοκαυσίμων για τη χρήση στις μεταφορές. Ενώ κομβική είναι και η ρύθμιση θέσπισης της υποχρεωτικής ανάμιξης της βενζίνης με βιοκαύσιμα με στόχο την περαιτέρω προώθηση της χρήσης ενέργειας από ανανεώσιμες πηγές στις μεταφορές, στο πλαίσιο της εθνικής και κοινοτικής πολιτικής και του υποχρεωτικού στόχου περί μεριδίου ενέργειας στο 10% το 2020 για τη μείωση εκπομπών αερίου του θερμοκηπίου.

Τέλος το τρίτο και τελευταίο μέρος περιλαμβάνει τροπολογίες νομοτεχνικής φύσης που αφορούν στην προστασία του δομημένου περιβάλλοντος καθώς και τροπολογία σχετικά με την παράταση των προθεσμιών για εκπτώσεις του ενιαίου ειδικού προστίμου τακτοποίησης των αυθαιρέτων κατασκευών.

Και μπορεί κάποιος να παρατηρήσει ότι το διάστημα που μεσολάβησε από την ψήφιση του νομοσχεδίου μέχρι σήμερα για το δομημένο περιβάλλον δεν είναι μεγάλο, είναι μικρό, αλλά πάνω σε αυτό πρέπει να παρατηρήσουμε ότι όλο το προηγούμενο διάστημα το Υπουργείο φρόντισε να πραγματοποιήσει συναντήσεις με φορείς, επιμελητήρια, με την τοπική αυτοδιοίκηση και τους πολίτες, προκειμένου να μπορέσει να διακρίνει εγκαίρως τις όποιες αβλεψίες ή δυσλειτουργίες μέσα από την εφαρμογή του νόμου στην πράξη και να προχωρήσει άμεσα σε διορθώσεις. Προϊόν ακριβώς αυτής της ευρείας διαβούλευσης είναι οι ρυθμίσεις που καλούμαστε να ψηφίσουμε σήμερα.

Κυρίες και κύριοι, νομίζω ότι όπως και στις επιτροπές αλλά και στη συνεδρίαση που προηγήθηκε την προηγούμενη εβδομάδα με τους φορείς, έγινε μια πολύ εποικοδομητική συζήτηση στην οποία υπήρξε συνομολόγηση υπέρ των βασικών κατευθύνσεων του νομοσχεδίου. Μετά από πολλά χρόνια έχουμε ένα νομικό πλαίσιο όχι αποσπασματικό αλλά συνολικό, που επιχειρεί να προλάβει και όχι να μπαλώσει. Ως εκ τούτου είναι σημαντικό να παρέχουμε τη στήριξη σε αυτή την προσπάθεια.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Βαγιωνάκη.

Κυρία Καφαντάρη, έχετε τον λόγο για επτά λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Πέντε Ιουνίου σήμερα, Παγκόσμια Ημέρα Περιβάλλοντος. Δεν είναι μια ημέρα, όπως ακούσαμε, γιορτής, γιατί ακούστηκε κι αυτό μέσα στην Αίθουσα, αλλά πραγματικά είναι μια ημέρα αναστοχασμού, ανασύνταξης και στράτευσης της ανθρωπότητας στη μεγάλη πρόκληση που αφορά την κλιματική αλλαγή και τις επιπτώσεις οι οποίες υπάρχουν στο περιβάλλον.

Δεν θα αναφερθώ στο τι έγινε τα τρία χρόνια με αυτή την Κυβέρνηση, αναφέρθηκαν εκτενέστατα και οι δύο Υπουργοί, απλά θα πω ότι έχουμε πολύ δρόμο ακόμη μπροστά μας. Έχουν γίνει βήματα, μέχρι να φτάσουμε στο σημείο ώστε η διάσταση της κλιματικής αλλαγής και του περιβάλλοντος να διαπερνά ουσιαστικά όλες τις σφαίρες της κοινωνικής, οικονομικής και πολιτικής ζωής.

Τι είναι περιβάλλον; Σύμφωνα με τον Αϊνστάιν: «Περιβάλλον είναι ό,τι δεν είμαι εγώ». Κατ’ αυτή την έννοια, άνθρωπος, δραστηριότητες, φυσικές δυνάμεις, βιοτικά και αβιοτικά χαρακτηριστικά και η μεταξύ τους σχέση συμμετέχουν στην κατασκευή του εποικοδομήματος που αντιλαμβανόμαστε και λέμε ως περιβάλλον.

Σήμερα στο ελληνικό Κοινοβούλιο συζητάμε εδώ στην Ολομέλεια, Παγκόσμια Ημέρα Περιβάλλοντος, ένα σοβαρό νομοσχέδιο του Υπουργείου Περιβάλλοντος και Ενέργειας, σχετικά με τον θαλάσσιο χωροταξικό σχεδιασμό. Πέραν της αναγκαιότητας της γεωπολιτικής, της οικονομικής, της αναπτυξιακής, έχει πολύ μεγάλη και περιβαλλοντική σημασία το εν λόγω νομοσχέδιο, γιατί πραγματικά έχει σημασία ο θαλάσσιος χώρος, οι ακτές μας. Είμαστε μια χώρα με ίσως τη μεγαλύτερη ακτογραμμή στην Ευρώπη. Οι ακτές υφίστανται σοβαρές πιέσεις, όχι μόνο από την άναρχη δόμηση και τον ανθρώπινο παράγοντα, αλλά και από τις συνέπειες της κλιματικής αλλαγής.

Στην προσπάθεια, λοιπόν, η χώρα μας αυτά τα οχτώ χρόνια να βγει από τη μνημονιακή λαίλαπα σαν κύριο στόχο έχει βάλει την προσέλκυση επενδύσεων και, μάλιστα, ξένων επενδύσεων. Οι ξένες επενδύσεις είναι απαραίτητες σ’ αυτήν τη χώρα. Οι επενδύσεις, όμως, και οι επενδυτές απαιτούν να υπάρχει ένα σχέδιο, να υπάρχουν σταθεροί όροι, να υπάρχει ένα χωροταξικό σχέδιο, κανόνες, όροι και όρια για να επενδύσουν.

Αναπτυξιακοί νόμοι όλα αυτά τα χρόνια έχουν ψηφιστεί πολλοί. Άναρχη ανάπτυξη υπήρχε. Όμως, όταν δεν υπήρχε ένας χωροταξικός σχεδιασμός, υπήρχαν πάντα προβλήματα.

Ο χωροταξικός σχεδιασμός είναι αναπτυξιακό εργαλείο, όπως είναι εργαλείο σοβαρό και οι δασικοί χάρτες, όπως είναι το δασολόγιο, το κτηματολόγιο και όλα αυτά τα οποία γίνονται αυτόν τον καιρό. Αν δεν υπήρχαν αυτά και αν δεν υπάρχουν αυτά, οι πελατειακές σχέσεις χρόνων -δεκαετιών θα έλεγα- θα συνεχιστούν. Γι’ αυτό είναι απαραίτητο όλα αυτά να γίνουν.

Ο θαλάσσιος χωροταξικός σχεδιασμός περιλαμβάνει την εθνική χωρική στρατηγική για τον θαλάσσιο χώρο, που είναι το γενικό πλαίσιο για τη θαλάσσια χωροταξία και ακολουθεί τα θαλάσσια χωροταξικά σχέδια, που είναι επιμέρους σχέδια.

Η εθνική χωρική στρατηγική, που είναι η ομπρέλα για τον θαλάσσιο χώρο, προσδιορίζει, πρώτον, τις στρατηγικές κατευθύνσεις για τις θαλάσσιες περιοχές και τις παράκτιες ζώνες που στοχεύουν στη βιώσιμη ανάπτυξη και, δεύτερον, υποδεικνύει την αναγκαιότητα για την εκπόνηση θαλάσσιων χωροταξικών σχεδίων.

Ο θαλάσσιος χωροταξικός σχεδιασμός αποτελεί ένα μέσο υλοποίησης ολοκληρωμένης θαλάσσιας πολιτικής της Ευρωπαϊκής Ένωσης και είναι συνυφασμένος με την ολοκλήρωση της διαχείρισης παράκτιων ζωνών στο πλαίσιο της αλληλεπίδρασης ξηράς και θάλασσας, σύμφωνα με τα οριζόμενα στο πρωτόκολλο για την ολοκληρωμένη διαχείριση παράκτιων ζωνών και σύμφωνα με τις οικείες διατάξεις συμβάσεων των Ηνωμένων Εθνών για το Δίκαιο της Θάλασσας.

Έρχομαι, όμως, στο δεύτερο μέρος του εν λόγω νομοσχεδίου, στο οποίο ενσωματώνονται οδηγίες για τροποποίηση της οδηγίας 70/1998 σχετικά με την ποιότητα των καυσίμων βενζίνης και ντίζελ και για την τροποποίηση της οδηγίας 28/2009, σχετικά με την προώθηση της χρήσης ενέργειας από ανανεώσιμες πηγές.

Το νομοσχέδιο στοχεύει στην ενθάρρυνση της χρήσης νέων προηγμένων βιοκαυσίμων, που δεν παράγονται από εδώδιμες καλλιέργειες, ώστε να επιτευχθεί έως το 2020 υψηλότερο επίπεδο κατανάλωσης των βιοκαυσίμων αυτών. Άρα, προωθείται η βελτίωση των ελέγχων.

Συγχρόνως, όμως, θεσπίζεται η υποχρέωση ανάμιξης της βενζίνης με βιοκαύσιμα και ειδικότερα με βιοαιθανόλη ή με βιοαιθέρες, που παράγονται από αλκοόλες βιολογικής προέλευσης, με έναρξη το 2019 και πρόβλεψη για αύξηση της εν λόγω υποχρέωσης.

Θα έλθω εδώ να πω δύο πράγματα, επειδή ακούστηκε και εδώ στην Ολομέλεια σήμερα, σχετικά με τα βιοκαύσιμα. Θα έλεγα να θυμηθούν κάποιοι ότι το 2010 η κατανομή, η οποία υπήρχε στο Υπουργείο Περιβάλλοντος και Ενέργειας, ήταν εκατόν σαράντα οχτώ χιλιάδες τόνοι βιοντίζελ και τριακόσιες ενενήντα χιλιάδες τόνοι βιοαιθανόλη. Τι έγινε όμως; Βιοαιθανόλη δεν παρήχθη.

Έρχομαι τώρα και λέω ότι τα βιοκαύσιμα -να είμαστε λίγο μαζεμένοι, εγώ τουλάχιστον είμαι μαζεμένη- δεν θα πούμε ότι είναι και πανάκεια για τη μάχη κατά της κλιματικής αλλαγής, γιατί υπάρχει και θέμα σε σχέση με τις εκπομπές των αερίων, αν συνυπολογιστούν -κάτι που γινόταν μέχρι σήμερα και είναι ένας λόγος που οι Ηνωμένες Πολιτείες μείωσαν και το ποσοστό στο καύσιμο από βιοκαύσιμα- οι αλλαγές της χρήσης γης, η αποδάσωση και η εκχέρσωση,

Η Ευρωπαϊκή Ένωση σε συμφωνία με το Ευρωπαϊκό Κοινοβούλιο περιορίζει τη χρήση βιοκαυσίμων πρώτης γενιάς σε ποσοστό 6% αντί για 10% μέχρι το 2021, κατευθύνοντας σταδιακά όλα τα κονδύλια στην ενίσχυση και επιδότηση βιοκαυσίμων δεύτερης και τρίτης γενιάς, ενθαρρύνοντας παράλληλα την παραγωγή βιοκαυσίμων δεύτερης γενιάς από υπολείμματα, απορρίμματα, συνθετικά καύσιμα με μέθοδο Fischer-Tropsch και τρίτης γενιάς από φύκια και νανοφύκια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου ένα λεπτό ακόμη, κύριε Πρόεδρε.

Οι μέθοδοι αυτές είναι πολλά υποσχόμενες, αφού για την παραγωγή βιοκαυσίμων δεύτερης γενιάς αξιοποιείται βιομάζα από γεωργικά και δασικά απορρίμματα, με αποτέλεσμα να μην είναι ανταγωνιστικά ως προς τις διατροφικές καλλιέργειες.

Πολλές προσπάθειες σε αυτό το επίπεδο έχουν γίνει τα τελευταία χρόνια στην Ευρώπη, συγκεκριμένα στην Αυστρία, τη Νορβηγία και την Ολλανδία.

Επίσης, σημαντικές και επαναστατικές είναι οι προσπάθειες χρησιμοποίησης του οργανικού υπολείμματος των αστικών απορριμμάτων -είτε αυτούσιου είτε σε μείγμα- με άλλες πρώτες ύλες για την παραγωγή συνθετικών καυσίμων.

Κλείνοντας, θα ήθελα να πω για άλλη μια φορά όσον αφορά την κριτική που γίνεται πολλές φορές και σε σχέση με το σημερινό νομοσχέδιο και από την Αντιπολίτευση, «τι κάνατε τόσα χρόνια για το χωροταξικό, για όλα αυτά;», ας έχει και ένα στοιχείο αυτοκριτικής –θα έλεγα- και κάποιας σεμνότητας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Καφαντάρη.

Ο κ. Ξυδάκης, Κοινοβουλευτικός Εκπρόσωπος του ΣΥΡΙΖΑ, έχει τον λόγο.

Ορίστε, κύριε συνάδελφε, έχετε τον λόγο για δώδεκα λεπτά.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Είμαστε στο τέλος μιας συνεδρίασης κατά την οποία, με όλες τις ενστάσεις και τις επιφυλάξεις που ακούστηκαν στα επιμέρους, προσωπικά στα γενικά δεν άκουσα κάποιον σοβαρό λόγο που να αμφισβητεί είτε τη σκοπιμότητα είτε την αρτιότητα της ρύθμισης που επιχειρείται για τη θαλάσσια χωροταξία.

Νομίζω ότι όλη η σκέψη και η κατάληξη κάθε εχέφρονος πολίτη που γνωρίζει σε ποια κατάσταση βρίσκεται η χώρα και σε ποια κατάσταση βρέθηκε το 2010 -αθωράκιστη, όχι μόνο δημοσιονομικά και οικονομικά, αλλά και ως παραγωγική συγκρότηση, ως σχέδιο παραγωγής- δεν θα μπορούσε να αμφισβητήσει ότι οι βασικές προϋποθέσεις για τη λελογισμένη ανάπτυξη, την αειφορία αυτής της χώρας, τη βιωσιμότητα της οικονομίας και την αντοχή της στις διεθνείς κρίσεις απαιτούν ορισμένα στοιχεία, τα οποία, δυστυχώς, στα πολλά χρόνια της επίπλαστης ή της υπαρκτής ευημερίας, στα χρόνια της Μεταπολίτευσης, στα χρόνια των μεγάλων ρυθμών ανάπτυξης -με όποιους τρόπους αυτοί επιτυγχάνονται- ακόμα λείπουν.

Λείπει ένα συνολικό κανονιστικό πλαίσιο, που θα είναι απλό, σαφές, λειτουργικό και αρκετά σταθερό και θα προσαρμόζεται στις νέες ανάγκες, το οποίο θα επέτρεπε και την υγιή ανάπτυξη των εγχώριων δυνάμεων, των εγχώριων επενδυτών, των εγχώριων επαγγελματιών και επιχειρηματιών, αλλά και το οποίο θα προσέλκυε τις σοβαρές, τις υγιείς, τις λεγόμενες καλές επενδύσεις από το εξωτερικό.

Στον χωροταξικό σχεδιασμό και στη χάραξη ζωνών οικισμού, βιομηχανίας, βιοτεχνίας, αγροτικής παραγωγής είχαν γίνει μεγάλα βήματα. Το Κτηματολόγιο μετά από είκοσι χρονιά έχει φθάσει στο 20% με 25% της καλύψεως κτηματογράφησης της χώρας. Το Δασολόγιο ολοκληρώθηκε πέρυσι με τη νομοθέτηση και ευτυχώς προχωράει γοργά.

Το φορολογικό σύστημα, δυστυχώς, ακόμη είναι απαρχαιωμένο με ένα σύστημα τεκμηρίων, το οποίο σε κατάσταση κοινωνικού μετασχηματισμού πλήττει ακόμη τους ασθενείς και τους επισφαλείς.

Στην απονομή δικαιοσύνης, που και αυτή έχει σχέση όχι μόνο με την ομαλότητα του κοινωνικού βίου, αλλά και με την ομαλότητα του οικονομικού βίου, δυστυχώς, σύμφωνα με μια έκθεση της Κομισιόν που εκδόθηκε πριν από μία εβδομάδα, είμαστε αρνητικοί πρωταθλητές. Έχουμε δεκαπλάσιους και εικοσαπλάσιους χρόνους μακρύτερους στην απονομή δικαιοσύνης, στο να τελεσιδικήσει μια υπόθεση από τον μέσο όρο της Ευρωπαϊκής Ένωσης.

Αυτό είναι περίπου το πλαίσιο οικονομικού βίου και παραγωγικού βίου στη χώρα και έτσι αθωράκιστο, ασπόνδυλο μάς βρήκε στη διεθνή κρίση του 2008, 2009 και κατέρρευσε η χώρα. Το τέλος αυτής της ιστορικής περιπέτειας ελπίζουμε να είναι τους ερχόμενους μήνες.

Για το ίδιο το περιβάλλον, όμως, για το οποίο μεριμνά η παρούσα Κυβέρνηση με νομοθετήσεις, όπως αυτή για τη θαλάσσια χωροταξία σε έναν συνολικό εθνικό σχεδιασμό και με αφορμή την Παγκόσμια Ημέρα Περιβάλλοντος για την οποία μίλησαν και άλλοι συνάδελφοι, θα πρέπει να γίνει κατανοητό, με το δικό μας ζωντανό παράδειγμα, με τη δική μας διαπαιδαγώγηση, των αιρετών του ελληνικού λαού, ότι δεν είναι ούτε μία ρομαντική ουτοπία, ένα φανταστικό κεφάλαιο, στο οποίο αναφερόμαστε ως χίπηδες, αλλά είναι ένα ουσιαστικό, με οικονομική αξία, κεφάλαιο για τις οικονομίες και τις κοινωνίες και πάνω απ’ όλα να δώσουμε να γίνει κατανοητό ότι είναι ένα αναντικατάστατο αποθετήριο ζωής.

Σε αυτό το σημείο θα ήθελα να επιστήσω την προσοχή στους Υπουργούς για τη μαζική εγκατάσταση των μεγαλύτερων ανεμογεννητριών που έχουν γίνει ποτέ σε ελληνικό έδαφος, στις κορυφές των Αγράφων, στα πιο απάτητα βουνά, στη νότια απόληξη της Πίνδου, στα πιο απάτητα βουνά του ελληνισμού, στην ψυχή του ελληνισμού, στον αυχένα της Νιάλας, που είναι ένα ορόσημο για τον νεότερο ελληνισμό, εκεί που συναντήθηκε ο κυβερνητικός στρατός με τους αντάρτες το 1949, στα χίλια οκτακόσια μέτρα, σε αλπικά λιβάδια εγκαθίστανται ανεμογεννήτριες ύψους εκατόν ογδόντα μέτρων, για τις οποίες απαιτούνται δρόμοι, χωματουργικά, έδρανα, εργασίες κατασκευής και δίκτυο πυλώνων υψηλής τάσης, που θα αλλοιώσουν ανεπανόρθωτα ένα από τα πολυτιμότερα αποθετήρια συνολικά της ελληνικής χερσονήσου. Προσφάτως ενημερώθηκα. Είναι ενήμερες πολλές περιβαλλοντικές οργανώσεις και τοπικές κοινότητες οι οποίες έχουν ξεσηκωθεί, είναι ενήμεροι οι Βουλευτές των περιοχών και της Ευρυτανίας και της Καρδίτσας. Θέλω να επιστήσω την προσοχή στο Υπουργείο Περιβάλλοντος γι’ αυτό το εν εξελίξει και εν δυνάμει μέγα έγκλημα εις βάρος του μεγαλύτερου οικοσυστήματος της ελληνικής χερσονήσου.

Ας προχωρήσουμε σε μια τελευταία παρατήρηση επί του νομοσχεδίου, γιατί ο χρόνος περνά και έχουμε και άλλα καθήκοντα ως Βουλευτές ζωτικής σημασίας, εθνικής σημασίας. Εκφράστηκε το αίτημα διά μακρών στην επιτροπή από τους φορείς και από Βουλευτές των κομμάτων της Αντιπολίτευσης για τον τρόπο διαχείρισης των βιοκαυσίμων και την εισαγωγή στο σύστημα παραγωγής βιοντίζελ των ανακυκλωμένων τηγανελαίων.

Ο Υπουργός αναγνώρισε ότι υπάρχει ένα παραθυράκι, το οποίο δίνει τη δυνατότητα σε κάποιους επιτήδειους να κάνουν εμπόριο αποθεμάτων, υπαρκτών ή ανύπαρκτων, και εμπόριο χαρτιών και να επανυποβάλλουν αδιάθετα υπόλοιπα από περασμένες χρονιές στη νέα χρονιά. Το αναγνώρισε αυτό ο Υπουργός, ο κ. Σταθάκης. Είχε ένα επιχείρημα: Τι θα κάνουμε τα αδιάθετα; Θα τα οδηγήσουμε σε καταστροφή με τεράστιο περιβαλλοντικό κόστος; Η απάντηση προφανώς είναι ότι ποτέ πουθενά στην Ελλάδα ούτε στον κόσμο ολόκληρο δεν καταστρέφονται τα συλλεγέντα τηγανέλαια. Πωλούνται σε χαμηλότερη τιμή, χωρίς την εγγυημένη, την προνομιακή τιμή που εξασφαλίζει η κατανομή.

Εάν, λοιπόν, αναπτυξιακή πολιτική, ορθή και από την Κυβέρνηση του ΣΥΡΙΖΑ, της Αριστεράς είναι να δημιουργήσει το κανονιστικό πλαίσιο, που θα επιτρέπει καθαρό ανταγωνισμό, χωρίς αθέμιτα μέσα, χωρίς λαμόγια που θα τρυπώνουν και θα ανακυκλώνουν χαρτιά χωρίς υπαρκτά αποθέματα, θα πρέπει να τηρηθούν οι όροι της κατανομής, να εξαντλούνται μόνο τα συλλεγέντα τηγανέλαια από την κατανομή κάθε έτους και, εάν κάποιος είναι πολύ δραστήριος και συνέλεξε μεγαλύτερα αποθέματα, να τα πωλεί στο εμπόριο, με τη χαμηλότερη, μη εγγυημένη, μη προστατευμένη τιμή. Είναι παρά πολύ απλά τα πράγματα. Κανείς δεν πρόκειται να καταστρέψει τίποτα. Απλώς θα καταστραφεί το εμπόριο χαρτιών.

Ας το κάνει αυτό, ας μεριμνήσει ο Υπουργός και σε δεύτερο χρόνο να διορθώσει και τη νομοθέτηση και την παλιά κοινή υπουργική απόφαση, η οποία αφήνει αυτήν την ασάφεια και αφήνει παραθυράκια. Δεν πρέπει να μείνει καμμία χαραμάδα, καμμία υπόνοια, καμμία σκιά ότι, επειδή δεν έχουμε καλό ελεγκτικό μηχανισμό ως κράτος, τα αφήνουμε ασαφή και ό,τι γίνει.

Με αυτή την τελευταία παρατήρηση, την έκκληση προς τον Υπουργό, ολοκληρώνω την παρέμβασή μου αυτή με μια υπενθύμιση προς τις πολλές, έντονες και χρωματιστές φωνές, κυρίως της Αξιωματικής Αντιπολίτευσης, η οποία μιλάει για ένα συνολικό σχέδιο το οποίο επιχειρεί να βάλει στην παραγωγική ανασυγκρότηση της χώρας η παρούσα Κυβέρνηση με όλες αυτές τις δυσκολίες, με όλον αυτόν τον ερειπιώνα τον οποίο παρέλαβε και με όλες αυτές τις τεράστιες εκκρεμότητες, τα τεράστια κενά της αβελτηρίας, τα τεράστια κενά της αυθαιρεσίας και της πονηριάς εκ μέρους και των πολιτικών ηγητόρων και κάνει κριτική σε μια Κυβέρνηση τριών ετών ωσάν να είναι υπεύθυνη για τα εβδομήντα χρόνια του Μεταπολέμου.

Θέλω να υπενθυμίσω, λοιπόν, στους αγαπητούς συναδέλφους ότι και η αντιπαροχή και τα αυθαίρετα και η στρεβλή ανάπτυξη και η ραγδαία αποβιομηχάνιση -ιδίως μετά τη δεκαετία του 1970-1980- και η ανυπαρξία θωράκισης της Ελλάδας στον παγκόσμιο καταμερισμό εργασίας και στην εποχή της Ευρωζώνης δεν έγινε με ευθύνη της παρούσας Κυβέρνησης. Έγινε με ευθύνη παρελθουσών κυβερνήσεων και με σωρεία λαθών, με λατρεία του Χρηματιστηρίου, με λατρεία των δομημένων ομολόγων, με λατρεία των σκανδάλων και των «ημετέρων» και εν τέλει, με λατρεία ενός βαθύτατα διχαστικού και πολωτικού λόγου.

Σας υπενθυμίζω μόνο πώς έγινε η παραλαβή και παράδοση της Κυβερνήσεως τον Ιανουάριο του 2015.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Ξυδάκη και για την οικονομία στον χρόνο.

Τον λόγο έχει η κ. Αραμπατζή από τη Νέα Δημοκρατία για επτά λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα ένα σχέδιο νόμου για τον θαλάσσιο χωροταξικό σχεδιασμό, ιδιαίτερα σημαντικό για μια χώρα πολυνησιακή, για μια χώρα δεκαέξι χιλιάδων χιλιομέτρων ακτογραμμής, όπως έχουμε τη χαρά να είναι η χώρα μας, μιας χώρας άρρηκτα συνδεδεμένης με τη θάλασσα, η οποία υπήρξε ιστορικά και συνεχίζει να είναι ο οικονομικός πνεύμονάς της.

Το υπό συζήτηση νομοσχέδιο κατά το πρώτο και σημαντικότερο, βέβαια, μέρος του αφορά στην ενσωμάτωση της ευρωπαϊκής οδηγίας 2014/89.

Επειδή άκουσα αρκετές γενικόλογες και αβάσιμες υποδείξεις από την κυβερνητική πλειοψηφία, που διεκδικεί και την πατρότητα της ενσωμάτωσης των συγκεκριμένων οδηγιών, θα πω ότι η οδηγία αυτή, κυρίες και κύριοι συνάδελφοι, του 2014 θεσπίζει το πλαίσιο για τον θαλάσσιο χωροταξικό σχεδιασμό. Για την οδηγία αυτή η προηγούμενη κυβέρνηση της Νέας Δημοκρατίας εργάστηκε με μεθοδικότητα, αφού όλες οι διαπραγματεύσεις για την υιοθέτησή της ολοκληρώθηκαν επί ελληνικής Προεδρίας τον Ιούνιο του 2014, τότε που εσείς φυσικά, ο ΣΥΡΙΖΑ, πολεμούσατε την οδηγία.

Έτσι εξηγείται γιατί η Κυβέρνηση ΣΥΡΙΖΑ - ΑΝΕΛ καθυστέρησε να συνειδητοποιήσει τη σημασία και την ανάγκη του χωροταξικού σχεδιασμού και για τις θάλασσές μας και έρχεται εκπρόθεσμα, με καθυστέρηση δύο περίπου χρόνων να ενσωματώσει την οδηγία, υπό την πίεση βεβαίως της παραπομπής της χώρας μας στο Ευρωπαϊκό Δικαστήριο.

Θυμίζω ότι στις 7 Δεκεμβρίου του 2017 η Ευρωπαϊκή Επιτροπή παρέπεμψε την Ελλάδα στο Δικαστήριο λόγω μη ενσωμάτωσης του πλαισίου για τον θαλάσσιο χωροταξικό σχεδιασμό. Η Ελλάδα ήταν η μόνη χώρα μαζί με τη Βουλγαρία που δεν ανταποκρίθηκαν στην προθεσμία της 18ης Σεπτεμβρίου του 2016, ως όφειλαν, με συνέπεια εισήγηση της Κομισιόν για επιβολή ημερήσιας χρηματικής ποινής ύψους 31.416 ευρώ από την ημέρα έκδοσης της απόφασης, έως ότου η εν λόγω οδηγία ενσωματωθεί και τεθεί σε ισχύ στο Εθνικό Δίκαιο.

Πέραν, όμως, από τα πρόστιμα, η Κυβέρνηση με την αβελτηρία της υπονομεύει τις αναπτυξιακές δυνατότητες της χώρας. Η επιλογή σας, εξάλλου, να περιορίσετε την αρμοδιότητα διαχείρισης για τον θαλάσσιο χωροταξικό σχεδιασμό μόνο στο Υπουργείο Περιβάλλοντος, ορίζοντας ως αρμόδια αρχή τη Γενική Γραμματεία Χωρικού Σχεδιασμού, καταδεικνύει εμφανώς την αποσπασματικότητα της πολιτικής σας σκέψης για έναν τόσο ζωτικό για την Ελλάδα τομέα.

Είστε μια Κυβέρνηση που δεν συνειδητοποιεί –ή, μάλλον, το συνειδητοποιεί με τεράστια καθυστέρηση και υπό την πίεση των δικαστικών αποφάσεων και των επικείμενων δικαστικών αποφάσεων- ότι ο θαλάσσιος χωροταξικός σχεδιασμός αγγίζει πολλαπλούς τομείς της οικονομίας που είναι οι πιο εξωστρεφείς, οι πιο εξαγωγικοί, που είναι εκείνοι οι οποίοι φέρνουν χρήμα στη χώρα μας, δηλαδή η ναυτιλία, η ακτοπλοΐα, ο τουρισμός, οι υδατοκαλλιέργειες.

Θέλω να αναφερθώ ειδικά στις υδατοκαλλιέργειες. Είναι ένας κλάδος που διαχρονικά η Ελλάδα κατέχει την πρώτη θέση σε επίπεδο Ευρωπαϊκής Ένωσης και στον οποίο μέχρι πρότινος ήμασταν και πρώτοι στον κόσμο στην παραγωγή τσιπούρας και λαβρακίου, με την Τουρκία να μας ξεπερνάει προσφάτως και να βρισκόμαστε πλέον στη δεύτερη θέση. Είναι ένας κλάδος σημαντικός για την ελληνική οικονομία που μετά από τέσσερα χρόνια ύφεσης καταφέρνει να ξαναμπεί σε τροχιά ανάπτυξης χάρη βεβαίως στις επίπονες και επίμονες προσπάθειες των υδατοκαλλιεργητών, με αύξηση της παραγωγής κατά 4,7% το 2017 σε σχέση με το 2016, αύξηση 2% της αξίας των πωλήσεων και του όγκου των εξαγωγών κατά 10%.

Η σημαντική καθυστέρηση της Κυβέρνησης στην υλοποίηση του χωροταξικού σχεδιασμού για την υδατοκαλλιέργεια, δηλαδή η καθυστέρηση θέσπισης εκείνων των οργανωμένων θαλάσσιων εκτάσεων εντός των οποίων θα χωροθετούνται οι μονάδες υδατοκαλλιέργειας, οι λεγόμενες «ΠΟΑΥ», αποτελεί τη μεγαλύτερη απειλή για την ελληνική ιχθυοκαλλιέργεια.

Θα αναφερθώ τώρα στην τροπολογία για τους δασικούς χάρτες. Κατ’ αρχάς, δεν μπορώ να μην σχολιάσω μια ακόμη κραυγαλέα περίπτωση κάκιστης νομοθέτησης της Κυβέρνησής σας που σχεδόν πριν από μια βδομάδα δια του αρμόδιου και παριστάμενου Αναπληρωτή Υπουργού κ. Σωκράτη Φάμελλου ανακοίνωσε στην αρμόδια επιτροπή την τροπολογία για τους δασικούς χάρτες και σχεδόν μια εβδομάδα μετά, δηλαδή σήμερα στην Ολομέλεια, κατατέθηκε η τροπολογία μόλις πριν λίγες ώρες.

Βέβαια, το μεγαλύτερο κακό δεν είναι η καθυστέρηση. Είναι ότι δεν αντιλαμβάνεστε τα προβλήματα, αλλά και τις συνέπειες που θα έχουν για τον αγροτικό κόσμο της χώρας οι αστοχίες και οι απαράδεκτες διαδικασίες σας. Και επειδή βεβαίως κατά την προσφιλή σας τακτική θα σπεύσετε να ρίξετε το ανάθεμα της αβελτηρίας σας στη Νέα Δημοκρατία και να ισχυριστείτε ότι δήθεν εμείς δεν θέλουμε τους δασικούς χάρτες, θα σας απαντήσω ότι βεβαίως και τους θέλουμε, αλλά όχι ως μέσο άσκοπης ταλαιπωρίας των συναλλασσομένων, όχι ως νέο χαράτσι, όχι σαν μια νέα ευκαιρία φοροεπιδρομής στις πλάτες των αγροτών και των κτηνοτρόφων, που έχετε ρημάξει στην κυριολεξία με τις πολιτικές σας.

Κατά την παρέμβασή μου στην επιτροπή είπα ότι η προθεσμία των δύο μηνών για τις αντιρρήσεις και των δύο χρόνων για την εξαγορά που κάναμε, καθώς και οι πέντε, έξι μέρες που περιμέναμε να το δούμε στο χαρτί, ουδόλως λύνει το πρόβλημα. Και λέω «ουδόλως», γιατί αν η Κυβέρνησή σας έκανε τον κόπο να ρωτήσει τι γίνεται στα δασαρχεία, αλλά και στις πύλες ΟΣΔΕ, θα αντιλαμβανόταν το ελάχιστο ποσοστό των αγροτών που έχουν μπει στη διαδικασία διεκδίκησης λόγω αφ’ ενός της άσκοπης σε πολλές περιπτώσεις γραφειοκρατικής ταλαιπωρίας και αφ’ ετέρου του βαρύτατου κόστους που αυτή συνεπάγεται, το οποίο χωρίς υπερβολή ξεπερνά ακόμη και την αξία των χωραφιών.

Το αποτέλεσμα είναι να υπάρχει σοβαρότατος κίνδυνος ολόκληρες εκτάσεις να εγκαταλείπονται, να μη δηλωθούν τη νέα χρονιά, το 2019, στις δηλώσεις καλλιέργειας, να διακυβεύονται οι επιδοτήσεις και, βεβαίως, να διακυβεύεται η εγκατάλειψη της υπαίθρου. Υπάρχει κίνδυνος να χαθούν οι επιδοτήσεις σε μια κρίσιμη χρονική στιγμή, την ώρα που τεκταίνονται οι σοβαρότατες εξελίξεις για τη νέα Κοινή Αγροτική Πολιτική, οι γενικότερες μειώσεις στον προϋπολογισμό τόσο του πρώτου όσο και του δεύτερου πυλώνα και κυρίως η αυστηροποίηση του πλαισίου για την απόδοση αυτών των ενισχύσεων τόσο του πρώτου όσο και του δεύτερου πυλώνα, με το νέο μοντέλο παράδοσης και τα ετήσια εθνικά στρατηγικά σχέδια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και εξηγούμαι –θα χρειαστώ ένα λεπτό από την ανοχή σας, κύριε Πρόεδρε- για την απαράδεκτη διαδικασία σας.

Είναι απαράδεκτη, κυρίες και κύριοι της Κυβέρνησης, γιατί σε όλες τις εκφάνσεις της –πρόδηλο σφάλμα, αντιρρήσεις, εξαγορά, έγκριση επέμβασης- το κράτος ουσιαστικά αμφισβητεί τον εαυτό του, τις πράξεις διοίκησης που το ίδιο έχει εκδώσει και μετακυλίει το βάρος της απόδειξης αυτών των νόμιμων πράξεών του, με κόστος γραφειοκρατικό και οικονομικό, στους πολίτες. Παράδειγμα αποτελούν τα κληροτεμάχια από αναδασμούς, διανομές, απαλλοτριώσεις που νέμονται οι γεωργοί και οι κτηνοτρόφοι με νόμιμο τίτλο από τις Διευθύνσεις Γεωργίας. Βγάζοντας αυτά τα αγροτεμάχια δασικά ή χερσολίβαδα, καλείτε τους δικαιούχους να κάνουν πρόδηλο σφάλμα για να αποδείξουν τη νομιμότητα των τίτλων που το κράτος τους έχει δώσει. Μιλάμε για πρόδηλο σφάλμα χωρίς τέλος, αλλά βεβαίως με κόστος τοπογράφου, μηχανικού, φακέλου, μίνιμουμ 200 ευρώ. Και αφού βεβαίως κάνουν το πρόδηλο σφάλμα, το σύστημα τους απορρίπτει και τους οδηγεί στις αντιρρήσεις.

Θα σας πω ένα παράδειγμα κτηνοτρόφου. Έχει στα χέρια του άδεια ιδρύσεως και λειτουργίας ποιμνιοστασίου από το 1998. Έχει στα χέρια του άδεια νομιμοποίησης οικοδομικών εργασιών επί της συγκεκριμένης έκτασης. Και του βγάζει η φωτοερμηνεία τον συγκεκριμένο χώρο ως δασικό και τον καλεί να μπει σ’ αυτήν την κοστοβόρα διαδικασία να αποδείξει ότι αυτές οι πράξεις διοίκησης τις οποίες έχει στα χέρια του είναι νόμιμες. Φεύγει από το πρόδηλο σφάλμα και πηγαίνει στις αντιρρήσεις. Εκεί βεβαίως έρχεται το τέλος.

Είναι 90 ευρώ το τέλος υποβολής για χωράφια έως πέντε στρέμματα. Και εάν ο αγρότης έχει πέντε τέτοια κληροτεμάχια -έχει αυτή την ατυχία-, πρέπει να πληρώσει 450 ευρώ μόνο για το τέλος, χώρια το κόστος φακέλων. Εάν έχει δε εκατό στρέμματα αμφισβητούμενα, δηλαδή μια μέση ιδιοκτησία, πρέπει να πληρώσει 700 ευρώ μόνο για το τέλος.

Ε, λοιπόν, σας πληροφορώ ότι είναι εκατοντάδες, για να μην πω περισσότεροι, οι αγρότες που λένε ότι η ιδιοκτησία τους στοιχίζει λιγότερο και δεν μπαίνουν στη διαδικασία και εγκαταλείπουν την όλη προσπάθεια.

Η ανωτέρω βεβαίως διαδικασία θα μπορούσε να αποφευχθεί αν και μόνο η Διεύθυνση Δασών έπαιρνε το αρχείο των κληροτεμαχίων από το Τμήμα Πολιτικής Γης. Το ίδιο πρόβλημα βεβαίως αντιμετωπίζουν και οι ιδιοκτησίες από κληρονομιές, ιδιοκτησίες δηλαδή από χρησικτησία σε περιοχές που δεν υπάρχει ούτε διανομή ούτε αναδασμός και το ιδιοκτησιακό καθεστώς δεν είναι ξεκάθαρο.

Ολόκληρα αγροτεμάχια, κύριε Υπουργέ, στον Νομό Σερρών, από τον οποίο προέρχομαι, βρίσκονται σε αυτή την κατάσταση, όπως και σε άλλους νομούς βεβαίως, και δεν υπάρχει ουδεμία κατεύθυνση από το δασαρχείο και την οποιαδήποτε νομική υπηρεσία για το τι να κάνουν, ενώ κανείς βεβαίως δεν διαβεβαιώνει τον πολίτη ότι, προσκομίζοντας τα δικαιολογητικά και πληρώνοντας τα τέλη των αντιρρήσεων και τα λοιπά, θα δικαιωθεί τελικά.

Σ' ό,τι δε αφορά στην εξαγορά, στην οποία μπορούν και θέλουν να προσφύγουν κάποιοι, πρώτον, δυσκολεύονται να αποδείξουν κυριότητα στις παραπάνω περιγραφόμενες περιπτώσεις οι προ του ’75 και οι δηλώσεις ΟΣΔΕ, όπως ξέρετε, έχουν στοιχεία από το 1996 και εντεύθεν και, δεύτερον, δεν είναι απολύτως σαφές το τίμημα εξαγοράς ή έγκρισης επέμβασης.

**ΠΡΟΕΔΡΕΥΩΝ (Μάριος Γεωργιάδης):** Κυρία Αραμπατζή, έχετε φτάσει στα δέκα λεπτά.

**ΦΩΤΕΙΝΗ ΑΡΑΜΠΑΤΖΗ:** Κλείνω, κύριε Πρόεδρε. Σας ευχαριστώ.

Βεβαίως, οριστική και συγκεκριμένη απάντηση για την τύχη των δικαιωμάτων των επιδοτήσεων των αγροτών, αλλά και του κινδύνου εγκατάλειψης της αγροτικής γης δεν παίρνουμε από τα επίσημα χείλη του Υπουργού Αγροτικής Ανάπτυξης. Το θέμα είναι πάρα πολύ σοβαρό.

Συνοψίζοντας, λέω τα εξής. Κληροτεμάχια τα οποία προέρχονται από αναδασμούς, διανομές, απαλλοτριώσεις, οποιαδήποτε παραχώρηση από το Υπουργείο Αγροτικής Ανάπτυξης να εξαιρεθούν της υποχρέωσης. Να υπάρξει συνολικό τέλος ανά δικαιούχο και όχι ανά αγροτεμάχιο, προκειμένου να μπορέσουν οι αγρότες να προχωρήσουν τις διαδικασίες στη δύσκολη αυτή οικονομική συγκυρία που βιώνουν. Σε χωριά που δεν είχαν κτηματολόγιο οι διαδικασίες να ξεκινήσουν με την ολοκλήρωση του κτηματολογίου. Και εκεί που έχουν γίνει οι αντιρρήσεις από την προηγούμενη χρονιά να λειτουργήσουν, κύριε Υπουργέ, οι υπηρεσίες ΕΠΑΑ για να επιλυθούν οι διαφορές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Αραμπατζή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τέσσερις εκπαιδευτικοί-συνοδοί τους από το Δημοτικό Σχολείο Βαρυπέτρου Χανίων.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, μπορώ να έχω για έναν λεπτό τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Επειδή κατανοώ την ανησυχία της κ. Αραμπατζή, θέλω απλά να ενημερώσω για το εξής. Πράγματι ο χρόνος υποβολής των αντιρρήσεων ήταν πάρα πολύ μικρός και πολύ μεγάλα τα τέλη των αντιρρήσεων, αλλά και του κόστους για την αλλαγή χρήσης και παραχώρησης κυριότητας. Όλα αυτά είχαν νομοθετηθεί την περίοδο 2012-2015 που ήσασταν Βουλευτής.

Η περίοδος ανάρτησης ήταν μόνο σαράντα πέντε ημέρες, κυρίες και κύριοι συνάδελφοι. Τώρα είναι οκτώ μήνες. Το τέλος αντιρρήσεων μειώθηκε κατά 80%, ενώ η προηγούμενη κυβέρνηση, στην οποία συμμετείχατε, είχε ψηφίσει πολύ ακριβά τέλη αντιρρήσεων. Μάλιστα, το σημαντικότερο είναι ότι το κόστος για να πάρουν οι αγρότες τη γη, αυτό που λέμε τα εκχερσωμένα, μειώθηκε 83% και έγινε εκατό δόσεις, όταν η προηγούμενη κυβέρνηση είχε νομοθετήσει εφάπαξ προκαταβολικά και πενταπλάσιο από ό,τι ισχύει σήμερα. Πράγματι πρέπει να στηρίξουμε τον πρωτογενή τομέα και το κάνουμε.

Ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ:** Θα είχαμε τις βοσκήσιμες γαίες από το 2017, αν ήμασταν κυβέρνηση, τις οποίες πάτε μετά το 2019!

**ΠΡΟΕΔΡΕΥΩΝ (Μάριος Γεωργιάδης):** Κυρία Αραμπατζή, δεν ακούγεστε.

Τώρα τον λόγο έχει ο κ. Τζελέπης. Οι Σέρρες έχουν την τιμητική τους στην Αίθουσα, πρώτα με την κ. Αραμπατζή, τώρα με τον κ. Τζελέπη, τον κ. Μεγαλομύστακα, όπως και η Πέλλα με τον κ. Σαχινίδη. Άρα, απομένει η βόρεια Ελλάδα για να ολοκληρώσουμε.

Ορίστε, κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ζήτησα τον λόγο όχι για να τοποθετηθώ επί του νομοσχεδίου για τον θαλάσσιο χωροταξικό σχεδιασμό, που είναι η εναρμόνιση με τις ευρωπαϊκές οδηγίες, αλλά για άλλο θέμα.

Χθες το βράδυ στις οκτώ η ώρα κατατέθηκε βουλευτική τροπολογία για τους Οργανισμούς Εγγείων Βελτιώσεων ΤΟΕΒ και ΓΟΕΒ, που αυτό σηματοδοτεί τη διαχείριση χρήσης νερού από τους αγρότες για τους δικούς τους αυτοδιαχειριζόμενους οργανισμούς. Νομοσχέδιο, ενώ μέχρι τώρα είχαμε το πραξικόπημα της τροπολογίας.

Πώς αντιλαμβάνεται η Κυβέρνηση το νομοθετικό έργο; Φαίνεται ότι τώρα νομοθετεί με νομοσχέδια που τα φέρνουν ως τροπολογία οι Βουλευτές. Ενώ περιμένουμε εδώ και τρεις-τέσσερις μήνες, όπως είπε ο Υπουργός Γεωργίας, ότι θα έφερνε το συγκεκριμένο νομοσχέδιο για να γίνει συζήτηση στη Βουλή γι’ αυτούς τους σημαντικούς οργανισμούς και το πώς θα λειτουργήσουν, βλέπουμε ότι δεν έχει καν το θάρρος να το φέρει ο ίδιος ο Υπουργός με δική του υπογραφή, οπότε το καταθέτουν συνάδελφοι ως τροπολογία.

Γιατί το έφεραν τώρα; Διότι από την άλλη πλευρά, για πρώτη φορά έχουμε από την πλευρά της Κυβερνήσεως, από το αρμόδιο Υπουργείο να κόβεται το ρεύμα στους ΤΟΕΒ σε μια χρονική συγκυρία όπου οι αγρότες πρέπει να αντεπεξέλθουν στις ανάγκες που έχουν τα χωράφια τους και η φυτική τους παραγωγή για νερό και να κινδυνεύουν με ολοκληρωτική καταστροφή.

Μετά από τις επανειλημμένες ερωτήσεις που κάναμε για το τι θα γίνει σχετικά με το ότι έχει κοπεί το ρεύμα σε πολλούς ΤΟΕΒ ανά την Ελλάδα, πήραμε μία παράταση που ισχύει ακόμα για δύο-τρεις ημέρες. Μ’ αυτήν την τροπολογία δεν δίνετε μια ολοκληρωμένη λύση για το τι θα κάνετε τώρα με τους ΤΟΕΒ που οφείλουν. Θα συνεχίσετε αυτό το «κατεβάζω τους διακόπτες και δεν έχω ρεύμα για τους αγρότες»; Δεν τιμωρείτε μόνο αυτούς που δεν πλήρωσαν. Τιμωρείτε και τους καλοπληρωτές και οδηγείτε ολόκληρες περιοχές της χώρας έξω από την παραγωγή.

Γιατί δεν φέρνετε λύση; Τι θα κάνετε μ’ αυτό; Θα ισχύσουν οι εκατόν είκοσι δόσεις, όπως υποσχεθήκατε; Όχι. Καμμία απάντηση. Να συζητήσουμε τώρα, ενώ συζητείται το νομοσχέδιο, για τον νόμο που φέρατε για τη λειτουργία και τον εκσυγχρονισμό του θεσμικού πλαισίου των ΤΟΕΒ και των ΓΟΕΒ; Κάθε άλλο. Δεν μπορούμε να το δεχθούμε αυτό. Είναι «γονατογράφημα» πρόχειρο και δεν εξασφαλίζει τη λειτουργία των ΤΟΕΒ και των ΓΟΕΒ, όπως κόπτεσθε, υπέρ των αγροτών.

Μιας και σήμερα είναι η Παγκόσμια Ημέρα Περιβάλλοντος, ποιο είναι το ενδιαφέρον από την πλευρά της Κυβέρνησης σε σχέση με τη χρήση του νερού για αρδευτικούς σκοπούς; Αυτό το νομοσχέδιο; Όχι. Θα σας πω ποιο είναι. Το ότι από το Πρόγραμμα Αγροτικής Ανάπτυξης εξαιρούνται σήμερα τα μικρά και τα μεγάλα εγγειοβελτιωτικά έργα από το να γίνουν αρδευτικά έργα, γιατί η Κυβέρνηση καθυστέρησε να βάλει τις δύο αιρεσιμότητες για τη διαχείριση του νερού, καταγραφή της απορροής των υδάτινων λεκανών και τιμολόγηση του νερού. Αυτήν τη στιγμή δεν μπορούν να ενταχθούν μέσα στο Πρόγραμμα Αγροτικής Ανάπτυξης, όταν τα μισά αγροτικά μας δίκτυα είναι της φαραωνικής εποχής και το 50% του νερού χάνεται στη διαδρομή ή πέφτει στη θάλασσα.

Θα ήθελα πραγματικά μία απάντηση, κύριε Υπουργέ. Ποιο σχέδιο έχετε για την επίλυση των οικονομικών προβλημάτων των ΤΟΕΒ ως προς τις οφειλές τους στη ΔΕΗ, ποιο χρονοδιάγραμμα και πώς θα το λύσετε; Εδώ στο νομοσχέδιο προβλέπεται μέχρι δύο χρόνια και μετά να τα κοινοποιήσουν στη ΔΟΥ. Άλλωστε, το μεγάλο ενδιαφέρον σας για τους αγρότες είναι μόνο φοροεισπρακτικό και εισφοροεισπρακτικό.

Τι θα κάνετε τώρα; Θα ήθελα, παρακαλώ, μια απάντηση. Περιμένει με αγωνία όλος ο αγροτικός κόσμος ανά την Ελλάδα, από την Κρήτη, την Πελοπόννησο, τη Θεσσαλία, τη Μακεδονία, πώς θα λύσετε αυτό το πρόβλημα των ΤΟΕΒ. Κι εσείς φέρνετε ένα «γονατογράφημα» για το τι θα γίνει από δω και πέρα. Και αυτό είναι πολύ πρόχειρο. Θα ήθελα να ήταν εδώ ο αρμόδιος Υπουργός, να το συζητήσουμε. Δεν προβλέπει τίποτα, για κανέναν εκσυγχρονισμό των συγκεκριμένων οργανισμών.

Άλλωστε, το ότι φέτος οι αγρότες -για το 2017- δεν μπόρεσαν να ανταπεξέλθουν στις υποχρεώσεις τους απέναντι στους Οργανισμούς Εγγείων Βελτιώσεων, αυτό δεν είναι δική τους υπαιτιότητα. Είναι το αποτέλεσμα της αντιαγροτικής πολιτικής από τη συγκυβέρνηση ΣΥΡΙΖΑ – ΑΝΕΛ αυτά τα τρία χρόνια, όπου έχουν εξαθλιώσει οικονομικά τους αγρότες η εισφοραφαίμαξη και η φοροαφαίμαξη επί παντός επιστητού και έχουν κοπεί όλα τα μέτρα για μείωση του κόστους παραγωγής.

Άκουσα από έναν συνάδελφο ότι αυτό το νομοσχέδιο το φέρατε από το μεγάλο ενδιαφέρον, που δείχνετε για τους αγρότες. Εγώ θα σας παρακαλούσα να μην δείχνετε τόσο ενδιαφέρον για τους αγρότες, γιατί έχετε καταστρέψει την πρωτογενή παραγωγή.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τζελέπη.

Τον λόγο έχει ο κ. Σαχινίδης, Κοινοβουλευτικός Εκπρόσωπος της Χρυσής Αυγής.

Ακολουθεί ο κ. Μεγαλομύστακας, έχουμε τις δευτερολογίες από τέσσερις συναδέλφους που έχουν ζητήσει και θα κλείσει ο Υπουργός κ. Σταθάκης.

Ορίστε, κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Θα ήθελα, όμως, να κάνετε και μια παρατήρηση στη Γραμματεία του Προεδρείου της Βουλής, διότι προηγουμένως πέρασε και ρώτησε όλους τους Κοινοβουλευτικούς Εκπροσώπους αν θα δευτερολογήσουν, πλην εμού. Είναι η δεύτερη φορά, που συμβαίνει αυτό και το έχω ξανακάνει παρατήρηση.

**ΠΡΟΕΔΡΕΥΩΝ (Μάριος Γεωργιάδης):** Κύριε Σαχινίδη, τους ειδικούς αγορητές ρώτησαν για δευτερολογίες.

**ΙΩΑΝΝΗΣ ΣΑΧΙΝΙΔΗΣ:** Δεν είναι ειδικός Αγορητής ο κ. αμυράς. Έχει γίνει επανειλημμένα αυτό.

**ΠΡΟΕΔΡΕΥΩΝ (Μάριος Γεωργιάδης):** Ο κ. Παναγιώταρος δεν ήταν εδώ, γι’ αυτόν τον λόγο δεν ερωτηθήκατε εσείς. Προς Θεού, το διευκρινίζω, γιατί ζήτησα εγώ να κατέβουν να ρωτήσουν ποιοι θα δευτερολογήσουν. Εάν επιθυμεί ο κ. Παναγιώταρος να δευτερολογήσει, πολύ ευχαρίστως. Έχει το δικαίωμα να το κάνει.

**ΙΩΑΝΝΗΣ ΣΑΧΙΝΙΔΗΣ:** Έχουμε, λοιπόν, το σχέδιο νόμου σχετικά με τη «Θέσπιση πλαισίου για τον θαλάσσιο χωροταξικό σχεδιασμό και άλλες διατάξεις». Σχεδιασμός θεσμικού πλαισίου για τον χωροταξικό σχεδιασμό χωρίς την ανακήρυξη ΑΟΖ δεν μπορεί να υπάρξει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Έχουμε ακούσει επανειλημμένα ότι η πατρίδα μας είναι μια μικρή χώρα. Όχι, κυρίες και κύριοι, τα χερσαία σύνορα της Ελλάδος μαζί με τα θαλάσσια είναι σε έκταση μεγαλύτερα και από τη Γαλλία. Η θάλασσα μπορεί να θρέψει κατά 80% την πατρίδα μας. Είναι ένας χώρος όπου θα έπρεπε να μεριμνήσετε τελείως διαφορετικά, γιατί αν πάρουμε παράδειγμα από τον τρόπο που θεσπίσατε το χωροταξικό τον Δεκέμβριο του 2015 για τα χερσαία εδάφη, πιστεύουμε ότι θα είναι άλλο ένα καταστροφικό νομοσχέδιο της Συγκυβέρνησής σας.

Διότι από τα παραδείγματα που έχουμε -αν και ψηφίστηκε τον Δεκέμβριο του 2015 όπως ανέφερα- δυστυχώς, την απόφαση της εφαρμογής του χωροταξικού την είχε πάρει ο Περιφερειάρχης Κεντρικής Μακεδονίας κ. Τζιτζικώστας, εξαιρώντας τους Νομούς Χαλκιδικής και Πιερίας επειδή είναι τουριστικοί, αλλά είναι τελείως καταστροφικό για όλη την υπόλοιπη κεντρική Μακεδονία. Και αν μιλήσω για τη δική μου περιοχή, την Πέλλα, αφορά το κλείσιμο πέντε χιλιάδων και πλέον επιχειρήσεων. Εάν και το χωροταξικό για τη θέσπιση πλαισίου για τον θαλάσσιο σχεδιασμό είναι το ίδιο, κακώς προχωράτε.

Ακούσαμε προηγουμένως από την ομιλήτρια του ΣΥΡΙΖΑ κ. Καφαντάρη –και μάλιστα, την ώρα που μιλούσε έδινε τόσο μεγάλη προσοχή ο αρμόδιος Υπουργός κ. Σταθάκης, που χασμουριόταν, αλλά θα ήθελα να απαντήσει- ότι οι επενδύσεις και οι επενδυτές ενδιαφέρονται και περιμένουν πρώτα τον σχεδιασμό του χωροταξικού.

Θα έπρεπε να μας απαντήσει ο κύριος Υπουργός, ως οικονομολόγος, ότι οι επενδύσεις και οι επενδυτές, πρωτίστως, ενδιαφέρονται για το αν θεσπιστεί ένα σταθερό φορολογικό πλαίσιο και μια χαμηλή φορολογική επιβάρυνση ούτως ώστε να είναι ελκυστική.

Ακούσαμε, επίσης, από τον Κοινοβουλευτικό Εκπρόσωπο της συγκυβέρνησης για ανάπτυξη και αειφορία και ότι δεν θα κατέρρεε η ελληνική οικονομία, αν είχαν υπάρξει σχεδιασμοί θέσπισης πλαισίων, για να είναι θωρακισμένη η πατρίδα μας. Ξεχνάτε, κύριοι της συγκυβέρνησης, ότι η πατρίδα μας κατέρρευσε από τα πλαστά στοιχεία, τα οποία μας έβαλαν στα μνημόνια.

Να περάσω στις τροπολογίες και θα αναφερθώ πρώτα στις υπουργικές. Στην τροπολογία με γενικό αριθμό 1602 και με ειδικό αριθμό 193, τασσόμαστε φυσικά υπέρ της απόδοσης των αποδοχών για τις υπερωριακές υπηρεσίες των υπαλλήλων των ανώτερων οργανισμών και φορέων, αλλά δεν αντιλαμβανόμαστε γιατί αυτή η ρύθμιση έρχεται μετά από δύο χρόνια.

Είναι αλήθεια ότι οι αποδοχές του προαναφερόμενου προσωπικού δεν έχουν αποπληρωθεί εδώ και δύο χρόνια -από το 2016- και αποτελούν δεδουλευμένα. Συνεπώς, θα πρέπει φυσικά, να καταβληθούν. Βέβαια, διατηρούμε μια επιφύλαξη, δεδομένου ότι γίνεται σαφής αναφορά στην τήρηση των δημοσιονομικών στόχων του μεσοπρόθεσμου προγράμματος δημοσιονομικής στρατηγικής, δηλαδή του μνημονίου, γεγονός που σημαίνει ότι ενδεχομένως θα υπάρξει μείωση ή δεν θα καταβληθούν καθόλου τα ανώτερα ποσά, αν δεν επιτευχθούν οι στόχοι. Παρ’όλα αυτά, θα ψηφίσουμε «παρών» στη συγκεκριμένη τροπολογία.

Στην τροπολογία με γενικό αριθμό 1603 και ειδικό 94, η Ευρωπαϊκή Ένωση μας τραβάει το αφτί σε θέματα διαμονής πολιτών τρίτων χωρών και μας επιβάλλει, στην ουσία, τη δική της πολιτική. Όλα είναι στα μέτρα των πολιτών τρίτων χωρών, αφού μειώνονται τα παράβολα για την έκδοση άδειας διαμονής για τους περισσότερους.

Αυτό δεν θα ήταν απαραίτητα αρνητικό, αν αφορούσε πολίτες του ευρύτερου ευρωπαϊκού χώρου, χώρες δηλαδή, που δεν έχουν εισέλθει ακόμα στην Ευρωπαϊκή Ένωση, που στην πλειοψηφία τους έρχονται στην Ελλάδα για σπουδές, για εργασία ή για άλλες δραστηριότητες, που στηρίζουν ενδεχομένως την εθνική μας οικονομία.

Αφορά, όμως, και τους πολίτες εισβολής, που, ακόμα και αν δεν δηλώνουν την παρουσία τους στις αρχές, γλυτώνουν με ένα παράβολο των 100 και των 200 ευρώ. Μοναδική φωτεινή αχτίδα, η επιβολή παράβολου σε εργοδότες, που επιθυμούν να απασχολήσουν πολίτες τρίτων χωρών. Θεωρούμε, όμως, ότι τα παράβολα είναι ιδιαίτερα χαμηλά και ότι, στο καθεστώς μαύρης εργασίας με λαθρομετανάστες, που επικρατεί, αυτό θα είναι μια σταγόνα στον ωκεανό.

Εξάλλου, θα έπρεπε, η απασχόληση πολιτών τρίτων χωρών, που εισέρχονται παράνομα στη χώρα να απαγορεύεται παντελώς, για να μπορέσει να αντιμετωπιστεί πρωτίστως η ανεργία των Ελλήνων πολιτών. Καταψηφίζουμε φυσικά, την τροπολογία, καθ’ ότι θα νομιμοποιήσει ακόμη περισσότερους λαθροεισβολείς, με ελάχιστα πρόστιμα. Εξάλλου, η Ελλάς θα πρέπει να έχει τη δυνατότητα να χαράξει τη δική της εθνική στρατηγική στο θέμα των μεταναστεύσεων και όχι να σέρνεται πίσω από την Ευρωπαϊκή Ένωση κάθε τρεις και λίγο.

Σχετικά με την τροπολογία με γενικό αριθμό 1610 και ειδικό 200, θέλω να πω το εξής: Η συγκεκριμένη τροπολογία, κύριε Υπουργέ, θα έπρεπε να είναι ή πέντε διαφορετικές τροπολογίες ή πέντε άρθρα του νομοσχεδίου, διότι από τις πέντε προτεινόμενες διατάξεις διαφωνούμε κάθετα και απόλυτα με την πρώτη και ενώ συμφωνούμε με τις υπόλοιπες τέσσερις, είμαστε αναγκασμένοι να ψηφίσουμε «παρών».

Διαφωνούμε με την πρώτη, που αφορά τον καθορισμό όρων, προϋποθέσεων και αναγκαίων μέτρων διασφάλισης της ανεξαρτησίας του λειτουργικού διαχωρισμού των κατόχων της αδείας, κατόπιν της άδειας διαχείρισης της ανεξάρτητων συστημάτων φυσικού αερίου και της άδειας διαμονής και άδειας διαχείρισης δικτύου διανομής.

Καταργείται η διάκριση μεταξύ των επιλεγόντων και των μη επιλεγόντων πελατών. Η προμήθεια φυσικού αερίου γίνεται στους τελικούς πελάτες και καταργείται η ρύθμιση σχετικά με τη μεταπώληση φυσικού αερίου. Συμφωνούμε με τη δεύτερη διάταξη, όπου μας λέει ότι πρέπει να συνεχίσουν να λειτουργούν οι ιεροί ναοί, τα μετόχια, οι ιερές μονές και οι βοηθητικοί χώροι αυτών, που βρίσκονται εντός προστατευόμενων περιοχών «NATURA 2000», καθώς και έργα, που εξυπηρετούν άρδευση και αποχέτευση που κατασκευάστηκαν από τους ΟΤΑ.

Συμφωνούμε, επίσης, με την τρίτη διάταξη, που αναφέρεται στο όριο ηλικίας των φυλάκων θήρας, που αυξάνεται από τα τριάντα πέντε στα σαράντα έτη, με απαραίτητη τριετή προϋπηρεσία.

Σχετικά με τη διάταξη 4, όπου παρατείνεται η προθεσμία υποβολής αντιρρήσεων κατά του περιεχομένου των αναρτημένων δασικών χαρτών μέχρι και τις 31-7-2018, γι’ αυτές που έληγαν την περίοδο 30-5-2018, παρατείνεται για άλλα δύο έτη, δηλαδή μέχρι τις 8-8-2020, η υποβολή αίτησης εξαγοράς από τους κατόχους δημοσίων δασικών εκτάσεων, που εκχερσώθηκαν για γεωργική χρήση προ του 1975.

Και επειδή δεν μας απαντάτε στις ερωτήσεις, κύριε Υπουργέ, θα σας πω ότι, εάν μας ακούγατε και εάν απαντούσατε στις ερωτήσεις, θα αποφεύγατε πάρα πολλά προβλήματα.

Σχετικά με τους δασικούς χάρτες, ένας από τους λόγους που δεν επικυρώνουν οι δήμοι, είναι ότι πάρα πολλούς κτηνοτρόφους -και αυτό μου καταγγέλθηκε πριν από δύο μέρες ακριβώς- τους έχουν χρεώσει βοσκοτόπια, ενώ έχουν σταβλιζόμενα ζώα και είναι αναγκασμένοι να τα πληρώνουν. Είναι κάτι παράλογο και είναι πάρα πολλοί. Εάν και δεν μας απαντάτε, πιστεύω ότι μας ακούτε.

Στην πέμπτη διάταξη της συγκεκριμένης τροπολογίας, όπου η δασική νομοθεσία εφαρμόζεται και για τις χορτολιβαδικές και βραχώδεις και πετρώδεις εκτάσεις, που έχουν χάσει το δασικό τους χαρακτήρα πριν από τις 11-06-1975 και δεν χαρακτηρίζονται ως δάση ή ως δασικές εκτάσεις και δεν κηρύσσονται αναδασωτέες, στηρίζουμε την παρούσα τροπολογία. Θα ψηφίσουμε «παρών».

Θα αναφερθώ στην τροπολογία με γενικό αριθμό 1611 και ειδικό αριθμό 201. Για το θέμα της ηλεκτρονικής πολεοδομίας είχαμε εκφραστεί θετικά κατά τη συζήτηση του νομοσχεδίου για το δομημένο περιβάλλον, αλλά δεν μπορούμε να μην παρατηρήσουμε ότι η εν λόγω εξουσιοδοτική διάταξη θα οδηγήσει σε περαιτέρω χρονικές καθυστερήσεις, ενώ δεν επιλύει ζητήματα διαλειτουργικότητας των συστημάτων. Συνεπώς, ένα εργαλείο που θα μπορούσε να είναι θετικό για το ελληνικό δημόσιο και για τους μηχανικούς μένει στα χαρτιά. Καταγράφεται ως δική σας πρόθεση για την υλοποίηση, αλλά δεν πρόκειται ποτέ να ολοκληρωθεί.

Σε ό,τι αφορά είτε τα συλλογικά όργανα είτε την αποκλειστική διακίνηση εγγράφων ηλεκτρονικά, είχαμε εκφράσει τις αντιρρήσεις μας και οι προτεινόμενες τροποποιήσεις δεν φαίνεται να επιλύουν τα ανακύπτοντα ζητήματα. Οι συνεχείς δε εξουσιοδοτήσεις στον Υπουργό δεν διασφαλίζουν τον σύντομο χρόνο εφαρμογής των διατάξεων ή της ολοκλήρωσης των απαιτούμενων ηλεκτρονικών συστημάτων.

Προχωράω στην τροπολογία με γενικό αριθμό 1602 και ειδικό 202. Επιτρέπεται η εγκατάσταση μικρών ανεμογεννητριών, αλλά για ακόμα μια φορά με υπουργική απόφαση θα καθοριστούν όλες οι αναγκαίες και απαραίτητες λεπτομέρειες για την εφαρμογή της διάταξης. Προβλέπεται η δυνατότητα αξιοποίησης του χώρου στάθμευσης του Μεγάρου Μουσικής Αθηνών, με είσπραξη αντιτίμου για μέρος των θέσεων στάθμευσης και ταυτόχρονη μέριμνα για τις ανάγκες στάθμευσης του προσωπικού του οργανισμού. Καταψηφίζουμε και την παρούσα τροπολογία.

Θα αναφερθώ στις βουλευτικές τροπολογίες, τις οποίες κάνατε δεκτές. Εδώ μας προκαλεί εντύπωση ότι από τις δέκα τροπολογίες, που έχουν κατατεθεί, τις οκτώ που κάνατε δεκτές τις έχουν καταθέσει σχεδόν δύο Βουλευτές. Άρα, δεν είναι βουλευτικές, είναι υπουργικές, που απλά τις υπέγραψαν οι Βουλευτές. Δεν είναι τυχαίο, λοιπόν, που έγιναν αυτές οι οκτώ βουλευτικές τροπολογίες, που ήταν όλες υπογεγραμμένες, όπως σας είπα, από δύο Βουλευτές, τη στιγμή που δεν εξετάζετε σχεδόν ποτέ τροπολογίες που κατατίθενται από άλλα κόμματα.

Μολαταύτα, τις περισσότερες εξ αυτών, δεν αντιλαμβανόμαστε για ποιο λόγο δεν τις καταθέσατε ως υπουργικές, αφού την τροπολογία με γενικό αριθμό 1600 την εξέταζε το Υπουργείο Περιβάλλοντος και Ενέργειας από τον Μάρτιο, κατόπιν προγενέστερης πρότασης της ΡΑΕ. Αφορά επενδυτικά σχέδια, τα οποία έχουν μεν προχωρήσει, έχουν λάβει έγκριση των περιβαλλοντικών όρων, αλλά δεν έχουν πάρει τους όρους σύνδεσης, οπότε με την κήρυξη κορεσμού βρίσκονται στον αέρα. Θα θέλαμε να μάθουμε ποιες εταιρείες αφορά και ποιες ακριβώς επενδύσεις. Επίσης, θα θέλαμε να μάθουμε: πώς αντιδρούν οι τοπικές κοινωνίες σε αυτό το σχέδιό σας, κύριε Υπουργέ;

Σχετικά με την τροπολογία με γενικό αριθμό 1601, ήδη είχε αποφασίσει η ΡΑΕ από 29 Μαρτίου και είχε δημοσιευτεί στις 10-5-2018 στη «ΔΙΑΥΓΕΙΑ». Θα θέλαμε να μάθουμε όμως το δημοσιονομικό κόστος και πότε ακριβώς θα εκδοθεί αυτή η υπουργική απόφαση.

Οι βουλευτικές τροπολογίες με γενικό αριθμό 1605 και 1606 ήταν μέρος των προηγούμενων προαπαιτουμένων και είχαμε επισημάνει την ανάγκη να εξεταστούν ξεχωριστά. Οτιδήποτε αφορά τα χρηματιστήρια ενέργειας, μας βρίσκει αντίθετους, γιατί δεν δεχόμαστε ότι η ενέργεια είναι ένα εμπορικό και όχι κοινωνικό αγαθό και η αξία του αποτελεί προϊόν τζόγου.

Για τη δε λατομική νομοθεσία, οι αλλαγές που δέχεστε προφανώς αφορούν, όπως αναφέρεστε, εκ παραδρομής αναφορές. Στη βιασύνη σας να προλάβετε προθεσμίες θυσιάζοντας, όμως, το κρίσιμο θέμα της λατομικής νομοθεσίας καταφεύγετε σε αυτές τις τροπολογίες.

Την τροπολογία με γενικό αριθμό 1607 δεν την δεχόμαστε, καθώς είναι ανεπίτρεπτο σε ανώνυμες εταιρείες, που καταλαμβάνουν ποσοστό του ελληνικού δημοσίου, να διορίζονται στη θέση διοίκησης άτομα, χωρίς αξιοκρατική διαδικασία, έστω την ελάχιστη αξιοκρατία και διαφάνεια, την οποία προσφέρει ο ΑΣΕΠ, μόνο από τους στρατηγικούς επενδυτές.

Με την τροπολογία με γενικό αριθμό 1609 αντικαθίσταται πλήθος διατάξεων, με βασικό σκοπό την αλλαγή μελών διοικητικών συμβουλίων, ειδικά των μη αιρετών, προκειμένου οι διοικήσεις των εν λόγω οργανισμών να καταστούν φιλικότερες προς την παρούσα Κυβέρνηση. Οι δε λοιπές διατάξεις είναι άνευ ουσιαστικής σημασίας.

Καταψηφίζουμε όλες τις βουλευτικές τροπολογίες.

Πριν κλείσω, ήθελα να κάνω κι εγώ μία αναφορά, σχετικά με τα αυριανά συλλαλητήρια, τα οποία λαμβάνουν χώρα σε δεκατρείς πόλεις της Μακεδονίας και όχι μόνον, σε Καβάλα, Σέρρες, Δράμα, Κιλκίς, Πολύκαστρο, Λαγκαδά, Νέα Μουδανιά, Έδεσσα, Φλώρινα, Καστοριά, Πτολεμαΐδα, Κατερίνη και Πέλλα.

Συμμετέχουμε ακομμάτιστα, συμμετέχουμε μόνο με τις ελληνικές σημαίες, για να διατρανώσουμε άλλη μία φορά ότι το όνομα της Μακεδονίας δεν έχει κανείς δικαίωμα να το παζαρεύει.

Εδώ, όμως, υπήρξαν και κάποιες γραφικές δηλώσεις από κυβερνητικά στελέχη, τους οποίους κοιτάξτε να μαζέψετε ή τουλάχιστον κοιτάξτε να τους κάνετε μαθήματα ιστορίας. Δηλώσεις όπως του Αναπληρωτή Υπουργού Αγροτικής Ανάπτυξης, όπως του συμβούλου του Πρωθυπουργού, του κ. Καρανίκα, όπως του κ. Τόσκα, είναι δηλώσεις, οι οποίες ασκούν λεκτική βία. Και η λεκτική βία, πολλές φορές, δυστυχώς, φέρνει και τη σωματική βία. Θα πρέπει κάποια στιγμή, να γίνει γνωστό και κατανοητό σε όλους ότι η βία, είτε λεκτική είτε σωματική, δεν παύει να είναι βία.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μεγαλομύστακας έχει τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με μία φράση, που ίσως δεν αρμόζει στην Αίθουσα, που βρισκόμαστε. Ωστόσο, δεν αρμόζει σίγουρα και ο τρόπος νομοθέτησης που ασκείτε. Θα πω ότι με τον τρόπο νομοθέτησης, που εσείς έχετε επιλέξει να λειτουργείτε, γελάνε μέχρι και οι πέτρες, καθώς έχουμε δει τροπολογίες να έρχονται τελευταία στιγμή και αυτό συμβαίνει και σήμερα.

Και δεν είναι απλές τροπολογίες. Είναι τροπολογίες πολυνομοσχέδια, ίσως, που έρχονται στις 11.30΄, στη 13.00΄ και στη 13.15΄ σήμερα. Έχουμε ακόμη και βουλευτικές τροπολογίες, που ήρθαν χθες το απόγευμα, περίπου στις 20.00΄, για θέματα πολύ σημαντικά, που όπως ανέφερε κι ο συνάδελφός μου και συντοπίτης μου, είναι θέματα για τα οποία είχε δεσμευθεί η Κυβέρνηση ότι θα συζητηθούν ως νομοσχέδιο.

Πάμε να δούμε λίγο τις τροπολογίες. Πάμε πρώτα στις υπουργικές. Θα αναφερθώ σε αυτή που αφορά τα έσοδα του πράσινου ταμείου. Εσείς θέλετε να πάρετε έσοδα του πράσινου ταμείου, για να δώσετε υπερωρίες και διανυκτερεύσεις των υπαλλήλων, που πάνε βέβαια για σκοπούς του Υπουργείου. Το Υπουργείο τι κάνει; Γιατί δεν αναλαμβάνει αυτό τα έξοδα; Ξέρουμε πολύ καλά ότι οι πόροι του πράσινου ταμείου πρέπει να δίνονται μόνο για συγκεκριμένους σκοπούς.

Επίσης, έρχεστε να αναπροσαρμόσετε τα ύψη των παραβόλων. Ξέρετε πολύ καλά σε πόσο δύσκολη οικονομική κατάσταση βρίσκονται αυτή τη στιγμή όλοι οι Έλληνες πολίτες κι έρχεστε εσείς, με αυτόν τον τρόπο, με αυτήν εδώ την τροπολογία, να μειώσετε έσοδα του κράτους. Γιατί; Πιστεύετε ότι αυτοί οι στρατηγικοί επενδυτές, οι οποίοι είναι οι μόνοι των οποίων τα παράβολα αυξάνονται, θα είναι τόσοι που θα καταφέρουν να υπερκαλύψουν τα χρήματα που χάνονται; Έχουμε δει ποιες είναι οι επιπτώσεις του μεταναστευτικού στην ελληνική οικονομία. Γιατί έρχεστε να προσθέσετε άλλο ένα βάρος στην καμπούρα του Έλληνα;

Πάμε τώρα σε άλλη μία πολυτροπολογία, που θα την λέγαμε διαδικαστική. Είναι αυτή που ρυθμίζει θέματα του ΔΕΣΦΑ, αλλά και πολλά άλλα, την οποία επίσης δεν μπορούμε να υπερψηφίσουμε, γιατί ήρθε στη 13.15΄ σήμερα. Θέλετε σε μία τροπολογία αυτού του μεγέθους, τριάντα σελίδων, που ξέρουμε πολύ καλά ότι κρύβονται μπανανόφλουδες, σε όλες σας τις τροπολογίες, σε όλες τις διατάξεις, σε όλα τα άρθρα, εμείς να πέσουμε και να τις πατήσουμε;

Δεν γίνονται αυτά τα πράγματα που μας ζητάτε. Είναι τραγικά. Και η υπουργική τροπολογία που έρχεται από τον κ. Σταθάκη και από τον κ. Φάμελλο χαρακτηρίζεται από πολλές λεπτομέρειες, που θα έπρεπε να συζητηθούν και σίγουρα με άλλη μορφή και όχι με τη μορφή τροπολογίας.

Επίσης, δεν μπορούμε να υπερψηφίσουμε την τροπολογία που έχει ένα θετικό στοιχείο, που είναι η λειτουργία της Ηλεκτρονικής Πολεοδομίας. Έρχεστε, όμως, να αλλάξετε πάλι νόμους, που εσείς ψηφίσατε πριν από λίγους μήνες. Τροποποιείτε νόμο του 2017. Έτσι εσείς θέλετε να λέτε ότι κυβερνάτε, με μία πολιτική «βλέποντας και κάνοντας»;

Πάμε στις βουλευτικές τροπολογίες. Ο Θεός να τις κάνει βουλευτικές, καθώς οι περισσότερες νομίζουμε ότι προέρχονται από Υπουργεία και μάλλον θέλετε να αποφύγετε την Έκθεση του Γενικού Λογιστηρίου του Κράτους. Πολλές απ’ αυτές, δεν μπορούμε να τις στηρίξουμε, παρ’ όλο που δεν ήρθαν σήμερα, αλλά μετά τις επιτροπές, την 1η του μηνός.

Πολλές απ’ αυτές -όπως σας είπα και πριν- εμείς βλέπουμε ότι προέρχονται από Υπουργεία και κρύβουν παγίδες, καθώς θέλετε να διορίσετε δικούς σας. Και χαρακτηριστικά, θα αναφέρω την τροπολογία που αφορά θέματα Οργανισμών Εγγείων Βελτιώσεων, όπου στο τέλος -μακάρι να μας διαψεύσετε- στην παράγραφο 8 κάνετε μία μετατροπή. Μετατρέπετε μία μικρή πρόταση, που ίσχυε με προηγούμενη διάταξη, όπου για να γίνει κάποια πρόσληψη ερχόταν η περιφέρεια να ελέγξει την αναγκαιότητα της πρόσληψης και όχι τη νομιμότητα. Δηλαδή, εσείς θα τους στέλνετε την πρόσληψη και δεν θα έχει λόγο εάν είναι αναγκαίος όντως αυτός, που είναι υπό πρόσληψη για την εκάστοτε δομή. Γιατί αλλάζετε τον όρο «αναγκαιότητα» με τον όρο «νομιμότητα»; Θα θέλαμε μία απάντηση. Μακάρι να κάνουμε λάθος. Αν και αυτή την τροπολογία, έτσι όπως έχει έρθει, δεν πρόκειται, σε καμμία περίπτωση να την υπερψηφίσουμε.

Και άλλες βουλευτικές τροπολογίες έρχονται να διορθώσουν λάθη που έχετε κάνει σε φετινά νομοσχέδια του 2018. Μία απ’ αυτές είναι η τροπολογία με την οποία θέλετε να εγκρίνετε τον προϋπολογισμό των δαπανών του Χρηματιστηρίου Ενέργειας.

Κάτι ανάλογο συμβαίνει και με την τροπολογία με αριθμό 1599/190 που δίνει παράταση.

Η βουλευτική τροπολογία με αριθμό 1600/191 και αυτή δεν έχει λεπτομέρειες.

Είμαστε σίγουροι ότι μετά απ’ αυτό θα αναγκαστείτε να φέρετε και άλλες τροπολογίες. Γιατί δεν ρυθμίζονται τα θέματα με αυτές τις τροπολογίες. Θα έρθουμε, δηλαδή μία μέρα -πιστεύω- στο άμεσο μέλλον και θα ψηφίσουμε μια τροπολογία, που θα λύνει ένα πρόβλημα, που φέρατε σήμερα.

Τώρα θα πω για μια άλλη τροπολογία -για να προλάβω να μιλήσω και για το νομοσχέδιο, όπως έχει έρθει από τις επιτροπές και ύστερα- που αφορά τα λατομεία. Εδώ, στην τελευταία παράγραφο, πολύ φοβόμαστε ότι έρχεστε να ευνοήσετε «φωτογραφικά» κάποιους δικούς σας. Δεν θα έπρεπε να υπάρχει μια καλοσχεδιασμένη πολιτική, όσον αφορά τα λατομεία; Ξέρετε πόσο πλούσια είναι η χώρα μας σε κοιτάσματα, πώς θα έπρεπε να τα εκμεταλλευτούμε. Και ερχόμαστε εμείς συνεχώς με αυτήν την πολιτική των τροπολογιών που ακολουθείτε, για να διορθώσουμε, αυτά που δεν διορθώνονται με αυτόν τον τρόπο.

Πάμε τώρα να συνεχίσουμε και να σας επισημαίνουμε τα λάθη, που ελπίζουμε να μην κάνετε και άλλες φορές. Δυστυχώς, όμως, τα τελευταία χρόνια, όσο είμαστε ως Ένωση Κεντρώων μέσα στη Βουλή, όσο και να σας τα αναφέρουμε, εσείς δεν καταφέρατε να μας εισακούσετε.

Τα λάθη ξεκινούν από τον τίτλο του νομοσχεδίου. Μιλάτε για ενσωμάτωση στην ελληνική νομοθεσία της οδηγίας 2014/89 της Ευρωπαϊκής Ένωσης «περί θεσπίσεως πλαισίου για τον θαλάσσιο χωροταξικό σχεδιασμό και άλλες διατάξεις». Εδώ δεν είναι έτσι. Συμπεριλαμβάνετε άλλες δύο οδηγίες πέρα από αυτήν που αναφέρετε. Είναι τρία διακριτά μέρη αυτά, που απαρτίζουν αυτό το νομοσχέδιο. Δεν είναι λοιπές διατάξεις. Και μάλιστα, είναι οδηγίες, που θα έπρεπε να έχουμε εφαρμόσει πολύ πιο πριν.

Το πρώτο μέρος του νομοσχεδίου αφορά την οδηγία που έχει ο τίτλος του.

Το δεύτερο μέρος αφορά άλλες δύο οδηγίες του 2015 που αναφέρονται στην υποχρέωση της μείωσης εκπομπών ρύπων που προκαλούν το φαινόμενο του θερμοκηπίου, ενώ υπάρχει και η οδηγία 2015/652 η οποία θέλει να ρυθμίσει θέματα για την ποιότητα των καυσίμων βενζίνης και ντίζελ.

Και έχουμε και το τρίτο μέρος, όπου για άλλη μια φορά έρχεται αυτό το νομοσχέδιο να διορθώσει νομοσχέδιο που ψηφίστηκε το 2017. Δεν το ψήφισε άλλη Κυβέρνηση, εσείς το ψηφίσατε.

Πολύ φοβόμαστε βέβαια, ότι και η εναρμόνιση με τις ευρωπαϊκές οδηγίες και συγκεκριμένα με την πρώτη οδηγία, που εμπεριέχεται και στον τίτλο, ενδεχομένως δεν θα γίνει στα χρονοδιαγράμματα, στα οποία ορίζετε ότι θα γίνει. Μας έχετε αποδείξει ότι συνεχώς κωλυσιεργείτε κι ότι δεν έχετε έναν σχεδιασμό, που θα μας πείσει ότι θα έρθει στην ώρα του και δεν θα έχουμε επιπλέον πρόστιμα. Έχουμε πάρα πολλά πρόστιμα από την Ευρωπαϊκή Ένωση επειδή δεν εναρμονιζόμαστε με το ευρωπαϊκό δίκαιο. Έχω ξαναπεί μάλιστα, ότι εσείς είχατε έναν οργανισμό στα χέρια σας, που γλίτωνε πάρα πολλά χρήματα από το ελληνικό δημόσιο και ήρθατε να τον καταργήσετε.

Μάλιστα, αυτή η οδηγία ήταν στη διαβούλευση έως το τέλος του 2016 και εσείς τη φέρνετε σήμερα, το 2018! Να σας θυμίσω τι γίνεται με ένα άλλο νομοσχέδιο που συζητάμε αυτήν την εβδομάδα, που αφορά το Υπουργείο Παιδείας και το οποίο έμεινε για δέκα ημέρες τον Μάρτιο στη διαβούλευση και σε έναν μήνα -σε σαράντα ημέρες, για να μην αδικήσω- ήρθε; Και εδώ μιλάμε για οδηγίες, για κάτι έτοιμο, που παίρνουμε από την Ευρωπαϊκή Ένωση. Εφόσον αργήσατε τόσο πολύ να το φέρετε από τη διαβούλευση στην ολομέλεια, πολύ φοβόμαστε ότι δεν θα μπορέσετε να τηρήσετε τα απαραίτητα χρονοδιαγράμματα.

Πάμε τώρα και στις άλλες δύο οδηγίες, που αποτελούν το δεύτερο μέρος αυτού του νομοσχεδίου.

Όσον αφορά ειδικά την οδηγία που θέλει να προσαρμοστούμε στο Ευρωπαϊκό Δίκαιο -και πολύ σωστά γίνεται αυτό- όσον αφορά την ποσόστωση του βιοντίζελ μέσα στα καύσιμα, επειδή ξέρουμε πολύ καλά ότι η διύλιση βιοντίζελ είναι πολύ ακριβότερη από τα κανονικά καύσιμα πραγματικά, πολύ φοβόμαστε ότι το κόστος θα το επωμιστεί ο Έλληνας πολίτης. Δεν βλέπω κάπου να εξασφαλίζει το αντίθετο. Η βενζίνη φτάνει σχεδόν τα 2 ευρώ. Τα νησιά μας έχουν τη βενζίνη στα 2 ευρώ. Εγγυάστε εσείς σε κάποιον από εμάς εδώ μέσα ότι αυτό το κόστος θα το απορροφήσετε, μέσω μείωσης της φορολογίας, ας πούμε, στα καύσιμα; Δεν έχω ακούσει κάτι τέτοιο.

Τέλος, για να μην καταχραστώ τον χρόνο μου, καθώς μου αρέσει να είμαι τυπικός ακόμα και σε αυτό, δεν μπορώ να καταλάβω το τρίτο μέρος του νομοσχεδίου -γιατί εμείς είχαμε προειδοποιήσει όταν φέρνατε το νομοσχέδιο το 2017 ότι δεν ήταν αυτό που θα έπρεπε- το πώς έρχεστε τώρα να ρυθμίσετε κάποια θέματα, με τέτοιον τρόπο, που το μόνο, κατ’ εμάς, που θέλετε να κερδίσετε είναι ενδεχομένως κάποια χρήματα, για να ενισχύσετε τα κρατικά σας ταμεία. Έχετε αποδείξει μέχρι σήμερα ότι δεν έχετε κάποιο σχέδιο κοινωνικής πολιτικής, παρά τα όσα λέτε, αλλά φορομπηχτικής. Συνεχώς επιβαρύνετε τον Έλληνα πολίτη και έτσι, δυστυχώς, δεν έρχονται ούτε τα θετικά που προσδοκάτε και σε καμμία περίπτωση δεν έρχεται η ανάπτυξη, που θα μας βγάλει από αυτόν τον βούρκο.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει ο κ. Καματερός.

**ΗΛΙΑΣ ΚΑΜΑΤΕΡΟΣ:** Κυρίες και κύριοι συνάδελφοι, τελειώνουμε και επιτρέψτε μου να κάνω μια εκτίμηση. Από τις τοποθετήσεις της Αντιπολίτευσης καταλάβαμε ότι δεν τόλμησε κανείς να πει στα ίσια ότι δεν πρέπει να ψηφίσουμε τον Θαλάσσιο Χωροταξικό Σχεδιασμό γιατί μας είναι άχρηστος κ.λπ..

Όμως, εδώ επιτρέψτε μου να πω ότι περίσσεψε η υποκρισία και η σκοπιμότητα. Επειδή ακριβώς δεν μπορούσαμε να χτυπήσουμε το νομοσχέδιο στον πυρήνα του στα 2/3 του χρόνου που ανάλωσε η Αντιπολίτευση για να τοποθετηθεί, μας ανέφερε από το πώς γίνονται οι τροπολογίες μέχρι το ότι αργήσαμε κ.λπ..

Επιτρέψτε μου σύντομα, να μιλήσω για τις τροπολογίες. Μάλιστα, με πολύ έντονο ύφος, ο Κοινοβουλευτικός Εκπρόσωπος της Νέας Δημοκρατίας μάς είπε ότι έχουμε και θράσος, που φέρνουμε τροπολογίες, που δεν έχουν σχέση με το νομοσχέδιο. Μα, ποιοι μιλάνε; Αυτοί που όλα αυτά τα χρόνια, και μάλιστα μέσα σε μία νύχτα, ψήφισαν διατάξεις που δεν είχαν καμμία σχέση η μία με την άλλη, ενώ στην προκειμένη περίπτωση, ο κύριος Υπουργός έφερε τροπολογίες, ακόμα και αυτές που δεν φαίνονται να έχουν άμεση σχέση με το νομοσχέδιο, που έχουν σχέση με το Υπουργείο.

Και απαντώ στον κύριο Κοινοβουλευτικό Εκπρόσωπο της Νέας Δημοκρατίας ότι ακόμη και αυτή η τροπολογία, που έρχεται για τους δασικούς χάρτες, που δίνει παράταση, είναι απαραίτητη. Επίσης, είναι κάποιες τροπολογίες, οι οποίες έχουν σχέση με τις ημερομηνίες. Έχουμε θράσος που τη φέρνουμε και είμαστε και ανάλγητοι; Δεν θυμάμαι ακριβώς ποιες λέξεις χρησιμοποίησε, πάντως πολύ βαριές.

Επίσης, η βουλευτική τροπολογία, που ήρθε από συναδέλφους, η οποία ρυθμίζει ζητήματα που προκύπτουν από την εφαρμογή της Ζώνης Οικιστικού Ελέγχου μέχρι την εφαρμογή του Γενικού Πολεοδομικού Σχεδίου, είναι άσχετη και με το Υπουργείο και με το νομοσχέδιο; Για να μην αναφερθώ και σε ένα σωρό άλλες τροπολογίες.

Βέβαια, υπήρχαν και κάποιες, οι οποίες είχαν καθαρά πρόβλημα χρόνου, που έπρεπε να τις προλάβουμε. Αυτό γίνεται και δεν υπάρχει καμμία σκοπιμότητα, σε αντίθεση με αυτά που είχαμε ζήσει τις περασμένες δεκαετίες.

Όσο γι’ αυτό που ακούστηκε, ότι αργήσαμε, ο κύριος Υπουργός νομίζω ότι ήταν σαφής και ανέφερε χαρακτηριστικά τι κάναμε μέσα σε αυτά τα δύο-δυόμισι χρόνια, όσον αφορά στον χωροταξικό σχεδιασμό και το περιβάλλον. Και ποιοι μας κατηγορούν πάλι γι’ αυτό; Αυτοί οι οποίοι, πέρασαν δεκαετίες και δεν είχαν φτιάξει κανένα από αυτά τα απαραίτητα για την ανάπτυξη και για μια ευνομούμενη χώρα εργαλεία.

Θα τελειώσω, κύριε Πρόεδρε, με το εξής, με το θέμα της καταψήφισης ή μη του νομοσχεδίου. Ενώ, δηλαδή, δεν τοποθετήθηκαν και δεν καταφέρθηκαν εναντίον του πυρήνα του νομοσχεδίου, στο τέλος κάποιοι κατέληγαν λέγοντας ή «με επιφύλαξη» ή «καταψηφίζω κάθετα». Έχω, λοιπόν, να πω ότι στο τέλος να ξέρουν όσοι καταψηφίσουν πως δεν κάνουν τίποτε άλλο, παρά να ψηφίζουν υπέρ του καθεστώτος, που υπήρχε ως τα τώρα, της ανομίας, της έλλειψης οποιουδήποτε σχεδιασμού, για να λειτουργούν τα ρουσφέτια, η πελατολογία, οι ανομίες και όλα αυτά που λειτουργούσαν επί τόσα χρόνια και ότι εν τέλει αυτός εδώ ο σχεδιασμός με τα απαραίτητα σε μια ευνομούμενη πολιτεία εργαλεία, όπως είπα πριν, δηλαδή το δασολόγιο, το κτηματολόγιο, ο χωροταξικός σχεδιασμός, μπορεί να μην είναι σοσιαλιστικά, μπορεί να μην είναι αυτά που θα θέλαμε σε μια διαφορετική κοινωνία, αλλά υποκρύπτει σκοπιμότητα το ότι κάποιοι τα καταψηφίζουν εν ονόματιτού ότι είτε τα θεσμοθετεί, είτε εκδίδει οδηγίες η Ευρωπαϊκή Ένωση, στις οποίες προσαρμοζόμαστε, είτε τα θεσμοθετεί ο ΣΥΡΙΖΑ. Να ξέρουν, λοιπόν, ότι ηθελημένα ή μη εξυπηρετούν το καθεστώς το οποίο υπήρχε ως τα τώρα, με όλα αυτά που ανέφερα πριν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Να ξεκινήσω κι εγώ από τις τροπολογίες, αν και διαπιστώνω ότι αποχώρησε ο Αναπληρωτής Υπουργός Περιβάλλοντος κ. Φάμελλος. Κρίμα, γιατί είναι η μοναδική τροπολογία αυτή, η με αριθμό 1610/200, την οποία θα υπερψηφίσουμε και θα εξηγήσω στη συνέχεια το γιατί.

Καταψηφίζουμε όλες τις άλλες τροπολογίες, υπουργικές και βουλευτικές, παρά το γεγονός ότι δεν διαφωνούμε σε πολλές από τις προβλέψεις τους και με ορισμένες δεν συμφωνούμε επί του συνόλου του περιεχομένου τους. Όμως, με αυτήν την καταψήφιση, θέλουμε να υπογραμμίσουμε, με τρόπο εμφατικό και έντονο, ότι πρέπει να σταματήσει επιτέλους αυτός ο τρόπος νομοθέτησης. Μίλησαν πολλοί συνάδελφοι για κρυπτοτρολογίες, κρυπτοϋπουργικές τροπολογίες, τροπολογίες, οι οποίες παραγγέλλονται ήδη delivery, από τους Υπουργούς και τις υπογράφουν Βουλευτές και άλλα τέτοια. Πρέπει να είμαστε φειδωλότεροι σ’ αυτές τις επιλογές.

Εξηγώ γιατί υπερψηφίζουμε την τροπολογία με αριθμό 1610/200 και τις ρυθμίσεις που επιφέρει, αυτήν την τροπολογία του Αναπληρωτή σας, κύριε Υπουργέ, κυρίως για λόγους κοινοβουλευτικής τάξεως. Υπενθυμίζω ότι ο Υπουργός ήρθε στην πρώτη κιόλας συνεδρίαση της επιτροπής, εξήγησε ποια τροπολογία θα φέρει, ήρθε στην Ολομέλεια σήμερα, τοποθετήθηκε επί της τροπολογίας και δεν μας δίνει κανένα δικαίωμα να μην ενθαρρύνουμε τέτοιες κοινοβουλευτικές πρακτικές. Τις ενθαρρύνουμε. Δευτερευόντως τις στηρίζουμε, επί της ουσίας.

Και έρχομαι να πω εδώ ό,τι είπα και στην τοποθέτησή μου. Η νομοθέτηση για τη νομοθέτηση δεν λέει και πολλά πράγματα. Μπορεί πράγματι να έχει αναρτηθεί ο δασικός χάρτης της χώρας σε ποσοστό περίπου 35%, αλλά έχει δημιουργήσει και πλείστα όσα προβλήματα. Επιτέθηκε ο κ. Φάμελλος στην κ. Αραμπατζή και λέει «τα πρόστιμα και τα παράβολα που προβλέπατε εσείς ήταν μεγάλα». Ήταν, όμως, πολύ διαφορετικός ο βαθμός καταναγκαστικότητας των δικών μας διατάξεων -εννοώ της προηγούμενης κυβέρνησης- ήταν δηλαδή προαιρετική η συμμετοχή των αγροτών, κύριε Υπουργέ, ενώ σήμερα είναι απολύτως καταναγκαστική. Διότι δεν θα χάσουν μόνο τις επιδοτήσεις τους, θα χάσουν και τα ίδια τα κτήματά τους, αν δεν προσέλθουν σ’ αυτά που οι δικοί σας νόμοι προβλέπουν.

Και ενώ ο ίδιος ο νόμος για τους δασικούς χάρτες έχει μια φιλοσοφία, ότι δεν αποκαθηλώνονται οι πράξεις της διοίκησης απ’ αυτόν τον νόμο, έρχεται η ουσία των πραγμάτων να ακυρώσει πράξεις της διοίκησης. Τι γίνεται σήμερα; Βεβαίως, καλώς κάνει και δίνει μεγαλύτερες προθεσμίες, για να διασωθούν κάποιες επιδοτήσεις, να αποφασίσουν και οι αγρότες τι θα κάνουν, ποιο εργαλείο θα χρησιμοποιήσουν, αν θα πάνε στις αντιρρήσεις. Και εδώ χρειάζεται η παρέμβαση. Χρειάζεται με υπουργικές αποφάσεις και διευκρινιστικές εγκυκλίους, ο Αναπληρωτής σας να αναγνωρίσει επιτέλους όλες τις διοικητικές πράξεις τουλάχιστον προ του Συντάγματος του 1975.

Διότι τι γίνεται σήμερα; Ενώ το νομοσχέδιο ισχυρίζεται ότι δεν αποκαθηλώνει τις διοικητικές πράξεις, προσφεύγει είτε στην Επιτροπή Πρόδηλων Λαθών είτε στην Επιτροπή Αντιρρήσεων ο αγρότης και εκεί η ίδια η διοίκηση δεν λαμβάνει υπ’ όψιν της τις διοικητικές πράξεις, τις απορρίπτει για τυπικούς λόγους και τον σπρώχνει να πάει στο επόμενο εργαλείο ή στην εξαγορά, όπως είναι η επιθυμία και η βούληση της Κυβέρνησης, προκειμένου να εισπράξει κάποια χρήματα. Αυτό είναι άδικο, γιατί μιλάμε για εκτάσεις, οι οποίες έχουν μεταβιβαστεί τρεις, τέσσερις φορές, έχουν φορολογηθεί αντίστοιχες φορές και εν πάση περιπτώσει, προέκυψαν -και λέω τα χαρακτηριστικά παραδείγματα των απαλλοτριώσεων και των εκχερσώσεων με άδειες της διοίκησης- με απόφαση της ίδιας της διοίκησης. Δεν μπορεί η ίδια η διοίκηση σήμερα να ακυρώνει τις δικές της πράξεις, επειδή ο νόμος ενδεχομένως είναι ατελής και επειδή προβλέπει μόνο τα αποτελέσματα των αναδασμών και των εποικισμών.

Είπε κάποια πράγματα ο Υπουργός. Θέλω να πιστεύω ότι θα του μεταφέρετε και θα εκδοθούν οι απαιτούμενες υπουργικές αποφάσεις και οι διευκρινιστικές εγκύκλιοι, γιατί από εδώ και πέρα πλέον, όσο οι προθεσμίες θα τελειώνουν, η κάθε περίπτωση καθίσταται σχεδόν μοναδική και από το να σπρώξουμε εκατοντάδες χιλιάδες αγρότες στο Συμβούλιο της Επικρατείας, καλύτερα θα ήταν νόμιμα, συνταγματικά και χωρίς να κάνετε εκπτώσεις στην πολιτική σας, να λύσετε αυτό το πρόβλημα.

Ας πούμε, κύριε Υπουργέ, εάν είχατε χαρτογραφήσει τις βοσκήσιμες γαίες -γιατί λέτε ότι παράγετε νομοθετήματα- όπως εμείς είχαμε δεσμευτεί μέχρι τις 31 Δεκεμβρίου 2017 και δεν τις είχατε μεταβιβάσει μέχρι τις 31 Ιανουαρίου 2019 και να δώσετε νέα παράταση, εφόσον λέτε ότι οι τεχνικές επιτροπές μπορούν να διαβουλεύονται μέχρι τον Μάρτιο του 2019 πλέον, τουλάχιστον θα είχαμε σώσει απ’ αυτή την ιστορία τους κτηνοτρόφους. Θα είχαν χαρτογραφηθεί οι βοσκήσιμες γαίες και δεν θα φαίνονταν δασικές, όπως φαίνονται σήμερα.

Άρα η ατελής παραγωγή νομοθετημάτων δημιουργεί σοβαρά προβλήματα. Θέλω να ελπίζω ότι δεν θα πάμε σε μια καθαρά φοροεισπρακτική πολιτική και να θέσουμε σε κίνδυνο το σύνολο των γαιών και τη συνολική μείωσή τους, γιατί αυτό θα δημιουργήσει και μεγάλα προβλήματα στο σύνολο των επιδοτήσεων και έρχεται και η αναθεώρηση της νέας Κοινής Αγροτικής Πολιτικής το 2021, όπου οι εταίροι μας και κυρίως τα νέα μέλη ζητούν πολύ περισσότερα.

Για όλους αυτούς τους λόγους, παρά το γεγονός ότι δεν λύνετε το πρόβλημα και επειδή ευελπιστούμε ότι μπορεί να λυθεί, εάν υπάρχει πολιτική βούληση έναντι του αγροτικού κόσμου που αγωνιά, θα υπερψηφίσουμε μόνο τη συγκεκριμένη τροπολογία.

Κύριε Πρόεδρε, για το νομοσχέδιο έγινε εξαντλητική συζήτηση στις επιτροπές και σήμερα στην Ολομέλεια. Επί της αρχής βεβαίως θα το ψηφίσουμε και πολλά άρθρα του θα ψηφίσουμε. Όμως εκφράσαμε και στις επιτροπές και σήμερα εδώ αντιρρήσεις για την αρμόδια αρχή, αντιρρήσεις για τα χρονοδιαγράμματα σε συνδυασμό με τις προβλέψεις του νομοσχεδίου και τα όσα ανακοινώσατε στο ολιστικό πρόγραμμα στο Υπουργικό Συμβούλιο, γι’ αυτό και ορισμένα άρθρα δεν θα μπορέσουμε να τα υπερψηφίσουμε.

Ζητήσαμε μια τεχνική αλλαγή στο άρθρο 19 -η πρόβλεψη υπάρχει και στο άρθρο 17-, να βάλετε τη συμμετοχή του βιοντίζελ στα συμβατικά καύσιμα, στο ντίζελ, να είναι από 6,9% μέχρι 7,1% για τις μεταφορές μέχρι το 2020. Μας είπατε ότι είναι καθαρά τεχνικός όρος. Οι παραγωγοί βιοκαυσίμων ανησυχούν. Δίνουν χρήματα στους αγρότες που δεν καλλιεργούν γαίες υψηλής παραγωγικότητας. Μπορούσατε να το λύσετε με αυτόν τον τεχνικό τρόπο το ζήτημα και να είναι όλοι ήσυχοι, και οι παραγωγοί και οι αγρότες και η αγορά. Επιλέγετε να μείνετε στο 7%.

Κλείνω λέγοντας ότι ο θαλάσσιος χωροταξικός σχεδιασμός είναι ένα πολύ σπουδαίο ζήτημα για να το αντιμετωπίζουμε απλώς ως ενσωμάτωση μιας οδηγίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Ο κ. Αρβανιτίδης έχει τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Δυστυχώς, λείπει ο κ. Ξυδάκης, ο Κοινοβουλευτικός Εκπρόσωπος του ΣΥΡΙΖΑ, γιατί ήθελα να του θυμίσω ορισμένα πράγματα. Μας ξαναεγκάλεσε ως παλαιό κομματικό σύστημα η «πρώτη φορά Αριστερά», η οποία δίδαξε ψέματα, αυταπάτες, ψευδαισθήσεις, κυβιστήσεις, ό,τι χαρακτηρισμό μπορεί να πει κάποιος. Βέβαια, κατά τον κ. Καματερό, δεν είχε εργαλεία, τα οποία τα φτιάχνει τώρα, εδώ και τριάμισι χρόνια. Θα έπρεπε να θυμηθεί, όμως, ότι η περίοδος που άκριτα την «τσουβαλιάζει», η περίοδος 1981-1989, δηλαδή επτά-οκτώ χρόνια -τα μισά από τα τριάμισι- ήταν μία περίοδος που έστησε το κοινωνικό κράτος, βάθυνε τη δημοκρατία στη χώρα, έδωσε αξιοπρέπεια στους μισούς Έλληνες.

Αυτή η περίοδος, λοιπόν, πρέπει να εξισωθεί με την περίοδο 1989-1993. Το ίδιο πράγμα είναι; Όταν ήρθε, λοιπόν, η περίοδος από το 1993 μέχρι το 2000 και έγινε η Ελλάδα των έργων, των Ολυμπιακών, της γέφυρας Ρίου - Αντιρρίου, του μετρό, των οδικών αξόνων, είναι η ίδια περίοδος με την περίοδο 2004-2009, η οποία «ξεχαρβάλωσε» τα δημόσια οικονομικά, δημιούργησε αυτό το δυσθεώρητο έλλειμμα, το οποίο για κάποιον λόγο ξεχνάτε; Αυτά έτσι, για να αποκαταστήσουμε τη σοβαρότητα της συζήτησης. Γιατί εγώ είμαι απ’ αυτούς που δέχομαι χρόνο-χρόνο να δούμε και ποιες ήταν οι επιλογές. Γιατί, εάν δεν το κάνουμε αυτό προς τα πίσω, δεν πρόκειται να πάμε πουθενά προς τα μπροστά μόνο με καταγγελίες.

Να έρθω τώρα στην «πρώτη φορά Αριστερά» που νομοθετεί. Τώρα τελικά αυτό είναι ανέκδοτο. Δυο παραδείγματα θα σας φέρω. Ο αξιότιμος κύριος Υπουργός μιλούσε εδώ από το Βήμα για τροπολογία την οποία δεν είχε καταθέσει, για τα υδροηλεκτρικά. Ανέπτυσσε δηλαδή από εδώ κάτι που δεν είχε καταθέσει.

Το δεύτερο, το πιο αστείο είναι ότι τόσοι άνθρωποι, εξαιρετικά παιδιά, πιστεύω, με κατάρτιση, -πάνω από δέκα συνεργάτες του Υπουργού βρίσκονται σήμερα εδώ- στην έκθεση για τις ρυθμίσεις συνεπειών της τροπολογίας 1612, στις σελίδες 27-28, αναπτύσσουν σε πέντε σειρές ρυθμίσεις για το ΙΓΜΕ, που δεν υπάρχουν.

Διαβάζω επί λέξη: «Τέλος, η ρύθμιση που αφορά τον υπολογισμό αποδοχών των υπαλλήλων του Ινστιτούτου Γεωλογικών και Μεταλλευτικών Ερευνών, ΙΓΜΕ, κρίνεται απαραίτητη, προκειμένου να συμμορφωθεί με την υπ’ αριθμόν 113/2017 απόφαση του Αρείου Πάγου (Β2 Πολιτικό Τμήμα, ΝοΒ 2017, σελ. 631) η οποία έκρινε αντισυνταγματική τη δεύτερη περικοπή του ν.4093/2012 στους μισθούς του προσωπικού που υπηρετεί στα ΝΠΙΔ του δημοσίου.».

Περιγράφετε εδώ μέσα, στις σελίδες 27 και 28, ρυθμίσεις που δεν υπάρχουν στην τροπολογία.

**ΓΕΩΡΓΙΟΣ ΑΜΥΡΑΣ:** Είναι τρέιλερ από επόμενο νομοσχέδιο.

**ΓΕΩΡΓΙΟΣ ΑΡΒΑΝΙΤΙΔΗΣ:** Αυτή, λοιπόν, είναι η «πρώτη φορά Αριστερά». Αυτή είναι η σοβαρότητα, το οθρό νομοθετείν, το νέο παράδειγμα. Αυτή είναι η σοβαρή νομοθεσία, που δημιουργεί θεσμικό πλαίσιο, το οποίο λύνει τις δυσλειτουργίες του παρελθόντος, υπηρετεί και ξεκαθαρίζει τις καταγγελίες του παλαιού συστήματος, που νομοθετούσε και έκανε τροπολογίες - «ντροπο-λογίες», οι οποίες τώρα είναι «κρυπτο-τροπολογίες».

Να τελειώνουμε με αυτά, όμως. Πρέπει να γίνουμε σοβαροί, να νομοθετήσουμε σοβαρά, να επεξεργαστούμε νομοσχέδια και να θεραπεύσουμε τα όποια ζητήματα. Αυτή είναι μια πρόκληση. Εδώ είμαστε. Εγώ είμαι από τους πρώτους που αναγνωρίζω αυτές τις προσπάθειες.

Με την τροπολογία 1602, για να πω και μερικά πράγματα για τις τροπολογίες, θα συμφωνήσουμε, γιατί αφορά συμπλήρωση των διατάξεων του ν.3889, που αναφέρεται στους σκοπούς και στις αρμοδιότητες του πολύπαθου Πράσινου Ταμείου.

Κατά βάση δεχόμαστε ότι σωστά οι πόροι που περνούν στο Υπουργείο και την περιφέρεια, συνδέονται με δράσεις που εξυπηρετούν τους σκοπούς του Ειδικού Φορέα Δασών.

Πρέπει να μας εξηγήσει κάποιος, όμως, σχετικά με τη συνέπεια, που λέτε, κύριε Καματερέ, γιατί από το 2015 έπρεπε να φτάσετε στο 2018, για να ρυθμίσετε την πληρωμή των υπερωριών και των διανυκτερεύσεων του προσωπικού. Τι ζήτημα ήταν αυτό; Τις δικαιούνται βέβαια οι εργαζόμενοι, οι οποίοι έκαναν και κινητοποιήσεις. Όμως κάνατε δυόμισι χρόνια να τις δώσετε. Τεράστια πρόοδος! Αυτά είναι τα γρήγορα αντανακλαστικά και ο νέος τρόπος λειτουργίας που θα μας οδηγήσουν στο μέλλον. Πρέπει, επίσης, να μας πει κάποιος σε τι ποσό ανέρχονται οι υπερωρίες, για να καταλαβαίνουμε και εμείς, όσο μπορούμε στον ελάχιστο χρόνο που διαθέτουμε, τι νομοθετείτε.

Στην τροπολογία 1603, κάποιος θα μπορούσε να πει «παρών» στην πρώτη και «ναι» στη δεύτερη διάταξη. Τελικά τι κάνουμε εδώ; Ρυθμίζουμε, γιατί χάνουμε χρήματα. Αυξάνουμε τα παράβολα, το ισορροπούμε το σύστημα, αλλά επί της ουσίας ούτε αυτό είναι τρόπος νομοθεσίας.

Με την τροπολογία 1599 δίνετε παράταση προθεσμίας για την εναρμόνιση στον Γενικό Πολεοδομικό Σχεδιασμό. Αυτό βοηθάει μεν τις επιχειρήσεις -το αναγνωρίζω- αλλά πρέπει επιτέλους να τελειώνουμε με τις παρατάσεις, στο πλαίσιο της νέας πρόκλησης που λέτε, κύριε Καματερέ, ώστε να επιβληθεί η νομιμότητα.

Άρα μπορούμε να το δούμε αυτό ως μια τελευταία μεταβατική διάταξη και δεν μπορούμε να συμφωνήσουμε στη διατύπωση: «και μπορεί να παρατείνεται περαιτέρω». Τι θα πει αυτό; Ότι δώσαμε μια παράταση στον σχεδιασμό που έχουμε κ.λπ., αλλά μπορούμε να την παρατείνουμε και όσο θέλουμε; Όσοι έχουμε άλλη αντίληψη για τη ρύθμιση, προτείνουμε να την κάνουμε άπαξ και να τελειώνει αυτό.

Στην τροπολογία 1600, θα δηλώσουμε «παρών» και ίσως «ναι», από την εξέλιξη της συζήτησης. Είναι η τροπολογία για τα ενεργειακά νησιά και την αποδέσμευση χώρου για τις ενεργειακές κοινότητες. Πραγματικά, ήμασταν στο «παρών», αλλά μετά τις επεξηγήσεις του Υπουργού, νομίζω ότι μπορούμε να πάμε στο «ναι». Θα την ψηφίσουμε.

Όμως το ερώτημα είναι γιατί τρία ειδικά πιλοτικά έργα και όχι περισσότερα. Τώρα, τι ψάχνουμε; Ποιες λεπτομέρειες; Ποια έργα αφορούν σε Πελοπόννησο, ποια σε Εύβοια; Αυτή είναι μια σοβαρή συζήτηση που μπορεί να γίνει, όταν συζητάμε νομοσχέδια και λεπτομέρειες.

**ΔΙΑΜΑΝΤΩ ΜΑΝΩΛΑΚΟΥ:** Και ποιες εταιρείες.

**ΓΕΩΡΓΙΟΣ ΑΡΒΑΝΙΤΙΔΗΣ:** Τι από όλα;

Στην τροπολογία 1601 λέμε «ναι», ασκώντας κριτική. Είναι η τροπολογία για την προσωρινή αποζημίωση από τις ΑΠΕ. Έχετε νομοθετήσει από το 2016 το feed in premium για τους παραγωγούς ΑΠΕ και δεν έχετε φτιάξει μέχρι τώρα τους εφαρμοστικούς νόμους. Σιγά τώρα, με αυτά θα ασχολούμαστε; Και τι έγινε; Το αποτέλεσμα ήταν να μην μπορούν να αποζημιωθούν οι νέοι σταθμοί και να αναγκάζεστε να φέρνετε προς ψήφιση τέτοιες τροπολογίες.

Ένας νέος τρόπος νομοθεσίας, που θα έδειχνε σοβαρότητα, θα ήταν να τα μαζέψουμε πίσω και να κάνουμε ένα σοβαρό νομοθέτημα, το οποίο να φέρουμε προς ψήφιση.

Στην τροπολογία 1604 δηλώνουμε «παρών». Η τροπολογία αφορά το μεταβατικό τέλος ασφάλειας εφοδιασμού για τα μη διασυνδεδεμένα νησιά, ως πρόσφατα.

Στην τροπολογία 1605, σχετικά με τις τροποποιήσεις διατάξεων της λατομικής νομοθεσίας, υπάρχουν τυπικές διορθώσεις. Θα την ψηφίσουμε. Θέλω να σταθώ στο άρθρο 15, που είναι πολύ σημαντικό και προς τη σωστή κατεύθυνση, καθώς δίνει λύση σε ένα παλιό πρόβλημα, το οποίο πραγματικά ταλαιπωρούσε τον κόσμο.

Η 1606 είναι τροπολογία για την έκδοση προϋπολογισμού δαπανών του Χρηματιστηρίου Ενέργειας. Το ερώτημα είναι γιατί να το καταρτίσει ο ΛΑΓΗΕ και όχι ο ίδιος ο νέος φορέας. Για αυτά τα έργα, θα πρέπει να υπάρχει εισήγηση του από το Γενικό Λογιστήριο του Κράτους.

Στην τροπολογία 1607 λέμε «ναι». Είναι η τροπολογία για την κατανομή θέσεων διοίκησης σε ανώνυμη εταιρεία στρατηγικό επενδυτή. Πρέπει να μας πει κάποιος ποιοι είναι οι φορείς για τους οποίους θα καταστρατηγηθεί ο ΑΣΕΠ. Είναι μόνο ο ΑΔΜΗΕ; Είναι ο ΔΕΣΦΑ; Είναι τα ΕΛΠΕ;

**ΠΡΟΕΔΡΕΥΩΝ (Γεώργιος Βαρεμένος):** Κύριε συνάδελφε, τελείωσε ο χρόνος σας.

**ΓΕΩΡΓΙΟΣ ΑΡΒΑΝΙΤΙΔΗΣ:** Νομίζω ότι μιλάω ουσιαστικά. Θα χρειαστώ κάποιο χρόνο. Είμαι εδώ από το πρωί και είμαι εισηγητής. Προσπαθώ να κάνω ουσιαστικά τη δουλειά μου.

**ΠΡΟΕΔΡΕΥΩΝ (Γεώργιος Βαρεμένος):** Όσο πιο νωρίς έρχεται κάποιος, τόσο περισσότερος χρόνος προσμετράται; Αν είναι έτσι, να το φέρουμε στον Κανονισμό της Βουλής. Είναι πολύ πρωτότυπη σκέψη.

**ΓΕΩΡΓΙΟΣ ΑΡΒΑΝΙΤΙΔΗΣ:** Όχι, όσο πιο πιεστικά νομοθετείτε και φέρνετε την τελευταία στιγμή, οφείλω απέναντι στο Σώμα να είμαι ακριβής. Αν θέλετε, δώστε μου ένα λεπτό. Δεν ζητάω παραπάνω. Είμαι από αυτούς που σε αυτήν την Αίθουσα…

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

Είπατε για την ιστορία του ΣΥΡΙΖΑ προηγουμένως. Φτάσατε κάποια στιγμή και στις τροπολογίες.

**ΓΕΩΡΓΙΟΣ ΑΡΒΑΝΙΤΙΔΗΣ:** Βέβαια, έπρεπε να ανταποδώσω στον κ. Ξυδάκη στα ίσα τους χαρακτηρισμούς που έκανε.

Την τροπολογία 1609 που αφορά τους ΤΟΕΒ σας ανέπτυξε ο κ. Τζελέπης για ποιο λόγο δεν την ψηφίζουμε. Τις υπόλοιπες υπουργικές τροπολογίες που ναι μεν κάποιες ρυθμίζουν τεχνικά ζητήματα και διορθώνουν καταστάσεις δεν μπορούμε να τις ψηφίσουμε όπως τις φέρατε. Στην τροπολογία 1610, στη 1611 και στη 1612 ψηφίζουμε «παρών».

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Περιγράψατε, κύριε Υπουργέ, μια σειρά νομοθετημάτων που προωθήσατε όλη αυτήν την περίοδο. Βεβαίως, αφορούν αστικούς εκσυγχρονισμούς που συνδέονται με την παραπέρα απελευθέρωση κοινωνικών αγαθών και κρατικής περιουσίας που δίνονται στο κεφάλαιο και την κερδοφορία τους. Βεβαίως, πολλά τα ξεκίνησαν οι προηγούμενες κυβερνήσεις. Εσείς τα συνεχίζετε.

Μέσα σε αυτές, λοιπόν, τις δραστηριότητες και τον εκσυγχρονισμό, δεν υπήρξαν ούτε αντιπλημμυρικά έργα, ούτε αντισεισμική προστασία και άλλα έργα που αφορούν λαϊκές περιοχές, γειτονιές, ούτε βεβαίως, ανάγκες λαϊκών στρωμάτων.

Έτσι είναι. Ικανοποιείτε τις ανάγκες του κεφαλαίου και όχι του λαού, όπως έκαναν και οι προηγούμενοι. Είναι ίδια η στρατηγική σας. Είναι διαφορετικός, βέβαια, ο τρόπος και ας κάνουν σήμερα οι εκπρόσωποι των άλλων κομμάτων που ήταν κυβερνήσεις τους ψυχοπονιάρηδες για τον λαό. Ίδια στρατηγική ακολουθούσαν.

Σε ό,τι αφορά τις τροπολογίες, είναι προκλητικός ο τρόπος και η κοροϊδία την ώρα που μιλάτε και περιγράφετε τροπολογίες του Υπουργείου σας να τις εμφανίζετε για να τις διαβάσουμε εμείς. Ακόμα και τη στοιχειώδη δημοκρατικοφάνεια την ποδοπατάτε. Μόνο και μόνο γι’ αυτόν τον τρόπο κάποιος θα τις καταψήφιζε. Βεβαίως, εμείς τις καταψηφίζουμε και για το περιεχόμενο τους. Δείχνει τη συνέπεια της Κυβέρνησης στο να ικανοποιεί ό,τι εξασφαλίζει νέο πεδίο δράσης στην κερδοφορία του κεφαλαίου. Τους εξασφαλίζετε τα πάντα, μέχρι και γύψο για το δικαίωμα της απεργίας, όπως γίνεται με την «COSCO». Σήμερα, πάλι πήγε τους εργαζόμενους στα δικαστήρια για να βγάλει παράνομη την απεργία τους, το μόνο δικαίωμα δηλαδή που τους έχει απομείνει για να διεκδικούν. Και τι ζητάνε; Ζητάνε συλλογική σύμβαση εργασίας, να αναγνωριστεί το βαρύ και ανθυγιεινό του επαγγέλματός τους και συνθήκες ασφάλειας στη δουλειά τους, να μην κάνουν μεροκάματο του τρόμου και βγαίνουν σακάτηδες πριν την ώρα τους.

Είναι γνωστό ότι τα εργατικά ατυχήματα στην «COSCO» είναι πολλά και ας τα κρύβει, αφού τους βγάζει στον δρόμο και καλεί ασθενοφόρο για να μην καταγράφονται στον χώρο εργασίας. Όσο, όμως, και αν δεν σας αρέσει, οι εργαζόμενοι της «COSCO» έχουν γνωρίσει όλες αυτές τις τελευταίες μέρες την αλληλεγγύη συνδικαλιστικών οργανώσεων από όλον τον πλανήτη και καταδικάζουν τις τρομοκρατικές πρακτικές του κινέζικου μονοπωλίου.

Τώρα σε ό,τι αφορά τις βουλευτικές τροπολογίες που κάνατε δεκτές και είναι από τους κυβερνητικούς Βουλευτές, βεβαίως δεν έχουμε κανένα πρόβλημα από ποιους είναι, όμως τις καταψηφίζουμε, όπως και τις τρεις κυβερνητικές τροπολογίες τις τελευταίες, γιατί αφορούν παράταση χρονικών προθεσμιών που φωτογραφίζουν συγκεκριμένα επιχειρηματικά συμφέροντα και βεβαίως ευνοούν ακόμα παραπέρα την απελευθέρωση μιας σειράς τομέων.

Ως προς την παράταση για την προθεσμία υποβολής αντιρρήσεων κατά του περιεχομένου των αναρτημένων δασικών χαρτών, αν και δεν έχουμε αντίρρηση, όμως οι μεγάλες ελλείψεις προσωπικού και οι λίγες επιτροπές εξέτασης αντιρρήσεων θα σας αναγκάσουν να ζητήσετε και να ξαναζητήσετε νέες παρατάσεις και δεν ξέρω πότε θα βγουν και αυτοί οι δασικοί χάρτες.

Καταψηφίζουμε και τη συγκεκριμένη τροπολογία που περιέχει κι άλλα, όπως την πλήρη απελευθέρωση της αγοράς φυσικού αερίου, αλλά και αλλάζετε χρήσεις γης αποχαρακτηρίζοντας δασικές εκτάσεις.

Επίσης, καταψηφίζουμε τους νέους εκβιασμούς προς τους αγρότες. Χωρίς κριτήρια και συγκεκριμένους ελέγχους, για κάθε περίπτωση παρουσιάζετε ότι όλοι οι αγρότες δεν πληρώνουν και στέλνετε χρέη προς τους οργανισμούς εγγείων βελτιώσεων οι ΤΟΕΒ στην εφορία. Τους εκβιάζετε ωμά για να ξελασπώσει η ΔΕΗ και να ιδιωτικοποιηθεί η διαχείριση του νερού.

Όμως είναι γνωστό ότι υπάρχουν πολλές περιπτώσεις που δεν φταίει ο αγρότης. Στην Κωπαΐδα, παραδείγματος χάριν, δεν υπήρχε συντήρηση του αρδευτικού δικτύου και πλημμύριζαν χωράφια. Ούτε να καλλιεργήσουν οι άνθρωποι δεν μπορούσαν και μετά ερχόντουσαν τεράστιοι λογαριασμοί να πληρώσουν σε φως και νερό, ενώ δεν έφταιγαν.

Εμείς ρωτάμε: Τι να πληρώσουν τώρα; Την καταστροφή για την οποία δεν ευθύνονται; Και τι θα κάνετε; Θα βγάλετε σε πλειστηριασμό και το χωράφι; Υπάρχουν και άλλοι τρόποι. Να δείτε κάθε περίπτωση χωριστά, γιατί υπάρχουν και αγρότες που πλήρωναν και μάλιστα υπήρχαν μερικά διοικητικά συμβούλια ΤΟΕΒ, που δεν έκαναν σωστή διαχείριση και καρπώθηκαν αυτές τις πληρωμές. Πώς καλούνται τώρα οι συγκεκριμένοι αγρότες να ξαναπληρώσουν;

Επίσης, μπορείτε να βάλετε εισοδηματικά κριτήρια. Αν και ξέρουμε ότι το πρόβλημα είναι υπαρκτό, όμως η συγκεκριμένη τροπολογία, που έχει ακόμα και μορφή νομοσχεδίου, δεν λύνει το πρόβλημα με οριζόντια και πρόχειρα μέτρα. Έπρεπε βεβαίως το Υπουργείο Αγροτικής Ανάπτυξης να το φέρει και να το συνοδεύει με έκθεση του Γενικού Λογιστηρίου του Κράτους και να μην καταδικάζετε αυτούς που πλήρωναν κανονικά σε στέρηση του δικαιώματος άρδευσης, όταν πια στραγγαλίζετε ακόμα και ΤΟΕΒ σήμερα. Είναι άδικο.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 6ο Δημοτικό Σχολείο Πειραιά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Παναγιώταρε, θα μιλήσετε;

**ΗΛΙΑΣ ΠΑΝΑΓΙΩΤΑΡΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο για να κλείσει.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν έχω πολλά να πω, διότι από τη συζήτηση προέκυψε μια ευρεία θεματική την οποία επικαλέστηκαν πάρα πολλοί Βουλευτές, από το Σκοπιανό μέχρι τις διασυνδέσεις της Κρήτης και από τις διασυνδέσεις της Κρήτης μέχρι το φυσικό συμβόλαιο που πρέπει να υπογράψουμε ανάμεσα στους ανθρώπους και τη φύση. Άρα θα τα παρακάμψω όλα αυτά και θα επικεντρωθώ σε τρία-τέσσερα σημεία που αφορούν το νομοσχέδιο αυτό καθαυτό.

Πρώτον, νομίζω ότι έγινε εξαντλητική κριτική για τη διαδικασία. Στο τέλος της ημέρας, όμως, η κριτική αυτή μετριάζεται από το γεγονός ότι η συντριπτική πλειοψηφία των ρυθμίσεων είναι υπουργικές και επαναλαμβάνω ότι και σε αυτές που προέκυψαν ως βουλευτικές, επίσης, η συντριπτική πλειοψηφία πορεύεται από πρωτοβουλίες που έχουν ληφθεί από τους Βουλευτές. Θα σταθώ στις πιο σημαντικές.

Πιο σημαντική είναι η συζήτηση για τους ΤΟΕΒ. Δεν κατάλαβα τη θέση του ΚΚΕ να σας πω την αλήθεια. Υποθέτω ότι είναι υπέρ της μόνιμης επιδότησης των αγροτών και των ΤΟΕΒ από τη ΔΕΗ.

**ΔΙΑΜΑΝΤΩ ΜΑΝΩΛΑΚΟΥ:** Όχι, να μην πληρώνουν άδικα και να μην ξαναπληρώνουν. Τα χαράτσια δεν έχουν τέλος!

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μάλιστα.

Έχουμε τρία προβλήματα με τους ΤΟΕΒ, τα οποία νομίζω ότι έχουν αναλυθεί ξανά στη Βουλή.

Έχουμε τους ΤΟΕΒ, οι οποίοι είναι συνεπείς μετά τις ρυθμίσεις που έγιναν. Άρα έγινε μια προσπάθεια και υπάρχει ένα πνεύμα συνεργασίας με τη ΔΕΗ, το οποίο λειτούργησε με βάση τις ρυθμίσεις που είχαν γίνει. Νομίζω ότι στον τομέα αυτόν δεν υπάρχει κανένα απολύτως πρόβλημα.

Ένα δεύτερο πρόβλημα είναι οι ΤΟΕΒ, οι οποίοι κάνουν ρυθμίσεις και δεν τις τηρούν από την επόμενη ημέρα. Εκεί η ΔΕΗ εκ των πραγμάτων γίνεται πιο αυστηρή στον τρόπο με τον οποίο καλείται να επιλυθεί αυτό το πρόβλημα.

Το τρίτο πρόβλημα είναι, επίσης, γνωστό. Έχουμε αγρότες, οι οποίοι τηρούν τις υποχρεώσεις τους απέναντι στον ΤΟΕΒ και αγρότες, οι οποίοι δεν τηρούν τις υποχρεώσεις τους συστηματικά και κατ’ επανάληψη. Ο ΤΟΕΒ, λοιπόν, αντιμετωπίζει ένα πρόβλημα στην τρίτη αυτή κατηγορία. Υπάρχει και ένα ακόμη πιο διογκωμένο πρόβλημα, αν αυτοί που χρωστάνε τα περισσότερα είναι η διοίκηση του ΤΟΕΒ ως μεμονωμένοι αγρότες εννοώ.

Τούτων δοθέντων δεν υπάρχει μια καθολική ιδέα, η οποία λέει ότι όλα μπορούμε να τα αντιμετωπίσουμε καλοπροαίρετα. Προφανώς πρέπει να υπάρξει διαφοροποιημένη αντιμετώπιση. Η ΔΕΗ έδωσε ένα πολύ ισχυρό έναυσμα. Κάνει πάρα πολλές ρυθμίσεις. Έχουμε σημαντική ανταπόκριση από τους ΤΟΕΒ. Στα ακραία φαινόμενα της τρίτης κατηγορίας επαναλαμβάνω ότι έχουν γίνει και έλεγχοι πλέον στους ΤΟΕΒ για κακοδιαχείριση κ.ο.κ..

Άρα η προσπάθεια που κάνει η σημερινή μας ρύθμιση, που είναι μετά από πρωτοβουλία Βουλευτών και είναι και κοινή με το Υπουργείο Αγροτικής Ανάπτυξης, είναι πάρα πολύ απλή. Προσπαθεί να διευκολύνει τις διοικήσεις των ΤΟΕΒ να επιτελέσουν το έργο τους απέναντι στη λειτουργία, την οποία έχουν αναλάβει. Αυτοί έχουν την ευθύνη. Αυτοί πρέπει να το προχωρήσουν.

**ΠΡΟΕΔΡΕΥΩΝ (Γεώργιος Βαρεμένος):** Θα τους καλέσει η ΔΕΗ μέχρι να τελειώσει η προθεσμία των δώδεκα ημερών;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η ρύθμιση είναι πάρα πολύ σαφής.

**ΠΡΟΕΔΡΕΥΩΝ (Γεώργιος Βαρεμένος):** Λέω μην το ξεχάσει.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κανένας δεν ξεχνάει τίποτα. Και η ΔΕΗ είναι σύμφωνη, φυσικά, με αυτήν τη ρύθμιση, διότι δημιουργεί μια ισχυρή δέσμευση στα διοικητικά συμβούλια των ΤΟΕΒ να τηρούν τις υποχρεώσεις τους και, ταυτόχρονα, η ΔΕΗ έχει εξαγγείλει ότι θα προχωρήσει σε ρυθμίσεις και στην επανασύνδεση του νερού άμεσα.

Επαναλαμβάνω και είναι σαφές και από την πλευρά μας και από την πλευρά της ΔΕΗ ότι ΤΟΕΒ, οι οποίοι αρνούνται να συζητήσουν, θα έχουν πρόβλημα. Πρέπει να προσέλθουν στη συζήτηση.

**ΠΡΟΕΔΡΕΥΩΝ (Γεώργιος Βαρεμένος):** Κατόπιν προσκλήσεως.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Βεβαίως, αλλά και κατόπιν πρωτοβουλιών δικών τους. Δεν υπάρχει περίπτωση να συνεχιστεί ένα καθεστώς, στο οποίο δεν υπάρχει καμμία συνεννόηση, καμία επαφή, καμμία συζήτηση.

Αυτό είναι το ένα θέμα. Το δεύτερο θέμα που εγέρθηκε και θέλω να το αποσαφηνίσω είναι η διάταξη, η οποία αφορά τις εταιρείες όπου δεν χρειάζεται και παρακάμπτεται το ΑΣΕΠ. Το επαναλαμβάνω για πολλοστή φορά για να μη γίνει σύγχυση με άλλες καταστάσεις. Αυτές είναι: Πρώτον, το δημόσιο να έχει το 51%. Δεύτερη προϋπόθεση είναι να έχει ήδη μπει στρατηγικός επενδυτής. Βλέπε ΑΔΜΗΕ.

Άρα δεν ισχύει για τη ΔΕΗ. Η ΔΕΗ δεν έχει στρατηγικό επενδυτή. Έχει το 51% το δημόσιο, αλλά δεν έχει στρατηγικό επενδυτή. Δεν ισχύει για τον ΔΕΣΦΑ, όπου έχει την πλειοψηφία ο ιδιώτης. Δεν ισχύει για όλες τις άλλες περιπτώσεις. Είναι μόνο οι κατηγορίες εταιρειών, στις οποίες έχει το 51% το δημόσιο και στρατηγικό επενδυτή, ο οποίος έχει το δικαίωμα βάσει συμφωνίας των μετόχων να τοποθετεί μέλη στη διοίκηση. Είναι αποκλειστικά για αυτή την περίπτωση. Αυτά μπορεί να είναι, φυσικά, και από οποιαδήποτε χώρα προέλευσης στρατηγικού επενδυτή.

Τρίτο θέμα που τέθηκε είναι το ΙΓΜΕ, για το οποίο υπήρχε μία διάταξη που ετοιμάζαμε, αλλά δεν ολοκληρώθηκε. Βρέθηκε ένας τρόπος ο οποίος θα κάνει συμβατή τη δέσμευση απέναντι στις δικαστικές αποφάσεις, χωρίς να υπάρξει νομοθετική ρύθμιση.

Αυτά είναι τα πιο βασικά.

Όσον αφορά στην ουσία των παρατηρήσεων που έγιναν πάνω στα άρθρα, για το 7% νομίζω ότι η απάντηση βρίσκεται σε μία τοποθέτηση μάλλον της κυρίας Καφαντάρη, η οποία ανέλυσε το ευρωπαϊκό θεσμικό πλαίσιο μέσα στο οποίο κινούμαστε. Και για αυτό, αυτό που είπα στην επιτροπή ισχύει απόλυτα, δεν έχουμε την ευχέρεια να το ορίσουμε επακριβώς. Πρέπει να έχουμε ακριβώς το όριο που προβλέπει η ευρωπαϊκή οδηγία, προκειμένου να το εξαντλούμε μεν –αυτή ήταν η πρόθεσή μας και αυτό κάνουμε- αλλά χωρίς να υπάρχει ρητή δέσμευση για το 7%. Δεν μπορούμε να αλλάξουμε το «μέχρι το 7%».

Άλλες επιμέρους παρατηρήσεις νομίζω ότι έχουν απαντηθεί.

Θεωρώ ότι το πνεύμα του νομοσχεδίου πρέπει να τύχει ευρείας αναγνώρισης. Η θαλάσσια χωροταξία αποτελεί ένα νέο κεφάλαιο. Ό,τι επιμέρους διαφωνίες μπορεί να υπάρχουν δεν πρέπει να ακυρώνουν τη βασική αιχμή του νομοσχεδίου.

Ανοίγουμε ένα καινούργιο πεδίο για τη χωροταξική αναβάθμιση της χώρας. Είναι ένα καινούργιο πεδίο για την προστασία του περιβάλλοντος και στη θάλασσα και ένα καινούργιο πεδίο για τη χρήση της θάλασσας με περιβαλλοντικά βιώσιμο τρόπο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δύο παιδιά και τρεις συνοδοί εκπαιδευτικοί από τον Σύλλογο Γονιών, Παιδιών με Νεοπλασματική Ασθένεια «Φλόγα».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Με τη ζωηρή παρέμβαση του κυρίου Υπουργού ολοκληρώθηκε η συζήτηση για το νομοσχέδιο.

Κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Ενσωμάτωση στην ελληνική νομοθεσία της Οδηγίας 2014/89/ΕΕ "περί θεσπίσεως πλαισίου για το θαλάσσιο χωροταξικό σχεδιασμό" και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  | | |
|  |  |  |  |  |  |  |
|  | Επί της αρχής ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 1 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 2 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 3 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 4 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 5 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 6 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 7 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 8 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 9 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 10 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 11 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 12 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 13 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 14 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 15 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 16 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 17 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 18 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 19 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 20 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 21 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 22 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 23 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 24 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 25 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 26 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 27 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 28 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 29 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 30 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 31 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 32 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 33 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 34 όπως τροποποιήθηκε ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΠΡΝ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 35 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Άρθρο 36 ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Υπ. Τροπ. 1602/193 ως έχει (άρθρο 37) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | ΝΑΙ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Υπ. Τροπ. 1603/194 ως έχει (άρθρα 38 και 39) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | ΠΡΝ |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Υπ. Τροπ. 1610/200 ως έχει (άρθρα 40 έως 44) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | ΠΡΝ |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Υπ. Τροπ. 1611/201 ως έχει (άρθρο 45) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Υπ. Τροπ. 1612/202 ως έχει (άρθρα 46 έως 58) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1599/190 ως έχει (άρθρο 59) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1600/191 ως έχει (άρθρο 60) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1601/192 ως έχει (άρθρο 61) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1604/195 ως έχει (άρθρο 62) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1605/196 ως έχει (άρθρο 63) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1606/197 ως έχει (άρθρο 64) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΠΡΝ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΠΡΝ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1607/198 ως έχει (άρθρο 65) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Βουλ. Τροπ. 1609/199 ως έχει (άρθρο 66) ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | OXI |  |  |  |
| ΔΗ.ΣΥ: |  |  | OXI |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | OXI |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Ακροτελεύτιο άρθρο ως έχει ΔΕΚΤΟ ΚΑΤΑ ΠΛΕΙΟΨΗΦΙΑ | | | | | |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  | Επί του συνόλου ΔΕΚΤΟ ΚΑΤΑ ΠΛΕΙΟΨΗΦΙΑ | | | | |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: | |  | - |  |  |  |
|  |  |  |  |  |  |  |
|  |  |  |  |  |  |  |

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το σχέδιο νόμου του Υπουργείου Περιβάλλοντος και Ενέργειας: «Ενσωμάτωση στην ελληνική νομοθεσία της Οδηγίας 2014/89/ΕΕ “περί θεσπίσεως πλαισίου για τον θαλάσσιο χωροταξικό σχεδιασμό” και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 336α )

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 18.22΄ λύεται η συνεδρίαση για την Πέμπτη 7 Ιουνίου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**